
ГЛОССАРИЙ

Диссертациялық жұмыста қолданылған терминдерге төмендегідей анықтамалар берілген.
Автор – өнертану мен философияда эстетикалық, сондай-ақ, мәдени-әлеуметтік категория ретінде қарастырылатын ұғым. Қазіргі өнертануда, әдебиеттануда қалыптасқан түсінік бойынша автор – өнер туындысын жасаушы, қаламгер, өз шығармасы арқылы өзінің дара көркемдік ерекшелігін танытатын шығармашылық тұлға.
Алогизм – өзара мағынасы мен логикалық мазмұны жағынан үйлеспейтін, тіпті қайшылықта болатын ой-пікірлерді қатар қолдану арқылы көркем ойды әсерлі жеткізетін бейнелеу тәсілі. Бұл әдіс көбіне парадокспен астасып, оқырманды ойландыруға, эмоциялық күйге бөлеуге мүмкіндік береді.
Аллегория – өмір шындығы мен адам мінез-құлқын нақты бір бейне, зат немесе кейіпкер арқылы жанама түрде бейнелейтін көркемдік тәсіл. Бұл әдісте абстрактілі ұғымдар (мысалы, әділет, зұлымдық, ерлік) нақты тұлғалар немесе образдар арқылы көрінеді. Аллегория көбіне астарлы мағына туғызып, оқырманды терең мазмұнды ұғынуға жетелейді.
Амбиваленттілік – бойында қарама-қарсы сезімдер (қуаныш-қайғы, махаббат-жек көру т.б.) туғызатын жағдайды білдіретін психологиялық ұғым. Амбиваленттілік адамның қоршаған ортаға қарым-қатынасының күрделілігін, екіұштылығын және құндылықтар жүйесінің қайшылығын білдіреді. Амбиваленттілік терминін алғаш швейцарлық психолог Э. Блейлеф ұсынған. К. Юнг оны мәдениеттануда қолдана бастады. К. Юнгтің ұжымдық бейсаналык ілімінде архетиптік сананың мазмұнына екіұштылық тән, себебі тұрақты ескі сананың бейнелері жаңа мазмұн динамикасының салдарынан адамның тылсым дүниесіне ығыстырылады, бірақ ол күнделікті өмірде жоғалып кеткен, тылсым дүниеден бастау алады. 
Анимизм – адамзат санасының «сәби кезеңінде» пайда болған ежелгі сенім. Бұл сенім бойынша жаратылыстағы зат пен құбылыстың барлығы да саналы, өлі мен тірінің, адам мен табиғаттың бір-бірінен еш айырмасы жоқ. Алғашқы қауымдық кезеңде адам баласы өзін табиғаттан, жан-жануардан бөлмеген, яғни табиғат пен адам біртұтас деп түсінген. Табиғаттағы зат пен құбылыс атаулы адам сияқты ой-санаға ие, олар адамша ойланады, сезінеді, тірлік етеді, сондықтан олармен адам тікелей араласа алады, бір-біріне оп-оңай ауысады, бірі бірінің кейпіне ене алады, тілдеседі деп сенген. Яғни анимизм күллі табиғатты тірі рух ретінде қабылдаған таным. Анимистік сенім поэтикалық ойлауда кейіптеу тәсілінің, аллегориялық бейнелердің туындауына негіз болды.
Антитеза – бір-біріне кереғар мазмұндағы ой немесе ұғымдарды өзара салыстыру, қарама-қарсы қою арқылы көркем туындының идеялық-көркемдік қуатын арттыратын тәсіл. Мұнда кереғар ұғымды бір-біріне қарсы қою арқылы шығармадағы тартыс айқындалып, авторлық ұстаным тереңдей түседі.
Антоним – мағынасы бір-біріне қарама-қарсы сөздер. Олар тілдің экспрессивтік мүмкіндігін арттырып, көркем шығармада контраст құру арқылы стильдік реңк туғызады. Мысалы, қараңғы – жарық, қуаныш – қайғы т.б. 
Архетип – адам санасының тереңі бейсаналық деңгейде ұжымдық тәжірибе арқылы ұрпақтан-ұрпаққа жалғасатын бастапқы бейне, ілкі образ, символ немесе мотивтер үлгісі. Психологияда бұл ұғым К. Юнгтің ұжымдық бейсаналық теориясымен байланыстырылса, әдебиетте ол типтік бейнелер мен сюжеттердің түпнұсқалық негізі ретінде қарастырылады.
Бейсаналық – адамның ырқына, еркіне бағынбайтын психикалық процестер жиынтығы. Ол шығармашылықта тосын ассоциациялар, күтпеген шешімдер мен ерекше бейнелердің пайда болуына себепші болады. К. Юнг ілімінде бейсаналық ұжымдық сипатқа ие архетиптермен байланыстырылады. 
Бинарлық оппозиция – қарама-қарсы ұғымдарды жұптастыра қарастыруға негізделген құрылымдық әдіс. Бұл тәсіл миф, тіл және әдеби мәтінді талдауда кеңінен қолданылады. Мысалы, жақсы – жаман, ер – әйел, күн – түн.
Генезис – қандай да бір құбылыс, ұғым немесе көркемдік форманың шығу тегі мен даму үдерісін білдіретін ғылыми түсінік. Әдебиетте генезис туындының тарихи, мәдени, психологиялық алғышарттарын анықтау үшін қолданылады.
Герменевтика – мәтінді түсіндіру және мағынасын ашуға бағытталған ғылым саласы. Бұл бағытта тарихи-мәдени контексті, автордың интенциясын және оқырман қабылдауын ескеру герменевтиканың негізгі принципін құрайды.
Дуализм – болмысты екі қарама-қарсы мәнге бөліп қарастыратын дүниетанымдық жүйе. Әдебиеттануда бұл ұғым жиі жарық пен қараңғылық, ізгілік пен зұлымдық сияқты категориялар арқылы көркем мәтіндегі күрделі философиялық қайшылықтарды бейнелеуде қолданылады.
Кейіпкер – көркем шығармадағы әрекет етуші тұлға, әдеби бейнелеудің негізгі нысаны. Ол авторлық идеяны жеткізудің құралы бола отырып, белгілі бір әлеуметтік, психологиялық типті немесе тұлғалық даралықты танытады.
Көркем мәтін – эстетикалық мақсатта жазылған, көркем бейнелеу құралдары арқылы идеялық-көркемдік мазмұнды жеткізетін мәтін түрі. Ол тілдік құрылымның ерекше ұйымдасуымен, ішкі мағыналық тұтастығымен сипатталады.
Маска архетипі – тұлғаның сыртқы, қоғамға бейімделген кейпін білдіретін архетип түрі. Әдебиетте кейіпкердің шынайы болмысын жасыратын әлеуметтік немесе моральдық болмысы маска арқылы бейнеленеді. Ол даралық пен рөл арасындағы қайшылықты білдіреді.
Метафора – бір затты немесе құбылысты басқа бір ұқсас объектіге ұқсастырып сипаттау арқылы бейнелі мағына тудыратын көркемдік тәсіл. Ол тілдің семантикалық кеңістігін кеңейтіп, поэтикалық бейнелеудің қуатты құралына айналады.
Метонимия – бір затты екінші бір заттың атауымен алмастырып айту тәсілі. Бұл алмастыру екі зат арасындағы кеңістік, уақыт, себеп-салдар немесе мазмұндық байланыс негізінде жүзеге асады. 
Модернизм – XX ғасырдың басында қалыптасқан көркемдік бағыт, ол дәстүрлі әдеби формалар мен мазмұнға қарсы тұрып, адамның ішкі әлемін, бейсаналықты және субъективтік түйсікті бейнелеуге ұмтылады. Модернистік туындыларда уақыт пен кеңістік құрылымы, баяндау тәсілдері дәстүрлі жүйеден өзгеше болады.
Мотив – көркем шығармада қайталанып отыратын идеялық немесе композициялық мәні бар тұрақты көркемдік элемент. Ол сюжет құралына серпін беретін бейнелі деталь ретінде туындының тақырыптық желісін ілгерілетеді.
Мысал – тәрбиелік, өнегелік мақсаттағы, аллегориялық сипаттағы шағын көлемді көркем шығарма. Онда адамға тән мінез-құлық жануарлар немесе заттар бейнесі арқылы тұспалмен жеткізіледі.
Образ – көркем шығармада белгілі бір идеяны, мінезді, іс-әрекетті бейнелі түрде көрсететін тұлғалық немесе заттық көркем бейне. Ол бір мезгілде әрі нақты, әрі жалпылама мағына бере алады. 
Оксюморон – сөзбе-сөз мағынасын аңғартатын тапқырлық, бірін-бірі теріске шығаратын қайшы ұғымдардан, мағынасы жағынан қарама-қарсы сөздерден құралып, соншалықты соны, тапқырлық, көркемдік әсер, образды ұғым тудыратын біртұтас  сөз тізбегі, стильдік тәсіл. 
Парадокс – алғаш қарағанда шындыққа жанаспайтын, бірақ тереңірек қарастырғанда шындықты ашатын ой немесе тұжырым. Парадокс оқырманды ойландыруға және шығарманың философиялық мағынасын тереңдетуге қызмет етеді.
Повесть – эпикалық жанрға жататын, сюжеті жинақы, көлемі романнан кіші, бірақ әңгімеден кеңірек болатын прозалық шығарма түрі. Онда бір орталық желіге бағынған оқиғалар тізбегі баяндалып, кейіпкерлердің әрекеті бір желіде дамиды. 
Постколониализм – бұрын отарлық езгіде болған халықтардың мәдениеті мен әдебиетін, ұлттық болмысын, рухани тәуелсіздігін зерттейтін теориялық бағыт. Отарлық үстемдік еткен кезеңіндегі мәдени жарақат пен идеологиялық басынушылықтың көркем мәтіндегі көрінісін талдайды. 
Постмодернизм – модернизмнен кейінгі кезеңді сипаттайтын көркемдік бағыт. Бұл ағымда авторлық ұстаным әлсіреп, ирония, интермәтінділік, фрагментарлық құрылымдар мен ойын элементтері алдыңғы қатарға шығады. Постмодерн мәтіні көбіне шындық пен қиял арасындағы шекараны бұзады. 
Поэтика – әдебиеттану ғылымының көркем шығарма құрылымы мен бейнелеу құралдарын, жанрлық, стильдік, тілдік ерекшеліктерін зерттейтін саласы. Ол поэтикалық форма мен мазмұн арақатынасын талдауға негізделеді.
Психологизм – көркем шығармада кейіпкердің ішкі жандүниесін, психологиялық күйін, ой-сезімін терең және дәл бейнелеуге бағытталған әдеби тәсіл. Бұл тәсіл кейіпкерді тек сыртқы әрекет арқылы емес, ішкі тебіреністері арқылы танытуға негізделеді.
Роман – кең көлемді, көп желілі, сюжеті тармақты прозалық туынды. Ол кейіпкердің өмір жолын, психологиясын, қоғамдық-әлеуметтік ортамен қарым-қатынасын кең ауқымда сипаттайды. Роман жанры ұзақ уақыт аралығын қамтып, тарихи, философиялық тереңдікке бойлауымен ерекшеленеді. 
Сарказм – өткір мысқыл мен кекесінге негізделген сынның ең ұшқыр әрі ащы түрі. Ол ирониядан қаталдау және тікелей сынмен ұштасып жатады. Сарказм көбіне әлеуметтік сынның, әділетсіздікке қарсылықтың көркем тәсілі ретінде қолданылады. 
Тұлғаның екіге жарылуы – бұл ұғым психологиялық және философиялық астары бар әдеби категория. Ол бір адамның ішінде екі түрлі тұлғалық сипаттың қатар өмір сүруін білдіреді. Мұндай қарама-қарсы қасиеттер ішкі тартысты, кейіпкердің өз болмысымен күресін ашады. Көбіне модернистік және постмодернистік әдебиетте қолданылады. 
Энантиосемия – бір сөздің өз ішінде қарама-қарсы мағыналарды қатар білдіруі. Бұл семантикалық құбылыс кейде көркем мәтінде әдейі қолданылып, сөздің мағыналық тереңдігін арттыруға, ойды астарлап жеткізуге қызмет етеді. 

КІРІСПЕ

Диссертациялық жұмыстың жалпы сипаттамасы. Әдебиет пен өнердегі қайшылықты ұғымдар мен қарама-қарсылық категориялары – адамзат ойының ежелден назарында болған күрделі құбылыстардың бірі. Ерте заманнан бері философия, психология, логика сияқты ғылым салаларында «бір-біріне кереғар ұғымдардың бірлігі» туралы түрлі тұжырымдамалар қалыптасқан. 
Жалпы ғылым салаларының барлығында дерлік қарама-қарсы ұғымдар жүйелі түрде талданып, кең ауқымда теориялық тұрғыдан түсіндіріледі. Мұндай ұғымдарға қатысты ғылыми пайымдаулар философия ілімінде антикалық дәуірден бастап қалыптасып, күрделі категориялар жүйесінің маңызды құрамдас бөлігі ретінде қарастырылып келеді. Философиялық тұрғыдан алғанда, философияда қарама-қарсылық ұғымы бір құбылыстың ішінде қатар өмір сүретін, бірақ өзара бірін-бірі жоққа шығаратын қасиеттердің бірлігі мен күресі ретінде қарастырылады. Бұл тұрғыда қайшылықтың екі шегі бір-біріне қарсы бағытталған, мазмұны мен қызметі жағынан өзара үйлеспейтін құбылыстарды білдіреді, алайда дәл осы қарама-қарсылық олардың өзара әрекеттесуі арқылы дамудың, өзгерістің және қозғалыстың ішкі көзі болмақ.
 Ал психолингвистикада адамның сана-сезіміндегі екіұштылық (амбиваленттілік) ұғымдары қазіргі кезде когнитивті-дискурсивті тәсілдегі екі жетекші заманауи парадигма бойынша кеңінен қарастырылуда. Лингвистикадағы когнитивті-дискурсивті тәсіл үшін оксюморонның қалай «жасалғаны» ғана емес, сонымен қатар оны көркем дискурста қабылдау динамикасы мен оқырманның түсіндіруі бойынша қалай «жасалғаны» маңызды. Сондықтан оксюморон категориясы психология, логика, лингвистика сияқты ғылым салаларында және өнер әлемінде өзіндік сипатқа ие болды. «Қарама-қарсылық» жəне «қайшылық» ұғымдарының мəнін ашуда философияда Платон, Аристотель, И. Кант, Гегель, З.Фрейд, К.Г. Юнг, В.И. Горбач, логикада Д.П. Горский, А.Д. Гетманова, психолингвистикада Қ. Жарықбаев, Ф.Н. Гонобалин, С.Н. Кахиани, А.А. Брудный, Э.И. Родичева, В.А. Маслованың зерттеулеріндегі негізгі тұжырымдар басшылыққа алынды. 
Көркем шығармадағы қарама-қарсы мағыналы ұғымдарды бетпе-бет қою арқылы жаңа мағына тудыру әдеби бейнеліліктің ерекше тəсілі ретінде мойындалды. 
Оксюморон – көркем әдебиеттегі ерекше стилистикалық әдіс, мұнда кереғар ұғымдардың бірігуі нәтижесінде мүлде жаңа түсініктегі астарлы, тапқыр мағыналы ой туындайды. Басқаша айтқанда, мағыналары қарама-қарсы сөздерді бір тіркесте қиыстыру арқылы оқырман үшін тосын әсер тудыратын бейнелі ой қалыптасады. Оксюморонды кейде «қысқа парадокс» деп те атайды, өйткені ол күрделі қайшылықты ықшамдап, сюжеттік оқиғада белгілі бір форма, фигура, бейнелі ой мен кейіпкер образы түрінде бейнеленеді. Әдебиеттануда оксюморон көркемдік антитезаның бір түрі деп есептелгенімен, оны жай антитезадан өзгешелейтін нәрсе – логикалық полюстердің бір ғана сөз орамында тіркесіп, түйісуі. Көркем шығарма құрылымында кереғар мағыналы ұғымдардың бетпе-бет келуі арқылы өзге бір ұғымның не құбылыстың бейнесі мен мәндік сипаттары ашылса, бұл тәсіл антитеза ретінде танылады. Ал оксюморонда бірін-бірі логикалық тұрғыдан теріске шығаратын қарама-қарсы ұғымдар бір фразаның, тіпті бір күрделі сөз тіркесінің аясында, кей жағдайда тұтас шығарманың мазмұнында тоғысып, соның нәтижесінде ерекше көркемдік әсер мен образды мән қалыптастырады, әрі авторлық ойды ықшам да тапқыр түрде жеткізуге қызмет етеді. Қолданылу формасына қарамастан, оксюморонның негізгі қызметі – кереғар контраст арқылы назарды маңызды идеяға аудару және оқырманға айрықша эмоциялық-эстетикалық әсер ету.
Оксюморон өнердің барлық ұлы дәстүрлерінде кездесетін әмбебап әдіс деуге болады. Әлем әдебиетінде қаламгерлер өмірдегі күрделі, қайшылықты жағдайлар мен қоғамдағы әділетсіздікті бейнелеу үшін шығарма тақырыбын қарама-қарсы ұғымдармен атап, елдің назарын ерекше жағдайларға аударған. Мәселен орыс жазушысы Н.В. Гогольдің «Өлі жандар», ұлы классик Л.Н. Толстойдың «Тірі мәйіт» және «Соғыс пен бейбітшілік», Э.М. Ремарктың «Жұмақтағы көлеңке» секілді туындылары атауынан-ақ оксюморон мәнге ие болып, заман шындығын астарлы бейнелейді. Мұнда «өлі жандар», «тірі мәйіт» тәрізді тіркестер бір қарағанда қисынға сыймаса да, шын мәнінде қоғамның ішкі қайшылығын дәл танытады, яғни тірілердің рухани өлігін немесе өлідей өмір сүріп жатқан пенделерді меңзейді. Сол сияқты ағылшын әдебиетінен У. Шекспир трагедияларында кездесетін «аязды от» («cold fire»), «жарық қараңғылық» тәрізді оксюморон эпитеттер махаббат пен өшпенділік, үміт пен түңілу секілді адам сезімдерінің қақтығысын әсерлі жеткізетін қолтаңбалы тәсілге айналғаны белгілі. Әлем әдебиеті тәжірибесіндегі мұндай мысалдар оксюморонның көркем ойды жеткізудегі өткір де өміршең құрал екенін көрсетеді.
Ал қазақ әдебиеті контексінде қарама-қарсылықты көркем бейнелеу үрдісі бұрыннан бар болғанымен, дербес оксюморон құбылысы ретінде арнайы зерделеу кейінгі кезде ғана қолға алына бастады. Көне түркі поэзиясында, жыраулар мұрасында немесе Абай шығармашылығында антонимдік өрнектер, кереғар ұғымдарды шендестіре қолдану кездескенімен, олар негізінен жалпы антитеза, контраст аясында қарастырылып келді. Оксюморон термині қазақ әдебиеттануында XXІ ғасырдың басында ғана танылып, ғалымдар назарын аудара бастады. Соңғы жылдары қазақ зерттеушілерінің аталған мәселеге қызығушылығының артқаны байқалады. Осы бағытта мерзімді басылымдарда оксюморонның түрлі қырларын талдауға арналған жекелеген ғылыми мақалалар жарияланды. Алайда тұтас қазақ прозасы аясында оксюморон поэтикасын жүйелі әрі жан-жақты түрде қарастырған іргелі зерттеулердің әлі күнге дейін жеткіліксіз екені анық.
Диссертациялық жұмыстың өзектілігі. Қазіргі қазақ прозасындағы оксюморон құбылысы көркемдік әдіс ретінде қолданылып жүргенімен, әдебиет теориясында бұл тақырып терең өріс ала қойған жоқ. Әдебиеттану ғылымында метафора, метонимия, эпитет, теңеу, аллегория т.б. троптың түрлері көркем шығарманың тілі мен стилін, кейіпкерлер мен сюжеттік оқиғаны суреттеудегі автор дүниетанымын, көркемдік әлемін жеткізудің құралы ретінде жеке зерттеу нысанына айналып, аталған көркемдік құралдар бойынша жеке зерттеулердің бар екені белгілі. 
Оксюморонның көркемдік табиғатын, қызметін ұлттық әдебиет контекстінде арнайы қарастыру қажеттігі өзекті деп санаймыз, қазақ әдебиеттануында бұл құбылыс жекелеген мақалаларда, зерттеулерде көрініс тапқанымен жеке зерттеу еңбектің нысанына айналған жоқ.
Оксюморон көркем шығармадағы сюжеттік тартысты, авторлық ұстанымды, шығарманың идеялық мазмұнын және кейіпкерлер психологиясын айқындауға қызмет ететін маңызды көркемдік тәсілдердің бірі екені айқын. Ол көркем мәтінде эпитет, теңеу, гипербола, литота, антитеза, антоним, бинарлық оппозиция, метафора және өзге де көркемдеуіш құралдардың функциясын өз бойына жинақтайтын, көпқырлы әрі күрделі категория.  
Жаһандану және ұлттық жаңғыру дәуірі тоғысында тұрған қазіргі қазақ қоғамының менталитетінде, мәдениеті мен әдебиетінде күрделі ішкі қайшылықтар мен құндылықтар дилеммасы бой көрсетуде. Постколониалдық кезеңге аяқ басқан қазақ прозасында дәстүр мен жаңашылдықтың, шығыс пен батыс өркениеттерінің, отаршылдық сана мен тәуелсіз сананың арасындағы қайшылық пен тартыс көркем туындыларда жүйелі түрде бейнеленіп, шығармалардың идеялық-көркемдік өзегін айқындайтын маңызды фактор ретінде көрініс тауып отыр.
Осындай кезде оксюморон заман шындығын, қоғам мен кейіпкер психологиясындағы сәйкессіздік пен екіұштылықты айқын жеткізе алатын ұтымды әдеби әдіс болмақ. Қазіргі қаламгерлер туындыларында оксюморонды пайдалану арқылы қоғамның көпқырлы, қайшылықты болмысын шынайы әрі әсерлі көрсетуге ұмтылуда. Постколониалдық әдебиет өкілдері үшін де оксюморон ерекше мәнге ие: бұл әдіс арқылы олар колониализм зардаптары тудырған сана бөлінісін, әлеуметтік және рухани қайшылықтарды көркемдік тұрғыда нанымды бейнелейді. Елдегі кедейлік пен қымбатшылық, аласапыран кезең, бейберекет өмір, нарықтық экономиканың енуі тәуелсіздік кезіндегі әдебиетте көркем шығарма өзегіне айналды. Бас кейіпкердің болмысы мен ішкі жан дүниесіндегі алуан түрлі сезімдік көңіл-күй жарық пен түнектің, ескі мен жаңаның тайталасы түрінде көркемдік тұрғыдан жинақталып, оксюморон тәсілі арқылы бейнелене бастады.   Осындай көркемдік ізденістерді ғылыми тұрғыда пайымдау – қазақ әдебиеттануы үшін өзекті мәселе. Сонымен қатар оксюморон құбылысын кешенді түрде талдау және оның ұлттық әдебиеттегі орны мен қызметін айқындау жалпы әдебиет теориясының дамуына елеулі үлес қоса алады. Аталған ғылыми қажеттіліктер зерттеу тақырыбының өзектілігін айқын көрсетеді.
Зерттеудің мақсаты мен міндеттері. Зерттеу жұмысының басты мақсаты – қазіргі қазақ прозасындағы оксюморон поэтикасының көркем шығармадағы орнын, мәні мен көркемдік қызметін кейіпкерлердің психологиясы, сюжеттік оқиғадағы тартыс, пейзаж, көркем деталь, образдың түрлерін психоаналитикалық, эстетикалық, философиялық тұрғыда талдап, зерттеу. Аталған мақсатқа жету үшін қазақ және шетел әдебиеттануындағы теориялық еңбектерге сүйене отырып, оксюморонның табиғатын әр қырынан қарастыру, сондай-ақ қазіргі прозасындағы оксюморон әдісінің түрлері мен атқаратын қызметін талдау көзделеді. Осы мақсатқа сәйкес зерттеудің   міндеттері белгіленді:
· әлемдік және отандық гуманитарлық ғылым салаларында оксюморон ұғымының зерттелу аспектілерін жүйелеу;
· қазақ және шетел зерттеушілерінің іргелі еңбектеріне сүйене отырып, оксюморонның әдеби категория ретіндегі теориялық негізін саралау;
· көркем шығарма кейіпкерлерінің табиғатын, жандүниесін, психологиялық күйін бейнелеуде оксюморон қызметін айқындау;
· оксюморонға негізделген шығарма атаулары мен авторлық қолданыстардың эстетикалық және поэтикалық ерекшелігін зерделеу;
· шығарма тақырыбына негіз болған оксюморон атаулардың автор идеясы мен авторлық позициясын бейнелеудегі рөлін дәйектеу;
· кейіпкер болмысындағы екі ұдайылық (сананың екіге жарылуы) пен бейсаналық қасиеттің қалыптасуын бейнелеу құралы екенін шығарма мазмұнынан талдап, түсіндіру;
· қазіргі постмодернистік және постколониалдық прозадағы оксюморонды бейнелеудің формаларын ашып, оны тұлға мен дүние диалектикасын жеткізудегі көркемдік тетік ретінде зерттеу.
Осы аталған міндеттер негізінде зерттеу жүргізу қазіргі қазақ прозасында оксюморонның эстетикалық функциясын, жанрлық-стильдік маңызын және әдеби дамудағы орнын сипаттауды көздейді.
Зерттеу жұмысының теориялық-әдіснамалық негіздері. Зерттеу жұмысында оксюморон және оның поэтикaлық қызметі турaлы әлемдік және отандық әдебиеттaнудaғы ғылыми еңбектер мен тұжырымдар негізге aлынды. Түрлі сөздіктердегі, ғылыми зерттеу еңбектеріндегі оксюморонғa қaтысты aнықтaмaлaр мен тұжырымдaр жүйеленді. Aтaп aйтқaндa, орыс зерттеушілері М. Бахтиннің «Ауызша шығармашылықтың эстетикасы» (Эстетика словесного творчества), В.В. Виноградовтың «Көркем сөйлеу теориясы туралы» (О теории художественной речи), Ю.М. Лотманның «Көркем мәтін құрылымы» (Структура художественного текста), Л.Н. Тимофеевтің «А. Блок поэзиясындағы контраст поэтикасы» (Поэтика контраста), А. Байтұрсынұлының «Әдебиет танытқыш», З. Қабдоловтың «Сөз өнері», сондай-ақ З. Ахметов, Т. Шаңбаев құрастырған «Әдебиеттану терминдерінің сөздігі» қарастырылды. Зерттеу барысында пайдаланылған А. Байтұрсынұлы, З. Қабдолов, З. Ахметов, Р. Нұрғали, С. Қасқабасов, Д. Қамзабек, Ф. Сайфулина, С. Қондыбай, Ж. Аймұхамбет, Қ. Байтанасова, С. Жұмағұл, Ж. Жарылғапов, С.Такиров, М. Оразбек, А. Қалиева, Г. Сәулембек, т.б. ғалымдардың еңбектері мен ғылыми жұмыстың әдіснaмaлық негізін құрaйды.
Зерттеудің нысаны. Зерттеу нысаны ретінде қазіргі қазақ прозасындағы көркем туындылардағы оксюморон құбылысы алынды. Нақтырақ айтқанда, тәуелсіздік кезеңі әдебиетінде жарық көрген М. Мағауиннің «Жармақ», «Кесік бас – тірі тұлып», Т.Әбдіктің «Парасат майданы», Т. Нұрмағамбетовтың «Мешкей», Р. Отарбаевтың «Бас», Т. Сәукетайдың «Мен – жындымын», Т. Әсемқұловтың «Талтүс», «Бекторының қазынасы», Ж. Қорғасбектің «Өлмейтін құс», «Жаконданың жанары», А. Алтайдың «Туажат», «Оба жылғы сауық», Д.Рамазанның «Жатбауыр», «О дүниедегі кездесу», Д. Амантайдың «Гүлдер мен кітаптар», Ж. Шамұратованың «Мылқаудың сыбыры», М. Мәліктің «Бассыз бөрі» шығармаларындағы оксюморонды бейнелеу мен көркемдік шешімдер зерттеу нысанын құрайды. Қаламгерлер шығармаларындағы қарама-қарсы мәндегі ұғымдардың саналы түрде түйісуі арқылы қалыптасқан көркемдік тәсілдер жүйеленіп, олардың құрылымдық, семантикалық және эстетикалық ерекшеліктері ғылыми-зерттеу еңбектерінде талдаудың өзекті нысаны ретінде қарастырылды.
Зерттеу пәні. Қазіргі қазақ прозасындағы оксюморонның поэтикалық қызметі мен стильдік ерекшеліктері. Яғни әдеби шығармадағы оксюморон қолданыстардың түрлері, олардың образ жасау, кейіпкер психологиясын ашу, идеялық-тақырыптық мазмұнды жеткізу барысындағы рөлі зерттеудің пәнін айқындайды. Сонымен бірге оксюморон құбылысының қазақ әдебиетінде өзіндік категория ретінде қалыптасу процесі, оған қатысты ғылыми көзқарас пен теориялық анықтамалар да зерттеу пәніне тікелей қатысты мәселелер ретінде қарастырылды.
Зерттеудің әдістері. Көркем әдебиеттегі оксюморон категориясы кейіпкер психологиясын терең көрсету және образды қалыптастырудағы ерекшеліктерімен сипатталады. Бұл құбылысты зерттеу үшін алдымен компаративистік әдіс қолданылды. Ол оксюморондардың әртүрлі әдеби дәуірлердегі, ұлттық мектептердегі көріністерін салыстырмалы түрде талдауға, олардың типологиялық, семантикалық және стильдік ерекшеліктерін анықтауда пайдаланылды. Салыстырмалы-салғастырмалы талдау әдісі оксюморонның құрылымдық элементтері мен мағыналық түйісу тұстарын бір-бірімен үндестіру арқылы олардың кейіпкер бейнесіндегі психологиялық функциясын ашуға мүмкіндік берді.
Көркем мәтіндердегі оксюморондарды жинақтау және саралау кезінде тарихи-типологиялық әдіс олардың тарихи дамуын, жанрлық ерекшеліктерін және әдеби дәстүрдегі орны мен эволюциясын көрсетуге қызмет етті. Герменевтикалық әдіс мәтіннің интерпретациялық деңгейін ашып, оксюморонның философиялық және идеологиялық астарын түсінуге мүмкіндік берді. Психоаналитикалық әдіс кейіпкердің ішкі дүниесі мен эмоционалдық күйін сипаттауда оксюморонның психологиялық әсерін зерттеуге бағытталса, когнитивтік әдіс оқырманның қабылдау процесінде қарама-қарсы мәндердің ойлау құрылымына тигізетін әсерін, сондай-ақ олар арқылы қалыптасатын мәнжүйесін талдауға мүмкіндік берді.
Осылайша, әр әдіс оксюморонды тек көркемдік құрал ретінде ғана емес, сонымен қатар кейіпкер психологиясын, мәтіннің семантикасын және эстетикалық құрылымын зерттеу құралы ретінде жан-жақты ашуға мүмкіндік береді, бұл оны әдебиеттанулық зерттеулердің маңызды нысанына айналдырады.
Зерттеудің ғылыми жаңалығы. Зерттеу жұмысында қазіргі қазақ прозасы материалы негізінде оксюморон құбылысы кешенді әдеби-теориялық талдау нысанына айналды. Зерттеу барысында қол жеткізген ғылыми жаңалықтар мен тың нәтижелер төмендегідей:
1. Қазіргі қазақ прозасындағы оксюморон құбылысы әдебиеттану ғылымында дербес зерттеу нысаны ретінде қарастырылып, оның теориялық негіздері мен тарихи бастаулары жүйеленді. Бұған дейін оксюморон жалпы антитеза, контраст аясында ғана сөз болып келген болса, бұл еңбекте ол жеке поэтикалық категория дәрежесінде зерттеліп, ғылыми айналымға «қазіргі қазақ прозасындағы оксюморон поэтикасы» ұғымы ретінде енгізілді.
2. Фольклорлық және классикалық дәстүр сабақтастығы  айқындалды. Қарама-қарсы ұғымның поэтикалық негізі қазақ фольклорынан бастау алатыны, «Аяз би», «Тазша бала» ертегілері мен қазақ мақал-мәтелдерінен анық байқалады. «Аяз би» ертегісінде ханға «адамның жаманы» деп әкелген «жаман» жігіт (Жаман атты кейіпкер) ең ақылды, жақсы адам болып шығып, ханның уәзірі атанады. Бұл жерде әлеуметтік жағынан ең төмен, жаман атанған адамның асыл қасиеті көрінеді. Яғни «жаман жақсы» деген оксюморондық мәндегі ұғымды аңғаруға болады. 
3. М. Мағауин, Т. Әбдік, Т. Нұрмағамбетов, Т. Сәукетай, Р. Отарбаев,  Т. Әсемқұлов сынды бірқатар жазушылардың прозалық туындыларындағы  оксюморонның көркем-поэтикалық түрлері: М.Мағауин, Т.Әбдік шығармаларындағы кейіпкерлердің екіге жарылуы, Т.Нұрмағамбетовтың «Мешкей» романындағы кейіпкердің және күллі қоғамның қу құлқынның құлына айналуы, Т.Сәукетайдың «Мен – жындымын» шығармасындағы кейіпкердің егізденуі, Р.Отарбаев шығармасындағы қурап қалған сүйекке тіл бітуі, Т.Әсемқұлов романындағы кәрі бала психологиясы ғылыми түрде талданып, әр автордың стилі мен идеялық мұратына сай жүзеге асу ерекшеліктері анықталды.
4. Зерттеу жұмысында оксюморонның қазіргі қазақ прозасында ішкі психологиялық конфликтілерді, отарлық һәм тоталитарлық кезеңнен кейінгі қоғам санасындағы қайшылықтар мен моральдық дилеммаларды бейнелеудегі рөлі арнайы зерделенді. Соның нәтижесінде оксюморонды тек көркемдік әдіс емес, сондай-ақ ұлттың тарихи-әлеуметтік тәжірибесін, заманның рухани күйін танытатын танымдық құрал ретінде қарастыруға болатыны туралы тың ғылыми тұжырымдар жасалды.
5. Кереғар ұғымдар бірігіп, бір поэтикалық мәнде көркем шығарма тақырыбына айналып, шығарма мазмұнында тұтаса келе автор идеясы мен философиялық, әлеуметтік позициясын танытатыны шетел және қазақ жазушыларының шығармаларын салыстыра талдау барысында айқындалды. 
6. Постколониалдық кезең әдебиетінде оксюморонның атқаратын рөлі арнайы қарастырылды. Қазақ қаламгерлерінің тәуелсіздік жылдарында жазылған туындыларындағы отарлық және ұлттық сана қақтығыстары, қос үнділік құбылыстары оксюморонды бейнелер арқылы қалай суреттелгені талданып, зерттелді. М.Мағауиннің «Жармақ» романында кейіпкердің елге әділ хан сайлау туралы «ғаламат сандырақ» оксюмороны сыртқы контексте абсурд көрінгенімен, шын мәнінде отарлық санадан арылған қаламгердің түпкі тілегін, постколониалдық кезеңдегі билік пен қоғам қатынасына сыни көзқарасын оксюморон, ирониялық бейнелеу арқылы жеткізгені анықталды. Бұл – оксюморонды тек тілдік бейнелеу әдісі емес, сонымен бірге тарихи-әлеуметтік сананың көркем көрінісі ретінде түсінуге жол ашатын соны тұжырым.
7. Зерттеу нәтижесінде қазіргі қазақ прозасы тіліндегі оксюморон құбылысының қызметтік ауқымы мен эстетикалық маңызы туралы бірқатар жаңа қорытындылар жасалды. Атап айтқанда, оксюморон кейіпкер болмысындағы ішкі қайшылықтарды ашудың басты әдістерінің бірі екені, шығармада конфликт жағдайын күшейтетін фактор екені және оқырман эмоциясына ықпал ететін қуатты құрал екені дәлелденді. Бұл тың пайымдар қазақ әдебиетінің көркемдік мүмкіндіктерін бағалауда маңызды ғылыми жаңалықтар ретінде ұсынылады.
Зерттеудің жұмысының тәжірибелік маңыздылығы. Зерттеудің тәжірибелік маңызы алынған ғылыми нәтижелер мен тұжырымдарды жоғары оқу орындарында филология, әдебиеттану бағыттары бойынша оқытылатын пәндерде пайдалануда тиімділігі жоғары. Жұмыстың мазмұны «Әдебиет теориясы», «Көркем мәтінді талдау», «Қазіргі қазақ әдебиеті» сияқты курстардың бағдарламаларын толықтыра алады. Әсіресе, көркем шығарманы оқытуда оксюморонның бір көркемдік әдіс ретіндегі қызметін нақты мысалдармен түсіндіру үшін бұл зерттеудегі материалдар құнды дереккөзі бола алады. Сондай-ақ орта мектептің әдебиет пәні мұғалімдері мен оқушыларға да шығармаларды талдау кезінде антонимдік, қарама-қарсылықты бейнелерді пайымдау бойынша әдістемелік тұрғыдан көмекші құрал. Зерттеу барысында талданған көркем туындылар оқырманның әдеби қабылдауын тереңдетуге септігін тигізеді. Қорыта айтқанда, диссертация нәтижелері қазақ әдебиетінің стилистикалық қуатын танып-білуге ынталы зерттеушілерге, әдеби сыншыларға, жас ғалымдарға пайдалы ақпараттық негіз бола алады.
Зерттеудің теориялық маңыздылығы. Теориялық маңыздылығы – зерттеу жұмысы әдебиеттегі қарама-қарсылық құбылыстарын түсіндіретін жалпы әдебиет теориясына үлес қосады. Оксюморонды антитеза, парадокс, ирония, гротеск секілді ұғымдармен салыстыра талдау арқылы олардың ара-жігі ажыратылып, әдеби категория ретіндегі оксюморонның дербес орын-тұғыры нақтылана түсті. Зерттеу барысында ұсынылған анықтамалар мен талдау қағидаттары алдағы уақытта әдеби терминологияны жетілдіруге, оксюморонның поэтикасы бойынша арнайы курстар мен оқу құралдарын әзірлеуге негіз бола алады. Сонымен қатар бұл жұмыс қазақ прозасын талдау әдістемесіне де жаңаша көзқарас енгізеді, яғни көркем шығармадағы астарлы мағынаны ұғыну үшін қарама-қарсы мағыналы құрылымдарды табу, олардың философиялық мәнін түсіну қажеттігі туралы әдіснамалық қағиданы алға тартады.
Қорғауға ұсынылатын негізгі тұжырымдар. Жүргізілген зерттеу жұмысы нәтижесінде төмендегі негізгі ғылыми тұжырымдар қорғауға ұсынылады:
1.	Оксюморон – мағыналары бір-біріне кереғар сөздер мен ұғымдарды тұтастыра отырып, жаңа сападағы мән тудыратын, сол арқылы көркем шығармада қарама-қарсылықтың бірлігін танытатын поэтикалық құбылыс. Ол әдебиеттегі антитеза принципінен тамыр алғанымен, өзіндік құрылымдық-мағыналық ерекшеліктері арқылы дербес көркемдік әдіс ретінде қалыптасқан.
2.	Әдебиеттанушылар оксюморонды көркем шығармадағы контраст, қарама-қарсылық принципінің бір көрінісі бола отырып, қоғам қайшылығын, кейіпкердің аласапыран жандүниесін бейнелейтін жазушының астарлы, тапқыр ойы ретінде зерделейді.
3.	Қазіргі қазақ прозасында оксюморон маңызды көркемдік-стильдік әдіс ретінде кеңінен қолданылуда және ол шығарманың идеялық-тақырыптық өзегін ашуда маңызды қызмет атқарады. Қазақ қаламгерлері оксюморонды тек сөздік деңгейінде емес, оқиға желісінде, образдар жүйесінде, шығарманың сюжеттік оқиға желісінде қолданып, ұлттық болмысты ашуда, күрделі қайшылықтарды бейнелеуде тиімді құралға айналдырған.
4.	Қазақ әдебиетінде Абай өлеңіндегі «ащы тәтті өмір», «жақсы өлім», Мағжан Жұмабаев жырындағы «қара күн», «тәтті у», «Әлдиле, өлім, әлдиле», «жер бетін топан басса екен» сияқты ұғымдар да қарама-қарсылықты біріктіру арқылы автордың жүрек түкпіріндегі басқаларға беймәлім өмір шындығы туралы өзекті ойларын меңзейді.
5.	Жазушылар өмірдің күрделі қайшылықтарын бейнелеуде өздерінің көркемдік қиялымен оксюморон ұғымдар мен бейнелер жасаған. Оны авторлық оксюморон деуге толық негіз бар. В.Гюгоның «Күлегеш адам» романында бай адамдардың көңілін аулау мақсатында сау балаларды кемтар қылып, әдейі күлкілі етіп бет-жүзін өзгертіп сататын адамдарды «Қасқыр ешқашан қапқан емес, ал адамдарда мұндай жағдай жиі болып тұрады» деп қасқырға тән жыртқыштық қасиетті адамның қасиеті ретінде көрсетеді. Кейіпкердің «басы тірі – беті өлі» бейнесі арқылы автор адам табиғатының рухани өлгенін білдіреді. Гуинпленнің күлкісі – шын мәнінде жан азабының, мәңгілік трагедияның маскасы.
6.	Мұхтар Мағауиннің «Кесік бас – тірі тұлып» хикаятында тарихи шындыққа негізделген шығарма атауының өзі екіұшты мағынаға ие. Тарихи тұлға Жа-лама мен қасірет құрбаны Ақымбек бейнелерінде жазушы «кесік бас» пен «тірі тұлып» сияқты қарама-қарсы ұғымдарды астастырады. Жазушы тірідей сыпырылған терінің қурап, тұлыпқа айналғанша бастапқы қалпын толығымен сақтағанын айтады. Бір ғана сөйлем ішінде бір-біріне керағар түсініктер тізбектеліп беріледі: «тірі тұлып», «тірідей сыпырылған тері», «бар кейпін сақтаған тұлып». Мұнда жантүршігерлік ақиқат пен оның ақылға сыймас тылсымдығы астасып жатыр. Өлі адамның терісі кептірілсе де, тірі адам кейпін сақтап қалған!
7.	Р. Отарбаевтың «Бас» романы оксюморонды идеялық символ деңгейіне көтерген. Мұнда «басы жоқ халық» және «бассыз қалған батыр» мотивтері қатар өріліп, ұлт рухының жоғалу қаупін еске салады. Отарланған халықтар әдебиетінде «бас» ұғымы еркіндік пен езгінің символына айналған. Мысалы, Махамбет Өтемісұлының жау қолынан басының алынуы – қазақ халқының азаттық жолындағы құрбандығының нышаны ретінде қабылданады. 
8.	Көркем әдебиетте оксюморонды шығарма тақырыбына айналдыру өткен ғасырларда қалыптасқан, Гогольдің «Өлі жандары» соның жарқын үлгісі. Шығарма атауындағы оксюморон бүкіл мәтінге бастапқы тонус береді, автордың көзқарасын аңғартады. Мысалы, қазіргі әдебиетте шартты түрде «Жармақ», «Туажат», «Мылқаудың сыбыры» тәрізді атаулар кездессе, бұлар оқырманды шығарманы оқымастан бұрын-ақ белгілі бір философиялық қайшылыққа ой жүгіртуге шақырады (классикалық үлгіде бұл әдіс Гогольдің «Өлі жандар» романында көрінгені белгілі).
9.	 Қазіргі қазақ прозасында Асқар Алтайдың «Туажат» романының атауы тұтас шығарма идеясын айқындауға қызмет етеді. Туажат ұғымы қазақ түсінігінде адамның ата-бабасына туыстығы алыстаған алтыншы ұрпағы, «бөгде» ұрпақ. Бұл атау романда адамның атасы тұрмақ өзінің туған атасы, әке-шешесімен бірге туған-туыстарынан қарым-қатынасы алыстаған, өзінен басқаны мойындамайтын, жақын тартпайтын эгоистік сананы бейнелеген туынды. Демек, қоғамда бүгінгі қазақтың бір-біріне жат болып, бөгде болмысқа айналу себептерін оксюморон арқылы бейнелейді.
10.	 Оксюморон қолданыстар кейіпкер психологиясын тереңдетіп ашудың әдісі ретінде ерекше рөл атқарады. Кейіпкерлердің ішкі жандүниесіндегі қарама-қарсы сезімдер қақтығысын, өмірлік диалектикалық тартыстарды көрсету үшін жазушылар әдетте оксюморон тіркестерге жүгінеді. Мысалы, басты кейіпкерді сипаттауда «отырып тұрып кетті» іспетті алогизмге құрылған оксюморондар оның жан күйзелісін, екіұдай халін нақтылай түседі. Сол арқылы оқырманға характердің күрделілігі мен өмірдің ирониясын көрсетеді.
11.		Оксюморон көбіне парадокс, ирония, гротеск сияқты көркемдік құралдармен тығыз бірлікте қолданылады. Алайда оны толықтай парадокс немесе ирониямен тең ұғым ретінде қарастыруға болмайды. Оксюморон – семантикалық қарама-қарсылықты әдейі ұйымдастыру арқылы оқырман санасында автордың тапқырлықпен, астарлы, жаңа көркемдік ой қалыптастыратын әдіс. Ол көбіне қысқа фраза шеңберінде іске асатындықтан, бір сәттік эстетикалық әсер тудырып, шығарманың жалпы мазмұнын айқындайтын мағыналық акцент қызметін атқарады.
12.	 Постколониалдық қазақ әдебиетінде оксюморонды бейнелеу әдісі арқылы ұлттық санадағы қақтығыстар, тарихи жады мен қазіргі болмыс арасындағы қайшылықтар көркем сомдалған. Оксюморон постколониалдық контекстегі шығармаларда қос үнділік феноменін, яғни бір кейіпкердің бойындағы отарлық пен жаңа ұлттық рухтың тартысын символикалық түрде бейнелеуге мүмкіндік береді. Осынысымен оксюморон бүгінгі әдебиетте әлеуметтік-психологиялық астарлы мағына жеткізудің аса өзекті құралы дәрежесіне көтерілген.
13.	 Т.Нұрмағамбетовтің «Мешкей» романындағы оксюморондық ұғым әлеуметтік-саяси астарлы мағынаға ие, өтпелі нарық кезеңінде елдегі ұлттық, қоғамдық-мәдени құндылықтардың мәні жойылып, әркім өз басын күйттеген эгоистік психология бел алғанын аңғартады. Алыпхандар үшін мемлекет, қоғам, дос, туыс деген ұғымдар мәнсіз. Олар өз басына қатысы жоқ қайғыға қабырғасы қайыспайды. Жазушы физиологиялық оксюморонды (аштықтан өлу мен тоқтықтан өлу арасындағы қарама-қарсы халді) бейнелеу арқылы посткеңестік қоғамның қасіретін бейнелейді, тұрмысы түзелгенмен, рухани дүниесі өспеген адам ақыры құрдымға кетеді деген ойға жетелейді. 
Аталған тұжырымдар диссертация мазмұнында теориялық және мәтіндік талдау негізінде жан-жақты дәлелденіп, тиісті әдеби мысалдармен дәйектелді. Ғылыми жаңалық ретінде ұсынылып отырған әрбір тезис қазіргі қазақ әдеби процесін тереңірек түсінуге мүмкіндік беріп қана қоймай, оны жалпы әлемдік әдеби дамудың заңдылықтарымен салыстыра талдауға, олардың өзара ықпалдастықтарын көрсетуге септігін тигізеді. Сонымен қатар, зерттеу нәтижелері оксюморон сияқты көркемдік категорияның психологиялық, семантикалық және эстетикалық қызметін жан-жақты ашуға, әдебиеттану теориясы мен практикасында жаңа интерпретациялық мүмкіндіктерді қалыптастыруға ықпал етеді деп саналады. 

1 ОКСЮМОРОН КАТЕГОРИЯСЫНЫҢ ГЕНЕЗИСІ ЖӘНЕ ЗЕРТТЕУ АСПЕКТІЛЕРІ 

1.1 Оксюморон ұғымы: философиялық және поэтикалық сипаты 
Қарама-қарсылықтың бірлігі жайлы идеялар әртүрлі мәдениеттердің дүниетанымында көрініс тапқан. Сондықтан, ең алдымен, қарама-қарсылық ұғымының философиялық мәнін қарастыру тиімді. Мысалы, ежелгі үнді мифологиясы мен философиясында бір Құдай бейнесінде екі қарама-қарсы бастаманы біріктіру мотиві қалыптасқан. Хари Хара концепциясы – Құдай Вишну (Хари) мен Құдай Шива (Хара) бейнелерін бір тұлғада сомдайтын синкретті кейіпкер. Хари-Хара бейнесі индуизмдегі бұл екі Құдайдың түптеп келгенде бір тұтас құдіреттің (Брахманның) көріністері екендігін, яғни дуализмнің шартты сипатын аңғартады [1]. Басқаша айтқанда, вайшнавизм мен шиваизм бағыттарында бөлек көрінетін құдайлық бастамалар Хари-Хара тұлғасында қосылып, индуистік дүниетанымдағы «бірдің ішінде екі, екінің ішінде бір» деген түсінікті білдіреді. Бұл тұжырым Адвайта веданта философиясындағы барлық болмыстың бірлігі идеясымен үндес: әлемдегі көп түрлілік пен қарама-қарсылық жоғарғы ақиқатта (Брахманда) жоққа шығарылып, барлық қарама-қарсы мәндердің түп негізі ортақ бірлікке саяды.
Үнді философиясындағы дуалистік және монистік көзқарастардың өзара полемикасында оксюморонға тән кереғарлықты жарастыру ұстанымы жиі байқалады. Мәселен адвайта (бейдуалистік) ілімінде «жан мен жаратушы бір» деген қағида бар, яғни микроғарыш пен макроғарыш, адам мен Құдай арасында айырмашылық шартты деп түсіндіріледі. Осындай түсініктерде қарама-қарсы ұғымдарды бір бүтінге тоғыстыру тенденциясы көрінеді. Бұл тенденция кейінгі әдебиет теориясында оксюморон арқылы көркем бейне жасаудың философиялық негізі болып есептеледі.
Оксюморонның түп тамыры көне дәуірдегі қарама-қарсылықтардың табиғаты жайлы философиялық тұжырымдармен тығыз байланысты. Ежелгі грек ойшылдары дүниедегі қарама-қарсы бастамалардың қатысын түрліше түсіндірген. Гераклит (б.з.д. V ғ.) барлық нәрсе үздіксіз өзгерісте болады және әрбір құбылыс өз ішіндегі қарама-қарсы күштердің күресі арқылы өмір сүреді деп пайымдаған. Ол табиғаттағы қарама-қарсылықтың жарасымын сипаттау үшін «жоғарыға және төменге апаратын жол – бір жол» деген парадоксальды афоризм айтқан [2]. Мұнда бір-біріне кереғар бағыттар тұтасып, жолдың бірыңғай екені бейнеленген. Гераклиттің атақты «Адам өзеннің бір рет аққан  ағысынан екі рет өте алмайды немесе адам ағын судан екі рет өте алмайды» қағидасы және «қасиеттердің күресі – бар нәрсенің атасы» деген ұлағатты сөздері әлемдегі барлық құбылыс өзінің қарсы мәнімен бірлікте болатынын көрсетеді. Демек антикалық диалектикада қарама-қарсылықтардың бірлігі концепциясы маңызды орын алған. 
Антикалық дәуірде қарама-қарсылықтардың сипатын зерделеуде Платон мен Аристотель еңбектері де ерекшеленеді. Платон сезім әлемінде заттар тұрақсыз болғандықтан, олар туралы пікірлерде қайшылық пайда болуы мүмкін деп санады [3]. Оның «Федон» диалогындағы жанның өлместігін дәлелдейтін тұжырымында әрбір нәрсе өз қарсы мәнінен пайда болады деген ойды көрсетеді (мысалы, өмір өлімнен туындайды, жылы суықтан пайда болады және керісінше). Сонымен бірге Платон «Софист» диалогында «болмыс» ұғымын талқылай отырып, болмыстың өз ішінде белгілі бір тұрғыда болмауы (яғни «болмау» категориясы) мүмкін екендігін тілге тиек етеді. Бұл болмысты жоқтықпен байланыстыру арқылы логикалық қайшылықты ұғынуға талпыныс. Дегенмен Платон қарама-қарсылықты көбіне танымдық қиындық, софистика ретінде бағалағаны мәлім.
Ал Аристотель, керісінше, формальді логика негіздерін жүйелеу барысында қайшылық принципін қатаң анықтаған. Оның «Метафизика» еңбегінде әйгілі қарама-қарсылыққа тыйым заңы «бір нәрсе бір мезгілде әрі сол бір қатынаста өзі туралы айтылатын қандай да бір қасиетке ие және оған ие емес болуы мүмкін емес» деп тұжырымдалған [4]. Яғни бір субстанцияны бір уақытта әрі бір шартта бір-біріне қарама-қарсы екі түрлі предикатпен сипаттау ақиқатқа сыймайды деп есептеді. Бұл қағида классикалық формалды логиканың іргетасы болып саналады және антикалық философияда қарама-қарсылықты жоққа шығаратын түсінікті көрсетті. Аристотель үшін нақты болмыс деңгейінде қайшылық (логикалық тұрғыда) мүмкін емес, бұл не нәрсені нақтылай түсудің өлшемі ретінде сипатталады. Сондықтан антикалық грек ойлауында оксюморон тәрізді бір сөйлем құраудағы қарама-қарсы анықтамалар риторикалық аномалия немесе софистік қате деп саналған.
Қарама-қарсылық табиғатын түсінудегі антикалық пен ортағасырлық көзқарастарды талдай келе, неміс ойшылы Г. Гегель (XIX) бұл ұғымды сапалық тұрғыдан жаңа деңгейге көтерді. Гегель өз диалектикасында қайшылықты бүкіл даму процесінің өзегі, қозғаушы күші деп білді. «Логика ғылымы» еңбегінде «Қайшылық – қозғалыс пен тіршіліктің түп тамыры; тек өз бойында қайшылыққа ие нәрсе ғана шынайы өмірге, әрекетке қабілетті» деп жазады [5]. Яғни қайшылықтың болуы – кез келген құбылыстың даму, өзгеру мүмкіндігінің шарты. Гегельдің диалектикасында қарама-қарсылықтардың өзара күресі мен бірлігі бүкіл табиғат пен тарихтың заңдылығы ретінде қарастырылады. Мысалы, «тезис – антитезис – синтез» үштағанында тезис пен антитезис (қарама-қарсы тараптар) арасындағы қайшылық соңында жоғары бірлікте – синтезде – шешімін табады. Бұл процесс үздіксіз жалғаса беретін даму механизмі. Гегель қайшылықты тек логикалық категория емес, онтологиялық, яғни болмыс қайшылықтар арқылы жанданады деп тұжырымдады. Сондықтан гегельдік дәстүрде оксюморонға жақын ұстаным қарама-қарсы ұғымдарды бір жүйеде жарастыру – ақиқатқа жетудің диалектикалық тәсілі ретінде құпталады.
Гегельден кейінгі философияда да (марксизм, экзистенциализм, постмодернизм т.б.) қайшылық пен парадокс ұғымдары маңызды рөл атқарады. Олар логикалық қайшылық пен диалектикалық қайшылықты ажыратып, қайшылықтың бірқатар түрлерін (антиномия, апория, парадокс) талдады. Оксюморонның дүниетанымдық негізі ретінде қайшылықтың осындай жан-жақты түсінік беруі оның көркемдік деңгейде қолданылуына теориялық алғышарт болды. 
Орта ғасырларда антикалық рационализм біршама әлсіреп, оның орнын теологиялық-мистикалық дүниетаным басты. Бұл кезеңде қарама-қарсы ұғымдарды жарастыру құбылысы құдайтану (дінтану) саласында ерекше мәнге ие болды. Мысалы, христиан теологиясында Құдай көбінесе адам ақылына сиғысыз, үйлесімсіз сипаттар арқылы суреттеледі, құдіретті әрі рақымды, мәңгі және уақыттан тыс, бірақ бір мезгілде пенделердің жүрегінде өмір сүреді және басқа ұғымдар қалыптасқан. Теологтар Құдайдың қасиеттерін сипаттауда жиі парадоксқа жүгінді, өйткені шекті ақылмен шексізді тануға тырысқанда қайшылықты тұжырымдарға тап болады. Мұсылман дінінде де шексіздікті, ақиқатты (Алланы) шектеулі пенделер тани алмайды деген тұжырым бар екені белгілі. 
XV ғасырдағы көрнекті философ және кардинал Николай Кузанский (Cusa) «қарама-қарсылықтардың сәйкестігі» (coincidentia oppositorum) доктринасын ұсынды. Оның ілімі бойынша, шектеулі жаратылыс әлемдегі көптүрлілік пен қарама-қарсылықтар түптеп келгенде Құдайдың шексіз бірлігінде тоғысады деген тұжырым ұсынады [6]. Кузанский «De Docta Ignorantia» («Ғылыми надандық туралы») трактатында шынайы құдіретті ақылмен толық түсіну мүмкін емес екенін, өйткені онда логика заңдарына бағынбайтын қабысулар бар деп көрсеткен. Мәселен Құдайды Кузанский «ең үлкен әрі ең кіші, бүкіл әлемді қамтитын және сонымен бірге ешнәрсеге тең емес» деп сипаттайды, бұл жерде шектілік пен шексіздік, бар мен жоқ ұғымдары Құдай табиғатында бірге келтіріледі. Мұндай көзқарас ортағасырлық мистицизмге тән парадоксальды ойлауды танытады. Мейстер Экхарт, Жан Скот Эриугена сияқты ойшылдар да Құдайлық болмысты сипаттауда қарама-қарсы метафоралар қолданған (мысалы, «қараңғы жарық», «үнсіз сөз» т.б.), бұлар құдайлық сырдың адам ақылы жетпес түкпірін меңзейді.
Николай Кузанскийдің «coincidentia oppositorum» қағидасы кейін қайта өрлеу дәуірі философтарына да ықпал етті. Джордано Бруно әлемдік жан мен материалдық бастаманы біртұтас деп қарап, Кузанский идеяларын жалғастырды [7].
Орта ғасырларда ақиқаттың өзі парадокс арқылы қарама-қарсылықтарды бітістіру арқылы ашылады деген түсінік орын алды. Бұл үрдіс әдеби шығармашылықта да өзінің ізін қалдырды, мистикалық діни өлеңдерде, әнұрандарда қарама-қарсы образдарды (мысалы, Исаны «бақытты қайғының иесі» немесе «пәк анадан туған Құдай» тәрізді сипаттау) кездестіруге болады. Парадоксты ойлау өнері осы кезеңде интеллектуалдық ойын ретінде де бағаланған.
Қайта өрлеу дәуірінде (XVI-XVII) парадоксальды афоризмдер мен оксюморон тіркестер әдеби және шешендік стильдің тиімді құралдарына айналды. Эразм Роттердамский 1509 жылы жазған «Ақылдылықты мадақтау» (Moriae Encomium) еңбегінде ақылсыздықты мадақтау арқылы қоғамның кем-кетік тұстарын әжуа етті, шығарма атауының өзі (ақылсыздықты мадақтау) оксюморон қайшылыққа құрылған. XVII ғасырдағы барокко әдебиетінде және маньеризм эстетикасында антитеза мен парадокс сәнге айналды, ақындар мен шешендер оқырманды таңқалдыру үшін оғаш, үйлесімсіз теңеулер мен қайшы тіркестерді әдейі қолданды [8]. Мысалы, барокко ақындары «жанатын мұз», «сөйлейтін үнсіздік» секілді образдар арқылы өмірдің тұрақсыздығы мен құпиялығын бейнелеген. Джон Донн, Джордж Герберт сынды ағылшын метафизик-ақындарының өлеңдерінде сүйіспеншілік пен қасиет парызын, руханилық пен тәнқұмарлықты бітістіру үшін парадоксальды метафоралар молынан кездеседі. Мұндай әдеби әдістер оқырманның көңілінде когнитивтік диссонанс туғызып, сол арқылы өлеңнің идеясын тереңірек сезінуге ықпал еткен.
Жаңа заман (XVIII-XIX) риторикасында «парадокс» термині кең қолданыла бастады, алайда «оксюморон» арнайы термин ретінде бұл кезеңде жиі қолданылмады. Көбіне оксюморон құбылысы жалпы антитеза, контраст ұғымдары аясында қарастырылды. Мысалы, француз ағартушысы Дени Дидро өзінің энциклопедиялық сөздігінде парадокс ұғымын талдап, кейде көркем әдебиетте «абсурд» тәсілдер (яғни ақылға қонбайтын қайшы тіркестер) тиімді болатынын атап өткен [9]. Осылайша, Қайта өрлеу мен Жаңа дәуірде қарама-қарсылықты образдар әдебиетте эстетикалық функция атқара бастағанын байқаймыз. Бұл оксюморонның поэтикалық категория ретінде қалыптасуына жол ашты. 
«Оксюморон» атауы көне грек тілінен шыққанымен, оның дербес әдеби-теориялық термин болып қалыптасуы біртіндеп жүзеге асты. Ежелгі грек және рим риторикаларында оксюморон қазіргі түсініктегі атаумен дербес бөлінбеген, антика авторлары көбіне мұндай құбылысты «қате біріктіру», «өзара үйлеспейтін эпитеттер» деген секілді тұрпайы сипатта атап өтетін. Латын грамматикасының ескерткіштерінен V ғасыр шамасында ғана «oxymorum» терминін кездестіруге болады. Мысалы, шамамен б.з. 400 ж. өмір сүрген ғалым Сервий Гонорат (Maurus Servius Honoratus) еңбектерінде алғаш «oxymoron» сөзі ұшырасады деген мәлімет бар [10]. Бірақ бұл мәлімет туралы басқа ғалымдар еңбектерінде қарастырылмаған. Дегенмен орта ғасырлар мен жаңа заман кезеңіндегі әдебиет теориясында бұл ұғым жеке талданбай, антитеза, парадокс ұғымдарының көлеңкесінде қалып келді.
Батыс Еуропа әдебиеттануында «оксюморон» термині XX ғасырда кең тарағанымен, ағылшын, француз тәрізді тілдерде ол одан бұрын да қолданыста болған. Ағылшын тілінде «oxymoron» сөзі алғаш рет шамамен 1650 жылдары тіркелген деген дерек бар [11]. Яғни Еуропада бұл ұғымның атауы күнделікті тілде белгілі болып, «өзара қарама-қарсы сөз тіркесі» мағынасында қолданылған. Алайда ғылыми-теориялық тұрғыда зерттелуі мен әдеби талдауларға енуі жоғарыда айтылғандай XX ғасырдың орта шенінде белсенді түрде қолданыста болды.
Орыс әдебиеттану ғылымында Николай Остолопов оксюморонды термин ретінде алғаш талқылаған тұлға ретінде танылды. 1821 жылғы Н. Остолопов сөздігіне дейін орыс поэтикасы трактаттарында оксюморон дербес категория ретінде қарастырылмаған еді. Н. Остолоповтың «Словарь древней и новой поэзии» еңбегі оксюморонның поэзия тіліндегі қолданысын (дұрыс-бұрыстығын) алғаш рет мысал арқылы талдады. Оның жоғарыда келтірілген «жалындаушы бұлақ» мысалы шын мәнінде оксюморон табиғатын дәл сипаттайды, мазмұнына қарама-қарсы екі ұғымды бір образға біріктіру  оксюморонның ең негізгі ерекшелігі деп көрсетті. Остолопов бұл құбылысты «әділетсіз метафора» (несправедливая метафора) деп бағалаған [12]. Әрине бұл пікір сол заман эстетикасына сай қалыптасқан сыншы талғамынан туған. Десе де, Остолопов сөзі ғылыми терминді алғаш жария етпесе де, оксюморонның мәнін түсінуге негіз болғаны анық. Кейінгі әдебиеттанушылар Остолопов еңбегіне сүйене отырып, оксюморонды троптар жіктемесінде жеке қарастыра бастады.
Остолоповтан кейін біртіндеп оксюморон туралы түсінік орыс филологиялық әдебиетіне енді. Мысалы, 1853 жылы шыққан Ф. Буслаев еңбектерінде және басқа да XIX ғасыр филологтарының риторика оқулықтарында оксюморон антитезаның бір нұсқасы ретінде қарастырыла бастайды [13]. Дегенмен жоғарыда айтылғандай, XIX ғасырдың аяғына дейін көпшілік энциклопедиялар мен сөздіктерде оксюморон арнайы қарастырылмады. Тек 1920 жылдарда кеңес әдебиеттануында терминдік база жүйеленген кезде Остолоповтың көне сөздігінен бастау алған оксюморон ұғымы теориялық сөздіктерге енгізілді. Сөйтіп Остолопов оксюморон терминінің тарихындағы алғашқы маңызды тұлға ретінде қазіргі зерттеулерде аталып жүр. Оған сілтеме жасаумен отандық әдебиеттанушылар оксюморонның троп түріндегі табиғатын түсіндіруді бастайды. Остолопов жеке «оксюморон» терминін анықтама ретінде бөліп көрсетпегенімен, «Метафора» мақаласында мысал арқылы бұл құбылысты былай түсіндіреді: «Бірнеше метафораны қатар қолданғанда, мағынасы бір-біріне үйлеспейтін ойларды жинақтауға болмайды, мәселен «жалындап тұрған бұлақтай» деп айту орынсыз. Бұл қате метафора болар еді, өйткені жалын мен су бір мезетте қатар бола алмайды…» деп жазады [12, с. 74]. Мұнда автор тастай суық бұлақ пен ыстық жалынды біріктіретін метафораны сынға алып отыр. Яғни Остолопов оксюморонды (сол кезде жеке термин демесе де) «мағыналық тұрғыда жараспайтын сөздерді бір бейнелі тіркесте қосақтау» деп ұғынады және оны көркем мәтінде кемшілік деп қарастырады. ХІХ ғасыр басындағы бұл көзқарас сол дәуірдегі классикалық поэтика нормаларына сай еді, сондықтан әдеби шығармада «логикаға сыймайтын» қайшы тіркестерді болдырмау талабы басым болған.
XIX ғасырдың соңы мен XX ғасыр басында шыққан беделді тілге қатысты еңбектерде де «оксюморон» жеке термин ретінде сирек ұшырасты. Мысалы, орыс тілінің түсіндірме сөздігінде, В. Даль құрастырған «Толковый словарь живого великорусского языка» сөздігінде (1882), С. Южаков басшылығымен шыққан «Үлкен энциклопедияда» (1896), Ф.А. Брокгауз бен И.А. Ефрон құрастырған атақты энциклопедиялық сөздіктің 1897 жылғы басылымында және Гранат энциклопедиялық сөздігінде (1910-1920) «оксюморон» термині туралы анықтама жоқ екені зерттеушілер тарапынан көрсетілген [14]. Бұл жағдай оксюморонды өз алдына әдеби категория ретінде түсіну ХХ ғасырға дейін толық орнықпағанын білдіреді.
Тек XX ғасырдың 20 жылдарынан бастап оксюморонға теориялық тұрғыдан нақты анықтама беріліп, термин ретінде ресми мойындала бастады. 1925 жылы Мәскеуде шыққан екі томдық «Әдеби энциклопедияда» оксюморонға арнайы мақала арналды, онда оксюморон «мағыналары өзара логикалық түрде үйлеспейтін сөздерді әдейі қарама-қарсы мағынада түйістіретін стилистикалық фигура» деген анықтама берілді [15]. Мұнда оксюморон сөз деңгейіндегі қарама-қарсылыққа құрылған көркемдік әдіс ретінде танылған. Осы кезеңнен бастап оксюморон ұғымы ғылыми әдебиеттану терминологиясында берік орын алып, кейінгі зерттеулерде жиі қолданылатын болды.
ХХ ғасырда оксюморон құбылысы тілшілер мен әдебиеттанушы ғалымдардың назарын аударып, түрлі қырынан зерттелді. Зерттеулердің бір бағыты оксюморонды таза лингвистикалық, стильдік құбылыс ретінде қарастырып, оның құрылымдық-мағыналық ерекшеліктерін талдауға арналды. Мәселен орыс стилистикасында Л.А. Введенская 1966 жылы оксюморонды «мағыналық жағынан үйлеспейтін сөздерді әдейі түйістіре қолдану арқылы жасалатын ең оригинал стилистикалық әдістердің бірі» деп сипаттады [16]. Ол оксюморон көбінесе антоним сөздер арқылы құрылатынын атап көрсетті. Введенскаяның пайымдауынша, оксюморон жасаудың негізгі екі үлгісі бар: біріншісінде екі антонимдік жұп айқасып қолданылады (мысалы, «жастай кәрі», «кәрі жас» дегендегі сияқты, онда «жас» пен «кәрі» сөздері екі түрлі орын ауыстырады); екіншісінде қарама-қарсы сапалар бір заттың, құбылыстың бойына жинақтап телінеді (мысалы, «жанды өлік» немесе «саңырау үнсіздік») [16, с. 128-134]. Бұл талдау оксюморон компоненттерінің өзара байланысу тетігін түсіндіруге бағытталған еді. Сонымен қатар Л.А. Введенская оксюморонды ұқсас құбылыстардан ажыратуға тырысты, ол антитеза мен оксюморонның айырмасын көрсетіп, антитезада қарама-қарсы ұғымдар бүтін сөйлем не мәтін бөліктері деңгейінде қарама-қарсы қойылатынын, ал оксюморонда олар тікелей бір сөз тіркесінде, бір микроконтексте біртұтас образға бірігетінін баса айтты [16, с. 128-134]. Осылайша 1960 жылдардағы лингвостилистикалық зерттеулер оксюморонды ең алдымен тілдік деңгейде қарама-қарсылыққа құрылған ерекше троптың түрі ретінде танытты.
Оксюморонның тілдік табиғатын зерттеу барысында оның эмоционалдық-экспрессивтік қуаты да сөз болды. В.В. Виноградов сынды тілтанушы әрі әдебиеттанушылар оксюморонды поэтикалық «сөз-символ» деп қарастырып, онда қарама-қарсы мағыналардың қақтығысы жаңа эмоционалдық әсер туғызатынын атап көрсетті. В.В. Виноградов 1925 жылы А. Ахматованың поэзия стилін талдауға арналған мақаласында оксюморонды «сөздер арасындағы мағыналық әрі эмоционалдық контраст арқылы пайда болатын жаңа символдық образ» деп сипаттаған [17]. Алайда ол заманда оксюморон дербес поэтикалық құбылыс ретінде емес, эпитет пен метафораның күрделі түрі ретінде қарастырылды. В.В. Виноградов оксюморонды кейде «күрделі эпитет» немесе ерекше салыстыру түрі деп есептеді. Осы тұрғыдан, зерттеуші оксюморонды жеке емес, жалпы контраст пoэтикасының бір көрінісі деп санаған. В.В. Виноградов та, жоғарыда аталған Л.А. Введенская да оксюморонның семантикалық табиғаты, яғни екі қарама-қарсы ұғым қосылғанда жаңа мағына туатыны туралы терең талдауға бармаған. Олар негізінен оксюморонның құрылымдық моделіне және әсер ету функциясына көңіл бөлді.
Әдебиеттанушылар оксюморонды көбіне көркем шығармадағы контраст, қарама-қарсылық принципінің бір көрінісі бола отырып, жазушының астарлы, тапқыр ойы ретінде зерделейді. Мысалы, кеңестік ғалым Л.Н. Тимофеев 1961 жылы жарық көрген «А. Блоктың контраст поэтикасы» мақаласында ақын шығармашылығындағы қарама-қарсы образдар жүйесін талдай отырып, оксюморонға да тоқталады. Тимофеев Блок әлемін ұйымдастырушы негізгі принцип контраст (қарама-қарсы мотивтердің қақтығысы) екенін айта келе, оксюморонды сол контрастың тіл деңгейіндегі ерекше көрінісі деп атайды [18]. Ол оксюморонды «лирикалық кейіпкердің жан күйзелісін, эмоциялық ширығуын айқын көрсету үшін пайдаланылатын» әдіс деп бағалады [18, с. 98-106]. Тимофеевтің көзқарасы бойынша оксюморон да, контраст метафоралар да, антонимдер де – бәрі бір мақсатқа, яғни өлеңдегі эмоциялық қайшылықты, аласапыран сезім-күйін білдіруге қызмет етеді. Дегенмен Тимофеев оксюморонның өзіндік поэтикалық табиғатына терең үңілмейді, оның ішкі семантикалық тетіктерін арнайы талдамай, жалпы контраст әдістерінің бірі ретінде қарастырады. Осы кезеңде жарық көрген кейбір әдебиет теориясы еңбектері де (мысалы, Г.Н. Поспелов редакциясындағы «Әдебиеттануға кіріспе», 1988) оксюморонды жеке троптық категориядан гөрі кеңірек стилистикалық құбылыстардың бір түрі деп атап өтті. Поспелов оксюморонды сөздік антитезаның ерекше түрі деп санап, оның міндеті сөйлемге эмоциялық екпін, экспрессия беру деп жазды. Мұндай жалпы позициялар оксюморонның ұзақ уақыт антитеза, контраст аясында зерттелгенін көрсетеді.
Оксюморонды тек қысқа тіркес деңгейінде ғана емес, кеңірек контексте қарастырған зерттеушілер де бар. П.Г. Богатырев өзінің халық өнері мен фольклор поэтикасы туралы зерттеуінде оксюморон құрылымдарға ерекше көңіл бөлген. 1971 жылы жарық көрген «Чехтар мен словактардың халық театры» еңбегінде Богатырев халық ауыз әдебиетіндегі маскарадтық көріністер мен күлдіргі фразаларда кездесетін «қарама-қарсы мағыналарды біріктіру» амалдарын талдайды. Ол оксюморонды ең әуелі «мағынасы қарама-қарсы сөздердің минималды тіркесі» деп анықтай отырып, дәстүрлі «айқайлаған үнсіз саңырау» сияқты мысалдармен шектеліп қалмайды деген қорытындыға келеді [19]. Зерттеуші фольклор тілінде кездесетін тың oксюморон үлгілерді көрсетеді, кейде күлкі әсерін күшейту үшін қарама-қарсы мағыналы сөздер тікелей емес жанама жолмен түйістіріледі, оны түсіну үшін логикалық ой қорытынды жасау керек болады. Мысалы, Богатырев келтірген бір комикалық фраза: «ерлер мен әйелдер – жер бетіндегі ең жаман адамдар». Ал тыңдаушыға түсінікті болу үшін астарында «әйел мен еркекке жатпайтын басқа адамдар бар болса ғана, ерлер мен әйелдер ең жаман бола алады» деген эзоптік ой тұр, бұл абсурд логикалық қайшылықты аңғарту арқылы жасалған күлкілі оксюморон [19, с. 476]. Сол сияқты Богатырев екі сөйлемнен тұратын күрделі oксюморонды мысалға келтіреді. Бірінші сөйлемде бір зат мақталса, екінші сөйлемде сол заттың ең басты қасиеттерінің жоқтығы айтылып, бүкіл мадақтау бекер болады [19, с. 485]. Мұндайда синтаксистік тұрғыда бірін-бірі толықтырушы екі фраза мағыналық тұрғыда бір-біріне кереғар болып шығады. Богатыревтің бұл талдаулары оксюморонның құрылымдық аясын кеңейтіп, оны тек сөз тіркесі емес, тұтас сөйлемдер деңгейінде де іске асатын құбылыс ретінде бағалауға мүмкіндік берді. Сонымен қатар Богатырев оксюморон фразалардың эмоционалдық әсері көбінесе ирониямен ұштасатынын айтады, алайда өзі қарастырған фольклорлық oксюморон мен иронияның байланысына терең тоқталмайды. Қалай болғанда да, оның зерттеуі оксюморонды тек кітаптық поэзияда емес, халық шығармашылығында, кең мәтіндік құрылымдарда да орын алатын жалпы поэтикалық құбылыс деп тануға жол ашты. 
Оксюморон тек кеңестік дәуірде ғана емес, Батыс елдерінің әдебиет теориясында да маңызды талдау нысанына айналды. Ағылшын-америкалық «Жаңа сын мектебінде» парадокс пен оксюморонның поэзиядағы рөліне зор мән берілді. Клинт Брукс 1947 жылы жарық көрген әйгілі «Парадокс тілі» атты мақаласында поэзияның мәнін түсіну үшін өлең тіліндегі қайшылықты, кереғар элементтерді қабылдай білу қажет деген пікірді негіздеді. Ол «парадокс – поэзияға тән тіл» деп мәлімдеп, өлеңдегі шындықты жеткізу көбіне тура, логикалық емес, астарлы, парадоксальды бейнелеу арқылы іске асатынын көрсетті [20]. Мысалы, У. Вордсворт, Дж. Донн сияқты ақындардың шығармаларын талдай келе, Брукс олардың негізгі идеясын парадоксальды формулада түйіндеп отырғанын дәлелдеді. Атап айтқанда, Брукс Джон Доннның «Ғашықтардың әулиеге айналуы» («The Canonization») өлеңінде сүйіспеншілік сезімін қасиетті әулиелік мәртебеге теңестіруі – сырт көзге кереғар (киелі мен пенделік махаббатты шатастыру), бірақ өлеңнің идеясы тұрғысынан алғанда терең шындықты ашатын oксюморон әдісі екенін көрсетеді [20, р. 278]. Сол сияқты Оскар Уайльд, Бернард Шоу тәрізді батыс жазушылары өздерінің афористік стилінде оксюморон тіркестер арқылы қоғамның және адам табиғатының қайшылықты болмысын әжуалап, «шыдамсыздықпен күтудемін», «ақымақ данышпан» тәрізді мысалдарды мол қолданады. ХХ ғасырдың екінші жартысында батыстағы структурализм мен постструктурализм өкілдері (Ролан Барт, Жак Деррида, Поль Рикёр т.б.) мәтіндегі бинарлық оппозицияларды, соның ішінде оксюморонды, семиотикалық түрде талдауға кірісті. Француз философы Поль Рикёр, мысалы, «Метафора туралы» еңбегінде оксюморонды метафораның шектен шыққан түрі, «түп мәтіннің мағынасын екіұдайылық арқылы тереңдететін әдіс» деп бағалады. Жалпы алғанда, батыс әдебиеттануында оксюморон көбінесе парадокс құбылысының контексінде талданып, көркем мәтіндегі көп мағыналық, ирония, абсурд сынды ұғымдармен байланысты зерттелді.
Бүгінгі таңда оксюморон тіл білімінің, стилистиканың және әдебиет теориясының тоғысқан жерінде қарастырылатын көпқырлы феноменге айналды. Когнитивтік лингвистика оксюморонды семантикалық қайшылық арқылы жаңа мән жасаудың құралы деп түсіндіреді. Зерттеушілер оксюморонды адам миында болатын «мағыналық шиеленіс» ретінде сипаттап, мұндай шиеленіс оқу кезінде ерекше когнитивтік әсер (қызығушылық, таңдану, эмоционалдық толғаныс) туғызатынын анықтаған [21]. Оксюморонның шығарманы интерпретациялаудағы рөлі де назарға алынды, қайшылықты тіркестер шығарманың тұтас идеясына қызмет етіп, кейде оның негізгі түйінді символына айналады. Шекспир шығармаларын зерттеген ғалымдар «Ромео мен Джульетта» пьесасында кездесетін «тірі өлік», «суық отпен жану» сияқты оксюморондарды бас кейіпкерлердің жай-күйін, тағдырын бейнелейтін ұтымды құрал ретінде қарастырған.
Сонымен бірге оксюморонды түрлі әдеби дәстүрлерде салыстыра қарастырған еңбектер пайда болды. Мысалы, қазіргі зерттеушілер әлем поэзиясындағы оксюморонды салыстырып, шығыс поэзиясында бұл әдістің өзіндік ерекшеліктері барын көрсетуде. Парсы-тәжік ақыны Омар Хайямның рубаиларында не болмаса қазақтың төл поэзиясында (мадақ пен мүшәйра) қарама-қарсы мағыналы бейнелерді бір жерге келтіру кең қолданылғаны байқалады. Бұл да оксюморонның әмбебап поэтикалық құбылыс екенін айғақтайды.
Әлемдік әдебиеттануда оксюморон құбылысын зерттеу оның философиялық тереңін, тарихи дамуы мен көркемдік рөлін жан-жақты ашып берді. Оксюморон қайшылықты ұғымдардың бірлігі принципіне негізделгендіктен, оны түсіну үшін ежелгі дүние дуализмінен бастап, жаңа дәуір диалектикасына дейінгі қарама-қарсылыққа қатысты көзқарастар ескерілді. Антикалық дәуірдегі Гераклит қарама-қарсылықтың үйлесімін табиғат заңы десе, ортағасырлық ойшылдар Құдайдың құпиясын оксюморон парадокс арқылы тануға ұмтылды, ал жаңа заман эстетикасы мен қазіргі теория оксюморонды көркем шығармашылықтың пәрменді құралы ретінде мойындады. Поэтикада оксюморон ұғымы алғашында «қате метафора» саналса да, уақыт өте оның ерекше эстетикалық функциясы бар екені танылып, жеке стилистикалық фигура ретіндегі мәртебесін алды.
Әдебиетшілер мен тілшілердің оксюморон жайлы еңбектері бұл құбылыстың көпқырлылығын көрсетеді. Бір жағынан, оксюморон – тілдік-стилистикалық айшықтау әдісі, оның құрылымы, түрлері, жасалу жолдары жіктеледі. Екінші жағынан, ол – дүниетанымдық қарама-қарсылықты көркем бейнеде көрсету амалы, яғни философиялық-эстетикалық категория. Оксюморонды зерттеу барысында ғалымдар оны ирония, парадокс, антитеза, абсурд секілді ұғымдармен салыстыра отырып, ара жігін ажыратып, байланысын анықтады. Қазіргі таңда оксюморонды талдау әдебиеттанудағы интерпретациялық жұмыстарда, мәтіннің терең қабатындағы мағынаны ашуда маңызды орын алып отыр. Көптеген зерттеушілер оксюморонды «шығарманың рухын айқындайтын қарама-қарсылық» деп атауға болатынын айтады. Демек оксюморон – көркем ойлаудың универсал құбылысы және оны зерттеу әлем әдебиеті мен мәдениетіндегі қайшылық пен үйлесім философиясын түсінуге маңызды үлес қосады.

1.2 Оксюморон категориясының әдеби-теориялық негіздері 
Оксюморон (көне грекше oxymoron – «өткір ақымақтық», сөзбе-сөз мағынасы – «тапқыр ақымақтық») – әдебиеттануда бір-біріне мағынасы үйлеспейтін, логикалық тұрғыда қарама-қарсы сөздерді әдейі түйістіріп, біртұтас жаңа мағына жасайтын ерекше стилистикалық әдіс. Қарапайым тілмен айтқанда, оксюморон – мәні кереғар ұғымдар мен сөздердің бір тіркес ішінде қосылып, күтпеген тың мағыналық тұтастық қалыптастырып, жаңа ұғым туғызады. Мысалы, әлем әдебиетіндегі атақты шығармалар атауларынан классикалық оксюморонды көруге болады: Л. Толстой «Тірі өлік», Э.М. Ремарк «Жұмақтағы көлеңке», Н. Гоголь «Өлі жандар», Ф.М. Достоевскийдің «Адал ұры», И. Тургеневтің «Тірі жәдігерлер», Ю. Бондаревтың «Ыстық қар», Е. Шварцтың «Қарапайым ғажайып», Д.Е. Галковскийдің «Шексіз тұйық» шығармаларының тақырыбы оксюморон ұғымына негізделген. Сол секілді қазақ әдебиетінде Абай өлеңіндегі «ащы тәтті өмір», Мағжан Жұмабаев жырындағы «қара күн», «тәтті у», «Әлдиле, өлім, әлдиле», «Жер бетін топан басса екен» сияқты ұғымдар да қарама-қарсылықты біріктіру арқылы автордың жүрек түкпіріндегі басқаларға беймәлім өмір шындығы туралы өзекті ойларын меңзейді. Яғни оксюморон нәтижесінде пайда болатын біріккен ұғым шындықтың күрделі де қайшылықты табиғатын астарлы, тұспалды оймен бейнелеуі арқылы ерекшеленеді. Автордың өмір құбылысын, адам болмысын, табиғат суретін т.б. жағдайларды суреттеуде көркем бейнеге «кереғарлықтың бірлігі» сипатындағы философиялық мағына дарытады. Мұндай қарама-қарсы мағынадағы тіркестер бастапқыда ақылға сыйымсыз көрінгенімен, көркем мәтін контекстінде және шығарма мазмұнындағы қым-қиғаш оқиғалар мен кейіпкер табиғатының құпия қырларын жеткізуде жаңа мағыналық құрылым түзіп, оқырманды бейнеленген құбылыстың ішкі мәніне тереңірек бойлауға мәжбүрлейді. Сөйтіп оксюморон әдебиетте «сиқырлы парадокс» әсерін туғызып, оқырманның көңілінде әрі эмоционалдық, әрі интеллектуалдық ерекше ой туғызады. Оксюморонның көркемдік мәні қарама-қарсылықтан туатын гармонияны танытуында деп саналады.
Оксюморон – әдеби тілді байытатын ең қызық және күрделі әдістердің бірі ретінде ежелден белгілі. Бұл термин алғаш антикалық риторикада қолданылып, «шын мәнінде қиыспайтын сөздердің тапқырлықпен қиыстырылуы» мағынасында түсіндірілген. Дәстүрлі поэтикалық түсініктерде оксюморонды көбіне контрастқа негізделген стилистикалық фигура деп қарастырған. Мәселен әдеби терминдер энциклопедиясында оксюморонға «мағынасы бойынша қиыспайтын ұғымдарды үйлестіріп, ішкі қайшылықты бірлік туғызатын парадокс түрі, антитезаның бір түрі» деген анықтама беріледі. Сонымен қатар энциклопедияда антитеза мен оксюморонның айырмашылығы көрсетілген: антитеза – әртүрлі құбылыстарды қарама-қарсы шендестіріп салыстыратын әдіс, ал оксюморон – қарама-қарсы қасиеттерді бір ғана құбылыстың бойында, бір ғана тілдік тіркесте біріктіретін әдіс. Сондықтан антитеза қарама-қарсылықты тек айқындап көрсетсе, оксюморон қарама-қарсылықтардың бірігуі арқылы жаңа мағына тудырады. Мысалы, «жарық түн» немесе «суық от» сияқты қарама-қарсы эпитеттер жай контраст ретінде қабылданады, бірақ жаңаша мағына бермеуі мүмкін, ал «құлаққа ұрған танадай тыныштық» (мүлгіген, абсолют тыныштықтың бейнесі) немесе «тірі өлік» секілді оксюморон тіркестер тұтас бір күрделі құбылыстың атауына айналып, бейнелі ұғым қалыптастырады.
Әдебиеттанушылар оксюморонды көбінесе «қысқа парадокс» деп те атайды, өйткені ол үлкен философиялық қайшылықты небәрі екі-үш сөздің шегінде сыйғызуымен ерекшеленеді. Шынында да, оксюморон – мағынасы қарама-қарсы ұғымдардың бір тіркесте байланысуы нәтижесінде «бұрын болмаған, мүлде жаңа ұғым» туғызатын аса сығымды семантикалық құрылым. Мұнда формальды логиканың заңы әдейі бұзылады, бір нысанға бір мезетте бір-бірін жоққа шығаратын екі қасиет телінеді. Бірақ қарама-қарсылықтар бір тіркесте түйіскенде, олар бірін-бірі жоққа шығармай, керісінше диалектикалық тұтастыққа келіп, мүлдем жаңа мағына пайда болады. Демек қарама-қарсылықтардың бірлігі – оксюморонның өзегі, қисынға сыймас үйлесім жүзеге асқанда ғана ерекше эстетикалық мән туындайды. Оксюморонды қабылдау үдерісі де ерекше. Оқырман немесе тыңдаушы оны алғаш естігенде тосылып, назар аударады, қайшылықты тіркестің астарынан туған жаңа мағынаны табуға ынталанады. Осы қасиеті арқылы оксюморон сөз өнерінде оқырманды елең еткізетін, сезімге де, санаға да әсер ететін қуатты құралға айналады.
Жалпы шетел филологиясында оксюморонды жан-жақты қарастырған зерттеулер баршылық, ал қазақ филологиясында бұл тақырып әлі толыққанды зерттелген жоқ деген қорытынды жасауға болады. Орыс тіл білімінде, мысалы, Е.А. Яшина оксюморонды алогизм (логикалық заңдылықты әдейі бұзу) әдісі ретінде талдап, онда парадоксальды ойдың микродеңгейде толық көрініс табатынын айтады [22]. Л.Е.Турсунова оксюморонды «эпитеттің бір түрі ретінде» қарастырса [23], И.Р. Гальперин «анықтауыш пен анықталушының мағыналары қарама-қарсы келетін атрибуттық сөз тіркесі» деген нақты анықтама берген [24]. И.А. Малярова оксюморон көбінесе антонимдердің комбинациясы түрінде келетінін атап өтеді [25]. А.А. Черненко оксюморон құрамдас лeксемалардың мәндерін сәйкестендіріп, содан шығатын жаңа нәтижені ұғыну үдерісі екенін айта келе, оны қабылдау оқырман санасында «мәтінді қабылдаудың автоматизмін бұзу» әсерін туғызатынын көрсеткен [26]. С.Б. Козинец оксюморондарды айқын (эксплицитті) және айқын емес (имплицитті) деп екіге бөледі [27]. Айқын оксюморондар керағарлығы анық антоним сөздердің тікелей түйісуі (мысалы: суық жалын, тәтті у), ал имплицитті оксюморондарда қайшылық сырт көзге анық байқалмайды, тек белгілі контекст аясында немесе фразеологиялық тұтастық құрамында сезіледі («мәңгілік бір сәт», «өлмес өлім» сияқты). Сонымен қатар оксюморонды құрылымдық көлеміне қарай сөз деңгейіндегі (бір сөз құрамындағы қайшылық, мәселен кей образды атаулар: «сиқыршы ғұлама» дегенді білдіретін magl сөзі), сөз тіркесі деңгейіндегі («ащы күлкі», «өткір өтірік» тәрізді) және бүтін сөйлем, мәтел деңгейіндегі («They have never lost a chance to lose a chance» – «Олар мүмкіндікті құр жібермеуге келгенде мүмкіндіктің өзін жіберіп қояды») деп те жіктеуге болады. Экспрессивтік стилистика тұрғысынан М.В. Лекова оксюморонды көбіне күлкі әсерін туғызатын құрал ретінде сипаттайды, яғни контекске қарай оксюморон сөз орамдары әзіл, сатира, ирония қызметін атқара алады деген пікірде [28]. Шындығында, оксюморон – комикалық әсерден бастап трагедиялық әсерге дейін кең ауқымды эмоциялық-философиялық мағына тудыра алатын әмбебап әдіс. Бір контексте ол мысқыл, әжуаны білдірсе, екінші контексте ауыр драматизм мен шарасыздықты аңғарта алады. Мәселен тұрмыстық әзілде «керемет жаман» деген оксюморон күлдірсе, М.Ю. Лермонтовтың «салқын от», Абайдың «жылы жау» тіркестері астарында қасірет пен қапалы қайшылық жатыр. Осындай көп қырлылығына орай зерттеушілер оксюморонды өмірдің қайшылықты болмысын бейнелейтін универсал категория ретінде таниды. 
Орыс формалистерінің өкілі Б.В. Томашевский поэтика туралы еңбегінде оксюморонды бір қарағанда өзара сыйыспайтын эпитеттер түйісуі деп анықтайды [29]. Мысалы, ол эпитеттің мәнерлілігін арттыру үшін кейде сипатталатын затқа қарама-қарсы немесе оған қайшы мағынадағы «тәтті мұң», «дыбысты тыныштық», «қараңғы жарық» тәрізді эпитет таңдалатынын атайды. Осындай мағынасы бір-біріне қайшы эпитеттер оксюморон деп аталады. Яғни сөздердің тура мағынадағы қарама-қарсылығы оларды тіркестіргенде тың бейнелілікке ие болып, оқырман назарын ерекше сөздік қайшылыққа аударады. Оксюморонның стильдік қызметі – кереғар ұғымдарды үйлестіру арқылы жаңа эмоционалдық не мағыналық реңк қалыптастыру. Мәселен жоғарыдағы «тәтті мұң» тіркесі қуаныш пен қайғының біртұтас күйін сипаттап, күрделі эмоцияны жеткізеді. Б.В. Томашевскийдің айтуынша, мұндай қарама-қарсы эпитеттерді қасақана жұптастыру сөздердің қарама-қарсы мәндерін салыстыру әсерін күшейтеді. Демек оксюморон – әдеби стильде жиі қолданылатын көркем әдіс, ол сөз мағыналарын кереғар қатынаста қоя отырып, шығарманың экспрессиясын арттырады.
Оксюморон поэтикасы тек жеке фраза деңгейінде ғана емес, шығарманың жалпы стильдік бейнесінде де көрінуі мүмкін. Ю.Н. Тынянов тәрізді әдебиеттанушылар көркем мәтіндегі қарама-қарсы элементтердің қақтығысы өнердің қозғаушы тетіктерінің бірі екенін атап көрсеткен [30]. Мәселен Ю.Н. Тынянов әдеби шығармашылықты материал мен форма, поэзия мен проза, сөздің мағынасы мен дыбысталуы арасындағы қайшылықтар арқылы дамитын жүйе ретінде түсіндіреді. Әдеби эволюция теориясында ол жаңа көркемдік принциптердің пайда болуын көбіне бұрынғы принципке диалектикалық қарама-қарсылықтан туындайтынын мысалдармен дәлелдейді. Ю.Н. Тынянов орыс әдебиетіндегі сюжеттік роман мен сюжетті жоқ новелланың арақатынасын талдай келе, «сюжеттік роман принципі сюжеттік емес әңгіме мен повесть принципіне диалектикалық қайшылық арқылы туындады» [30, с. 42-47] деп жазады. Бұл жерде зерттеуші әдеби дамудағы жаңашылдық кілті қарсы құбылыстардың қақтығысында жатқанын көрсетеді. Сонымен оксюморон поэтикасының стильдік қыры тек тұрақты сөз тіркестерінде ғана емес, жалпы көркем жүйедегі контраст, антитеза, пародия сияқты құбылыстарда да көрініс тауып, әдебиеттің жаңаруына себепші болады.
Оксюморонның психологиялық аспектісі дегенде, ең алдымен, әдеби кейіпкер болмысындағы ішкі қарама-қарсылық, мінездің екіұдайылығы, сюжеттік жағдайлардың парадоксы еске түседі. Әдебиеттегі психологиялық тереңдік көбінесе қарама-қарсы сезім мен ойдың қақтығысы арқылы ашылады. Лидия Гинзбург классикалық әдебиетті талдай отырып, XIX ғасыр психологиялық романының ерекшелігі адамның жандүниесін қарама-қарсылықты, тіпті парадоксальды қалыпта көрсетуінде екенін айтады [31]. Оның байқауынша, ертегідей қарапайым, бірсыдырғы құрылымнан айырмашылығы – жаңаша роман құрылымы сапалық тұрғыдан өзгеше сипат алады, «романда, әсіресе психологиялық романда, элементтердің арақатынасы тек күрделенген деңгейде ғана емес, сонымен бірге мүлде басқа сапада көрінеді, тұрақcыз, қайшылықты, кейде тіпті парадоксальды деңгейге жетеді» [31, с. 3-276]. Яғни психологизмге негізделген көркем шығармаларда кейіпкердің мінез-құлқы мен өмірлік оқиғалары санқырлы әрі тұрақсыз, алдын-ала болжаусыз болып келеді, тіптен логикаға сыймайтын оқыс бұрылыстар орын алып, бұл жандүниенің ішкі тартысын айқын көрсетеді.
Л. Гинзбург XIX ғасыр реалистік прозасындағы кейіпкер табиғатын талдай келе, классикалық романда альтернативалы қарама-қарсылықтардың (жақсы – жаман, қара – ақ) бірте-бірте жойылып, оның орнына синхронды қайшылықты қатынастар келгенін атап өтеді: «XIX ғасырдағы романда тікелей қарама-қарсылықтар орнына бір уақытта қабаттасқан қайшылықты байланыстар пайда болады. Жазушы енді қатал балама категориялармен ойламайды, жағдайдың нашарлауы бір мезгілде жақсару да болуы мүмкін, жау образы көмекші бейнесіне айналуы мүмкін» [31, с. 3-276]. Бұл тұжырым әдебиеттегі парадоксальды ситуациялардың мәнін түсіндіреді. Мысалы, Достоевскийдің «Қылмыс пен жаза» романында тергеуші Порфирий Петрович бір жағынан басты кейіпкер Раскольниковтың қарсыласы (жазалаушы) болса, екінші жағынан дәл сол Порфирий кейіпкерді рухани тазаруға жетелейтін көмекші іспетті [32]. Л. Гинзбург мұндай жағдайды «бәрі екіге жарылып тұр әрі бәрі бір мезетте (синхронды)» деп бейнелейді. Яғни көркем шығармадағы оқиғалар мен бейнелер қос мәнге ие, олар бір уақытта әрі өзара қарама-қарсы, әрі ажырамас бірлікте әрекет етеді. Мұны психологиялық оксюморон деуге болады, шығарма поэтикасында кейіпкер не жағдай бір мезетте екіұдай мәнге ие болып, оқырманды таңданыс пен терең ойға бөлейді.
Әдеби кейіпкердің күрделілігі – оның бойында бітіспес қасиеттердің қатар көрініс табуы. Бұл құбылысты терең талдаған ғалымдардың бірі – Борис Проскурнин. Ол көркем психологиялық әдістерді талдай отырып, Достоевский секілді жазушылардың кейіпкер психологиясын әдеттен тыс шиеленіскен қарама-қарсылықтар арқылы ашқанын көрсетеді. Мәселен Достоевский өз шығармаларында кейіпкерлерінің ішкі дүниесіндегі кереғар сезімдер мен идеяларға айрықша назар аударады. Зерттеушінің айтуынша, Достоевский кейіпкерлерінің жан әлемінде орын алатын қайшылықтарды әдейі шектен тыс деңгейге дейін шиеленістіріп, тіпті оларды егіз кейіпкер бейнесі арқылы сыртқа шығарады: «Достоевский кейіпкерлерінің ішкі қайшылықтарына айрықша мән береді... Ол бұл қайшылықтарды шегіне жеткізе ашып көрсетеді, соның бір мысалы – жазушының бір адамның «ішкі қайшылықтары мен ішкі даму кезеңдерін» драмалық деңгейде кеңінен көрсету үшін егіздендіру әдісін пайдалануы» [33]. Мұнда айтылған «егіздендіру» – әдебиеттегі қосарлану мотиві, яғни кейіпкердің бойындағы кереғар мінез-құлықты түрлі қос кейіпкер арқылы көрсету әдісі. Достоевскийдің «Егіз» атты повесіндегі бас кейіпкердің өз бейнесімен арпалысы – осының айғағы. М.М. Бахтин бұл әдісті бір адамның ішіндегі қарама-қарсылықтарды дараландырып, сыртқы формада көркемдік экспериментке айналдыру деп түсіндіреді [34]. Осылайша, психологиялық прозада ішкі тартысты бейнелеу үшін кейде оксюморон әдісі бір кейіпкерді екіге жарып көрсету, яғни тұлғаны жіктеп, ішкі қайшылығын көрнекілеу қолданылады.
Кейіпкер бойындағы ішкі қайшылықтар тек қосарланған бейнеде ғана емес, жалғыз тұлғаның өз мінезіндегі ала-құлалық ретінде де суреттеледі. Б. Проскурниннің пайымдауынша, Достоевский кейіпкерлерінің жан әлемі үнемі «екі полюс арасында тербеліп» тұрады. Мұндай кейіпкер бір сәтте асқан ізгілік пен қатыгездік, өзін құрбан ету мен өзімшілдік сияқты шетін сезімдерді бірдей бастан кешіруі мүмкін. Ғалымның пікірінше: «Адам табиғатының қайшылықты болмысы, жанның «жарылуы» кейіпкерге өзінің рухани қайшылығын жеңіл, ауыртпалықсыз еңсеруге мүмкіндік бермейді. Сол себепті Достоевский кейіпкерлерінің мінез-құлқы көбіне сырттай да, іштей де логикаға сыя бермейді, кейіпкердің жандүниесінде бір-біріне қарама-қарсы құбылыстар қатар өмір сүріп, бір мезгілде өрбиді» [32]. Шынында да, Достоевскийдің Дмитрий Карамазов, Грушенька, Настасья Филипповна сынды кейіпкерлері бір уақыт аралығында әрі сүйіспеншілікке толы, әрі жек көрінішті, әрі мейірбан, әрі ашулы бейнеде көрінеді. Осындай парадокс кейіпкерлер арқылы жазушы адам психикасының күрделігін, жандүниенің санқырлы екенін көрсетеді. Бұл – психологиялық оксюморонның классикалық мысалы. Көркем мінез бір тұлға бойында шектен тыс шегіспейтін қасиеттердің қақтығысы түрінде беріледі. Мұндай кейіпкер әрекеттері алдын-ала болжап болмайтын, екіұдай сезімге толы болып, оқырманды таңғалдырады әрі терең жан толғанысына түсіреді.
Ішкі қайшылық – жалпы адами табиғаттың құрамдас сипаты. Психолог және тілші Д. Норман адамның ішкі әлемі туралы былай дейді: «Адам – күрделі тұтас құрылым, ол физикалық, интеллектуалдық, моральдық, эмоциялық қасиеттердің жиынтығынан тұрады. Көп жағдайда адамның биологиялық жынысы оның психологиялық жыныс сезіміне сай келе бермейді, тәнінің мүмкіндіктері рухани талап-тілектерімен үйлеспейді, сезімдері ойымен кереғар, ал ойлары іс-әрекеттерімен үйлеспей жатады. Адам болмысының осындай күрделі табиғаты…» [35]. Зерттеуші бұл жерде адамның бойындағы түрлі қабаттар – тән мен жан, сезім мен сана, сана мен мінез-құлық арасында жиі үйлесімсіздік болатынын айтады. Демек қарама-қарсылық – адам болмысына тән құбылыс, ал әдебиетте осы ішкі антиномиялар көркем бейнелер арқылы зерттеледі. Психологиялық оксюморон ұғымы дәл осы адам жанының екіұдай сипаттарын көркем шығармада көрсетуге саяды. 
Лидия Гинзбургтің «Психологиялық проза туралы» еңбегінде психологиялық әдебиет әдіснамасын талдап, шынайы психологизмге жету үшін жазушы мінез-құлықты бір өлшемді, бірыңғай сипаттармен суреттеумен шектелмей, қайшылықты элементтерді қарастыруы қажет деген маңызды түйін жасайды. Ол: «Психологизм бірсыдырғы қасиеттерді тізбектей берумен өмір сүре алмайды. Оған талдаудың бастауы ретінде міндетті түрде қайшылық қажет» дейді. Яғни кейіпкердің жанын ұғыну үшін жазушы ішкі конфликтіні қозғауы тиіс, сол қайшылықты талдау арқылы ғана психологиялық әдіс өз жемісін береді. Л. Гинзбург әрі қарай парадокстың өнердегі рөлін атай келе: «Түсіндіріліп, шешімі табылған парадокс – психологиялық әдістің дәнекері. Әрине психологиялық прозада талдау барысында шешімін таппайтын парадоксальдылық та кездеседі – кей жұмбақтар сол жұмбақ күйінде қалады (кейінгі психологизм бағытын ұстанған романдар мұны әсіре қолданған)» деп жазады [31, с. 3-276]. Бұл ой әдеби туындыда кейбір ішкі қайшылықтардың әдейі шешілмей, ашық күйде қалдырылуы мүмкін екендігін көрсетеді. Кейінгі модернистік және постмодернистік прозада авторлар жиі кейіпкердің жандүниесіндегі түйткілдерді толық шешпей, оқырманға «шешілмеген парадокс» қалдырады, мұның өзі де оксюморон әсерін береді, өйткені шығарма «жұмбағы» шешілмеген күйде терең ойға жетелейді.
Қорыта айтқанда, көркем әдебиеттегі психологиялық оксюморон адамның ішкі әлеміндегі қарама-қарсылықтарды әдейі айшықтап көрсету арқылы оқырманды кейіпкер жанын тереңірек сезінуге ықпал етеді. Мұнда классикалық оксюморондағыдай қарама-қарсы элементтердің (мейлі сезім немесе мінез) біртұтас қатар өрілуі бар. Психологиялық талдау дәл осы контраст арқылы синтезге жетеді. Жандүниенің күрделі табиғаты қайшылықтарды мойындау, сол арқылы адамның толық бейнесін жинақтау нәтижесінде ашылады.
Б.В. Томашевский сипаттаған оксюморон құбылысы қазақ прозасында да кең қолданылады. Көптеген заманауи қазақ қаламгерлері кейіпкерлердің хал-жағдайын немесе табиғат көріністерін беру үшін оксюморон теңеулер мен эпитеттерге жүгінеді. Мысалы, кейіпкердің сезім күйін «ащы тәтті қуаныш» немесе «жантүршігерлік ләззат» секілді керағар сөздермен бейнелеу – қазақ прозасында ұшырасатын әдіс. Мұндай экспрессивті оксюморондар кейіпкердің ішкі дүниесіндегі екіұдай эмоцияны нақты жеткізіп, оқырманды елең еткізеді. Қазақ тілінің көркемдік мүмкіндіктері кереғар ұғымдарды қатар қоюға қолайлы, халық ауыз әдебиетінде, мақал-мәтелдерде де қарама-қарсы ұғымдарды шебер шендестіретін үлгілер бар. Осы тұрғыдан алғанда, Б.В. Томашевский ұсынған оксюморон анықтамасы мен оның стильдік функциясы қазақ прозасын талдауда тікелей қолданыс табады. Мәтіндегі оксюморонды табу оны жай риторикалық амал ретінде ғана емес, автордың идеясын аңғартатын маңызды поэтикалық деталь ретінде қарастыруға мүмкіндік береді.
Қазақ прозасының көрнекті үлгілерінде (мысалы, Т. Ахтанов, М. Мағауин, Д. Исабеков, А. Алтай т.б. қаламгерлер шығармаларында) кейіпкерлер көбіне ішкі қайшылықтарға толы болып келеді – олар дәстүр мен жаңашылдық, жеке мүдде мен қоғам парызы, туған жер мен бөтен орта сияқты дилеммалар арасында екіұдай күй кешеді. Мұндай кейіпкерлерді талдауда Гинзбургтің «синхронды қайшылықты қатынастар» концепциясы негіз болады. Кейіпкердің айналасындағы әлеммен қарым-қатынасы бір мәнді емес, амбивалентті болатынын ескеру қажет. Мысалы, романның бас кейіпкері бір мезетте әрі қаһарман, әрі антиқаһарман қасиеттерін көрсетуі мүмкін, ол өз болмысында ізгіліктің де, зұлымдықтың да ұшқындарын қамтиды. Мұны түсіндіру үшін Л. Гинзбургтің «жағдайдың нашарлауы бір уақытта жақсару болуы мүмкін» деген тезисін еске түсіруге болады. Шығарма финалында кейіпкер трагедияға ұшыраса да, сол қайғы арқылы рухани жеңіске жетуі (немесе керісінше) қазақ прозасында да кездесетін құбылыс. Мысалы, Ғ. Мүсіреповтің «Оянған өлке» романында бас кейіпкер мақсатына жете алмай жеңілгендей көрінгенімен, оның рухани өсуі оқырманға үміт ұялатады, бұл бір мезеттегі жеңіліс пен жеңістің оксюморон бірлігі іспетті [36].
Б. Проскурнин атап көрсеткен «егіздендіру» тәсілі де қазақ қаламгерлерінің шығармаларында жиі ұшырасады. Кейбір шығармаларда автор кейіпкердің ішкі тартысын көрсету үшін кейіпкерді өзінің эгосымен сырласу, сырын ақтару тәсілі арқылы бейнелейді. Абай «Жүрегім, ойбай, соқпа енді», «Ойға түстім, толғандым», «Жүрегім, нені сезесің», «Сап, сап, көңілім, сап көңілім» т.б. өлеңдерінде лирикалық қаһарманның бойындағы қайшылықтарды көрсету үшін және ішкі сырын ақтару үшін өзіне өзін қарсы қойып, іштей жүрегімен, көңілімен сырласу арқылы бойындағы қарама-қарсы, жақсы-жаман мінездерін өз ойымен жеткізеді. Бұл Б. Проскурнин сілтеме жасаған Достоевскийдегі «екілену» (двойничество) принципімен үндеседі. Осы арқылы қазақ қаламгерлері де адамның жан-сырын аша түсу мақсатында психологиялық оксюморонға баратынын байқаймыз.
Сонымен бірге қазақ қаламгерлері шығармаларында ұлттық болмыс пен жаңа замандағы жаһандық құндылықтармен қақтығысты бейнелеу арқылы кең мағынадағы оксюморон поэтика жасайды. Мысалы, қазақтың көшпелі дәстүрі мен қалалық модерн тұрмысын қатар суреттеп, қарама-қарсы мәдени код пен символдарды бір кейіпкердің не бір сюжеттік желінің аясында тоғыстырады. Нәтижесінде шығармада мәдени-психологиялық оксюморон түзіледі, екі түрлі дүние көзқарасы күштеп түйістіріліп, оқырманды қоғамның өзгерісі тудырған парадоксты жағдай туралы ойлануға жетелейді. Мұндай әдісті әсіресе тәуелсіздік кезеңінің прозасынан көруге болады, онда кеңестік менталитет пен жаңа заман рухы кейіпкерлер жандүниесінде қақтығысады. Ю.Н. Тыняновтың әдеби эволюция туралы ілімі бізге мұндай құбылыстарды түсінуге көмектеседі. Оның пікірінше, әдеби дамуда «бөгде элементтердің қақтығысы» жаңа сапа тудырады [30, с. 42-47]. Қазақ прозасындағы дәстүр мен жаңашылдықтың шарпысуы да осындай диалектикалық қайшылық негізінде тың көркемдік мазмұн қалыптастырады. Сондықтан қазіргі қазақ туындыларын талдағанда, оксюморон поэтикасын тек тілдік деңгейде емес, кең мағынадағы концептуалдық деңгейде қарастыру қажет. Бұл шығарма идеясы мен құрылымындағы қарама-қарсылықтар жүйесін айқындауда маңызды.
Жалпы, Л. Гинзбург, Б. Проскурнин, Б.В. Томашевский, Ю.Н. Тынянов еңбектеріндегі теориялық тұжырымдар қазақ әдебиетіндегі оксюморон көріністерін зерделеуге әдістемелік негіз болады. Олар ұсынған антитеза, парадокс, психологиялық қайшылық, оксюморон тәрізді ұғымдар мен категориялар прозадағы көркемдік құбылыстарды дәл сипаттап, ғылыми тұрғыдан түсіндіруге мүмкіндік береді. Мәселен Б.В. Томашевскийдің оксюморон анықтамасы арқылы біз қазақ жазушыларының сөз қолданысындағы айрықша қайшылықты эпитеттерді анықтап, олардың функциясын түсінеміз, ал Гинзбургтің психологизм теориясы арқылы кейіпкерлердің ішкі әлеміндегі диалектикалық тартысты талдаймыз, Б. Проскурниннің психологиялық талдау әдістері (егіздендіру, ішкі шиеленісті күшейту) арқылы қазақ авторлары қолданған ұқсас амалдарды байқаймыз, Ю.Н. Тынянов принциптері арқылы жалпы көркем құрылымның қарама-қарсылықтан туатын динамикасын аңғарамыз. Осылайша, аталған теориялық еңбектер қазіргі қазақ прозасындағы оксюморон поэтикасын түсіну мен талдауда берік теориялық негіз қызметін атқарады.
Оксюморон поэтикасының табиғатын психологиялық және стильдік қырынан талдау – қазіргі әдебиеттануда маңызды бағыттардың бірі. Стильдік оксюморон сөз деңгейінде қарама-қарсы ұғымдарды түйістіре отырып экспрессивті мағына тудыратын әдіс болса, психологиялық оксюморон  кейіпкер болмысы мен сюжеттік жағдайларда көрінетін ішкі қарама-қарсылықтардың көркемдік қызметін сипаттайды. Жоғарыда қарастырылған ғылыми еңбектер (Л. Гинзбург, Б. Проскурнин, Б. Томашевский, Ю. Тынянов және т.б.) бұл құбылыстарды жан-жақты түсінуге септігін тигізеді. Л. Гинзбург пен Б. Проскурнин адам жанының күрделілігі мен ішкі қайшылықтарын ашып көрсетсе, Б.В. Томашевский оксюморонның тілдік-стильдік механизмін айқындайды, ал Ю.Н. Тынянов жалпы әдеби дамудағы қарама-қарсылықтың рөлін көрсетеді. Олардың тұжырымдарына сүйене отырып, қазіргі қазақ прозасын талдағанда, шығармалардағы оксюморон элементтерді мейлі ол сөйлемдегі эпитет болсын, сюжеттің құрылымдық парадоксы не кейіпкердің мінезіндегі кереғарлық болсын анықтап, ғылыми тұрғыда негіздеп түсіндіре аламыз. 
Қазіргі қазақ прозасындағы оксюморон поэтикасы бір жағынан тілдік айшықтау амалы ретінде көрінсе, екінші жағынан дүниетанымдық және психологиялық тереңдік беретін әдіс. Оксюморон пайымдау қазақ қаламгерлеріне заман шындығын, кейіпкер психологиясын және мәдени құбылыстарды шынайы бейнелеуге мүмкіндік береді. Парадокс пен қайшылыққа құрылған көркем образдар өмірдің диалектикалық күрделілігін көрсетеді. Сондықтан қазақ әдебиетінің қазіргі кезеңіндегі туындыларды талдау барысында оксюморон поэтикасына назар аудару олардың идеялық-мазмұндық байлығын ашудың кілті болмақ.
В. Виноградов оксюморонды дербес поэтикалық әдіс ретінде арнайы қарастырмай, эпитет пен салыстырудың ерекшеленген бір түрі ретінде зерттейді. Ғалымның пікірінше, көркем ойда сөз мағынасын өзгерту (десемантизация) үдерісінде оксюморон – сөздердің мағыналық және эмоциялық контрасты негізінде жаңа символ туғызатын құбылыс [17, с. 367-458]. Осы тұжырымнан кейін біраз уақыт зерттеушілер оксюморонды өз алдына жеке зерделемей, жалпы контраст құбылысының бір көрінісі деп есептеп келді. Мысалы, Л.И. Тимофеев те оксюморонды эпитет, метафора, салыстырулар қатарында қарастырып, оны тілдік деңгейдегі қарама-қарсылық пен көркем қабылдаудағы контрасттың түйісуі деп сипаттады [37].
Ал қазіргі әдеби-теориялық еңбектерде оксюморонның табиғатына тереңірек үңіліп, оны жай стилистикалық айшық емес, поэтикалық категория ретінде арнайы зерттеу үрдісі ретінде қалыптастырды. Кейбір зерттеушілер оксюморонды тек эстетикалық фигура ғана емес, сонымен бірге ерекше номинативтік әдіс деп таниды. Мысалы, Г.Г. Курегян оксюморонды номинативті-анализдік бірлік ретінде сипаттап, оның сыртқы формасы (сөздердің тіркесі) мен ішкі мазмұны (мағынасы) бөлінбес тұтас құрылым екенін айтады [38]. Шынында да, тек сыртқы қайшы формасына назар аударып, оксюморонды «сөздердің әдемі ойыны» деп қана қарау оның ішкі семантикалық табиғатын түсінбеуге әкелуі мүмкін. Өйткені екі компоненттің қарама-қарсы байланысынан туындаған жаңа ұғым тұтасқан мағыналық бірлік ретінде өмір сүреді. Оксюморонды түсіндіруде кей зерттеушілер философиядағы қарама-қарсылықтың бірлігі мен күресі заңына сүйенеді. Шығыс даналығында «қайшылық – дамудың көзі» деген тұжырым бар, өнерде де екі керағар ұғымды әдейі түйістіру арқылы ақиқаттың күрделі, екіұдай қыры ашылады. Логика заңдылығы тұрғысынан алғандағы «мағынасыздық» әдебиетте, өнерде мүлде басқаша қызмет атқарады, шындықты түсінудің өзгеше құралына айналады. Сондықтан оксюморон сөз өнерінде парадоксальды ойды білдірудің заңды әрі ұтымды әдісі ретінде танылады.
Жалпы 2000 жылдан бергі кезеңде оксюморон табиғатын түсіндірудің әлемдік ғылымда жаңа қырлары көрінді. Ғалымдар оны таза стилистикалық құбылыстан гөрі танымдық-когнитивтік феномен ретінде бағалауға бейім болды. Мысалы, Г.М. Темненко «Оксюморонның мәні риторикалық фигура шеңберінен шығып жатыр, ол тіл мен ойлаудың терең қасиеттеріне қатысты, сондықтан кең таралған» [39] деген тұжырым жасайды. Шынында да, оксюморон адам санасындағы қайшылықты ойлау үрдістерінің тілдегі көрінісі, ол біздің дүниетанымымыздың көпқырлылығын танытады. Әртүрлі әдеби-мәдени дәстүрлерде оксюморон әрқилы мақсатта қолданылуы мүмкін. Мысалы, романтизм әдебиетінде дүние реалды және идеалды деп қақ бөлінетіндіктен, оксюморон бейнелерде мұңлы, меңіреу реңк басым болуы заңды. Реалистік шығармада оксюморон көбіне ирониялық немесе сатиралық сарказмға қызмет етеді, символизм мен акмеизм поэзиясында ол философиялық-мистикалық астар беру амалына айналған. Әр автордың өзіндік стиліне сай оксюморон түрлі функция атқара алады, демек нақты шығармалардағы оксюморондарды талдау арқылы жеке қаламгер поэтикасының қырларын ашуға болады.
Оксюморон нәтижесінде туған кейбір қарама-қарсы тіркестер уақыт өте келе тілдегі фразеологиялық тіркеске айналып кетуі де мүмкін. Авторлық оксюморондардың ішінде сәтті шыққандары жұртқа ұнап, тұрақты қолданысқа еніп кеткен мысалдар бар. Мысалы, қазақ тілінде кейде әзіл ретінде айтылатын «алпыстағы бозбала» немесе «өліп-тірілу» сияқты тіркестер қазір көпшілікке түсінікті тұрақты сөз орамдарына айналып отыр. Дегенмен оксюморондардың басым көпшілігі окказионал тіркес дәрежесінде қалып, тек белгілі бір контекст аясында ғана мағына береді. Мұның өзі тілдің үнемі жаңарып отыратын қасиетін, сөздікқордың үздіксіз дамуын көрсетеді.
Ғылыми еңбектерде оксюморонды құрылымы мен семантикасы тұрғысынан жіктеу және оның атқаратын қызметтерін айқындау маңызды теориялық мәселе ретінде қарастырылады. Оксюморонның көркем мәтіндегі негізгі қызметтері туралы зерттеушілер мынадай қорытындылар жасайды: біріншіден, номинативтік қызметі – оксюморон күрделі құбылысқа дәл атау беріп, оны айқын сипаттауға мүмкіндік береді; екіншіден, бейнелеу-образдық қызметі – қарама-қарсы ұғымдарды түйістіре отырып, оқырманның көз алдында өткір де айшықты бейне туғызады; үшіншіден, эмоциялық-экспрессивтік қызметі – тілдің стилистикалық мүмкіндігін арттырып, сөзге ерекше өң беріп, сезімге әсер етеді; төртіншіден, метафоралық қызметі – контраст негізінде астарлы ой, тұспалды мағына қалыптасып, символикалық идея түзуге көмектеседі; бесіншіден, когнитивтік қызметі – оксюморон оқырманды қайшылықты ұғымдардың бірлігін пайымдау арқылы белсенді ойлауға тартады, яғни мәтіндегі ойды түсіну үшін ой қозғау болады. Мәселен белгілі ғалым Г.А. Судоплатова Марина Цветаева поэзиясындағы оксюморондарды талдай келе, оның бірнеше функциясын атап көрсеткен: 
1) лирикалық кейіпкердің қайшылықты табиғатын, ерекше болмысын айқындау; 
2) ақын дүниетанымындағы керағар көзқарастарды білдіру; 
3) кейіпкерлер арасындағы күрделі қарым-қатынасты көрсету; 
4) кейіпкердің ішкі сезім күйзелісін, жан тебіренісін сездіру; 
5) ақынның әлем және адам тағдыры туралы ой-толғамдарын бейнелеу [40]. Шынында да, оксюморон көбінесе ирониялық не сарказмге сай реңк үстейді, кейде философиялық ойды тұспалдап жеткізеді, ал кейде эмоционалдық шиеленісті күшейтеді. В.И. Карасик оксюморонды қолданудың прагматикалық қырын талдай келе, тұрмыстық не публицистикалық коммуникацияда ол көбіне комикалық әсер тудыру үшін қолданылса, афоризмдер мен көркем поэзияда парадокс жаңа мағынаны көрсету үшін пайдаланылады деп тұжырымдайды [41]. Демек оксюморонның қызметі оның қолданылу контексіне орай құбылып отырады. Мысалы, газет немесе журнал мақаласының тақырыбындағы оксюморон оқырманды езу тартқызып, назар аудартуы мүмкін, ал поэмада немесе трагедиялық шығармада келген оксюморон кейіпкер психологиясындағы ішкі қайшылықты, өмірдің күрделі диалектикасын аңдатып, трагедиялық немесе ирониялық мағына үстемелеуі мүмкін. Қалай қолданылса да, оксюморон сөз өнерінде контраст принципін жүзеге асырудың ең әсерлі амалдарының бірі болып қала береді.
Орыс ғалымы Э.Г. Шестакова оксюморонды тек лингвистикалық тұрғыдан талдау оның көркемдік құндылығын түсіріп жібереді деп санайды [14, с. 56]. Сондықтан оксюморонды міндетті түрде әдеби-поэтикалық әдіснамамен бірлікте қарастыру қажет. Қазақ көркем прозасы мен поэзиясында сирек болса да кездесетін оксюморон қолданыстарын тауып, талдау – әдебиеттану үшін маңызды. Бұл біздің жұмысымыздың өзектілігін көрсетеді, өйткені қазіргі қазақ әдебиетінің поэтикасын зерттеуде оксюморон құбылысы арнайы сөз болған емес, зерттелуі кенже қалып келеді.
Оксюморон – әлем әдебиетінде кең тараған құбылыс. Ежелгі дәуірден бастап-ақ ақын-жазушылар бұл әдістің ерекше мүмкіндіктерін танып, пайдаланып келген. Мәселен көне түркі поэзиясында, ортағасырлық Шығыс әдебиетінде керағар мағыналы сөздерді қабаттастырып қолдану мысалдары кездеседі. Фольклорлық мұраларда, әсіресе, қиял-ғажайып ертегілер мен өтірік өлеңдерде қарама-қарсы ұғымдарды қабаттастыру «мағынасыздық әсерін» күшейту үшін қызмет еткені байқалады. Ал жазба әдебиетте, әсіресе реализм мен модернизм ағымдарында оксюморон өмір шындығын қайшылықтары арқылы көрсету әдісі ретінде маңызды рөл атқарды. Орыс әдебиетінде А.С. Пушкин, И.С. Тургенев, Ф.М. Достоевский сынды классиктердің шығармаларынан біршама оксюморон теңеулерді байқауға болады. Қазақ поэзиясында Ақберен Елгезектің «Кәрі бала» өлеңінің атауы, Жұбан Молдағалиевтің «Айнадағы бейтаныс» поэмасының атауы немесе Ғабиден Мұстафинның прозасында кездесетін кейбір кереғар тіркестер – отандық әдебиеттегі оксюморон үлгілері. Қазіргі әдебиетте оксюморон авторлық стильдің бір белгісіне айналып отыр деуге болады. Постмодернистік поэзия мен прозада кейбір қаламгерлер әдейі қарама-қарсы мәндегі метафоралар мен эпитеттерді мол қолданып, күлкілі де күрделі образдар жасайды. Мысалы, шетел әдебиетінде Уолт Уитменнің парадокс образдары, Мигель де Сервантестің кейіпкерлерді сипаттаудағы шендес те кереғар теңеулері, орыс ақыны А.А. Ахматованың нәзік лирикасындағы қайшылықты эпитеттері – бәрі де оксюморонның көмегімен адамның ішкі әлемінің, өмірдің құпия қырларының көркем бейнесін аша түскен. Постмодерн әдебиетінде «күлкілі трагедия», «мағынасыз мағына», «шындық өтірік» іспетті әдейі қайшылыққа құрылған тіркестер арқылы қаламгерлер өмірдің көп қырлы, күрделі табиғатына оқырман назарын аударады.
Қорыта айтқанда, оксюморон – логикалық мағынасы үйлеспейтін сөздерді әдейілеп түйістіру арқылы қалыптасатын ерекше көркемдік әдіс, контраст бейнелеудің бір түрі. Оксюморон қарама-қарсы ұғымдарды бірлікте көрсету арқылы бейнеленіп отырған құбылыстың ішкі қайшылығын ашады. Сол арқылы оқырманды күрделі шындықты парадокс тұрғысынан қабылдауға жетелейді. Сондықтан оксюморонды тек тілдік ойын немесе риторикалық фигура емес, терең мағыналық жүк көтеретін көркемдік категория деп толық негізбен айтуға болады. Оның әдебиеттегі теориялық негіздерін тану сөз өнеріндегі контраст пен парадокс заңдылықтарын түсінуге, көркем шығарманың дүниетанымдық мәнін пайымдауға мүмкіндік береді. Оксюморонды жан-жақты талдау нәтижесінде бұл құбылыстың тілдік, философиялық және психологиялық қырлары да айқындалады. Әдебиеттегі қайшылықты көркем қабылдау үрдістерін ұғыну үшін оксюморон табиғатын зерттеу аса маңызды. Қаламгерлер оксюморонды шебер қолдану арқылы күрделі идеяны қысқа да айқын жеткізіп, оқырманды таңғалдыру әрі ойландыру мақсатына жетеді. Демек оксюморон поэтика, стилистика, семиотика тәрізді әдебиеттану салаларында елеулі орын алатын, тіл мен ойлаудың шексіз мүмкіндіктерін танытатын құбылыс екені анық.

1.3 Гуманитарлық ғылымдар саласындағы оксюморонның зерттелу үдерісі
Қазақ әдебиеттануындағы терминдер энциклопедиясында оксюморон туралы былай делінген: «Оксюморон (гр. oxymoron – әдетте ақылды/әдемі және ақылсыз/ұсқынсыз сөздерінің бірігуі) – мағыналары бір-біріне қарама-қарсы сөздердің тіркесіп келуі арқылы ерекше әсерлі, образды мағына беретін біртұтас сөз орамы, стильдік әдіс. Мысалы, шал жігіт,  дәрменсіз алып, жақсы өлім т.б.» [42]. Демек отандық анықтамалар да оксюморонды қарама-қарсы сөздердің бірлігінен шыққан астарлы мағыналы тіркес деп түсіндіреді. Бұл әдіс арқылы әдебиетте өмір құбылыстарының қайшылықты сипаты айшықты көрсетіледі.
Әлем әдебиеттануында М. Сервантес, В.А. Жуковский, А.С. Пушкин, М.Ю. Лермонтов, У. Уитмен, А. Ахматова, Б.Л. Пастернак сынды классиктердің шығармашылығында оксюморонды шебер қолданып, өмірдің құпия-қайшылықты табиғатын, адамның нәзік жан-дүниесін ерекше түйсікпен бейнелегені туралы пікірлер бар. Ал қазақ әдебиетінде ақын Мағжан Жұмабаевтың, Жұбан Молдағалиевтің поэтикалық туындыларында, көптеген прозалық шығармаларда оксюморон орамдар ұшырасады. Дегенмен қазақ әдебиетінің теориясы мен сынында бұл термин бұрынғы уақыттарда көп қолданылып, арнайы зерттелген емес. Оксюморон туралы арнайы ғылыми зерттеу жұмыстары қазақ гуманитарлық ғылымында жаңа көрініс тауып келе жатыр деуге болады. 
Қазақ тіл білімінде «оксюморон» термині соңғы жылдары ғана тұрақты қолданылып жүр, ал кеңес дәуіріндегі әдебиеттануда бұл құбылыс көбіне «шендестірудің бір түрі» деп қана қарастырылған. А. Байтұрсынұлының «Әдебиет танытқышында»: «Шендестіру. Екі нәрсе қатар яки қарама-қарсы келгенде, арасындағы айырым көзге көбірек түседі. Биік пен аласа, ұзын мен қысқа, көрікті мен көріксіз, шебер мен олақ, ғалым мен надан қатар келгенде, араларындағы айырмасын анық көреміз» [43]. Кең тараған антитеза (шендестіру) ұғымының аясында қарама-қарсы мағыналы сөздерді қатар қою деген жалпы әдіс айтылады, бірақ оның оксюморонға тән ерекшелігі нақтыланбайды. 2000 жылдардан бастап қана отандық зерттеушілер оксюморонды жеке атаумен атап, талдау жасай бастады.
Атап айтқанда, филолог А.Е. Жүсіпов еңбектерінде оксюморонға алғаш рет назар аударылып, оған мынадай сипаттама береді: грекше атаудың бірінші бөлігі «оксю» – «өткір, ұшқыр», екінші бөлігі «морон» – «ақымақтық» дегенді білдіреді [44]. Ғалым оксюморонды қазақша баламалап «аңғырт тапқырлық» деп атауды ұсынады. Бұл атаудың өзі оксюморонның табиғатын көрсетеді, өзара тіркескен екі сөздің де мағынасы ішінара өзгеріске ұшырап (бірі екіншісін «жояды» емес, керісінше жаңа мағынада ұштасады), нәтижесінде тұтастай үшінші бір мағына пайда болады. А.Е. Жүсіповтің пікірінше, оксюморон құбылысында екі сөздің тіркесуі нәтижесінде екі ұғым да жартылай өз бастапқы мағынасынан айырылады да, біріккен жерде мүлде жаңа мағына қалыптасады [45]. Зерттеуші бұл ойды лингвистикалық тұрғыдан амбивалентті бағалауыштықтың көрінісі деп түсіндіреді, яғни оксюморонды құрайтын сөздер бір нысанды қарама-қарсы бағалап, оған қосарлы, екіұшты сипат береді.
Оксюморонға қатысты әртүрлі анықтамаларды салыстыра келе, А.Е. Жүсіпов бірнеше ғалымдардың ой-пікірін саралайды. Мысалы, Ю.Н. Тынянов оксюморонды «сөздердің бір-біріне икемделуі, түрлі сөздер арасында жаңа мағыналық туыстықтың пайда болуы» деп түсіндіреді [46]. Б. Эйхенбаум оксюморон «сөздер арасындағы өзара байланыс, сәйкес келу (корреспонденция)» десе [47], В. Григорьев оксюморонды «мағыналық жақындық, бір лексеманың мағынасы екінші лексемада көрінуі» деп сипаттайды [48]. Осы анықтамалардың ішінен Ю. Левин, Д. Сегал, Р. Тимменчик, В. Топоров, Т. Цивьян сынды әдебиеттанушылар бірлесе ұсынған «оксюморон – сөз тіркестерінің өзара мағыналық қасиеттерімен алмасуы» деген тұжырым кең қолданыс тапқан [49]. Бұл жерде «алмасу» деп екі компоненттің семантикалық қасиеттерінің бір-біріне ауысып, бірігуі арқылы жаңа сапа туындауы айтылып отыр. Қазақ тілінде осыған ұқсас құбылыс ретінде бір сөздің өзі қарама-қарсы екі мағына беретін жағдайларды келтіруге болады (энантиосемия құбылысы). Мысалы, ысынды сөзінің екі түрлі мағынасы бар: 1) бие сүт берді; 2) бие сүт бермей қойды. Сол сияқты «айды аспанға шығару» фразеологизмі бір жағынан «даңқын шығару, аты шығу» мағынасында қолданылса, екінші жағынан «асыра сілтеп, орынсыз әрекет ету» деген кері мағынада да айтылады. Орыс тіл білімінде мұны омоантонимдер (бір сөз ішіндегі антонимдік мағына) деп атайды. Алайда мұндай тілдік құбылыстар оксюмороннан сәл бөлек, оксюморон – қарама-қарсы мәндегі екі түрлі сөздің тіркесуі, ал энантиосемия – бір сөздің өзінде қарама-қарсы мағынаның болуы. Бұл да тілдегі қызық құбылыс болғанмен, біздің қарастырып отырғанымыз – сөздердің үйлеспес қосындысы арқылы жасалатын көркемдік әдіс.
Оксюморон терминінің жазылуы туралы да әртүрлі пікірлер болғаны байқалады. Кейбір еңбектерде оны «оксюморон», енді біреулерінде «оксиморон» деп жазады. Шын мәнінде, екеуі де дұрыс саналады, тек транслитерация дәстүріне қатысты айырмашылық бар. Ежелгі грек тіліндегі «υ» (ипсилон) әрпінің дыбысталуына байланысты кейбір тілдерде «ю» не «у» болып келуі мүмкін. Қазіргі ғылыми әдебиетте грек сөздерін латынша беру дәстүрі бойынша «oxymoron» деп жазу қабылданған, сондықтан қазақ тілінің терминологиясында да оксюморон нұсқасы жиірек қолданылады (интернеттегі қолданыс жиілігі ~80%). Біз де зерттеуімізде осылай жазылуын пайдаланамыз.
Қарама-қарсы ұғымның поэтикалық негізі қазақ фольклорынан бастау алады. Мысалы, «Аяз би», «Тазша бала» ертегілері мен қазақ мақал-мәтелдерінен байқаймыз  [50]. «Аяз би» ертегісінде ханға «адамның жаманы» деп әкелген «жаман» жігіт (Жаман атты кейіпкер) ең ақылды, жақсы адам болып шығып, ханның уәзірі атанады. Бұл жерде әлеуметтік жағынан ең төмен, жаман атанған адамның асыл қасиеті көрінеді. Яғни «жаман жақсы» деген оксюморондық мәндегі ұғымды аңғаруға болады. Сол сияқты қазақ мақалында «Жаманнан жақсы туады», «Түздің көркі – бұта, елдің көркі – мұта» деген жолдар бар [51], мұнда «мұта» деп ел ішіндегі нашар, жарамсыз адамды айтады, яғни елдің көркі – жаманы (мысқыл) деген мағынада. Бұл да белгілі дәрежеде керағар ұғымды әдейі бетпе-бет қоюдан туған сөз орамы.
Осындай мысалдар оксюморонның түп төркінінде диада принципі – дүниенің екі жақтылығы, қарама-қарсы күштердің бірлігі жатқанына меңзейді [52]. Лирикалық поэзияда адамның жандүниесіндегі кереғар сезімдер, күйініш пен сүйініштің қатар жүруі, ой-қайшылықтар бір құбылыс, біртұтас бейне арқылы берілуі мүмкін. Бұл поэтикалық құбылысты ерте грек стилистикасы «әсіре мағынасыздық» деп атаса, қазіргі көзқараспен оны қайшылықты сезімдерді, ойларды ұштастыра бейнелейтін көркем әдіс деп танимыз.
Әдебиеттанушы Ж. Аймұхамбет пен Н. Көбеева «Мифологияның негізінде жатқан «бинарлық оппозициядан» бастау алып, кейіннен диадалық бейнеге ұласып, жаңа поэтикалық мүмкіндіктерге жол ашқан оксюморонды бейнелеу құбылысының түп негізінде қарама-қарсылық пен қарама-қарсылықтың заңдылығы туралы диалектика заңдылығы жатқаны дәлелдеуді қажет етпейтін тұжырым» [53, 166] деген пікір білдіреді. Демек қазақ әдебиетінде оксюморонның тууына негіз болған нәрсе – өмір құбылыстарын диалектикалық қайшылықта қабылдау дәстүрі. Қай заманда да сөз зергерлері қарама-қарсы ұғымдарды бір тіркесте түйістіріп, эмоционалдық-экспрессиялық ықпалын арттырғысы келген.
Қазақ әдебиеттануында стилистика мәселелерімен айналысқан ғалымдар да оксюморонды жоғарыда берілген анықтамаларға жақын сипаттайды. Мысалы, А. Айғабылұлы: «Кейде сөз шеберлері қарама-қарсы ұғымдарды қатар синтаксистік тіркеске түсіріп, оксюморон жасау үшін антонимдерді қолданады. Бұл әдіс көркем әдебиетте айтпақ ойды салыстырып, нақтылап аша түсуге көмек береді» дейді [54]. Ғалым мысал ретінде Тұманбай Молдағалиевтың өлең жолдарын келтіреді:
Алматының үстінде ұшып жүрген аққулар,
Қанаттарыңда сендердің сағыныш бар, тәтті у бар... [54, 4-36].
Бұл мысалда «тәтті у» деген оксюморон эпитет керемет эмоционалдық әсер береді: тікелей мағынада у – ащы, зиянды, бірақ ақынның бейнелі ойында удың ащылығы мен өмірдің тәттілігі бір араға келіп, өмірдің сүйкімді де азапты екенін ұғындыратын астар пайда болып тұр. Сол арқылы лирикалық кейіпкердің сағыныш сезімі тәтті (жанына жақын) әрі у (жүрегін ауыртатын) екені сезіледі. Бұл – оксюморонның бейнелік қуатын дәлелдейтін қазақ поэзиясынан алынған мысал.
А. Айғабылұлы Қадыр Мырза Әлидің өлеңіндегі оксюморонды да атап өтеді:
Бақытсызбын – тірідей өлгендер көп,
Бақыттысың – өлгеннің тірісісің [55]...
Мұнда «тірі өлік» оксюмороны арқылы тірі жүріп, тіршіліктің ләззатын сезінбей, рухани өлген адам мен ажал құшқанмен артында аты қалған адамның қарама-қарсы күйі салыстырылған. «Тірі өлік» образы қазақ поэзиясында тұрақты қолданылатын, мағынасы терең образға айналған деуге болады. Тарихқа көз жүгіртсек, Алтын Орда дәуірінің ақыны Құтып: «Қалың жұрт екіге бөлінеді: ұқпаған – өлік, түсінген – тірі» деген екен. Яғни надан жанды өлікпен теңейді. ХХ ғасыр ақындары Қ. Мырзалиев, М. Мақатаевтар да қоғамдағы жансыз тіршілік иелерін сынау үшін осы «тірі өлік» тіркесін жиі қолданған.
Қазіргі поэзияда да бұл оксюморон образ жалғасын табады. Мысалы, ақын Гүлнар Салықбай:
Біреулерге өліден де өліміз,
Біреулерге тіріден де тіріміз..., – деп жырлайды [56]. Яғни кей адамдарға біз мүлде жоқпыз (өліден де өлі), ал кейбіреулер үшін бармыз (тіріден де тірі) деген жолдар арқылы лирикалық кейіпкердің қоғамдағы орны екіұдай, беймәлім екені бейнеленеді. Ал жас ақын Марғұлан Ақанның «Тірі өлік және тірілер…» атты өлеңінде: 
«Өмір сүріп жүрміз бе әлі біз?!  
... Тірілердің тепкісінде жүретін, 
«тірі өлікпіз» айтыңдаршы бәріміз!» деген жолдар бар [57]. Мұнда да әлеуметтік сын айтылады, қоғамдағы әділетсіздікке көніп, қорлық көрсе де, қарсы тұра алмайтын жуас жандарды ақын «тірі өлікке» балайды. Г. Салықбай мен М. Ақанның осы қолданыстары Қ. Мырзалиев көтерген «тірі өлік» идеясын жаңа тұрғыда жалғастырып, үш буын өкілдерінің бір поэтикалық образды дамытуы сияқты көрінеді. Бұл мысалдар қазақ ақындары адам болмысының қайшылыққа толы күйін жеткізу үшін оксюморонды орынды пайдаланып келе жатқанын көрсетеді.
Көркем шығармалардан оксюморон үлгілер табу – оны ғылыми зерделеудің алғашқы қадамы. Мәселен жоғарыдағы «тірі өлік» образының қолданылуын талдап көрейік. Орыс поэзиясында А.С. Пушкиннің «Полтава» поэмасында Мазепаға қатысты:
И день настал. Встает с одра
Мазепа, сей страдалец хилый,
Сей труп живой, еще вчера
Стонавший слабо над могилой [58]…
Бұл жолдарда «труп живой» (тірі өлік) тіркесі Мазепаның жағдайын келеке-мысқыл тұрғысынан сипаттау үшін қолданған. Кеше ғана қабірдің алдында ыңырсып жатқан бейшара бүгін орнынан тұрды деп автор оны аянышты да күлкілі кейіпте көрсетеді. Демек бұл контексте «тірі өлік» оксюморон емес, таза ирониялық эпитет қызметінде тұр деуге болады. Өйткені оқырманға жаңа ұғым ашылған жоқ, керісінше кейіпкерді келемеждеу, оның тірі адам кейпіндегі өлімші халін мазақтау бар. Ал Пушкиннің Наполеонға арналған «Герой» атты өлеңінде:
Одров я вижу длинный строй,
Лежит на каждом труп живой,
Клейменный мощною чумою… [59]
Бұл жолдарда әр төсекте жан таппай жатып қалған «тірі өліктердің» ұзын легі бейнеленеді. Мұнда шын мәнінде өмір мен өлімнің арасындағы күй  тірі өлік кейпі оқырманға қажет идеялық-эмоциялық әсер бере алады. Наполеон әскері ішінде оба дертіне шалдыққан бейбақтардың тірі өлікке айналғаны, яғни тірі болса да өмір белгісі жоқ екені көрсетіледі. Бұл оксюморонның нағыз мағыналық қызметі іске асқан жағдай, бір мезгілде біреу әрі тірі, әрі өлі деген логикаға сыйымсыз ұғым туып, ол өлеңде шындықтың ащы көрінісін айқындап тұр.
Қазақ әдебиетінде оксюморон әдісі жиі кездеспесе де, көркем шығарма мазмұнында және кейіпкер психологиясын бейнелеуде автор идеясын айқындауда мәні зор. Мысалы, Ш. Айтматовтың «Боранды бекет» романындағы мәңгілік өмірді іздеген адам ақырында «өлмес өмірдің азабына» тап болатыны шығармадағы философиялық оксюморон деуге болады [60]. Сол секілді Айтматов қалыптастырған «мәңкүрт» бейнесі «тірі өлік» парадоксына саяды. «Мәңкүрт тірі, бірақ оның өмірі өмір емес» деген тұжырым адамзаттық трагедияны керағар үлгіде көрсетеді. Ал қазақ прозасында Ә. Кекілбаевтың кейіпкер психологиясын берудегі ішкі қайшылықтарды бейнелеу үшін оксюморонды жиі қолданады [61]. Оның «Аңыздың ақыры» шығармасында кездесетін «сұсты сұлулық» немесе «қорқынышты тыныштық» сияқты тіркестері кейіпкер көңіл күйін айқын сипаттайды. Осы мысалдардан байқайтынымыз оксюморон суреткер жазушылар үшін сирек те болса, ұшқыр ойдың, кейіпкер шындығын көрсетудің бір құралы болған.
Классикалық поэзияда көбіне мадақ пен сын, қарама-қарсы ұғымдарды шендестіру түрінде көрінгені мәлім. Айталық, қазақ ақындары кейде «тәтті қайғы» немесе «мөлдір мұң» секілді тіркестерді пайдаланған. Мұнда қуаныш пен қайғының, тәтті мен ащының астасуы оксюморон әсер береді. Қазіргі ақындарда да «әппақ мұң», «кермек сүйіспеншілік» тәрізді бейнелі парадокстар кездеседі. Жалпы қазақтың ауыз әдебиеті мен шешендік сөздерінде де парaдoкс тіл өрнектері болған (мысалы, «тұрғаны тұнған өтірік шындық» дегенге ұқсас әжуа оралымдар). Дегенмен оксюморон классикалық Еуропа поэзиясындағыдай кең таралған әдіске айналмағанымен, ұлттық әдебиетімізде оқырманға тосын ой салып, ерекше эмоциялық әсер тудырады. Әсіресе ХХ ғасырдағы кейбір жазушыларымыздың туындыларында оксюморон бейнелер байқалады.
Мәшһүр Жүсіп Көпейұлы өлеңдерінде адам болмысы, өмірдің мәні, рухани кемелдену, иман мен қоғам туралы терең ойлы түйіндерін оксюморон арқылы жеткізетінін байқаймыз. Зерттеуші ғалым С. Қирабаевтың пікірінше: «Мәшһүр Жүсіптің шығармалары көркем туынды ғана емес, ислами дүниетанымның, этикалық қағидаттардың поэтикалық баяны» болып саналады [62]. Әдебиетші Р. Нұрғали: «Мәшһүр поэзиясының тарихымызға, фольклорымызға, әдебиетімізге жаңаша қарауға мүмкіндік беретін қымбат қазына, мәнді мәтін» екенін атап көрсеткен [63]. Ақын адамның жердегі тіршілігін рухани әрі материалдық болмыс тұтастығында қарастырады. Бұл ақынның көп өлеңдерінен байқалады. Мәселен Мәшһүр Жүсіп халық даналығына сүйене отырып: «Көзі соқыр – соқыр емес, кеудесі соқыр – соқыр» деп түйіндейді. Яғни сырт көздің емес, көкірек көзінің (жандүниенің) соқырлығы – нағыз надандық. Мұндай ғибратты философиялық ойлар ақын өлеңдерінің өзегін құрайды. Ендеше Мәшһүр Жүсіптің «Соқыр, саңырау және жалаңаш» атты шығармасы – қазақ поэзиясындағы оксюморон әдісін шебер қолданған, астарында терең поэтикалық парадокс жатқан туынды.  Бұл өлең ең алғаш 1907 жылы Қазанда басылған «Тірлікте көп жасағандықтан, көрген бір тамашамыз» жинағында жарық көрген [64]. Шығарманың сюжеті үш бейненің – соқыр, саңырау, жалаңаштың басынан өткен оқиға түрінде өрбиді. Өлеңнің экспозициясында лирикалық кейіпкер елсіз далада жалғыз жүріп, бұрын-соңды ел көрмеген бір ғаламат көрініске куә болғанын айтады:
«...Бір үшеу жолдас болып келе жатыр» деп бастайды ақын. Далада жолдас болып келе жатқан үшеу – бірі соқыр, бірі саңырау, бірі жалаңаш. Ақын олардың портретін бірден жұмбақтап ұсынады: соқырдың «дүрбі сияқты өткір көзі» бар, ол құмырсқаның өзін қапы жібермей көреді, бірақ қалың жұрт көріп жүрген нәрселердің бірін де байқамайды. Яғни ол түйені көрмей, түймедейді көзі шалатын кісіні елестетеді. Ал саңыраудың құлағы тарс біткен, дені сау, өзі тірі болса да, күндей күркіреген дауысты естімейді. Бірақ керісінше, сыбырлап айтқан құпия сөзді құлақты адамнан бұрын естиді екен. Үшіншісі – жалаңаш, оның ұятты жері ашық көрініп тұр, үстінде жаға-жеңі жоқ ұзын етегі ғана сүйретіледі. Сырт сипаты адамға ұқсағанымен, мінезі аңға тартатын осы үш жаратылысты көрген ақын «таң қалып, көзім тоймай қарай бердім» дейді.
Оқиғаның байланысуында ақын осы үш «батырдың» елсіз далада бастарынан кешкен бір оқиғаны суреттейді. Әуелі соқыр мен саңырау өзара сөзге келісіп қалады. Соқыр саңырауға: «Сен емес пе ең «дауысын естідім мен» деп, ал мен көрмесем де «көрдім» деп жүрген белгілі бекбике емес пе едім?» деп тиіседі. Яғни соқыр өз өтірігін мойындамай, саңыраудың да естігені өтірік деп әжуалайды. Мұны естіген жалаңаш олардың қасынан жалма-жан қаша жөнеледі. «Екі ит не істедіңдер, елсізге алып шықтыңдар. Бірің «көрдім», бірің «естідім» деп зәремді алып, түбіме жеттіңдер!» – деп жалаңаш қатты қорқып кеткенін айтады. Шығармада көруі мүмкін емес соқыр «көрдім» дейді, естімейтін саңырау «естідім» дейді, ал ұятты жері ашық жалаңаш тым ұзын етегінің ұшын кесіп ала ма деп қорқып қашады. Осы жағдай арқылы ақын қоғамдағы надандық пен екіжүзділікті меңзейді. Шынында да, өмірде «өтірік көріпкел», «тыңдамайтын тыңшы», «жалаңаштығын жасырумен әлек адамдар» аз емес...
Оқиға ары қарай шиеленісе түседі. Қорқақтық танытып қашқан жалаңашқа соқыр мен саңырау өкпелеп, оның үстіне тап береді. Олар: «Егер табылған дүниені бөліске салсақ, дайын асқа ортақ болар едің, ал елден бұрын жалма-жан қашқаның не? Бізден өзге қандай артықшылығың бар еді сенің?!» – деп жалаңашты сөгеді. Яғни соқыр мен саңырау жалаңашты қорқақтығы үшін кінәлайды. Дұшпан келсе, сенде тоналатындай түк те жоқ, неге бізден бұрын зыта жөнелдің дейді. Олар жалаңаштың шын кейпін бетіне басады: «Жалаңаш екеніңді жұрт көріп тұр, жау келсе, қылдың ғой қорқып. «Ұзын етегім бар» деп мақтанасың, киімің жоқ, етек-жеңің қайда? Жау тонаса, сенен алар не бар?!» деп  мысқылдайды. Мұнда да қатқыл ирония бар, жалаңаш бейшараның «етегі ұзын» деп мақтануы абсурд. Сөйтіп үш кейіпкер өзара керісіп, әурешіліктері бастарына ауыр тиіп, жол жүрулері қиынға соғады.
Бұл өлеңді жазуда Мәшһүр Жүсіптің көздеген негізгі ой-түйіні – адам баласының жаратылысынан бірге туатын кемшіліктерін ишаралау. Ақын заманының рухани мешеулігін сынап, соқырлық пен саңыраулық метафорасы арқылы халыққа ой салуды мақсат еткен. Өлеңнің жалғасында оқиға желісі ақын ойының астарын ашуға жетелейді. Соқыр, саңырау, жалаңаш үшеуі елсіз далада жүріп, бір қаңыраған үйге кез болады. Үйге кірсе, ішінде бір мүжілген жемтік (өлік денесі не сүйек) жатыр екен. Ашқұрсақ жүрген үш «батыр» жанталаса сол жемтікке жабылады: «Құс пен ит жеген қу сүйек болса да, аш адамға құт-береке болып көрінді» деп суреттейді ақын. Адамның ашкөздігі мен дүниеге қызығуы осылай гротеск арқылы көрсетілген. Тегін олжаға кенелген соң үшеуі оны бір-бірінен қызғанып, бөліспей, қомағайлана жеп семіреді. Ақынның бейнелеуі бойынша олар жемтікке тойғаны сонша – қарындары қампиып қозғала алмай, мойындары жуан ірі қараға (пілге) ұқсайды. Бұл образ арқылы адамның нәпсіқұмарлығы берілген. Дүниеқоңыздықты меңзеп, ақын: «Дүниеқордың болады екі бауыры – саңырау, соқыр, жаңғырыққан күнде даулы» деп түйіндейді. Яғни малқұмар, ашкөз адамның екі бауыры бар, ол – саңыраулық пен соқырлық, яғни өзімшіл дүниеқоңыз жан айналасындағы шындықты көрмейді, ақыл ретінде айтылған сөзді естімейді, тыңдамайды. Мұндай пенденің өз ауылы қызылбас пен қалмақтай күнде ұрысып, берекесі кетеді. Мәшһүр Жүсіп бұл жолдарымен бүкіл қоғамның дертін көрсетіп отыр, тойымсыздық, ашкөздік – адамды рухани соқыр әрі керең ететін кесел.
Шығарма финалында үш кейіпкер семіріп, үйден сыймай қалғанда, кенет өкінішті ақиқат орын алады. Олар бір сәт сыртқа шықпақ болса, есіктен сыяр халдері жоқ. Дәл осы кезде күтпеген жағдай болады, үшеуі үй қабырғасының індей кішкентай тесігінен шығып кете береді. Ақын «Есіктен сыймаймыз ғой деп жүргенде, иненің жасуындай (көзіндей) шығып кетті жерден» [64] дейді. Бұл – анық аллегориялық түйін: есіктен шыға алмай семіріп отырған олар ақыры «иненің көзіндей тесікпен» шығады. Яғни бұл – ажал жолы. Мәшһүр Жүсіп бұл жерде Құран аятынан ишара жасайды: «Өлім жолы иненің көзіндей» дегенді келтіреді. Исламда жиі айтылатын «түйені иненің көзінен өткізу» тәмсілі осында тұр. Үшеуі қалай өлгенін аңғармай қалады: «Қалай шығып кеткенін білмей де қалды» деп өкіндіреді ақын. Бұл жолдардың астары – дүниеге тойынған, өлімді ұмытқан адамдардың кенет ажал келгенде дәрменсіз қалатыны. Ақын «Біз «үйден шықпаймыз» деп отырғанымен, ажал бізді күтіп тұр алдын алып» деп дүние-жемтікке семіріп жүргендердің рухы мәңгіге кеткенін білмей қалатын өкініштен сақтандырады.  Яғни пенденің бұл дүниеде қанша мақтанса да, оның барар тесігі – иненің көзіндей тар, қараңғы қабір. Осылайша ақын оксюморон бейнелер арқылы (соқырдың көруі, саңыраудың естуі, жалаңаштың «ұзын етегі») шығармасын ғибратты қорытындымен аяқтайды. Өлең соңында «Өлімнен ешкім қашып құтыла алмайды, бәрімізге ортақ тесік – қабір» деген мағынадағы ойды меңзеп, оқырманға терең әсер қалдырады.
Мәшһүр Жүсіп бұл туындысында парадокс әдісімен адам табиғатының кемшіліктерін әшкерелейді. Соқыр, саңырау, жалаңаш – шартты кейіпкерлер. Соқыр – айналасындағы шындықты көрмейтін тоңмойын надандардың символы; саңырау – өзінен басқа ешкімнің сөзін тыңдамайтын өркөкірек, менмен адамдардың белгісі; ал жалаңаш – рухани тұрғыда «ұяттан жұрдай», ар-абыройы ашық жүрген пенделердің кейпі. Осы үшеуін бір топқа қосып, жолдас етіп көрсетуі де тегін емес. Ақын дүниеге құныққан адамның саңырау мен соқыр кейпінде айналасындағыны елемей, жемтік көрсе көзсіз берілетін тойымсыздығы мен «жалаңаш ұятсыздығы» қоса жүретінін ескертеді. Шынында, пенденің көзі тойса, көңілі тасып, менмендікке салынады, дәл сол мезетте оның ар-ұяты да төмендеп, жалаңаштанғаны білінбей қалады. Осы ішкі байланысты терең түсінген ақын оксюморон үштікті өте орынды пайдаланған. Өлеңді оқыған кезде оқырман басында «соқыр қалай көрді, саңырау қалай естіді?» деп таңырқаса, аяғына келгенде сол қарама-қарсы образдардың түбіндегі философиялық шындыққа көз жеткізеді. Осы үш қасиет бір адамның бойынан табылатын оксюморонды бейнелеу әдісі екенін байқаймыз.  
Ақын қолданған «соқыр», «саңырау», «жалаңаш» образдарының метафоралық және концептуалдық қызметі өте терең. Бұл жерде жай ғана физикалық кемтарлық немесе жалаңаштық туралы сөз емес, әрқайсысы символдық мағына арқалап тұр. Ежелден шығыс поэзиясында көздің соқырлығы – адамның ақиқатты көрмеуі, жүрек көзінің жабықтығы мағынасында алынады. Мәшһүр Жүсіп те соқыр деп отырғаны – надан адам. Өлеңде соқырдың сипаттамасы: «Құмырсқаны көреді, түйені көрмейді». Ақын «Керек істі көрмейді өз басына, «Соқыр» деп салдым соны сөз басына» деп айшықтайды. Сондай соқыр жан қасындағы досына да соқырлығын жұқтырады екен: «Дәнемені өз көзі көрмеген соң, Жұқтырар соқырлығын жолдасына» дейді. Расында, соқыр наданның жанында жүрген жақындары да надан болып, көрсоқырға айналуы мүмкін. Бұл жерде оксюморон «жұғу» метафорасы өте дәл, надандық – көзге көрінбейтін індет, вирус, ол біреуден біреуге жұғады. Демек «соқырлық» – Мәшһүрде жеке адамның ғана кемшілігі емес, қоғам дерті. Ақын өзі өмір сүрген дәуірдің дәл осындай «соқырлығынан сескенген», оны келер ұрпаққа аманат етуді борыш санаған.
Мәшһүр Жүсіп оксюморонды тек сөз ойыны үшін емес, дүниетанымдық және діни-этикалық идеяларын көркем жеткізудің құралы ретінде қолданған. Өлеңдегі қарама-қарсылықты көріністер алдымен оқырман көңілін селт еткізіп, шығармада интрига тудырады. Содан кейін біртіндеп сол оксюморон жағдайдың мәнісі түсіндіріледі, түйіні шешіледі. Бұл – классикалық «оқи отыра ойлантатын» әдіс. Ақын алдымен абсурд көріністі (соқырдың көруі, саңыраудың естуі, жалаңаштың қашуы) ұсынады да, артынан оның астарын ашып, философиялық-пәлсапалық толғауға кіріседі. Осы жолда оксюморон әдісі дінді, дүниетанымды, этиканы бейнелеудің тиімді құралына айналғанын көреміз. 
Ақын діни ұғымдарды тікелей құрғақ уағызбен емес, осындай көркем парадокс түрінде сөйлетеді. Мәселен жоғарыда айтылған «өлім жолы – иненің жасуындай (көзіндей)» деген аятты Мәшһүр оқырманға тіке жаттап алар аксиома ғып емес, соқыр – саңырау – жалаңаштың басынан өткен ғибратты хикаят арқылы санаға сіңіреді. Бұл әдіс көркем әдебиетке тән. Оксюморонның өзі де діни-дидактикалық идеяларды көркем кестелеудің бір әдісі. Ортағасырлық түркі әдебиетінде Жүсіп Баласағұнның «Құтты білік» дастанында да ақыл мен ессіздік, қайырымдылық пен қатыгездік сияқты қарама-қарсы ұғымдар дидактикалық мақсатта пайдаланылғанын білеміз. Мәшһүр Жүсіп сол дәстүрді жалғастырушы деуге болады. Ақынның өзі заманына наразы, елінің рухани халін сынай отырып, «заманның соқыр-саңыраулығынан сескенгенін», оны түзетуді өз борышы санағанын шығармалары арқылы байқатады. Бұл жерде оксюморон – ақынның мақсатына жетудегі қаруы. Кереғар салыстырулар оқырманды ашындырып, ойланып қарауға мәжбүрлейді. Айталық, өлеңді оқыған адам алдымен соқырдың көргеніне күледі, кейін қоғамдағы кей соқырлардың өзіміз екенін түсініп, күлуі қиынға соғады. Бұл – көркем сатираның әсері. 
Қазақ тіл білімінде оксюморон термині стилистикаға қатысты оқулықтар мен ғылыми мақалаларда көрініс тапқан. Мәселен М. Балақаев, Е. Жанпейісов, Б. Манасбаев сынды ғалымдар құрастырған «Қазақ тілінің стилистикасы» оқулығында: «Оксюморон – мағынасы қарама-қарсы сөздер өзара тіркесіп, бір ұғымды білдіреді» деп қысқаша анықтама берілген [65]. Авторлар бұған мысал ретінде мынадай сөз тіркестерін келтіреді: тірі жетім, жаман жақсы көру (жақсы көрмеймін дегенді кекесінмен айту), уәдеден шығу (уәдесінде тұрды деген мағынада, яғни уәдеге «шығып кету» – сөйлеу тіліндегі қалжыңды қолданыс), жіпсіз байлану, пышақсыз бауыздау. Сондай-ақ ауызекі тілдегі әзіл аралас тұрақты тіркестердің де оксюморонға ұқсастығын атап өтеді: «қайырсыз пайдадан қайырлы залал», «тікеннен гүл, заһардан бал» деп бастап, қазақтың кейбір күлкілі бейнелі оралымдарын мысалға келтірген. Мәселен «қарға баласын аппағым дер, кірпі баласын жұмсағым дер» деген мәтелде қарға өзінің қара баласын аппақ деп мақтайды, кірпі өзінің тікенді баласын жұмсақ деп дәріптейді, яғни шындыққа керағар, күлкілі бағалау бар. Тағы бір күлдіргі тіркес: «мен – тумаған балаға кіндік шеше», тумай жатып «шілдехана жасап қойдым» дегендей, «болмайтынды болды деп айту». Халық арасында айтылатын «қашпаған қашардың уызын алып отыр», «өгіз бұзаулағанда, ешкінің құйрығы көкке жеткенде…» тәрізді қанатты тіркестер де ешқашан болмайтын шарттарды келтіріп, әдейі абсурдты жағдайды суреттейді. Оқулық авторлары мұндай фразеологиялық қолданыстарды оксюморонмен типологиялық ұқсастығы бар деп есептейді. Демек тіліміздегі кейбір дайын тіркестер де құрамы жағынан оксюморонды еске салуы мүмкін, бірақ ғылыми тұрғыдан нақты оксюморон деп тек контекст ішінде туған қайшы мәнді орамдарды атаған жөн.
Ж.Қ. Әділбекова мен Н.А. Ырсымбетова оксюморонды шендестіру (антитеза) әдісінің бір түрі ретінде санайды [66]. Бұл авторлар оксюморон көркем шығарма құрылымында сөздің эмоциялық өңін күшейтіп, қарама-қарсылықтың тұтастығын танытуға қызмет ететінін атап көрсеткен. Шынында да, дұрыс қолданылған оксюморон шығарманың оқиғалық желісіндегі шиеленісті ушықтырып, кейіпкер болмысын ашуға себепші болады.
Сонымен қазақ гуманитарлық ғылымында оксюморонды зерттеу енді-енді жүйеленіп келеді. Соңғы жылдары жарық көрген бірді-екілі ғылыми мақалаларда қазіргі қазақ прозасындағы оксюморонның қызметі талдана бастады. Мәселен Д.Е. Қапанова қазіргі қазақ романына жасаған талдауында оксюморонның кейіпкер психологиясын ашудағы рөліне көңіл бөлген [67]. Автор оксюморон көркем мәтін құрылымында сөздің эмоциялық қуатын арттырып, кейіпкердің ішкі әлеміндегі қарама-қарсы сезімдерді біртұтас бейнелеуге мүмкіндік беретінін көрсетеді. Бұл жұмыс – қазақ әдебиеттануындағы оксюморонды поэтикалық категория ретінде қарастырған алғашқы қадамдардың бірі.
Сондай-ақ шетел ғалымы А. Обердерфер оксюморонды «логикалық оксюморон» және «лингвистикалық оксюморон» деп бөледі [68]. Логикалық оксюморонда қарама-қарсы мәндегі сөздер тура антонимдік қатынаста болады (мысалы: айқын тұман, қатты жұмсақ), ал лингвистикалық оксюморонда қарама-қарсылық грамматикалық, контекстуалдық жолмен іске асады (астарлы, ауыспалы мәнде: мәңгілік бір сәт, өлмес өлім). 
Оксюморон көркем әдебиетте және түрлі дискурс түрлерінде қолданылатынын айта кеткен жөн. Күнделікті өмірдегі сөйлеу тілінде, бұқаралық ақпарат құралдарында, саяси шешендік риторикада да ерекше әсер беру үшін оксюморон орамдар пайдаланады. Мысалы, ағылшын тіліндегі «criminal justice» («қылмыстық әділеттік» – қылмыс пен әділет сөздерін қабаттастыру арқылы құқық қорғау жүйесін әжуалау), түрік тіліндегі «beyaz yalan» («ақ өтірік» – зиянсыз өтірік) секілді тіркестер – публицистикадағы әдейі қолданылған оксюморондар. Қазақ тілінде де мерзімді баспасөзде ара-тұра: «заңды парақорлық», «еріксіз демократия» тәрізді кекесінді атаулар көрініп қалады. Көркем әдебиеттен ауысып, жалпыхалықтық қолданысқа еніп кеткен оксюморон мысалдары да аз емес: Мәселен ағылшын тіліндегі «deafening silence» («құлақ тұндырар тыныштық»), «bittersweet» («ащы тәтті» – қуанышты-қайғылы күйді сипаттайтын) тәрізді тіркестер қазір қарапайым тілде жиі қолданылатын тұрақты тіркесіне айналған. Қазақ тілінде «жан шыңылдатқан тыныштық» (мүлгіген тыныштық) деген қолданыс та кездеседі. Оксюморон бастапқы қайшылық әсерін жоғалтып, үйреншікті тіркеске айналғанымен, оның экспрессивтік қуаты толығымен жойылмайды, ол тілге образдылық үстейтін реңк ретінде қызмет ете береді.
Оксюморон семантикалық аномалия тәрізді көрінгенімен, оның компоненттері арасындағы күрт мағыналық кереғарлық контекст аясында ретке келіп, бүтін мәтінде айрықша эстетикалық қызмет атқарады. Оксюморон басқа ұғымдармен (контраст, гротеск, алогизм, парадокс, ирония) ұштасып жатады. Мысалы, гротеск пен оксюморон екеуі де сюрреал әсер тудырады, бірақ екеуін ажырататын нәрсе – оксюморонда ішкі мағыналық логика бар. Сырттай күлкілі немесе масқаралайтындай көрінгенімен, оның астарында нақты ой, идеялық байланыс жатады. Сондықтан оксюморон туғызған алғашқы абсурд әсер тез арада оқырман түйсігіне жетіп, тұрақты бейне ретінде жадына орнығады. Кейде жазушылар белгілі бір оксюморон тіркесті жиі қолданса немесе ондай тіркес жаппай тілге сіңісіп кетсе, ол өлеңдегі бастапқы қайшылықты сездірмей, қалыпты құбылыс ретінде қабылдануы мүмкін. Мәселен «ақылыңа қонымсыз болса да, келе-келе көз үйренген нәрсе ғой» дегендей, оксюморон оқырман санасында бірте-бірте автоматтануы ғажап емес. Бірақ шебер қаламгер әр жолы жаңа контраст тауып отырады, сол арқылы бұл әдіс оқырманды елеңдетудің тиімді құралы болып қала береді.
Қорыта келгенде, қазақ гуманитарлық ғылымында оксюморон құбылысы енді жүйелі зерттеле бастағанын атап өту қажет. Біз осы тарауда шетел және қазақ филологиясындағы оксюморонды зерделеу бағыттарын салыстыра қарап, негізгі тұжырымдарды ұсындық. Соның нәтижесінде оксюморон теориясы шетелдік әдебиеттануда біршама терең зерделенген, көптеген анықтамалар мен жіктемелер қалыптасқан, ал қазақ әдебиеттануында бұл тақырып әлі тың, зерттеу деңгейі бастапқы сатыда ғана тұрғандығы айқындалды. Алдағы уақытта қазақ тіліндегі көркем шығармаларда оксюморонның құрылымдық түрлері мен қызметін жан-жақты талдау, оны жалпы тілдік-когнитивтік және поэтикалық тұрғыдан бағамдау отандық әдебиеттануды жаңа ғылыми тұжырымдармен толықтыра түспек. Бұл өз кезегінде қазақ сөз өнерінің әлемдік поэтикалық әдіс-тәсілдер жүйесіндегі орнын, ұлттық әдебиетіміздің көркемдік әлеуетін кеңірек таныта алады.

1-бөлім бойынша тұжырым
Қарастырылып отырған зерттеу жұмысының бірінші бөлімі оксюморон ұғымының философиялық, тарихи және әдеби-теориялық негіздерін анықтауға арналған. Бұл бөлімде әлемдік және отандық әдебиеттануда оксюморонды зерттеу тарихы, оның қалыптасу генезисі мен түрлі ғылым салаларындағы интерпретациясы жүйеленді. Сондай-ақ оксюморонның ежелгі дәуірдегі қарама-қарсылық философиясынан бастау алып, жаңа дәуірде поэтикалық категория ретінде орнығу кезеңдері қарастырылды.
Жоғарыда айтылған теориялық негіздер мен салыстырмалы талдауларды ескере отырып, төмендегідей тұжырымдарды келтіруге болады: 
Оксюморонның түп тамыры көне дәуірдегі қарама-қарсылықтардың табиғаты жайлы философиялық тұжырымдармен тығыз байланысты.
Жаңа заман (XVIII-XIX) риторикасында «парадокс» термині кең қолданыла бастады, алайда «оксюморон» арнайы термин ретінде бұл кезеңде жиі кездеспеді. Көбіне оксюморон құбылысы жалпы антитеза, контраст ұғымдары аясында қарастырылды.
Оксюморон терминін ғылыми айналымға енгізу көбіне ХІХ ғасырдың үлесіне тиді. 1821 жылы Ресейде шыққан Н. Остолоповтың «Ескі және жаңа поэзия сөздігі» – оксюморон жайында сөз қозғаған алғашқы еңбектердің бірі.
Оксюморон тек кеңестік дәуірде ғана емес, Батыс елдерінің әдебиет теориясында да маңызды талдау нысанына айналды. Ағылшын-америкалық «Жаңа сын мектебінде» парадокс пен оксюморонның поэзиядағы рөліне зор мән берілді. Клинт Брукс 1947 жылы жарық көрген әйгілі «Парадокс тілі» атты мақаласында поэзияның мәнін түсіну үшін өлең тіліндегі қайшылықты, кереғар элементтерді қабылдай білу қажет деген пікірді негіздеді.
Қазақ әдебиетінде Абай өлеңіндегі «ащы тәтті өмір», Мағжан Жұмабаев жырындағы «қара күн», «тәтті у», «Әлдиле, өлім, әлдиле», «жер бетін топан басса екен» сияқты ұғымдар да қарама-қарсылықты біріктіру арқылы автордың жүрек түкпіріндегі басқаларға беймәлім өмір шындығы туралы өзекті ойларын меңзейді.
Б. Проскурнин атап көрсеткен «егіздендіру» тәсілі де қазақ қаламгерлерінің шығармаларында жиі ұшырасады. Кейбір шығармаларда автор кейіпкердің ішкі тартысын көрсету үшін кейіпкерді өзінің эгосымен сырласу, сырын ақтару әдісі арқылы бейнелейді. Абай «Жүрегім, ойбай, соқпа енді», «Ойға түстім, толғандым», «Жүрегім, нені сезесің», «Сап, сап, көңілім, сап көңілім» т.б. өлеңдерінде лирикалық қаһарманның бойындағы қайшылықтарды көрсету үшін және ішкі сырын ақтару үшін өзіне өзін қарсы қойып, іштей жүрегімен, көңілімен сырласу арқылы бойындағы қарама-қарсы, жақсы-жаман мінездерін өз ойымен жеткізеді.
Қазіргі қазақ прозасындағы оксюморон поэтикасы бір жағынан тілдік айшықтау амалы ретінде көрінсе, екінші жағынан дүниетанымдық және психологиялық тереңдік беретін тәсіл. Оксюморон пайымдау қазақ қаламгерлеріне заман шындығын, кейіпкер психологиясын және мәдени құбылыстарды шынайы бейнелеуге мүмкіндік береді. Парадокс пен қайшылыққа құрылған көркем образдар өмірдің диалектикалық күрделілігін көрсетеді. Сондықтан қазақ әдебиетінің қазіргі кезеңіндегі туындыларды талдау барысында оксюморон поэтикасына назар аудару олардың идеялық-мазмұндық байлығын ашудың кілті болмақ.
В. Виноградов оксюморонды дербес поэтикалық тәсіл ретінде арнайы қарастырмай, эпитет пен салыстырудың ерекшеленген бір түрі ретінде зерттейді. Ғалымның пікірінше, көркем ойда сөз мағынасын өзгерту (десемантизация) үдерісінде оксюморон – сөздердің мағыналық және эмоциялық контрасты негізінде жаңа символ туғызатын құбылыс [17]. Осы тұжырымнан кейін біраз уақыт зерттеушілер оксюморонды өз алдына жеке зерделемей, жалпы контраст құбылысының бір көрінісі деп есептеп келді. Мысалы, Л.Н. Тимофеев те оксюморонды эпитет, метафора, салыстырулар қатарында қарастырып, оны тілдік деңгейдегі қарама-қарсылық пен көркем қабылдаудағы контрасттың түйісуі деп сипаттады.
Қазақ фольклоры мен әдебиетінде де қарама-қарсы бастау идеясы кездеседі. Мысалы, қазақтың көне ертегісі «Аяз би» мен мақал-мәтелдерінде «жаманнан жақсы туады» деген сияқты ғибраттар бар. Ертегіде хан «адамның жаманы» деп әкелген кедей жігіт (Жаман атты кейіпкер) ең ақылды болып шығып, ханға уәзір болады, бұл жерде әлеуметтік жағынан ең төмен, жаман атанған адамның асыл қасиеті көрінеді. Яғни «жаман жақсы» деген оксюморон мәндегі ситуация туған.
Мәшһүр Жүсіп «Соқыр, саңырау, жалаңаш» туындысында оксюморонды бейнелеу әдісімен адам табиғатының кемшіліктерін әшкерелейді. Соқыр, саңырау, жалаңаш – шартты кейіпкерлер. Соқыр – айналасындағы шындықты көрмейтін тоңмойын надандардың символы; саңырау – өзінен басқа ешкімнің сөзін тыңдамайтын өркөкірек, менмен адамдардың белгісі; ал жалаңаш – рухани тұрғыда «ұяттан жұрдай», ар-абыройы ашық жүрген пенделердің кейпі.



2 ҚАЗІРГІ ҚАЗАҚ ПРОЗАСЫНДАҒЫ ПСИХОЛОГИЗМ ЖӘНЕ ОКСЮМОРОН ПОЭТИКАСЫ

2.1 Кейіпкер психологиясын айқындаудағы оксюморонды бейнелеу әдістері
Қазіргі қазақ прозасында оксюморон көркемдеу тәсілдері кейіпкерлердің ішкі әлемін бейнелеудің, шығармашылық психологиясын танытудың бір қыры ретінде сипатталады. Көркем шығармадағы психологизм дегеніміз кейіпкер санасындағы ішкі тартыс пен қайшылықты көркем бейнелеу жүйесі. Л. Я. Гинзбург «әдеби психологизм кейіпкер болмысының сәйкессіздіктерінен басталады» деп жазады [31, с. 3-276]. Мұндағы «сәйкессіздік» сыртқы қылық пен ішкі импульс, айтылған сөз бен ішкі үннің, рационал тұжырым мен бейсаналық құлшыныстың тайталасы екенін атап көрсетеді. Бұл тұста К.Г. Юнгтің ұстанымын да атап өтсек: «Персона – «қоғамға қараған бетперде», әлеуметтік рөл. Ол «сыртқы әлемге бағытталған маска» ретінде адамның шынайы «Менін» бүркемелейді» [69]. Яғни әрбір адам қоғам талабына сай «маска» киіп, өз ішкі сезімдерін жасырып өмір сүреді. Бұл теориялық ұғым әдебиетте кең өріс алған «қос тұлғалы» бейнелер табиғатын түсіндіруге негіз болады, көркем шығармада кейіпкердің сыртқы өмірі мен ішкі әлемі қатар суреттелгенде, олардың арасындағы алшақтық, кереғарлық терең психологиялық әсер тудырады. Міне, осындай персона мен ішкі мәннің қарама-қарсылығы негізінде авторлар кейіпкер психологиясын ашуда оксюморонды бейнелеу тәсілдеріне жүгінеді. Бір-біріне сай келмейтін қарама-қарсы ұғымдарды түйістіре қолдану арқылы адам жанындағы қайшылықтарды бейнелейді. Гинзбург те, психоанализ дәстүріне сүйенген авторлар да психологиялық прозадағы «контраст, айқас, жанама» тәсілдерді дәл осы ішкі қақтығысты сыртқы формаға айналдыратын механизм ретінде сипаттайды. Психологизмнің мәтіндегі «қызметтік өрісін» (дүниетаным, баяндау манерасы, көркемдік құралдар жүйесі) ажыратып көрсететін зерттеулерде оның «үштік бірлікте»: дүниені қабылдау типі, әңгімелеу тәсілі және тіл-образ деңгейіндегі көркем әрекет ететіні айтылады.
Ғалым Г.Ж. Пірәлі «Психологизм – кейіпкердің ойы мен іс-әрекетінің кереғарлығынан, сана қақтығысынан тұратын ерекше көркемдік жүйе» деген анықтама береді [70]. Яғни кейіпкердің саналы ойы мен бейсаналы қасиеті еркіне, ырқына бағынбайтын сезімдері мен әрекетінің үйлеспей, қарама-қарсы психологиялық күй тудыруы. Мұндай ішкі қайшылықтарға негізделген бейнелеу тәсілдері әдебиетте ішкі монолог, сана ағымы, түс көріністері, символикалық детальдар, екіұдай бейнелер формасында көрінеді. Адам бойындағы қарама-қарсы сезім мен ой  жандүниесіндегі күрделі сезімдер мен қайшылықтарды дәл әрі нанымды көрсете отырып, оқырманды кейіпкердің психологиялық ахуалына терең үңілдіру. Демек психологизмде кейіпкер психикасының көпқырлы, парадоксальды болмысы ашылады; тіпті «кейіпкердің аузы бір сөз айтса, жүрегі соны қаламайды, ішкі үні сол сәтте-ақ оны жоққа шығарып отырады» деп сипатталғандай, адам жаны қайшылыққа толы күрделі жаратылыс. Мұны шебер суреттеу үшін жазушы көбіне қатар өмір сүре алмайтын қарама-қарсы ұғымдарды бір тұста түйістіріп, ерекше көркемдік әдістерге барады. Осындай әдістердің бірі әрі бірегейі – оксюморон поэтикасы, яғни мән-мағынасы кереғар сөздер мен бейнелерді әдейі ұштастыру арқылы жаңа көркем мән тудыру.
Кез келген көркем әдебиеттің түп негізі халық шығармашылығынан бастау алатыны заңды құбылыс. Қазақ әдебиеті тарихына көз салсақ, қай жанрда болсын, ең көне үлгілердің қайнар бұлағы – фольклор екені даусыз. Г. Сағынадиннің пікіріне сүйенсек: «Халқымыздың көне мәдениетінің барлық саласының бастауы фольклорға барып тіреледі, ұмыт қалған асыл мұраның түп-тамыры да әрдайым фольклордан табылады» [71]. Демек кейін жазба әдебиетте көрініс тапқан көптеген көркемдік әдіс-тәсілдер халқымыздың ауыз әдебиетінде әлдеқашан орын алған. Солардың бірі – қарама-қарсы ұғымдарды сабақтастыра қолдану арқылы тың мағына тудыру дәстүрі.
Қазақ фольклорында әсіресе өтірік өлеңдер мен ертегілерде өмірдегі шындықты, адам тіршілігіндегі қарама-қарсылықты жасырын, астарлы мағынамен суреттеу жиі кездеседі. Мысалы, балалар фольклорындағы өтірік өлең жанрында халық қиялынан туған небір ғажайып оқиғалар шындықты меңзейді. Ғалымдардың анықтауынша, өтірік өлең – қазақ халық поэзиясындағы көне де дәстүрлі жанр, оны балалар да, үлкендер де сүйсіне тыңдаған. Мұндай тұспалдау бүгінгі күні айтыс өнерінде жаңаша сипатқа ие  болған. Академик М. Ғабдуллин өтірік өлеңнің ерекшелігін былай түсіндіреді: «нақты деректерді мол шеберлікпен үдеген фантастикалық дәрежеге жеткізу, адамның ойына келмейтін «өтірік» әңгімеге айналдыру – қазақ ауыз әдебиетіндегі өтірік өлеңдер түрінің негізгі бір ерекшелігі» [72]. Яғни халық қиялының нәтижесінде шындық пен қиял үйлесім тауып, әлдебір ғажайып көрініске айналады. «Тазша баланың қырық өтірігі» атты әйгілі шығарма – қазақ фольклорындағы осындай өтірікке құрылған ғажайып оқиғалардың озық үлгісі. Бұл ертегіде Тазша бала хан алдындағы сыннан өтпек үшін қисынсыз қиял-өтіріктерді тоқтаусыз айтып, қырық түрлі ғажап өтірік арқылы шындықты шебер жеткізе біледі. Халық Тазша баланың қырық өтірігін ұрпақтан-ұрпаққа қастерлей жеткізіп, бүгінге дейін сақтап отыр, бұның өзі бұл сюжеттің өміршеңдігін және өтірік өлең үлгісінің фольклордағы мәнін айғақтайды. Тазша бала айтқан қырық өтіріктің әрбірі – шындай көрінетін тапқырлық пен әжуаға толы тартымды хикая. Мәселен ертегіде Тазша: «Қашаннан өзімнің мал сойғыштығымды жете қабылдап, қоянды үш күнде сойып болып, қақтап, тұздап: «Енді майын ерітіп алайын», – деп бір бүтін қазанға еріткенімде, менің сорыма май ағып, тұрмады. Дереу бүтін қазанды тастай салып, бір тесік қазанға салып ерітіп едім, – тақсыр-ай, мұнан қызықты көріп пе едіңіз? Бір тамшысы жерге тамбай, тұра қалды. Еріген майда ыдысқа қотарғанымда, бір түйе қарнына, бір өгіз қарнына, бір борсық қарнына әрең-әрең сыйды. «Бұл титтей май менің қай керегіме жарайды? Онан да етігімді майлап алғаным олжа шығар!» – деп бас салып майлағанымда, бір етігімнің шұлығына зорға жетті, қонышыма жетпеді, анау етігім ауыз тиместен қалды» секілді ақылға сыймас оқиғалардың астарында халықтың әлеуметтік өмірі, жоқшылық, жоқтан бар жасаймын деп бірін-біріне жеткізе алмай әуре болған ел тіршілігін тұспалдап әңгімелейді. Осындай ғажайып әңгімесі арқылы Тазша бала ханның да, тыңдаушы жұрттың да назарын өзіне аударады. Ертегі соңында хан баланың тапқырлығына риза болып, оны жеңімпаз деп таниды. Бұл сюжетте әрбір өтірік оқиғаның астарында халықтың тапқырлық пен әділдікті мадақтау, зұлымдықты әжуалау ниеті жатыр.
Фольклорлық өтірік өлең жанрында жиі қолданылатын әдіс – оксюморон сипаттағы әсірелеу мен шендестіру. Өтірік өлеңдерде қарама-қарсы ұғымдар әдейі қатар айтылып, күлкілі әсер тудырады. Мысалы, халық арасында кең тараған бір өтірік өлеңде:
«Айдадым жылқы қылып отыз түлкі,
Жүйрігін тасбақаның ұстап мініп…» [73], – деген секілді жолдар кездеседі. Мұндағы түлкіні жылқыдай жегу, жүйрік аттың орнына тасбақаны міну – өзара кереғар ұғымдарды қабыстырған күлкілі жағдайлар. Осы арқылы балалар да, ересек тыңдаушылар да рахаттана күліп қана қоймай, астарындағы ойды аңғарады: «өтірік өлеңнің астарындағы күлкі туғызатын жеңіл әзіл, юмор – баланың қиялын дамытатын рухани азық. Және ол күлкі – ойлы күлкі. Шынында да, фольклорлық өтірік әңгімелер мен өлеңдер балаға да, үлкенге де терең ой салып, шындық пен қиялды салыстыра білуді үйреткен. І.Жансүгіровтың пікірінше, қазақтың өтірік өлең, өтірік ертегілері «расында кенеуі жоқ, босқа өтірік емес, өте шеберлікпен, тілдің орамдылығымен өзгеше өңделген сөз... Өтірік өлеңде өмір көп» [73, б. 152]. Демек халқымыз қайшылықты, қисынсыз көрінетін бейнелерді ойлап табу арқылы шын өмірдің кейбір қырларын астарлап жеткізген. Оксюморонның түп-тамыры осындай фольклорлық дәстүрлерден бастау алады деуге толық негіз бар.
Таласбек Әсемқұловтың «Талтүс» романы – қазақ прозасындағы психологизмге бай шығармалардың бірі. Жазушы кейіпкерлерінің жан дүниесін, әсіресе бас кейіпкер Әжігерейдің ішкі әлеміндегі қайшылықтарды көркем беру үшін тілдік тәсілдердің бар мүмкіндігін пайдаланады. Солардың ішінде оксюморон ерекше көзге түседі. Әсемқұлов оксюморонды тек сөздерді ойнату үшін емес, кейіпкер болмысын айқындау мен заманның қатпарлы шындығын көрсету мақсатында қолданады. Ғалым М. Белбаева атап өткендей, «тіліміздегі қарсы мәнді сөздерді ақын-жазушылар өзара қатар алып, шығарма тілінің көркемдігіне жұмсайды» [74]. Осы пікірге сүйенсек, Әсемқұловтың оксюморонды пайдалануында үлкен идеялық жүк бар.
Таласбек Әсемқұловтың «Талтүс» романы – қазақ прозасындағы көркемдік жаңашылдық пен ұлттық рухани тереңдікті ұштастырған, қарама-қарсы психологизмге құрылған  шығарма. Автор бұл романында кейіпкердің басынан өткен оқиғаларын суреттеу арқылы бүкіл ұлттың тарихи болмысының көріністерін жасауға ұмтылған. Шығармадағы негізгі кейіпкер Әжігерей – ауыр тағдырлы, күрделі мінезді жан. Роман бақытты балалық шақ ұғымын жоққа шығарғандай әсермен басталады: «Бақытты балалық шақ деген сөздің мағынасын ешқашан байыптаған емес. Тіпті, балалық шақ болып па еді, есіне түсіре алмайды. Әйтеуір бастан өткен бір тағдыр бар. Тәттісінен ащысы көп, қуанышынан өкініші, қамрығы көп» [75]. Мұнда кейіпкердің балалық шағы бақытты деген жалпыға таныс түсінікке қарсы қойылады. Автор осы алғашқы жолдардың өзінде-ақ оқырманды оксюморон қайшылыққа тірейді. Негізінен «бақытты балалық шақ» деп атау керек кезең, шын мәнінде, бақытсыздық пен мұңға толы болған. Жазушының бұл тәсілі кейіпкер санасындағы терең жараны көрсетуге қызмет еткен. Әжігерей өзінің балалық шағын есіне түсіре алмайды, өйткені ол балалық шақтың бейғам бақыты мен пәктігін сезінбеген, оның есінде қалғаны тек ащы естеліктер. Бұл жерде «бақытты балалық» ұғымының антитезасы жасалады, осы оксюморон жағдай оқырманды өмірдегі әділетсіздік пен тағдырдың тосын сыйлары туралы ойлануға итермелейді. Яғни әркімге тиесілі деп саналатын бақытты шақ біреулерде мүлде болмауы да мүмкін – бұл өмір парадоксы.
Ғалым Г.Н. Поспелов бейнелілікке жетудің жолдары туралы: «образность достигается не только применением каких-то особых средств языка (в частности, иносказаний), но и умелым подбором изобразительных деталей, которые могут обозначаться элементарно простыми речевыми средствами», – дейді (Бейнелілік тек тілдің ерекше құралдарын (әсіресе, ауыспалы мағынадағы ұғымдарды) қолдану арқылы ғана емес, сонымен қатар бейнелеуші детальдарды орынды таңдау арқылы да жүзеге асады; бұл детальдар қарапайым сөйлеу құралдарымен-ақ берілуі мүмкін) [76]. Бұл ең қарапайым сөздер де кейіпкердің эмоциясын, мінез-құлқын жеткізуге қабілетті екенін білдіреді. Сондай-ақ, көркем сөздің маңызды ерекшеліктерінің бірі – оның ұйымдасуы екенін айта кеткен жөн. Әдеби-көркем шығармадағы әрбір сөз айналымы, әрбір реңктің өз орны, өз мәні бар.  
Романда кейіпкердің бала күніндегі бір ғана шуақты оқиғаның елесі суреттеледі. Әжігерейдің сана түкпірінде қалған жалғыз бақытты сәт – беймәлім бір жақсы адамның жетегінде қол ұстасып ұзақ жүргені, маңайы жайнап тұрған жаз бейнесі. Бұл эпизод түс пен өңнің арасындағы бір елес ретінде беріледі: «Білегінен нық ұстап жетелеп келе жатқан бұл адамның кім екенін білмейді... Әйтеуір жақсы, мейірімді адам. Осылайша қанша күн жүргендерін де аңдай алмайды. Сол адам бір күні жоқ болды. Оның қайда кеткенін, тіпті осы – өңінде көргені ме, әлде түсіне кіргені ме, оны да білмейді... Ең бастысы – көрді емес пе. Жүректе ешқашан арылмайтын тәтті мұң қалды, көңілде ешқашан өшпейтін аяулы бейне қалды» [75, б. 4]. Мұндағы «тәтті мұң» – шығарманың лирикалық өзегі десе болады.  Әжігерей сол бір елес сияқты күнді мейіріммен еске алады, жүрегінде сағыныш бар, бірақ сол сағыныш оған тәтті – өйткені жалғыз жұбанышы да сол естелік. «Тәтті мұң» кейіпкер психикасының күрделілігін көрсетеді, ол бақытқа жетпесе де, соның елесін қымбат көреді, мұңының өзін қастерлейді. Бұл – ауыр тағдыр кешкен адам жанын түсінуге жол ашатын кілт тәрізді. Көп қасірет шеккен жан үшін мұңның өзі тәтті болуы мүмкін, себебі аз көрген шаттығының дәмі мұң арқылы сезіледі. Осы оксюморон кейіпкер сезімін нақты бейнелеп, оның сол уақыттағы хәлін аңғартады. Әжігерейдің жандүниесінде қуаныш пен қайғы біртұтасып кеткен, бірінен екіншісі ажырағысыз. Автор романда «тәтті мұң» мотивін кіріспеде келтіріп, бүкіл шығарманың эмоционалдық үнін алдын ала анықтап береді. Романды оқып отырып, әртүрлі оқиғалар, тарихи жағдаяттар көрінгенімен, астарында сол Әжігерейдің көкірегіндегі тәтті мұң мен сағыныш желі барын сеземіз. Оксюморон тәтті мұң мотиві шығарманың композициялық тұтастығын қамтамасыз ететін лейтмотивке айналған.
«Талтүс» романында тағы бір байқалатын оксюморон контраст – ана образының бейнеленуіндегі қайшылық. Әжігерейдің анасы (кейіпкер шығарманың басында «апам» деп атайтын өгей шешесі) – өте қатал, мейірімсіз жан. Шығарма мазмұнында кейіпкердің ішкі ойынан оның сәби кезінен шешесінің суық қабағынан жасқанып өскенін байқаймыз: «Ойлап отырса, анасынан ес білгеннен кейін-ақ жеріп болыпты. Мейірімге гүлдей ашылатын сәби жүрек тіршіліктің алғашқы күндері-ақ көңілді аяусыз таптаған қатыгездіктен біржола жабылды. Жек көрмейтін, қорқатын. Ешқашан жылып көрмеген жүзінен, сананы жадылап тастайтын қорғасындай ауыр көз қарасынан» [75, б. 5]. Монолог арқылы ана бейнесінің жат, бөтен, суық келбетін аңғарамыз. Ана – ежелден мейірім символы, өмір шуағының бейнесі. Ал Әжігерейдің анасы керісінше, мейірімсіз, қатігез адам ретінде суреттеледі. Оның балаға бір жылы сөз айтып, маңдайынан сипамағаны, тек зілмен қарап, сабап-қинағаны баяндалады. Бұл жерде ана құшағының жылуынан айырылған баланың трагедиясы көрінеді. Бұл қайшылық кейіпкердің бала күнінен қалған жан жарасын ашады, анасының қаталдығы Әжігерейдің психикасында махаббат пен жек көрудің, қорқыныш пен сағыныштың аралас сезімін тудырған. Бала анасын жек көрмейді, бірақ одан өлердей қорқады, ол ана мейіріміне өмірі шөліркеп өтеді. Кейіпкер санасында махаббаттың орнын өшпенділіктің басуы оның психологиялық күйін, хал-жағдайын тереңдете түседі. Осы аралас сезімді «көзі қорғасындай ауыр» деген метафора арқылы суреттеу баланың анасына деген махаббатын емес, керісінше үрейін көрсетеді. Ана мен бала арасындағы осы астыртын тартыс Әжігерейдің бүкіл кейінгі тағдыр желісіне ықпал етеді, ол шешесінің қаталдығынан қашып кеткісі келеді, бүкіл ғұмырында сол бала күнгі психологиялық жараның табы қалады. Демек «Талтүс» романының сюжеттік қаңқасында бала психологиясындағы қайшылық негізгі қозғаушы күш ретінде орын алған. Автор бұл ішкі трагедияны астармен сездіру үшін ананың қарама-қарсы кейпі түріндегі оксюморонды бейнелеуді пайдаланған.
Романның атауы «Талтүс» деп қойылуы да символикалық мәнге ие. Талтүс сөзі қазақы танымда күннің тас төбеге шығып, ыстық пен шаршау мезі етіп, даланы мүлгіген шағын бейнелейді. Бұл сәтте адамның жағдайы мең-зең болып, ерекше бір елес, галлюцинация көрінуі мүмкін деп жорамалданады. Жазушы кейіпкер тағдырын дәл осы тал түс уақытындай өліара, сана мен безгек аралас шақ түрінде бейнелейді. Әжігерейдің ғұмырында бақыт пен бақытсыздық, ақиқат пен түс, өмір мен өлім ұштасып кеткен. Роман финалында оның жандүниесінде сәуле пайда бола ма, жоқ па – оқырманға анық емес, өйткені бұл өмірдің өзі секілді екіұдай сезімге толы шығарма. Сондықтан «Талтүс» атауы да романның екіұдай табиғатын меңзейді. Ұлттық менталитет тұрғысынан алғанда, дала тұрмысының бір бөлшегі – талтүс кезін өнер тіліне символ етіп енгізу арқылы автор төл мәдениеттегі болмыс пен елес шекарасын көркем пайдаланады. Қазақ фольклорында түскі аптапта даланы кезіп жүретін жын-перілер туралы да сан түрлі аңыз кездеседі, Демек романдағы бала Әжігерейдің түс пен өңді ажыратпай бастан кешкен қуанышы да сондай тылсым сәттің үлесіне тиеді. Бұл – шығармаға мистикалық өң беретін деталь. Ал оны «тәтті мұңмен» қатар бейнелеу арқылы Т. Әсемқұлов төл әдебиетімізде сирек кездесетін оксюморон стиль элементтерін қалыптастырған деуге болады. Қазақы тәлім-тәрбиенің берік дәстүрлері күйреген өтпелі кезеңдегі ұрпақтың жан күйі «Талтүс» романында осылай қайшылықты образдар арқылы мейлінше әсерлі берілген.
Романда Әжігерейдің қас дұшпаны Қайырбек атты кейіпкер бейнеленеді. Бір тартысты оқиғада балалар Қайырбекті ұстап алып, мазақ қылады. Сол сәтте бас кейіпкер Әжігерей оны «козлиный атаман» деп келемеждейді:
– Осы мінезің ғой, – деді Әжігерей күрсініп, – ешкімге сүйкімің жоқ...
Амантай Қайырбекті құйрықтан келістіріп тұрып тепті. 
– Жапшы ей, аузыңды. Өлген теке сасып кетті.
– Ну как, козлиный атаман? – деді Сәтбек «тұтқынның» үстіне төніп.
– Мен сенің орысшаңды түсінеді дейсің бе, шоқыншық, – деп Қайырбек қайыспай жауап берді, – Қазақша сөйле [75, б. 32]. 
Бұл диалогта «козлиный атаман» деген жаргон сөзге назар аударатын болсақ, Әжігерей Қайырбекті осылай атап, оның атамандық дәрежесін келемеж етіп отыр. Бір қарағанда, атаман – батыр, көшбасшы деген ұғым, ал козлиный – «ешкіге тән» деген кемсіту. Қазақ ұғымында ешкі бейнесі ер адамдарға қатысты қолданылмайды. «Козел» сөзі отарлық кезеңде орыстанған ұғым-түсінік нәтижесінде қазақ санасына жағымсыз, қорқақ, әрі өзімшіл адамды меңзеу түрінде енді. «Козлиный атаман» ұғымы арқылы автор қоғамдағы жалған лидерлердің, атақ-даңқы бар бірақ адамгершілігі төмен жандардың болмысын ашып береді. Бұл оксюморон қарама-қарсы мәнді екі сөзді қатар айтып, оқырманды кейіпкер мінезіне сын көзімен қаратуға жетелейді.
Романның бас кейіпкері – Әжігерейдің өзі. Жасөспірім кезінен көп қайғы көрген Әжігерей тұйық, ойшыл болып ерте есейеді. Жазушы оның ішкі жағдайын былай жеткізеді: «Осылайша өзін-өзі қанша алдарқатса да көкірегін билеген ауыр ойдан арыла алмады. Бүгінгі көрген теперіші есіне түскенде қаны басына теуіп, алқынып, көзінің алды қарауытып кетті. Бірақ бір қызығы, өз ішіне қанша үңілсе де бұрынғы үрейді таба алмады. Санасын жадылап тастайтын үрей ұшты-күйлі жоғалыпты. Орнында... тек жиреніш қана қалыпты. Кәмелетке жете алмай-ақ қартайған бейбаққа деген жиреніш. Жиренішке қоса, енді аяушылық сезімі қоса оянды..» [75, б. 65]. Бұл үзіндіде анасына деген өкпесі мен назы бар Әжігерейдің көңіл күйі суреттеледі. «Кәмелетке жете алмай-ақ қартайған бейбақ» деген суреттеуде жазушы кейіпкердің бала күнінде-ақ кәрілерше уайымшыл, жабық мінезді болып өскенін көрсеткен. Бұл портреттік деталь Әжігерейдің мезгілсіз солған гүлдей көңіл күйін әсерлі суреттейді. Жас балаға тән албырттық пен кәрі адамға тән торығу бір бойында тоғысқан кейіпкердің жан трагедиясы ашылады. Ол бала болса да, өмірдің ауыр соққыларынан жан әлемі қартайып кеткен. Бұл оксюморон адам рухының уақытсыз жүдеп, жастық пен қарттықтың шартты екенін аңғартады. Жазушы кейіпкер тағдыры арқылы өмір мен өлімнің бір-біріне жақындығын сезінетін екіұшты ой тастайды. Әжігерей бала жасында-ақ өлім туралы ойлап, тіршілік пен өлімнің егіз екенін түйсінеді. 
Романда Әжігерейдің әпкесі Құндыз тұрмысқа шығып, бөтен елге ұзатылады. Оны өте жақсы көретін Әжігерей бұл хабарды қабылдай алмай, әпкесінен тірідей айырылғандай күй кешеді. Автор кейіпкердің жан күйзелісін бейнелеу үшін өзгеше сурет қолданған: 
«…Тағы да көктем келер, орман-тоғай желкілдеген көк көйлегін киер. Өзен де арнасын кернеп буырқанып ағар. Бірақ... Құндыз енді ешқашанда бұл топырақты баспайды. Ол енді... басқа елдің анасы, оты бөлек адам. Әпкесімен ойша қоштасып, жерлеп қайтқан» [75, б. 100]. Бұл эпизодта Әжігерей өзімен бірге өскен асыл әпкесін ұзатып салып, іштей қайғыға батады. «Ойша қоштасып, жерлеп қайтқан» деген суреттеуде өмірде бар адамды жерлеу, тірі адамды көму – логикалық тұрғыда мүмкін емес, бірақ кейіпкердің сезімі дәл осылай, Құндызды тірідей жоғалтқанмен тең екені көрсетілген. Әжігерей үшін әпкесі өлімен бірдей (өйткені енді оны көре алмайды). Құндыздың жат жұртқа кетуі – кейіпкер үшін тірідей өліп, мәңгілік айырылу сияқты қайғылы құбылыс. Бауыр еті жақынын жоғалтқан адамның жан күйігі нақты сезіледі: «тірідей жерлеу» – жүрекке жерлеуден де ауыр тиюі мүмкін жан азабы. Әжігерей осы сәтте ішкі әлемінде әпкесін «өлдіге» санап, жоқтап тұр, бұл оның күйзелісін айқын аңғартады.  
Т. Әсемқұловтың «Талтүс» романында адамның жан күйзелісін оксюморонды бейнелеу арқылы кейіпкердің ішкі әлемін ашып, оқырманды бейнеленген жағдайдың қайшылықтарын терең сезінуге ықпал етеді. Әсемқұловтың оксюморонды қолдану шеберлігі туралы зерттеушілер: «оксюморон мәтін құрылымында көркем сөздің эмоциялық мәнін күшейтіп, қарама-қарсылықтың тұтастығын танытады» деп жазады. Шынында да, «Талтүс» романында оксюморонды бейнелеулер кейіпкер характерін айқындап, тұтас әлеуметтік-психологиялық жағдайды аңдатып тұр. Т. Әсемқұлов бұл романда оксюморонды бейнелеу құралы ретінде тиімді пайдаланып, адамның рухани дүниесіндегі күрделі қайшылықтарды шебер жеткізген. 
Көркем шығармадағы адамның тағдыры тек жеке адамға ғана қатысты емес, «әлеуметтік типтің» жүгін арқалаған кейіпкердің бойынан қоғамға тән қалыптасқан психологиясы, сол заманға тән идеология және оның мақсаттары анық аңғарылып тұруы қажет. Осы туралы С. Қирабаев өзінің «Әдебиет және дәуір талабы» деген еңбегінде әдебиеттегі адамның образына мынадай тұжырымдама береді: «Әдебиеттің адам мен оның өмірін зерттеп, зерделейтіндігі жалпыға мәлім, дегенмен оны көркемдік тұрғыдан бейнелеудің жолы әртүрлі. Қаламгерлердің бір тобы кейіпкердің іс-әрекетін нақты суреттеу арқылы адам өмірін көрсетуге тырысса, ал енді бір тобы кейіпкердің өмір сүрген ортасы арқылы танытуға көңіл бөледі. Осындайда адаммен тығыз байланыста болатын өмір құбылыстарының ешқайсысы да назардан тыс қалмайды. Адамның жай-күйін, жандүниесін тереңірек бейнелеуде оны қоршаған табиғат та, оның маңындағы жан-жануарлар тіршілігі де қатыса алады. Неге десеңіз, Адам – жалпы тіршілік атаулының ішіндегі ең сапалы да саналы өмір иесі, ал қалған тіршілік құбылыстары оны толықтырып тұруға, оның қуанышты яки ренішті жай-күйін ашуға көмектеседі, оның жанын, ұғымын байытады» [77]. Адам баласы күнделікті тіршілікте жан мен тән, өмір мен өлім, ар мен ұят, жақсылық пен жамандық тәрізді сөздерді жиі қолданса да, әсте бұл ұғымдардың берер мәнін әртүрлі түсінеді, кейде, тіпті, аса көңіл де бөле бермейді. Ал көркем шығарманың негізгі міндеттерінің бірі кейіпкерлер галереясын жасау арқылы заман шындығын бейнелейтін көркем шығарма тудыру.
Тұрысбек Сәукетайдың «Мен – жындымын» романы – қазақ әдебиетіндегі трагикомедиялық сарындағы ерекше туынды. Автор қоғамның әлеуметтік және рухани қайшылықтарын «жындының көзімен» бағалап, әжуамен астарлап суреттейді. Шығарма мазмұнын баяндаушы «әжуа аралас мұңлы роман» деп сипаттағаны тегін емес [78]. Романның басты кейіпкері – Тауфих есімді жазушы, ол өз өзін «жындымын» деп жариялайды да, айналасындағы «ақылды» саналатын адамдардың ақылсыз тіршілігін әшкерелейді. Яғни сырт көзге есі ауысқан адамның аузымен қоғамның шындығы айтылып, парадоксальды әдіс қолданылады. Бұл – әлем әдебиетінде кең таралған «ақымақтың даналығы» дәстүрінің жаңаша көрінісі. Роман атауының өзі оксюморон концепция, парадоксальды тақырып арқылы жазушы қоғамның ақиқатын ашуды көздейді. Шығармадағы күлкі мен қайғы, ақыл мен есалаңдық, шындық пен елес қатар өріліп, біртұтас картина құрайды. 
Рымғали Нұрғалидың «Өмір қайшылығы қисапсыз, адам жүрегі шалқар. Мұны ұмытуға өнердің хақы жоқ», – деген тұжырымы көркем өнердің философиялық мәнін дәл бейнелейді [79]. Ғалым бұл жерде өмірдің диалектикалық, қарама-қарсылыққа толы табиғатын және адамның рухани әлемінің тереңдігін алға тартады. Осыны ескере отырып, ол өнердің міндеті – сол күрделілікті елеу, оны эстетикалық құралдармен бейнелеу екенін айқындайды.  Романда өнер мен көңіл-күй тақырыбына қатысты ерекше жағдай бар. Бас кейіпкер Тауфих достарымен бірге мұңды әуен тыңдап, терең сезімге беріледі. Автор сол сәтті «тәтті мұң» деген оксюморон эпитетпен сипаттайды:
«…Тəтті мұңмен тербеліп, өксіген көкірегім ала-құйын. «Майда қоңырды» Үміт екеуі қосылып айтты. Үміттің дауысы сəл қоюлау, тереңнен шымырлай көтеріліп, назды, ерке леппен есіле шалқиды екен. Қос дауыс қанаттаса қалықтап, сыңғырлы, сырлы дүниенің тұңғиығына тарта жөнелді» [78, б. 90]. 
Бұл үзіндіде Т. Әсемқұловтың кейіпкері Әжігерей сияқты Тауфих та жүрек елжіретер ән мен сол ән тудырған мұңлы сезімнен ләззат алады. Адам көңілінің қайғыдан да рақат табатын парадоксальды күйі көрсетілген. Өмірде қуаныштың артында мұң, мұңның артында қуаныш жүретін диалектикалық заңдылық барын ишаралайды. Автор «тәтті мұң» арқылы трагедия мен ләззаттың бір сәтте үйлесуін көрсетіп, автордың ғұмыр туралы жалпы диалектикалық көзқарасын күшейте түседі. 
Романда махаббат пен түсіністікке қатысты көркем эпизод бар. Бас кейіпкер Тауфих пен сүйген қызы Үміт жанып жатқан оттың маңында құшақтаса билейді. Екеуі бір-біріне тіл қатпайды, айналада тек түнгі тыныштық пен романтикалық музыка. Сол сәтті автор: 
«Біз үнсізбіз. Біз айтатын сөз бен сырды музыка айтып жатыр. Үнсіздіктің тілі неткен нәзік, неткен тәтті еді. Жан-жүрегіміз езіліп, үзіліп барады. Тырс еткен сəл бөгде дыбыстан осынау мөлдіреген хрусталь əлем сыңғыр етіп сынып түсердей» [78, б. 129]. «Үнсіздіктің тілі» деген оксюморон метафора арқылы ғашық жандардың ішкі тебіренісін, сөзсіз түсінісуін аңғартады. Екі жастың жандүниесі тіл қатпастан-ақ ұғысып тұрғанын айқын жеткізеді. «Үнсіз тіл» адамның сезімі мен терең ойын сөзбен емес, үнсіздікпен жеткізуге болатынын, яғни үнсіздіктің де өзіндік «үні» барын ұқтырады.  
Романның шарықтау шегінде Тауфих жолы болып бір сәт жындылар ауруханасынан қашып шықса да, ақырында қайта ұсталып, сол мехнатты мекемеге зорлап әкелген кезде оның көз алдына әлгі жындыханадағы сорлы жандардың мүшкіл хәлі елестейді:
«...Жалғыз-ақ сәтте тірі өлікке айналған қорғансыз бейшара жандардың құбыжық бейнесі жан-жақтан анталап жадымда жаңғырыққанда, қорқыныштан шыбын жаным шырқырады. Лялечка, «Сталин», «Путин», «Күләш»... бәрі жамырай күліп, «кел-кел» деп қол созады» [78, б. 220]. 
Романда жындыханадағылардың адам төзгісіз мүшкіл халін тірі өлік бейнелерінен анық аңғарамыз. Қоғамнан оқшауланған, өмірден үміті үзілген сорлылар тірі жүрсе де, тіршіліктің қызығынан айырылған – құр сүлдері ғана қалған. Автор олардың өмірін «тозақ» деп атап, сол тозақта жүрген жандардың «тірі өлікке» айналғанын айтады. Кейіпкердің жандүниесіндегі үрей оқырманға да еріксіз әсер етеді. «Тірі өліктер» елесі оның шыбын жанын шырқыратып, өз тағдырының да сондай күйге түсуінен өлердей қорқады. Автор бұл бейне арқылы рухани құлдыраудың шегін көрсетеді: адамның адамдығы өлсе, ол тірі болса да өлікпен тең. Адам жаны қасаңданып, үміті өшкенде, тәннің құр сүлдерге, өлі денеге айналатынын меңзейді. 
Романда кейіпкердің көңіл күй ауанын беру үшін табиғат суретімен астастыра бейнелейді:
«Түн жым-жырт. Әдетте жарты аспанды жарқыратып тұратын жағажай жақтан бірен-саран жетім сәуле қалтырайды. Түксиген бітеу түн лаулаған оттың жарығын қоршап, дәл арқамыздан үңірейе төніп тұр» [78, б. 128]. 
Осы үзіндіде «түксиген бітеу түн» көзге түрткісіз қою қараңғылықтың шексіздігін көрсетіп, адамның көңіліне үрей ұялатады. Бұл эпитет оқырманды клаустрофобиялық күйге түсірердей әсер береді, бейне бір түн қапаста ұстап тұрғандай. Ал «жетім сәуле» бейнесі қараңғы кеңістікте жападан-жалғыз қалған әлсіз жарық. Қою қараңғы түн мен оттың әлсіз жарығы жалпы романның қат-қабат мұңды атмосферасын толықтыра түседі. Дала түнінің тұйық қараңғылығы мен «жетім сәуленің» әлсіз жарығы кейіпкер көңіліндегі үміт пен күдікті бейнелейді. «Бітеу түн» кейіпкердің ішкі жандүниесіндегі тығырыққа тірелген  сезімдерін меңзесе, «жетім сәуле» көңіл түкпіріндегі жалғыз үмітті білдіретіндей. Жалғыз сәуле мен тұйық түннің қарама-қарсы қоюлығы өмірдегі үміт пен өмірден түңілудің мәңгі күресінің символы сияқты.
Тұрысбек Сәукетайдың «Мен – жындымын» романындағы оксюморонның бейнелеуі шығармаға тән астарлы иронияны күшейтеді. Мысалы, бас кейіпкер өзін «жынды» деп ашық айтқанда, айналасындағы «ақылды» адамдардың қисынсыз өмірін әжуалайды. Осы тұрғыдан, бүкіл романның атауы қоғамның ақиқатынан хабар беретін оксюморон іспеттес. Автор осы шығармасына қатысты сұхбаттарының бірінде «Бүкіл қоғамдағы құбылыстардың бәрін жындының көзімен қарап, соның сөзімен бердім» дегені бар. Демек автордың позициясы «ақымақтың аузымен ақиқатты айту» әдісін ұстанған. Бұл – әдебиеттегі «ақылсыз даналық» мотивінің бір көрінісі. Нәтижесінде роман бойында күлкі мен күрсініс, мысқыл мен мұң қатар өріліп, өмірдің өткіншілігін, дүниенің уақытша екенін еске салады. Сондықтан «Мен – жындымын» романының тақырыбын оксюморон деп батыл айта аламыз.  Кейіпкердің күлкі мен қайғы қатар өрілген трагикомедиялық болмысы арқылы Т. Сәукетай осы романда оксюморон тәсілін өте пәрменді қолдана отырып, кейіпкер психологиясының да, қоғам философиясының да терең қатпарларын ашқан. 
Француз романтизмінің өкілі Виктор Гюгоның «Күлегеш адам» («L’Homme qui rit», 1869) романы – контрастар мен парадокстарға толы күрделі шығарма. В. Гюго өз заманының әлеуметтік-қоғамдық қайшылықтарын романтикалық гротеск арқылы бейнелеуімен танымал. Бас кейіпкер Гуинпленнің бет-әлпетіне мәңгі күлкі ойып салынған. Сондықтан оның болмысы – ішкі қайшылыққа толы, беті күліп тұрғанымен, ол қайғылы кейіпкер. Осы қайшылықты Гюго бүкіл романның құрылымдық-идеялық өзегіне айналдырады. Жазушының 1827 жылғы атақты «Кромвель» драмасына жазған алғы сөзінде айтқан көркемдік принципі бар: «Табиғаттағы сияқты өнерде де қараңғы мен жарықты, жиіркеніш пен әдемілікті араластыру қажет [80]. В. Гюго оксюморонды тек бейнелеу тәсілі ретінде емес, бүкіл шығарманың дүниетанымдық тұғырын аңдататын компонент ретінде қолданған. 
«Күлегеш адам» романында бай адамдардың көңілін аулау мақсатында сау балаларды кемтар қылып, әдейі күлкілі етіп бет-жүзін өзгертіп сататын адамдарды қасқырмен салыстырып: «Қасқыр ешқашан қапқан емес, ал адамдарда мұндай жағдай жиі болып тұрады» деп жазады. Қасқырға тән жыртқыштық қасиетті адамның қасиеті ретінде көрсетеді. Бұл да қарама-қарсылықтың бір түрі. В. Гюгоның шығармасында адам мен қасқырдың арасындағы қарама-қарсылықтың маңызы зор. Шынайы өмірде адам қаппайды, ал бұл әрекет қасқырдың негізгі қасиеті. Өз романында оксюморон суреттеуді пайдалану арқылы автор шығармадағы адамдардың қасқырға тән жауыздығын  жандандыра бейнелеген. 
Гуинплен бала кезінде қысты күні бір дарға асылған адамның мәйітіне тап болады. Суреткер бұл көріністі аса қорқынышты детальдармен бейнелеген:
«...У мертвеца не было глаз, потому казалось, что он смотрит особенно пристально. Это был взгляд рассеянный и вместе с тем невыразимо сосредоточенный, в нем были свет и мрак…» (Өлі адамның көзі жоқ еді, сондықтан ол ерекше қадала қарап тұрғандай көрінді. Бұл ‒ әрі алаңғасар, әрі бейнеленбес шоғырланған көзқарас еді, оның ішінде жарық та, түнек те бар болатын) [81].
Мұнда өлі адамның жанары жоқ болса да, бейне бір бар сияқты сезіліп, Гуинпленге қадала қарайды. Автор оның көзқарасын «абдыраған әрі айрықша жинақы көзқарас» деп суреттейді. Шынында да, көзінде өмір нышаны жоқ өлік бір мезгілде «бағдарсыз жанары бар, бірақ кенет өзіңе тесіліп қарағандай» әсер береді. Бұл оксюморонды сипаттау қорқынышты атмосфераны күшейтіп, жаураған бала Гуинпленнің үрейін оқырман да сезінгендей болады. Бұл шығармадағы: «оның (өліктің) көзқарасында жарық та бар, түнек те бар» деп  өлі көзде  бір жарық сәуле және түпсіз қараңғылық көрінгендей. Өлімнің өзінде тіршіліктің елесі бар, ал бұл көздер тірі жан үшін өлімнің үрейлі елесін сездіреді. Кішкентай Гуинплен алғаш рет өлім құпиясымен бетпе-бет келген кезде оның санасында жарық (өмір) пен түнектің (өлім) астасқан түсінігі пайда болады. Бұл оның дүниетанымына өшпес із қалдырды.  
Романның ортасында Гуинпленнің өз келбеті жайлы толғаныстары бар. Ол бала кезінен бетіне салынған мәңгілік күлкі маскасынан азап шегеді: «…Его истинного облика уже не существовало. Голова жила, но лицо умерло. Он не мог вспомнить, видел ли он его когда-нибудь» (Оның шын бейнесі енді жоқ еді. Басы тірі, бірақ жүзі өлі болатын. Ол бұл жүзді бұрын-соңды көргенін есіне де түсіре алмады) [81, с. 137]. Бұл бейнелеу Гуинпленнің мәңгілік трагедиясын танытады. «Басы тірі, ал бетінің өлі» бейнесі оның сыртқы бет-пішінінің жансыз маскаға айналғанын көрсетеді. Оксюморон арқылы кейіпкердің жан түршігерлік тағдырына назар аударсақ, тірі адам, бірақ жүзінде тіршіліктің белгісі жоқ, күлкісі жансыз. Бұл Гуинпленнің өзін-өзі қабылдауының күрделі күйін көрсетеді, ол айнаға қараған сайын «бөтен бір өлген бетке» куә болады, өзінің тірі жан екенін сезінуден қалады. Кейіпкердің «басы тірі – беті өлі» бейнесі арқылы автор адам табиғатының рухани өлгенін білдіреді. Гуинпленнің күлкісі – шын мәнінде жан азабының, мәңгілік трагедияның маскасы. 
Гуинплен финалдық сахнада Лордтар палатасында халқына жаны ашып, ақсүйектерді айыптап жалынды сөз сөйлейді. Сол кезде ол өз күлкісінің мәнін ашық айтады: «…Человек, который смеется». Смеется над кем? Над вами. Над собой. Над всем. Чем говорит этот смех? О вашем преступлении и моей муке. Я смеюсь – это значит, плачу» (Күлегеш адам». Ол кімге күледі? Сіздерге. Өзіне. Барлығына. Бұл күлкі нені білдіреді? Сіздердің қылмыстарыңызды және менің азабымды. Менің күлгенім - жылағаным) [81, с. 58].
Гуинпленнің осы сөздері оның күлкісінің шын мәнін ашады. «Менің күлуім – жылағаным» дейді кейіпкер, яғни оның сыртқы күлкісі ішкі көз жасын жасырып тұр. Оксюморон – күлкі мен жылаудың бірлігі, романдағы бүкіл драматизмнің түйіні. Гуинплен күлкісінің астарында айықпас қайғы, мәңгілік жан жарасы жатқанын түсінеміз. «Күліп отырып жылау» күйі заманындағы әділетсіздіктерге қарсы ішкі қасіретін, адамның шарасыздығын, өмірдің қатал сынын білдіреді. Шығарманың идеясы адам кейде жылай алмайтын хәлде күлуге мәжбүр болатынын немесе қоғам оны күліп жүріп жылауға жеткізетінінен хабар береді. Гуинпленнің сөзімен айтсақ, «оның күлкісі – зорлық пен азаптың туындысы», «бұл күлкіде ыза мен үмітсіздік бар». Демек күлкі мен қайғы диалектикалық тұтастыққа айналған. 
Романның сюжеті баланың компрачикостардың кесірінен қиналуынан басталады. «Компрачикос» сөзінің мағынасын автордың өз сөзімен түсіндіретін болсақ: «Компрачикос» сол сияқты «компрапекеньос»  балаларды сатып алушы мағынасын білдіретін испан сөзі. Жаны таза сәбилерді қорлау олардың бойында ешқандай аяушылық сезімін тудырмайды. Керісінше, балаларды өз қолымен кемтар жанға айналдырып, содан ләззат алады. Автор бұл жерде компрачикостарды рухани мүгедек, есуас жандар ретінде суреттеген. Ол туралы шығармада былай суреттеледі: 
«Компрачикостар балалар саудасымен айналысты. 
Олар балаларды сатып алды және сатты. 
Олар ұрлаған жоқ. Балалар ұрлығы  ол мүлде басқа кәсіп.
Олар бұл балаларды не істейді? 
Олар балаларды ұсқынсыздандырады.  
Не үшін?
Қызық үшін» [81, 27].
Балалардың кішкентай, әлсіздігін пайдаланып, ойларына келгенін істейді. Осылайша автор компрачикостар туралы өзі қойған сұрағына өзі жауап береді.  Олар балаларды сатып алды, одан соң бұл шикізатты өңдеп, оны қайтадан сатты.  Балалардың олар үшін ешқандай маңызы болған жоқ, олар жаңа қызық туындататын шикізат қызметін ғана атқарды. Автор бұл бөлімді «адамзаттың адамдық-рухани ұсқынсыздығы» атты антонимдік бірліктердің қосындысы арқылы сипаттайды. 
Бұл шығармадағы компрачикостардың бойында адам болмысының сан алуан қырлары мен адамгершілік ұсқынсыздығын көрсететін күрделі психологиялық портреті бар. Ең бірінші олардың балалармен қарым-қатынасы көзге түседі. Жоғарыда айтып өткеніміздей, олар балаларды сатып алумен және қайтадан сатумен айналысады. Компрачикостар балаларға тауар ретінде қарап, олардың болашағы туралы мүлде ойламайды. 
Оған қоса, бұл адамдардың бойында жанашырлық пен эмпатияның жоқтығын да атап өткен жөн. Олар басқа адамдардың қайғысы мен мұңына бей-жай қарайды. Негізгі мақсаты – ақша табу және олар бұл мақсатқа жету үшін қанау мен қатігездік жасауға да дайын. Сондай-ақ олардың өз іс-әрекеттерінен ләззат алу сезімін атап өткен жөн. Олар өздерінің азғындықтары мен мейірімсіздігінен, істеген істерінен ләззат алады. Бұл олардың психологиялық ауытқуы мен моральдық принциптерінің жоқтығын көрсетеді. Олардың мотивациясы тек өз пайдасы мен өз қалауын қанағаттандыру. Өз іс-әрекеттерінің салдары басқа адамға зиянын тигізетіні туралы ойланбайтын өзімшіл көзқарасты және этикалық принциптері жоқ компрачикостарды тіпті адам деп айтудың өзі қиын. 
Романдағы бір қызықты кейіпкер – өзін философ санайтын арық шал Урсус. Ол жалғыз қасқырмен бірге саяхаттап жүрген, оқшау өмір кешкен адам. Автор өзінің кейіпкерлерін бейнелеу барысында олардың бір-біріне қарама-қарсылығын бірден нақтылап береді: «Урсус и Гомо были связаны узами тесной дружбы. Урсус был человек, Гомо – волк. Нравом они очень подходили друг к другу. Человек окрестил волка. Вероятно, он же придумал и свое прозвище; найдя для себя подходящим имя «Урсус», он счел имя «Гомо» вполне подходящим для зверя» (Урсус пен Гомоның арасында тығыз достық байланыс болды. Урсус ‒ адам, ал Гомо ‒ қасқыр еді. Мінез жағынан екеуі бір-біріне өте сай келетін. Адам қасқырға шомылдыру рәсімін жасап, ат қойды. Сірә, өзіне «Урсус» деген атты лайық деп тапқан ол, аңға «Гомо» деген атты да әбден жарасымды деп санаған болар) [81, с. 8]. «Гомо» атауы адам деген мағынаны білдіре тұрып, қасқырдың есімі болғаны да бекер емес. Бұл жердегі қасқырдың адам тәрізді басқа адамға серік болып жүргенін аңғарамыз. Ал автор Урсусты сипаттағанда оксюморонды юморлық мақсатта қолданады: «Будучи нелюдимым и вместе с тем словоохотливым… он беседовал сам с собой» (Адамдарды ұнатпайтын, бірақ сөзшең еді… өз-өзімен әңгімелесетін) [81, 12]. Бір жағынан, Урсус ешкімді көргісі келмейді, елден безген, екінші жағынан, оның сөйлеспей отыра алмайтын әңгімешілдігі бар. Бұл оксюморон кейіпкердің комикалық табиғатын ашып, романның зілін жеңілдететін юмор қосады. Жалғызілікті адамның ішкі қажеттілігі мен сыртқы сипаты арасындағы қайшылықты көрсетеді. В. Гюго мұндай оксюморондар арқылы да өз шығармасына тән қос үнділік стилін қалыптастырады, бір сөйлемде-ақ кейіпкерге деген екі түрлі көзқарас сезіледі. В. Гюго өз шығармасында адамзаттың адамгершілік ұсқынсыздығын компрачикостардың іс-әрекеттері арқылы көрсетсе, жазушы Жүсіпбек Қорғасбек қоғамның әділетсіздігінен зәбір көріп, жапа шеккен, адам болғаннан қасқыр болып өмір сүруді дұрыс көрген Әділеттің образы арқылы көрсетеді. Кейіпкердің есімінің өзінде оксюморонды бейнелеу бар деп айта аламыз. Өйткені аты Әділет болғанымен тағдыры әділетсіз болып, орманда, жалғыздықта қасқырдың күйін кешуге мәжбүр болды. 
Әдебиеттанушы ғалым М.С. Оразбек «Автор және шығармашылық процесс» еңбегінде: «Қасқыр-Адам» повесінде де жаны таза, үміті таудай, ғылым жолына түскен жас жігіттің айналасындағы адамдардың кесірінен айдалада қаңғырып қалған, тағы хайуанға айналған сорлы кейпіне куә етеді. Автор қоғамда, әсіресе, ғылым мен өнерде орын алған тамыр-таныстық, көзбояушылық, біреудің еңбегін сыртынан ұрлау, тіпті сатып алу, таланттың жолына кесе-көлденең тұру сияқты зұлым әрекеттің күнделікті әдетке айналып бара жатқанына зер салып, көркемдік әлеміне, шығармашылық кредосына әдейі арқау еткен сияқты. Өйткені мұндай рухани құлдыраудың салдары адамның өмірін ойрандап, кесірін тигізетін зор қауіп екенін, әсіресе ұлт үшін, болашақ ұрпақ үшін үлкен қатер екенін мәңгі есте қалардай ескерту мәндес» [82], – деген тұжырым жасайды. 
В. Гюгоның «Күлегеш адам» романындағы Урсус туралы сөз қозғалған кезден-ақ оның қарама-қарсылыққа толы адам екенін аңғаруға болады. Ол өзін ескі нанымның сатушысы деп атаған, ал абстрактілі дүние сатыла ма? Сонымен қатар Урсус ешқашанда күлімсіремеген, ол тек күледі, кейбір кезде тіпті жиі күледі, бірақ бұл ащы күлкі болатын. 
Виктор Гюгоның «Күлегеш адам» романында оксюморон элементтер көп. Мәселен Гуинпленге қатысты «қайыршы аристократ» («бедный аристократ») немесе «күлген зарлы» («смеющийся страдалец») деген сипаттамалар туындайды. Романның бүкіл сюжеттік желісі де үлкен оксюморон іспетті, Гуинплен сияқты сайқымазақтың тағдыры оны Англияның Пэрлер палатасына әкеледі, яғни «кәдуілгі сайқымазақ – мәртебелі лорд» жағдайы туады. Автор бұл оқиғалық парадоксты да түрлі контраст эпитеттермен ерекшелейді. Айталық, Гуинплен парламентке келгенде ақсүйектерді оны мазақ етіп күлуге жеткізетін көрініс бар – сол жерде «халық – жылап тұрып күледі» деп түйінделеді. Халық Гуинплендей қайғыға батқан, бірақ сыртынан күлуге мәжбүр кейіпкердің символына айналады: «народ – это великий страдалец, который смеется сквозь слезы» дейді автор. Бұл ой да анық В. Гюго идеясын түйіндеп тұр. Жалпы В. Гюго оксюморонды романтизм рухында, көтеріңкі пафоспен пайдаланады. Оның «күлкі арқылы жылау», «тәндегі маска және жандағы шын бейне», «сұлулық пен сұрқиялықтың астасуы» сияқты мотивтері терең философиялық мағынаға ие. Аристотельдің бейнелеу парадоксының шегінен шығып, барокко суретшілері, керісінше, өнердің толық өзгертуші күшін ашу үшін өз субъектілерінің төмендігін, тіпті қорқыныштылығын әдейі пайдаланғысы келді [83]. Борокко эстетикасы тұрғысынан қарайтын болсақ, мұнда «әдемі ұсқынсыздық» бірде парадокс, бірде оксюморон болады.
В. Гюго оксюморонды романның композициялық құрылымына да енгізген. Кейбір шарықтау сәттерде күтпеген контраст қолдану арқылы эмоционалдық әсерді еселейді. Мысалы, Гуинпленнің: «ваши празднества – это мой смех», «я смеюсь – значит я плачу» (сендердің сән-алтанаттарың – менің күлкім», «менің күлгенім – менің жылағаным») деген сөзінде қоғамның жалған бақыты мен шын қайғысы салыстырылып, бір-біріне қарсы қойылады. В. Гюгоның айтуында, күлкі – азаптың көрінбейтін бетпердесі, ал қоғамдағы сән-салтанат – халықтың ішкі мұңының сыртқы көрінісі. В. Гюго үшін оксюморон – тек тіл ойыны емес, адамзат тағдырын сипаттайтын философиялық тұжырым. Шығарма финалындағы пайым: «Адамзат – көз жасын жұтып күлетін мәңгі қайғылы мазақ» дегенге саяды. Осындай екіұшты суреттеулер В. Гюго туындыларына құдіретті күш беріп, оқырманды таңырқатып әрі толғандырады.
Оксюморон – әдеби тілдегі қарама-қарсылықты біріктірудің ең тиімді тәсілі. Оның құдіреті – аз сөзге мол мағына сыйғызуында, оқырманға сыры күрделі құбылысты екіұдайылық арқылы түсіндіруінде. Қарастырылған үш романдағы оксюморонды бейнелеу көркемдік әдіс қана емес, шығармалардың идеялық алтын өзегіне айналған. Оксюморон бұл шығармалардағы  кейіпкерлердің ішкі әлемін, заманның әлеуметтік-психологиялық келбетін ашуда орасан қызмет атқарғанын аңғардық. Қорыта айтқанда, көркем проза шеберлері оксюморонды кейіпкер психологиясын ашуда шебер қолдану арқылы «қарама-қарсылықтардың бірлігін» көркемдік игілікке айналдыра білген. Оксюморон – қаламгердің дүниетанымын көрсететін айна іспетті, өмірдің күрделі қалтарыстарын, диалектикалық қайшылықтарын оқырман санасына айқын әрі ұмытылмастай етіп бедерлейтін әдеби айшығы.




2.2 Көркем әдебиеттегі «бас» концептісі және оксюморон категориясы
 
Қазіргі көркем проза тілінде оксюморон дербес стилистикалық айшық ретінде кең қолданыла бастағанымен, оны теориялық тұрғыда қарастыру енді ғана жүйеге түсіп келеді. Шын мәнінде, оксюморон – сөз шеберінен ой  ұтқырлығын талап ететін әдіс. Осы әдіс арқылы кейіпкердің ішкі психологиялық тартысын, заманның қайшылықты сипатын, өмірдің диалектикалық күрделілігін бейнелі түрде ашуға болады. Яғни оксюморон – жай риторикалық фигура емес, әдебиетте күрделі тұлғалардың жан күйін, қоғамның психологиялық ахуалын, тартысты идеяларды көркем жеткізудегі ұтымды құрал. Тірі мен өлі, ақиқат пен елес, ерлік пен айуандық, үміт пен үрей сынды қарама-қарсы ұғымдарды біріктіріп, сөздің құдіреті арқылы санаға әсер ету оксюморонның басты қызметі болады. 
Оксюморон поэтикасы әлем әдебиетінде ежелден бар құбылыс. Әсіресе, дүниежүзі фольклоры мен мифтік, мистикалық жанрларда «басы жоқ денені немесе денесіз қалған басты сөйлету» әдісі кең таралған. Мысалы, ирлан-ағылшын фольклорында бассыз шабандоз туралы аңыздар белгілі, америкалық жазушы Вашингтон Ирвингтің «Ұйқылы аңғар аңызында» (The Legend of Sleepy Hollow ) бассыз салт атты бейнесі көрініс табады [84]. Батыс әдебиетінде мұндай мотив көбіне үрей мен құпия әсерін күшейтіп, готикалық сюжет құруға қызмет етті. Ал шығыстық дәстүрлі дастан-жырларда «қу бас» кейіпкерлер арқылы адам нәпсінің тойымсыздығы, жан мен тәннің бітіспес тартысы бейнеленген моральдық-философиялық астар байқалады. Қазақтың ұлы ақыны Абайдың «Ескендір» поэмасында жаулап алған елдерінің бас сүйектерінен тау тұрғызған Ескендір патша ақырында бір көзге ілінбес қу бастың алдында дәрменсіз қалады, бұл оқиға дүниенің өткіншілігін, адамның ашкөз нәпсісінің мәнсіздігін көрсету үшін алынған философиялық астарлы образ [85]. Сол сияқты отарланған халықтар әдебиетінде «бас» ұғымы еркіндік пен езгінің символына айналған. Мысалы, Махамбет Өтемісұлының жау қолынан басының алынуы қазақ халқының азаттық жолындағы құрбандығының нышаны ретінде қабылданады. Демек шығыс және ұлттық әдебиетте «тірі бас» немесе «бассыз дене» мотиві көбіне идеялық-моральдық мақсатта қолданылып, рухани мәнге ие болып отырған.
Батыс әдебиетіндегі оксюморон мотивіне мысал ретінде Томас Майн Ридтің атақты «Бассыз салт атты» романын айтуымызға болады [86]. Шығарма желісі детективтік оқиғаға құрылғанымен, онда бассыз салт атты оксюморон бейне  негізгі интрига ретінде қызмет атқарады. Роман атауындағы бас кейіпкер бірден ішкі қайшылықты аңғартады, себебі салт атты дегеніміз – тізгін ұстаған тірі адам, ал оның басының жоқтығы өлімді немесе адам болмысынан тыс тылсым құбылысты мегзейді. Осылайша, классикалық әдебиетте де оксюморон образ оқырман назарын аударып, шығармаға ерекше мистикалық реңк береді.
Қазіргі қазақ прозасында оксюморонды ұтымды пайдаланған туындылардың бірі – Мұхтар Мағауиннің «Кесік бас – тірі тұлып» хикаяты [87]. Тарихи шындыққа негізделген бұл шығарма атауының өзі екіұшты мағынаға ие. Кесік бас пен тірі тұлып ұғымдарының қатар келуі оқырманды бірден таңданыс пен тылсым сезімге бөлейді. Автор XX ғасыр басында Моңғолия жерінде болған тарихи қанды оқиғаны суреттей отырып, оксюморонды ерекше көркемдік мақсатта қолданған. Шығарманың басты антагонисі – тарихта Жа-лама атымен белгілі Дамби-Жанцан. Ол өзін халықты азат етуші батыр ретінде көрсеткенімен, шын мәнінде айуандықпен аты шыққан қарақшы екені белгілі. Жазушы кейіпкердің осы екіұшты болмысын көрсету үшін Жа-лама жасаған жантүршігерлік оқиғаны шығарманың өзегіне айналдырады, жауыз баскесер қолға түсірген бір бейкүнә адамның терісін тірідей сыпырып, оны кептіріп тұлып қылады. Бір жағында азаттық жолындағы күрес ұраны тұрса, екінші жағында адам ақылына сыймас қатыгездік бар. Автор осы ішкі қайшылықты болмысты оксюморон іспетті кереғар бейнелер арқылы көрсетеді. Жа-ламаның өз қолымен жасаған «тірі тұлып» оның адамдықты аяққа таптаған қатыгездігінің символына айналады. 
Алайда оксюморон тек жауыздықты бейнелеудің құралы емес, сол тарихи жағдайдың психологиялық салдарын ашуға да қызмет етеді. Мағауиннің шеберлігі сол – бір кейіпкердің тағдыры арқылы тұтас ұлттың жандүниесіндегі жараны көрсете алған. Тарихи тұлға Жа-лама мен қасірет құрбаны Ақымбек бейнелерінде жазушы «кесік бас» пен «тірі тұлып» сияқты қарама-қарсы ұғымдарды астастырады. Мысалы, автор Жа-лама «қастерлеген» сол тұлыпты суреттегенде адамның тірідей сыпырылған терісінің сол күйінде қурап, ет пен сүйексіз қалпы сақталғанын ерекше егжей-тегжейлі сипаттайды:
«Жа-лама қастерлеген тірі тұлып – бақытсыз қазақтың тірідей сыпырылған терісі – қандыра иленген, бар кейпін сақтаған тұлып... Арқадан басқасы түгел екен. Екі қол, екі аяқ, он саусақ, он бақай тырнағымен қоса қаз-қалпында... Ең кереметі – көзі ашық... Жалыныш та, үрей де жоқ. Кірпік қақпастан, тіке қарап тұр. Байыпты, батыл» [87].
Бұл суреттеуде хикаяттың атауындағы «кесік бас» пен «тірі тұлып» ұғымдары нақты көрініс табады. Жазушы тірідей сыпырылған терінің қурап, тұлыпқа айналғанша бастапқы қалпын толығымен сақтағанын айтады. Бір ғана сөйлем ішінде бір-біріне керағар түсініктер тізбектеліп беріледі: «тірі тұлып», «тірідей сыпырылған тері», «бар кейпін сақтаған тұлып». Мұнда жантүршігерлік ақиқат пен оның ақылға сыймас тылсымдығы астасып жатыр. Автор өзі Прага музейінде көрген сол тұлыптың суретін сипаттай отырып, арқадан басқа мүшелердің бәрі түгел екенін, шашы өсіңкі, мұрты, ерні сол қалпы сақталғанын, тіпті көздері ашық, тік қарап тұрғанын ерекше атап өтеді. Өлі адамның терісі кептірілсе де, тірі адам кейпін сақтап қалған! Бұл – нағыз поэтикалық гротеск үлгісі, оксюморонның шектен тыс көрінісі. Сол арқылы жазушы Жа-ламаның жауыздығын, жиіркенішті болмысын ашады. Өзін әулие, қолбасшы санаған Жа-ламаның санасы әбден бұрмаланған, адам кейпіндегі хайуанға айналған оның бойында бір-біріне қарсы екі түрлі табиғат бар. Бірі – идеалист «азаткер», екіншісі – қанқұйлы жауыз. Осы ішкі қайшылық хикаятта кесік бас пен тірі тұлып секілді символикалық детальдармен берілген. Әсіресе, Ақымбектің терісін тірідей сыпырту эпизоды оқырман жүрегіне ауыр тиюі заңды. Автор бұл сәтті тікелей суреттемей, тек оқиғаның нәтижесін – сол тұлыптың кейінгі тағдырын баяндайды. Тұлыптың шетел асып, ақырында музейге қойылуы халық басынан өткен сұмдықтың айғағындай әсер қалдырады. Жа-лама өзін әділ күрескер санап, бақсылық, әулиелік жолын ұстанғанмен, шын мәнінде, пенде құрлы ақыл жоқ, адами қасиеттен жұрдай айуан екенін өзі түсінбей өтті. Мұншалық рақымсыз қатігездікке барған жанның психикасы да қақ айырылған десе болады, жартысы ұраншыл баққұмар, жартысы қанқұйлы жауыз. Мағауин осы ішкі арпалысты кейіпкердің нақты әрекетінен гөрі оксюморон символдар арқылы меңзейді. Қазіргі әдебиетте фольклор мен мифтік сананы символдық астар ретінде қолдану үрдісі белең алғаны белгілі. Сол сияқты «Кесік бас – тірі тұлып» хикаятында да автор халық жадындағы «кәде үшін бас кесу» немесе «жазалау үшін тірідей тері сыпыру» деген үрейлі түсініктерді астарлы түрде пайдаланған. Нәтижесінде, оксюморон образдар бір кейіпкердің ғана емес, тұтас дәуірдің қос өрімді табиғатын ашуға септігін тигізді. Автор туындысы арқылы жеткізген негізгі ой – отаршылдық зобалаңында ұлттың рухани болмысы да бөлшектенді. Басы бір жақта, денесі бір жақта кеткен халықтың азабы осындай бейнелі суреттермен көрсетілген.
Қазіргі қазақ әдебиетіндегі оксюморон поэтикасының тағы бір жарқын үлгісі – Рахымжан Отарбаевтың «Бас» романы [88]. Бұл туындыда автор XIX ғасырдағы тарихи тұлға Махамбет Өтемісұлының қазасынан кейінгі «тағдырын» көркем қиялға арқау етеді, яғни Махамбеттің шабылып, хабарсыз кеткен басын іздеу оқиғасын романның желісіне айналады. Сол арқылы ұлттың отарлық езгіде кеткен намысын, рухын іздеу идеясын көтереді. Романның басты кейіпкері – антрополог ғалым Ноэль. Ол заманында ғылымға сенетін, рационал ойдың адамы ретінде Махамбеттің бет-бейнесін қалпына келтіру мақсатымен бас сүйекті іздейді. Алайда шығарма оқиғасы бірден мистикалық арнаға бұрылады, жазушы тарихи ақиқатқа қиялдың элементтерін араластырады. Махамбеттің көмілген жері табылып, қазба кезінде оның бас сүйегі қолға тиген соң, шығарманың сюжеттік дамуында тылсым оқиғалар орын алады. Жазушы бас сүйекті ерекше кейіпкер дәрежесіне көтеріп, оны «тірілтіп сөйлету» әдісін қолданған. Әрине, шынайы өмірде бас сүйек сөйлемейді – бұл автордың қиялынан туған көркемдік гипербола, оксюморон әдісі. Дегенмен дәл осы әдіс тарихи шындық пен кейіпкер психологиясын ұштастыруға қызмет етеді. «Бас» романының соңында: «Сол күні дүниежүзінің барша беделді ақпарат агенттіктері «Сенсация! Махамбет ақынның басы табылды» деп бар дауыспен жаһанға жар салған. Туған топырақта жан жадыратқан жаңалыққа жарғақ құлағын төсей қалған ешкім жоқ. Селт етер емес», – деген суреттеу бар [88, б. 127]. Қоғамдағы мұндай бойкүйез, немқұрайлық серпіліс табуы үшін Махамбеттің басының өзі сөйлеп кетуі керек шығар? Расында да роман басталар-басталмастан бас сүйек сөйлеп кетеді:
«Махамбеттің бас сүйегі жақтарын қозғалысқа келтіріп: – Әй, Ноэль, мені Алматыға лақтырып кету үшін көрімнен қазып алдың ба? Бұл не сұмдығың? – деп ренішін жеткізді» [88, б. 5].
Маужыраған қоғамды ояту үшін ойлап табылған бірден-бір әдіс – осы бір гротесктен көрінеді. Қазақ қоғамы иманы ұшып, қатты қорыққанда ғана тәубесіне келіп, селк ететін сияқты. Мұның өзі немқұрайлық дертінің қоғам ішін қаншалықты жайлап алғанынан хабар беріп тұр.  Бұл романда автор бір елдің ғана емес, бүтін адамзат қоғамын жайлаған кеселдерге назар аудартуды көздейді. 
Роман елінің тәуелсіздік жолында күрес жүргізген Махамбет ақынның дұшпандары шауып алған басы, оның  тұтас бір халықтың рухын оята алуға қауқарлы, символ дәрежесіндегі рөлі, сол сияқты биік рухты керек етпейтін, әруақ сыйлаудан қалған, ұлттың тұтастығы туралы түсініктен ажыраған  бойкүйез қоғамның ауқымын кеңейте келе, әлемді жайлаған рухсыздық, азғындық, бас пайдасы жолында моральдық қасиеттерді тәрк ету арнасына ауады.  Автор өзі көтеріп отырған проблеманы жалқыдан жалпыға, тар шеңберден ауқымдыға ұластыру арқылы бүкіл адамзаттық деңгейге алып шығады. Оқиғалар тізбегі бір-біріне түрткі болып, жалғасын тауып, қазақ елі шеңберінен асып, әрекет-тартыс Америка жерінде өрбиді. Проблема – жоғалып кеткен Махамбеттің  басын іздеу. Басты іздеушілер жалпы екі жікке бөлінеді, бірі – ізгілікті көздеушілер (Ноэль, Құрақ қарт, Дәурен, Айым, Имаш, Герасимов, т.б.), екіншісі – басты тапқан адамға берілетін миллион доллар сыйақыны көздеген арам пиғылдылар (Ықас, Баймахан, Қайып Есимович, Қашқария, Дүрия, Жорик, Слава, генерал Хьюс т.б.).
Автор қоғам мен ондағы ізгілік қасиеттердің дамуын тежейтін – биліктегі адамдар, яғни шенеуніктер екенін көрсетеді. Арсыздықтың зымиян жолдарымен мол ақшаға қол жеткізгендер үлкен мансапты иеленген. Олар үшін  ұлттық құндылықтың еш маңызы жоқ, бұл жердегі тартысты диалог, әрекеттерден бюрократизмнің иісі аңқып тұрады. Сондай азғын жандардың кесірінен Махамбет ақынның бас сүйегі жоғалып кетіп, Алматының бір белгісіз жертөлесінде талай жылдар жатып қалған еді. 
Жалпы «бас» метафорасы әлем әдебиетінде көп кездеседі. Қоғамдағы шектен асқан азғындықты бейнелей отырып, даңқты авторлар кесілген бас метафорасымен ізгіліксіз алдағы өмірдің мәнсіздігін, болашақтың жоқтығын түсіндіргісі келеді. Ғылыми деректерге сүйеніп баяндалған романның  басында автор рационалды ойды шетке ысырып, мифтік сананы алға шығарады. Дәл осы тұста Ноэльдің де ішкі әлемі төңкеріліп түскендей болады, ол өз көзіне өзі сенбей, ақыл-ойы шайқалғандай күй кешеді. Махамбеттің өкпеге толы зары Ноэльді ар-ұжданның таразысына тартады. Шығармада «сөйлейтін бас» феномені арқылы жазушы тірілер мен өлілер арасындағы мүмкін емес диалогты жүзеге асырған. Бұл, сөз жоқ, әдебиеттегі оксюморонды пайдаланудың көркем үлгісі, өйткені жансыз бас пен пенденің тілдесуі – өзара қарама-қарсы ұғымдардың тоғысуы. Роман желісінде бұл жағдайдың шынымен болған-болмағаны маңызды емес, бастысы – бұрын тек ғылымға ғана сенген материалист ғалымның санасы төңкеріліп, рухани жаңғыру жолына түсуі. Кейіпкер Ноэль енді халқымыздың кие, аруақ туралы наным-сеніміне құрметпен қарай бастайды. Автор дәл осы ішкі өзгерісті көрсету үшін оксюморон әдісіне жүгінген: өлген ақынның басын «тірілтіп», оған тіл бітіру арқылы кейіпкердің таным-түйсігіндегі төңкерісті астарлай бейнелейді. Шығармада гротеск элементі де жоқ емес, алайда гротеск көбіне шындықты мысқылмен асыра сілтесе, Р. Отарбаевтың әдісі керісінше шынайы психологиялық шок эффектісін туғызады. Ноэльдің бастан кешкен ғажайып оқиғалары романдағы көркем шындықтың шырқау шыңы іспетті. Сол арқылы жазушы Махамбеттің ғана емес, азаттық үшін арпалысқан бүкіл халықтың мұраты мен мұңын қозғайды. «Бас» романы оксюморонды идеялық символ деңгейіне көтере білген туынды. Мұнда «басы жоқ халық» және «бассыз қалған батыр» мотивтері қатар өріліп, ұлт рухының жоғалу қаупін еске салады. Романда Махамбеттің басын іздеуге ниеттенген талай жанның мақсаты суреттеледі: біреу оны ақша үшін, біреу атақ үшін іздесе, ал Ноэль шынайы ғылыми әрі елдік мұрат жолында іздейді. Ақырында тек ниеті адал адамның ғана жолы болып, Ноэль бас сүйекті тауып елге қайтарады және оны қайта жерлейді. Осы финалдық тұста кейіпкердің жандүниесі тазара түсіп, катарсиске жақын күй кешеді. Мұның бәрін жазушы ашық баяндамай, оқырманға ашық түсіндірмей, «сөйлейтін бас» секілді бейнелі әдіспен астарлап жеткізеді.
Қазақтың қазіргі әдебиетінде мифтік-философиялық бағытта оксюморонды тиімді пайдаланған соны шығармалардың бірі – М. Мәліктің «Бассыз бөрі» әңгімесі [89]. Әңгіме атауы – оксюморонның айқын үлгісі. Жануар үшін басынан айырылу өліммен тең болса, мұнда қасқыр бассыз қалса да тірі, жорта береді. Автор осы тосын жағдай арқылы тұспалмен терең философиялық һәм психологиялық мағына жеткізеді. Шығарманың басты кейіпкері – көк бөрі, түркі мифологиясындағы киелі бейне. Әңгіме басында-ақ автор көк бөрінің басынан айырылған күйін суреттеп, оқырманды таңғалдырады:
«Көк бөрінің маң даланы үрейге бөлеп ұлығысы келді. «Аууу... аууу... аууууу...» Ұли алмады. Басы жоқ екен. Қайда қалды, біреулер шауып алды ма, әлде өзі бір жерге ұмытып кетті ме, о жағын біле алмады» [89]. 
Бұл үзіндіде бөрінің басы жоқ екені нақты көрсетілген. Құйқылжытып ұлуға оқталған жыртқыштың даусы шықпай қалады, өйткені оның басы жоқ. Шығарма контексінде осы жағдай бірден символдық мәнге ие болады. Бас – ақыл мен рухтың тұрағы. Демек басынан айырылған қасқыр – рухани тірегі жоқ, бағытынан адасқан бейненің көрінісі. Мұнда автор оксюморон арқылы бүтін бір халықтың ахуалын ишаралап отыр деуге болады. Көк бөрі – түркі халықтарының ежелгі тотемдік символы, ал оның бассыз қалуы ұлттың жетекшісіз, тірексіз қалған күйін меңзейді. Шығарма барысында бөрі жоғалған басын шарқ ұрып іздейді: «Қатты өкінді. Ұли алмағанына. Жортып келеді. Жоғалған басын іздеп. Ұзақ жүрді. Басы еш жерден кезікпеді» [89, с. 3-220]. Қасқыр тек физиологиялық тұрғыда ғана емес, психологиялық тұрғыда да тұңғиыққа түседі. Өзіне тән ұлып, айналаға үрей шашу қабілетінен айрылған ол енді «өз табиғатына тән құбылыспен ұли алмаса да, адам секілді сөйлейтінді шығарды». Яғни аң бассыз қалып, айбарынан айырылып, керісінше адамша тіл қатуға көшеді. Бұл – аса әсерлі оксюморон шешім, жануардың трансформациясы әңгіменің түпкі философиялық мәнін ашады. 
Осы сәттен бастап көк бөрі Тәңірден медет сұрайды, көктен тылсым үн келеді. Әңгімеде бөрі мен көзге көрінбейтін Тәңірдің диалогы өрбиді. Бөрі жоғалған басын сұрағанда, Тәңір: «Иә, сенің басың енді адамдардың қолында» деп жауап береді. Бұл жауап астарында ауыр шындық жатыр, бөрінің басы, яғни халықтың рухани жетекшілігі мен азаттық тізгіні пенделердің қолына өтіп кеткенін аңғартады. Көк бөрі аң-таң қалып: «Мен ешқашан адамдардың тұзағына түсіп көргенім жоқ», – деп қарсылық білдіреді. Міне, осылайша автор адам мен аңның орнын ауыстырып, өте күрделі әлеуметтік-психологиялық ойды меңзеп отыр. Оксюморон әдісі арқылы «бассыз бөрі» мен «басты уысында ұстаған адам» қарама-қарсы бейнелер ретінде салыстырылады. 
Бөрі басынан айырылып, шарасыз халге түссе, адамдар сол басты иемденіп, үстемдік құруда. Бұл астарлы жағдай ел ішіндегі рухани жұтаңдық пен хаосты меңзейтін метафора екені анық. Алайда көк бөрі Тәңір даусына мойымақ емес: «Маған бәрібір, өз басым керек. Ұлығым келеді», – деп үзілді-кесілді жауап қатады. Яғни ол қандай жағдай болса да, өзіне тиесілі төл болмысын қайтаруды қалайды. Бұл – халқымыздың ешбір сыртқы күшке тәуелді болмай, өз жолын табуға деген ынта-тілегінің көркем метафорасы іспеттес. Әңгіменің соңында бассыз бөрі өз басын тапты ма, таппады ма – ол жағы нақты айтылмайды, ашық күйде қалады. Бірақ шығарманың негізгі айтары оқырманға түсінікті: бассыз бөрі – бассыз қалған халықтың кейпі. Мұндай күйде ұлу, яғни өз үнін шығару, өз еркіне ие болу мүмкін емес. Сөйтіп М. Мәлік оксюморонды қолдана отырып, қоғамның рухани-психологиялық ахуалын, ұлттық трагедияны айрықша бейнемен жеткізген. Автор осы бір образ арқылы жеке кейіпкердің де, тұтас ұлттың да жай-күйін көрсеткен, сана бір жерде, тән бір жерде – тұтастық жоқ. Оксюморон оқырманды сол тұтастықтың жоқтығын жан-тәнімен сезінуге мәжбүрлейді. Әңгіменің көлемі қысқа болғанымен, көтерген психологиялық жүгі ауыр. Бассыз бөрі бейнесі оқырман жадында ұмытылмастай із қалдырады, өйткені бұл образда автордың халқына деген жанашырлық эмоциясы мен ескерту сыры астасып жатыр. Бұл шығармадан аз сөзге көп мағына сыйғызған оксюморон әдісінің тамаша үлгісін көруге болады. 
Оксюморон тудыратын поэтикалық контраст оқырманға ұмытылмас әсер қалдыратыны хақ, себебі кенеттен қабыса кеткен қарама-қарсылық санамызда сәуле оятады. Сонымен оксюморон – әдебиеттегі жай риторикалық фигура емес, ол – күрделі тұлғалардың жан күйін, қоғамның психологиялық ахуалын, тартысты идеяларды көркем жеткізудегі ұтымды әдіс. Қай шығарманы алсақ та, оксюморон арқылы автор сөздің сырымен санаға әсер етуді көздейді. Тірі мен өлі, ақиқат пен елес, ерлік пен айуандық, үміт пен үрей сынды қарама-қарсы ұғымдарды біріктіріп, қаламгер кейіпкер психологиясын жан-жақты ашып көрсетеді. 

2.3 Көркем шығарманың тақырыбы және оксюморон категориясы
Оксюморон ұғымы көркем әдебиетте өмір құбылыстарын қайшылықты бірлікте танытатын маңызды көркемдік әдіс ретінде кеңінен қолданылады. Әдеби шығармада мағынасы қарама-қарсы сөздерді біріктіру арқылы тың контраст туғызу – кейіпкер психологиясындағы немесе сюжеттік желідегі ішкі қайшылықты айқындаудың тиімді жолы. Әлем әдебиетінде жазушылар осы әдісті өмірдің терең парадокстарын көрсету мақсатында шығарма тақырыбы ретінде жиі пайдаланады. Мысалы, екінші дүниежүзілік соғыс жылдарында қуғын көрген адамдардың жан күйзелісін шебер бейнелеген неміс қаламгері Эрих Мария Ремарк «Жұмақтағы көлеңкелер» романында оксюморон бейнелерді Еуропадан Америкаға қашып келген босқындардың халін сипаттау үшін қолданған. Ал қазақ әдебиетінде де қаламгерлер қоғамдағы және адам санасындағы күрделі қайшылықтарды бедерлеу үшін оксюморонды шебер пайдаланып келеді. Әсіресе тәуелсіздік дәуірі прозасында оксюморон кейіпкердің ішкі жан толқынысын, күйзелісі мен үмітін, әлеуметтік шындықтың екіұдай сипатын бейнелеудің ұтымды әдісіне айналды.
Э.М. Ремарктың «Жұмақтағы көлеңкелер» романында оксюморонды бейнелеу соғыс босқындарының тағдырын суреттеу үшін пайдаланылған. Роман атауының өзінде-ақ астарлы оксюморон бар, жұмақ мекенде жүрген «жандар» – шын мәнінде «көлеңкелер». Мұнда автор «жұмақ» ұғымымен Америка Құрама Штаттарын меңзесе, «көлеңкелер» деп Еуропадан келген босқындарды бейнелейді. Шығармада бұл образ нақты мәтінмен айтылады. Жазушы Америкаға жеткен босқындар туралы: «Они вошли в американский рай, как тени. Люди, обожженные огнем Второй мировой. Беглецы со всех концов Европы, утратившие прошлое…» деп жазады (Олар америкалық жұмаққа елес секілді енді. Екінші дүниежүзілік соғыстың отынан күйген адамдар. Өткенінен айырылған, Еуропаның түкпір-түкпірінен қашып келген босқындар) [90]. Жұмақ саналатын еркін елге келген адамдар өздерін бақытты сезінбейді, олар соғыстың отына күйген, өткенінен айырылған панасыз көлеңкелер ғана. Қарама-қарсы түсініктерді әдейі шендестіре қолдану арқылы автор бас кейіпкер Роберт Росс пен оның тағдырластарының ішкі халін дәл танытады. Олар физикалық тұрғыда бейбіт, жарқыраған қалада жүргенімен, жандүниелері соғыстың көлеңкесінде қалған. Тірі жүргенімен, тіршіліктен ләззат жоқ, қуыс көлеңке секілді ғана.
Романның басты кейіпкері – Германиядан қашып шығып, Нью-Йоркте уақытша паналаған жас журналист Роберт Росс айналасындағы өмірге сырттай «жұмақ» деп баға бергенімен, оны іштей олай сезінбейді. Кейіпкердің аузынан шыққан оксюморонды тіркестер оның ішкі драмасын айқындай түседі. Мысалы, Росс сүйіктісі Наташаға осы тыныш өмірі туралы шын ойын былайша жеткізеді: «Здесь я нежелательный иностранец… Живу на птичьих правах, но так же было со мной и в Европе. Здесь-то рай. Если угодно, призрачный рай, отгороженный от всего, что имеет значение… Если угодно, временный рай, в котором можно перезимовать. Рай поневоле. Ах, Наташа! Поговорим о том, что у нас осталось…» – дейді [90, 405]. Осы сөйлемдерде қатарынан бірнеше оксюморон сипаттағы бағалау қолданылған: елес жұмақ, уақытша жұмақ, амалсыз жұмақ. Бас кейіпкер Америкадағы өмірін сырт көзге жұмақ деп атағанмен, оны шынайы жұмақ деп санамайтыны анық. Эмигранттар бұл елге өз еркімен келген жоқ, тағдыр тәлкегі айдап әкелді, АҚШ – олардың өз Отаны емес, бөгде жер. Сондықтан Росс «жұмақ» бейнесін мысқылмен қолданады, айнала гүлденген қоғам жұмақ тәрізді болғанымен, босқындар сол ортада бақытты тіршілік кешіп жүрмеген бейшара халде. Росс өзін бақытты сезінбейді, соғыста тірі қалғаны үшін кінәлідей күй кешеді, өткен күрес жолынан қол үзіп қалғанына налиды. Америка жеріндегі жайлы тұрмыс оның жанын жазбайды, керісінше майданда қыршын кеткен серіктерін есіне салып, жүрегіне нәзік қасірет құяды. Росс Наташаға: «...наша жизнь здесь – это жалкий парад теней» деп ашық мойындайды [90, с. 406]. Яғни Америкадағы босқындардың тіршілігі мәнсіз, қуанышсыз елес өмір ғана. Салтанатты шеру мен жансыз көлеңкелерді қабаттастыра отырып, олардың өмірінің бос қуыс екенін айқын көрсетеді. Осылайша Ремарк өзінің шығармасында оксюморон әдісін кейіпкерлердің рухани жағдайын және заман шындығының қайшылықты болмысын өткір көрсету үшін қолданған. Романда өмір мен өлімнің, соғыс пен бейбіт күннің, үміт пен түңілудің арасы кереғар символдар арқылы бейнеленеді. Жалпы жазушы стиліне тән эмоциялық ирония мен «ізгі мұң» мұнда да оксюморонға бай реңктер арқылы сезіледі. Америкадағы жұмақ пен соғыстың тозағы қатар суреттелгенде оқырман да басты кейіпкердің жан күйзелісін терең түсінеді.
Т. Ахметжанның «О дүниенің қонағы» повесіндегі бас кейіпкер қазақ қоғамында жаңа қалыптасқан бизнесменнің көркем бейнесі. Ақша мен дүниеге көзі байланып, жандүниесінде екіұдай сезім қалыптасқан кейіпкер өзімен серіктес ретінде бизнес жүргізген әйелдің үлкен қызын жақсы көріп жүріп, екінші қызына да зорлық жасайды. Бір кейіпкердің бойында махаббат пен қатыгездіктің, тоғышарлық пен іскерліктің қатар қалыптасуын жазушы тұлғаның екіге жарылуы арқылы шебер бейнелеген. Осы тәрізді кейіпкерлер сол кездегі жазушылардың шығармаларында да жиі кездеседі. 
Қазақ прозасындағы оксюморонды бейнелеудің жарқын үлгілерінің бірі – Асқар Алтайдың «Туажат» романы [91]. Шығармада қарама-қарсы ұғымдарды астастыра қолдану үздіксіз кездесіп, тұтас шығарма идеясын айқындауға қызмет етеді. «Туажат» атауының өзі көне туыстық ұғымнан алынған: «туажат – туыстық қатынас жағынан бір атаның баласы саналғанымен, одан кейінгі ұрпақтардың іргесі бөлініп, туыстық қарым-қатынасы алшақтай бастайды» [92]. Туажат ұғымы қазақ түсінігінде адамның алтыншы ұрпағы, яғни ата-бабасына туыстығы алыстаған ұрпақ, сондықтан туажат ұрпақ – өзінің алтыншы немесе жетінші аталары үшін туыстығынан гөрі бөгде деп саналады. Бұл атау романда адамның атасы тұрмақ өзінің туған әке-шешесі мен бірге туған туыстарынан қарым-қатынасы алыстаған, өзінен басқаны мойындамайтын, жақын тартпайтын эгоистік сананы бейнелеген туынды. Демек қоғамда адамдардың бір-біріне жат болып бара жатқан бөгде болмысын меңзейді. Автордың айтуынша, «қазір бүкіл қоғам туа жат, ұлттардың өзі бір-біріне бөтен» және ол осы туажат қоғамдағы адамдардың жандүниесін көрсетуді мақсат еткен [93]. Роман мазмұнында қоғам мен тұлға, өмір мен өлім, ғасырлық дәстүр мен заман мұраты арасындағы кереғарлықтар көркем бейнеленген. 
«Оқырман назарын негізгі идеяға аудару – оксюморонның риторикалық құрал ретіндегі басты міндеттерінің бірі», – екенін зерттеуші S.A. Qasim (С.А. Касим) нақты атап өтеді [94]. Бұл – мәтіндегі қарама-қарсы ұғымдар арқылы оқырманды селт еткізіп, астарлы мағынаны ой елегінен өткізуге итермелейтін көркемдік әдістің прагматикалық қуатын дәлелдейді. «Оксюморонды түсіну дәстүрлі мағыналар мен шындық арасындағы байланыс жүйесін қайта қарауды талап етеді» – деп жазады А.А. Черненко [27, 258]. Бұл тұжырым арқылы автор оксюморонды қабылдау барысында оқырман үйреншікті логикалық және семантикалық қатынастардан бас тартып, бейнелі, астарлы деңгейде ойлауға мәжбүр болатынын көрсетеді. 
Қаламгер тәуелсіздік жылдарындағы қазақ қоғамының рухани дағдарысын, көнеден жеткен ұлттық болмыстың жаңа заманда жатсынуға ұшырауын күрделі сюжеттік өріммен көрсеткен. Романның басты кейіпкері Байбура – Желтоқсан көтерілісінде жараланып, кейін Ауған соғысының қасіретін бастан өткерген, туған еліне ұзақ жылдардан соң оралған қайшылықты тағдыр иесі. Шығарма атауының өзі көнерген «туажат» сөзіне негізделген, яғни адам мен қоғамның бір-бірін жатсынуы мәселесін мегзейді. Байбура айналасындағы адамдардан, тіпті ет жақын туыстарынан алыстап, іштей «туажат» санамен өмір сүреді. 
Романда өмір мен өлім, жарық пен түнек, дәстүр мен заман қайшылығы секілді ұғымдар бейнелеудің арқауы ретінде алынған және автор бұларды көбінесе оксюморонды бейнелеу арқылы өрнектейді. Шығарма басталған сәттен мифтік астары бар «тамұққа түскен сәуле» бейнелеуі оқырман назарын аударады. Жазушы Байбураның ауыр тағдырын, жан дүниесінің от пен су арасындағы күйін әу баста-ақ тозақ отына түскен бір сәуле кейпінде символдайды. Мысалы, кейіпкердің түс көруі мен мистикалық елес көрінісін былай суреттейді: «Жер бетіндегі адамзат атты жұмыр басты пенделер шырыл қағып, шұрқан тірлік кешкен тамұққа көктей түскен Ана-Бөрінің киелі сәулесіндей, Байбураның бұла тағдыры да жасындай жарқ етіп өте шығыпты. Ол қазір мүлде ғұмыр кешпегендей. Кенет зеңгір көктің қақпасы оқыстан ашылды…» [91, 66]. 
Романдағы келесі бір әсерлі оксюморон үлгі – «өлі тыныштық». Бұл бейнелеу табиғат көрінісін суреттейтін тұста да, кейіпкердің ішкі күйін бейнелейтін тұста да қолданылады. Байбура Алтай тауындағы бір аңшы ауылға келіп, қорықшы Әбділдамен бірге бұғы мүйізінің қан-сөлі (панта) алынған соң тынығып жатады. Түнде тау ішіндегі тыныштықты жазушы кереғар детальдармен ерекше бейнелейді: «Ай әлі көтеріле қоймаған. Төңірек құрым киіз тұтқандай қараңғылық құшағына батқан. Айнала орман да қалғулы. Дүниені өлі тыныштық билегендей. Осы бір өлі әлемге тігілген сансыз шырақтай жұлдыздар ғана жамырай жылтылдайды. Қараңғылық көгінде олар да мәйіттей сірі жерге жақындай түсіпті» [91, б. 65]. Мұнда табиғат түнгі ұйқыда, қозғалыссыз қалыпта көрсетілген. «Өлі тыныштық» деп әдетте ешқандай дыбыс жоқ, тіршілік белгісі сезілмейтін мүлги қалған күйді айтамыз. Автор осы таныс тіркесті тура мағынасында қолданып, тау ішіндегі тылсым сәтті әсерлі суреттеген. Түнгі табиғаттың тыншыған қалпын «өлі әлем» деп бейнелеуі айналада тіршіліктің нышаны жоғын нақты елестетеді. Сонымен бірге бұл деталь Байбураның жандүниесіндегі күйзелісті де аңғартады, талай қиындық көрген кейіпкердің көңілі құлазып, үміті үзілген кезде оның ішкі әлемін де «өлі тыныштық» басып қалғандай. «Өлі тыныштық» эпитеті бір жағынан сыртқы табиғаттағы уақытша тыныштықты сипаттаса, екінші жағынан романдағы композициялық міндет атқарады. Дәл осы тыныштық – үлкен оқиға алдындағы тымық кезең. Шығармада осы мүлгіген түннен соң Байбураның маңында кенеттен оқиғалар шиеленісіп, тартыс күшейеді. Демек «өлі тыныштық» көрінісі – дауыл алдындағы тыныштық, алдағы драмалық жағдайдың хабаршысы. Автор түнгі өлі тыныштық суреті арқылы баяндаудағы драматизмді күшейтіп, Байбураны тіршілік атаулыдан түңілген жалғыз жан кейпінде тереңдете түседі.
«Туажат» романының кульминациялық тұстарында кейіпкердің өз аузынан да оксюморон сипаттамалар шығады. Солардың ішіндегі шоқтығы биік мысал – Байбураның өз халіне айтқан «тірі тұлып» деген теңеуі. Шет елде жиырма жылдай сергелдең болып, елге оралған Байбура тәуелсіздік алған жаңа Қазақстаннан үлкен үміт күткенімен, көргені көңілін құлазытады. Қоғам өзгерсе де, бұрынғы озбырлық, әділетсіздік, рухсыздық әдеттері сол күйі екенін байқап, жүрегі жараланады. Сол ішкі күйзеліс сәтінде кейіпкер досы Мария-Агатаға былай деп ағынан жарылады: «…Жатжанды болып алыппыз. Сонда не үшін тірі жүрміз деген ой келеді маған, Мария?! Тірі тұлыппыз… Тұлып», – дейді Байбура [91, 70]. «Тірі тұлып» – ерекше экспрессивті тіркес. Қазақ тілінде бұл тіркес адамның жүріп-тұрғанымен жаны жоқ, қайратсыз халін бейнелейді. Тұлып сөзі негізінде іші шөпке толтырылған қуыс теріні білдіреді, яғни жансыз дене. Байбура өзін және замандастарын осылай «тірі тұлыпқа» теңеу арқылы қоғамның рухани тоқырауын ащы сынға алады. Ерлікпен күрескен, мұрат жолында азап шеккен жылдар артта қалып, енді көпшілік тек жеке бас қамын күйттеген жансыз қуыс денеге айналғандай әсер қалдырады. Бұл теңеудің оксюморон сипаты – тірі адамды өлі денеге балауында. Кейіпкер «тірі жүрміз» деп тіршілікті айтқанымен, оның мәні қалмағанын меңзеп, «тұлыппыз» деп күйінеді. Осылайша бір суреттеудің ішінде тірі және жансыз ұғымдарын қабаттастыру арқылы өз қоғамының дертіне дәл диагноз қояды. Расында, шығармада Байбура өмірден түңіліп, тіршілік қызығынан айырылған тірі өлік кейпіне түседі. Жазушы кейіпкерін осындай хәлге жеткізу арқылы «туажат» қоғамның бет-бейнесін танытады. Оксюморон арқылы Байбураның жандүниесіндегі қайшылық пен рух азабын дәл де әсерлі жеткізуге мүмкіндік береді. Романда ұшырасатын «ажал-пенде», «мәйіттей сірі», «өлі әлем» тәрізді басқа да кереғар тіркестер осы «тірі тұлып» ұғымын толықтырып, шығармадағы адам жанының тоқырауы мен жалғыздық сарынын тереңдете түседі.
«Тәуелсіздік жылдарындағы қазақ прозасының көркемдік ізденісінде жеке тұлғаның ішкі арпалысы, қоғамнан жаттану, рухани күйзеліс, мифологиялық және символдық бейнелеу әдістері кеңінен қолданылып келеді. Жаңа заман кейіпкері – санасы ояу, бірақ қоғамда өз орнын таба алмай сенделген тұлға» [95]. Бұл тұжырым Асқар Алтайдың «Туажат» романындағы Байбура бейнесімен толық үндеседі.
Сөйтіп «Туажат» романында оксюморон әдісі тек көркемдік айшық үшін емес, ең алдымен шығарманың идеялық-мағыналық өзегін құру үшін қызмет еткен. Жазушы өмір шындығындағы бітіспес қарама-қарсылықтарды жай қайталамай, кереғар ұғымдарды біртұтас концепт деңгейіне көтеру арқылы оқырманға ерекше әсер ететін философиялық мәні терең образдар жүйесін жасайды. Асқар Алтай қолданған «тамұққа түскен сәуле», «өлі тыныштық», «тірі тұлып» секілді оксюморонды бейнелер кейіпкер болмысын ашатын әрі бүкіл қоғамның рухани ахуалын аңдататын символдық дәрежеге көтерілген.
Қазіргі қазақ прозасындағы оксюморонды қолданудың тағы бір айшықты көрінісі – Жадыра Шамұратованың «Мылқаудың сыбыры» повесі [96]. Шығарма атауы оқырманды бірден терең астар іздеуге жетелейді. «Мылқаудың сыбыры» деген атау бір-біріне кереғар екі ұғымнан құралған, сөйлей алмайтын адамның сыбыры, үнсіз адамның үні. Повесть оқиғасы осы парадокс төңірегінде өрбиді. Автор шағын қаладағы психиатриялық аурухана өмірін суреттей отырып, сол жердегі «мылқау» кемпірдің құпиясын ашады. Шынайы өмірде мылқау адам сыбырламайды, тіпті сөйлей де алмайтыны белгілі, сондықтан мұндай атау оқырманды елең еткізіп, шығарманың шешіміне деген қызығушылығын оятады.
Повестің басында жазушы аурухана мекемесінің күнделікті тұрмысын, ондағы қызметкерлердің күйбең тірлігін реалистік бояумен бейнелейді. Басты кейіпкер – осы ауруханада санитар болып істейтін Асыл есімді келіншек. Бір күні түнгі ауысым кезінде Асыл күтпеген оқиғаға куә болады. Палатадағы мылқау кемпірді барлығы шынымен тілі жоқ, сөйлей алмайды деп келген. Ал түн ортасында дәлізде санитар келіншек әлдекімнің күбірлеген дауысын құлағы шалады. Төңіректе жан баласы жоқ, қараңғы дәліздің бір бұрышында біреу отыр. Барып қараса – баяғы мылқау кемпір! Кемпір теріс қарап, өзімен-өзі күбірлеп сөйлеп отыр.
Автор бұл сәтті әсерлі беру үшін әуелі оқыс детальдарға жүгінеді де, оқырманға күтпеген қайшылықты көрсетеді: «Бұлар мылқау деп жүрген кемпір теріс қарап алып сыбырлай сөйлейді. Сыбыр-сыбыр. Не айтқаны ұғынықсыз… Мәссаған! Мына әжені мылқау дегені қайда, не деп сыбырлайды өзі?!» – деп таңырқады санитар келіншек» [96].
Осы көріністен байқалғандай, сырт көзге тілі жоқ мылқау кейіпкер шын мәнінде сөйлеу қабілетін жоғалтпаған болып шығады. «Мылқау кемпір… сыбырлай сөйлейді» деген сөйлем оқиғаның түйіні іспетті. Бұл ситуация  оқырман мен кейіпкер де үшін тосын жаңалық. Мылқау деп келген адам сөйлейді, бірақ айғайлап емес – сыбырлап қана сөйлейді. Дәл осы кереғар жағдай повестің негізгі интригасына айналады. Асылдың таңырқауы да оксюморон әсерді күшейтіп тұр. Ол өз көзіне өзі сенбей, «мылқау дегені қайда?!» деп іштей дабыл қағады. Шынымен де автор бұл көрініс арқылы «жынды» саналған адамдардың да ішкі сыры болатынын, ақылынан адасқан деп есептелген жанның да жұрттан жасырар шындығы барын аңғартады.
Шығарма барысында мылқау кемпірдің құпиясы біртіндеп ашыла түседі. Түнгі оқиғадан соң Асыл кейуанаға күдікпен қарап, оны сырттай бақылап жүреді. Алайда кемпір өз құпиясын ашпайды, тек ол аяқ астынан қайтыс болғаннан кейін барып, бар шындықты паш ететін күнделік дәптері табылады. Повестің соңғы бөлімінде сол күнделіктен жазбалар оқырманға ұсынылады. Жазушы бұл бөлікті бірінші жақта мылқау кемпірдің өз атынан баяндалатын монолог түрінде береді. Күнделік «Мылқаудың сыбыры» деп аталып, сол арқылы шығарма атауы повестің ішінде тағы қайталанады. Күнделік парақтарынан оқырман кейуананың не себепті сөйлемей қалғанын, шын мәнінде оның кім екенін біледі. Осы монологтарда да оксюморон тіркестер ұшырасады және кейіпкердің жан күйін дәл сипаттайды. Мылқау кемпір (шын аты Роза) бір кездері ауыр қылмыс жасағаны анықталады, ол өзіне зорлық көрсеткен өгей шешесі мен туған сіңілісін өлтіріп, содан кейін есінен адасқан адам кейпіне еніп кеткен екен. Дегенмен оның ақыл-есі түзу екенін автор күнделік арқылы сездіреді. Күнделіктегі ішкі сөйлемдер кейде байланыссыз, үзік-үзік келетіні байқалады, бұл бір жағынан кейіпкердің сыбырлап сөйлеген мәнеріне еліктегендей әсер береді. Сол жазбалардың бірі – мылқаулығы жайлы ой толғауы: «Жалығасың. Мылқау күйіңнен де шаршайсың. Жоқ, мен мүлдем сөйлемей жүрдім десем – өтірік, мен сөйлеймін. Оңашада. Сыбырлап. Бірақ адам сыбырлаудан да жалығады…» деп сыр шертеді [96]. Осы жолдар кейіпкер болмысын тереңірек түсінуге мүмкіндік береді. Бір қарағанда «мылқау күйіңнен шаршау», «сөйлеймін оңашада, сыбырлап» деген сөздер өзара қарама-қарсы. Адам сөйлей алмаса, қалайша сөйлейді? Немесе саналы түрде сөйлемей қою деген не? Күнделік иесі бұл сауалдарға өзі жауап береді, мылқау болудан жалыққанын айтады. Демек Роза кемпірдің мылқаулығы туа біткен емес, өз қалауымен таңдап алған «хал» екені белгілі болады. Ол өмірден, адамдардан түңілген соң әдейі сөйлемей қоюды жөн көрген. Бұл – шығармадағы ішкі психологиялық қайшылықтың бір көрінісі. Бір жағынан, кейіпкер сыртқы дүниемен байланысын үзгісі келіп мылқау кейіп танытады, екінші жағынан, іштей сөйлеп, сыбырлап болса да ойын жарыққа шығарып отырады. Осы парадоксальды ахуал оның жанын азапқа салады, ол «сыбырлаудан да жалығады», кейде бар даусымен айғайлап, айналасындағыларды таңғалдыратындай үн қатқысы келеді.
Жазушы осы кейіпкер арқылы қоғамдағы «үнсіздік» мәселесін астарлы түрде қозғайды. Күнделік сырын оқыған Асыл да кемпірдің мылқау болуды саналы түрде таңдағанына қайран қалады. Сөйтсе бұл әйел өз қылмысын ішіне бүгіп, сыртқа тіс жармастан, «екінші жазасын» осы жындыханада мылқау жан кейпінде өтеп жүрген екен. Автор қос деңгейлі жазаны ишарамен аңғартып, кейіпкер өзін қоғамнан әдейі оқшаулап, сөйлемей қою арқылы іштей өз жазасын тартқан.
«Мылқаудың сыбыры» повесінде оксюморон атау және соған байланысты көріністер бүкіл шығарманың идеялық-композициялық арқауын құрайды. Мылқау адамның сыбыры – шын мәнінде қоғам естімеген үн, тас қабырғадан жаңғырық болып қайтқан жан сыры түрінде бейнеленеді. Жазушы осы қарама-қарсылықты жағдайды кейіпкер бейнесінің өзегіне орналастыру арқылы оқырманға адамның ішкі әлеміне үңілудің маңызын көрсетеді. Сырттай ақыл-есі кем, ештеңеге сезім білдірмейтін мылқау көрінген жанның жүрегінде талай құпия жатқанын автор әсерлі аңғартады. Повесть соңында Роза кемпірдің күнделікке жазған мойындауы оның көп жылдық үнсіздігінің себеп-салдарын ашып, оқырманды күрделі моральдық таңдау туралы ойға қалдырады. Бұл шығармада оксюморон арқылы, ең алдымен, трагедиялық иронияны күшейту үшін қолданып, мылқаудың сыбыры естілген сәтте ғана көптеген істің мәні белгілі болады. Бірақ тым кеш еді, өйткені кейіпкер өмірден өтіп кетеді. Сондай-ақ оксюморон шығармада «қос үнділік» принципін жүзеге асырады, бір жағынан баяндаушы автордың дауысы, екінші жағынан мылқау кейіпкердің ішкі дауысы (сыбыры) қатар шығады. Екі дауыс бірігер сәтте ғана ақиқат ашылады. Осы тұрғыдан алғанда, «Мылқаудың сыбыры» повесіндегі оксюморон жай стилистикалық құрал емес, бүтін шығарманың идеясын тұспалдайтын символдық образ деңгейіне көтерілген маңызды элемент екенін аңғаруға болады.
Жоғарыда талданған үш шығармада оксюморон тек тақырып қызметін атқарып қана қоймай, көркем туынды да әр қырынан көрінетінін дәлелдейді. Э.М. Ремарктың «Жұмақтағы көлеңкелер» романында бір-біріне кереғар ұғымдардың тоғысуы кейіпкерлердің рухани халін мейлінше айқындайтын концептуалдық бейнеге айналған. Асқар Алтайдың «Туажат» романында оксюморондар негізінен символдық деңгейде қолданылып, бүкіл шығарманың өн бойына өзек болып өрілген, олар басты кейіпкердің болмысын ашумен қатар қоғамның келбетін танытады. Байбураның «тірі тұлып», «тамұққа түскен сәуле» тәрізді жан айқайлары тек кейіпкердің ғана емес, күллі ұлттың басындағы рухани дағдарысты мегзейтін астарлы образдар. Ал Жадыра Шамұратованың «Мылқаудың сыбыры» повесінде оксюморон сюжеттік интриганың кілті ретінде көрінеді, мылқаудың сөйлеуі, үнсіздің үн қатуы шығарманың бүкіл арқауын құрап, ақырында өмір мен өлім, әділдік пен жазмыш туралы мәселелерді қозғайды. Мұндағы «үнсіз дауыс» оксюмороны кейіпкер бейнесін айқындап, оқырманды екіұдай күйге түсіреді, бір жағынан қылмысқа барған жанға жанашырлық сезімін тудырса, екінші жағынан тым кеш келген әділеттің өкінішін ұялатады.
Үш туындыда да оксюморон әдісі кейіпкер мен қоғамның байланысын, идеялық тартысты айрықша стильдік өткірлікпен көрсетеді. Мағынасы қарама-қарсы сөздердің бір тіркесте тоғысуынан туатын айрықша контраст оқырман санасында терең із қалдырады. Оксюморонды қолдану арқылы қаламгерлер өмірдегі шешуі қиын парадокстарды көркем образ, көркем шығарманың тақырыбы деңгейіне көтеріп, шығармаларының көркемдік қуатын арттырған. Сондықтан бұл авторлардың туындыларында оксюморон тек эстетикалық әрлеу құралы ғана емес, күрделі идеялық жүк арқалаған көркемдік концепт дәрежесіне көтерілген деп тұжырым жасауға болады. Жоғарыдағы мысалдар көрсеткендей, оксюморон кейіпкер психологиясын даралап, шығарма астарындағы мағыналарды ашуға септігін тигізеді.

2-бөлім бойынша тұжырым 
Қарастырылып отырған зерттеу жұмысының екінші бөлімі қазіргі қазақ прозасындағы психологиялық талдау жүйесі мен оксюморон поэтикасының көркемдік қызметін айқындауға арналған. Бұл бөлімде көркем мәтіндегі адам жанының терең қатпарларын бейнелеу әдістері мен ішкі қайшылықты сезімдердің поэтикалық үлгілері талданды. Жоғарыда баяндалған теориялық талдаулар негізінде төмендегідей тұжырымдар келтіріледі:
Халқымыз қайшылықты, қисынсыз көрінетін бейнелерді ойлап табу арқылы шын өмірдің кейбір қырларын астарлап жеткізген. Оксюморон категориясының түп-тамыры осындай фольклорлық дәстүрлерден бастау алады деуге толық негіз бар. Қазақ жазушылары өмірдің күрделі қайшылықтарын бейнелеуде оксюморонды шебер қолданған. Оны авторлық оксюморон деуге негіз бар.
Таласбек Әсемқұловтың «Талтүс» шығармасындағы «тәтті мұң» оксюмороны кейіпкер психикасының күрделілігін көрсетеді, ол бақытқа жетпесе де, соның елесін қымбат көреді, мұңының өзін қастерлейді. Бұл – ауыр тағдыр кешкен адамның жанын түсінуге жол ашатын кілт тәрізді. Көп қасірет шеккен жан үшін мұңның өзі тәтті болуы мүмкін, себебі аз көрген шаттығының дәмі мұң арқылы сезіледі.
«Талтүс» романының сюжеттік желісінде бала психологиясындағы қайшылық негізгі қозғаушы күш ретінде орын алған. Автор бұл ішкі трагедияны астармен сездіру үшін ананың қарама-қарсы кейпі түріндегі оксюморонды бейнелеуді пайдаланған.
«Кәмелетке жете алмай-ақ қартайған бейбақ» деген суреттеуде жазушы кейіпкердің бала күнінде-ақ кәрілерше уайымшыл, жабық мінезді болып өскенін көрсеткен. Бұл портреттік деталь Әжігерейдің мезгілсіз солған гүлдей көңіл күйін әсерлі суреттейді. Жас балаға тән албырттық пен кәрі адамға тән торығу бір бойында тоғысқан кейіпкердің жан трагедиясы ашылады.
Құндыздың жат жұртқа кетуі – кейіпкер үшін тірідей өліп, мәңгілік айырылу сияқты қайғылы құбылыс. Бауыр еті жақынын жоғалтқан адамның жан күйігі нақты сезіледі. «Тірідей жерлеу» – жүрекке жерлеуден де ауыр тиюі мүмкін жан азабы. Әжігерей осы сәтте ішкі әлемінде әпкесін «өлдіге» санап, жоқтап тұр, бұл оның күйзелісін айқын аңғартады.  
Тұрысбек Сәукетайдың «Мен – жындымын» романындағы оксюморонды бейнелеу шығармаға тән астарлы иронияны күшейтеді. Мысалы, бас кейіпкер өзін «жынды» деп ашық айтқанда, айналасындағы «ақылды» адамдардың қисынсыз өмірін әжуалайды. Осы тұрғыдан, бүкіл романның атауы  қоғамның ақиқатынан хабар беретін оксюморон іспеттес.
Автор «тәтті мұң» арқылы трагедия мен ләззаттың бір сәтте үйлесуін көрсетіп, автордың ғұмыр туралы жалпы диалектикалық көзқарасын күшейте түседі. Өмірде қуаныштың артында мұң, мұңның артында қуаныш жүретін диалектикалық заңдылық барын ишаралайды. 
«Үнсіздіктің тілі» деген оксюморон метафора арқылы ғашық жандардың ішкі тебіренісін, сөзсіз түсінісуін аңғартады. Екі жастың жандүниесі тіл қатпастан-ақ ұғысып тұрғанын айқын жеткізеді. «Үнсіз тіл» адамның сезімі мен терең ойын сөзбен емес, үнсіздікпен жеткізуге болатынын, яғни үнсіздіктің де өзіндік «үні» барын ұқтырады.  
«Бітеу түн» кейіпкердің ішкі жандүниесіндегі тығырыққа тірелген  сезімдерін меңзесе, «жетім сәуле» көңіл түкпіріндегі жалғыз үмітті білдіретіндей. Жалғыз сәуле мен тұйық түннің қарама-қарсы қоюлығы өмірдегі үміт пен өмірден түңілудің мәңгі күресінің символы сияқты.
Романда жындыханадағылардың адам төзгісіз мүшкіл хәлін тірі өлік бейнелерінен анық аңғарамыз. Қоғамнан оқшауланған, өмірден үміті үзілген сорлылар тірі жүрсе де, тіршіліктің қызығынан айырылған – құр сүлдері ғана қалған. Автор олардың өмірін «тозақ» деп атап, сол тозақта жүрген жандардың «тірі өлікке» айналғанын шебер бейнелейді.
«Күлегеш адам» романында бай адамдардың көңілін аулау мақсатында сау балаларды кемтар қылып, әдейі күлкілі етіп бет-жүзін өзгертіп сататын адамдарды қасқырмен салыстырып: «Қасқыр ешқашан қапқан емес, ал адамдарда мұндай жағдай жиі болып тұрады» деп жазады. Қасқырға тән жыртқыштық қасиетті адамның қасиеті ретінде көрсетеді.
Кейіпкердің «басы тірі – беті өлі» бейнесі арқылы автор адам табиғатының рухани өлгенін білдіреді. Гуинпленнің күлкісі – шын мәнінде жан азабының, мәңгілік трагедияның маскасы. 
Гуинпленнің осы сөздері оның күлкісінің шын мәнін ашады. «Менің күлуім – жылағаным» дейді кейіпкер, яғни оның сыртқы күлкісі ішкі көз жасын жасырып тұр. Бұл оксюморон – күлкі мен жылаудың бірлігі, романдағы бүкіл драматизмнің түйіні. Гуинплен күлкісінің астарында айықпас қайғы, мәңгілік жан жарасы жатқанын түсінеміз.  
Жалғызілікті адамның ішкі қажеттілігі мен сыртқы сипаты арасындағы қайшылықты көрсетеді. В. Гюго мұндай оксюморондар арқылы да өз шығармасына тән қос үнділік стилін қалыптастырды, бір сөйлемде кейіпкерге деген екі түрлі көзқарасты аңғаруға болады.
М. Мағауиннің «Кесік бас – тірі тұлып» хикаятында да автор халық жадындағы «кәде үшін бас кесу» немесе «жазалау үшін тірідей тері сыпыру» деген үрейлі түсініктерді астарлы түрде пайдаланған. Нәтижесінде, оксюморон бейнелер бір кейіпкердің ғана емес, тұтас дәуірдің қос өрімді табиғатын ашуға септігін тигізді.
Р. Отарбаевтың «Бас» романы оксюморонды идеялық символ деңгейіне көтере білген туынды. Мұнда «басы жоқ халық» және «бассыз қалған батыр» мотивтері қатар өріліп, ұлт рухының жоғалу қаупін еске салады. Отарланған халықтар әдебиетінде «бас» ұғымы еркіндік пен езгінің символына айналған. Мысалы, Махамбет Өтемісұлының жаулар қолынан басының алынуы – қазақ халқының азаттық жолындағы құрбандығының нышаны ретінде қабылданады. Демек шығыс және ұлттық әдебиетте «тірі бас» немесе «бассыз дене» мотиві көбіне идеялық-моральдық мақсатта қолданылып, рухани мәнге ие болып отырған.
М. Мәлік оксюморонды қолдана отырып, қоғамның рухани-психологиялық ахуалын, ұлттық трагедияны айрықша бейнемен жеткізген. Автор осы бір образ арқылы жеке кейіпкердің де, тұтас ұлттың да жай-күйін көрсеткен: сана бір жерде, тән бір жерде – тұтастық жоқ. Оксюморонды бейнелеу оқырманды сол тұтастықтың жоқтығын жан-тәнімен сезінуге мәжбүрлейді.
Э.М. Ремарктың «Жұмақтағы көлеңкелер» романында оксюморонды бейнелеу соғыс босқындарының тағдырын суреттеу үшін пайдаланылған. Роман атауының өзінде-ақ астарлы оксюморон бар, жұмақ мекенде жүрген «жандар» – шын мәнінде «көлеңкелер».
А. Алтайдың «Туажат» романының атауы көнерген «туажат» сөзіне негізделген, яғни адам мен қоғамның бір-бірін жатсынуы мәселесін мегзейді. Байбура айналасындағы адамдардан, тіпті ет жақын туыстарынан алыстап, іштей «туажат» санамен өмір сүреді.
Ж. Шамұратованың «Мылқаудың сыбыры» повесінде оксюморон сюжеттік интриганың кілті ретінде көрініп, мылқаудың сөйлеуі, үнсіздің үн қатуы шығарманың бүкіл арқауын құрап, ақырында өмір мен өлім, әділдік пен жазмыш туралы мәселелерді қозғайды.

 



3 ПОСТКОЛОНИАЛДЫ ӘДЕБИЕТТЕГІ ОКСЮМОРОН КАТЕГОРИЯСЫ

3.1 Постколониалды әдебиеттегі оксюморонның ерекшеліктері
Постколониалдық әдебиетте оксюморон – қарама-қарсы ұғымдардың бірлігін көрсету арқылы отарланған қоғамның екіұдай болмысын бейнелейтін маңызды көркемдік тәсіл. Әдеби мәтін құрылымында ол эмоциялық әсерді күшейтіп, «қарама-қарсылықтың тұтастығын» танытады. Яғни бір-біріне кереғар ұғымдарды жанастыра отырып, оқиғаның шиеленісуін, кейіпкер болмысының күрделілігін ашуға қызмет етеді. Бұл тәсілдің танымдық (когнитивтік) қызметі де бар, тосын парадокс арқылы оқырманды ойландырып, әлеуметтік құбылыстың астарындағы шындықты аңдатады. Постколониалдық кезеңде қоғамдық өмірде дәл осындай қарама-қарсы құбылыстар қатар көрініс береді. Бір жағынан, отаршыл езгіден құтылған жаңа тәуелсіз сана қалыптаса бастайды; екінші жағынан, бұрынғы отарлық сана сарқыншақтары, ішкі дағдарыстар мен өтпелі дәуірдің белгісіз, тұманды болашағы адамдар психологиясында қайшылықты жағдайлар туындатады. Сол себепті постколониалдық әдебиетте оксюморонды бейнелеу ерекше орын алады. Ол тарихи жарақаттар мен мәдени психологиядағы қос үнділікті, екіге жарылған сана қалыптарын көркем формада танытады.
Оксюморонның көркемдік және танымдық функцияларын жете түсіну үшін постколониалдық теорияның негізгі ұстанымдарына сүйенген жөн. Мысалы, Эдвард Саид Шығысты «өзге» етіп көрсететін ориентализм дискурсының Еуропаның өз ішкі қайшылықтарын жасыруға қызмет ететінін атап өтеді [97]. Яғни Шығысты тағылық әрі экзотикалық қылып бейнелейтін отаршыл сана шын мәнінде «Батыс пен Шығысты бір-біріне қарама-қарсы қою, сол арқылы өз мәдениетіндегі қайшылықты мәселелер туралы ойланбаудың амалы» ретінде қалыптасқанын көрсетеді. Демек отаршыл идеология «бөгде» халықтарды кемсіте суреттей отырып, өркениет пен тағылықты қатар қолданатын қайшы стереотиптерге сүйенеді. Мысалы, шығыс халқы бір мезгілде әрі қаһарлы жау, әрі құпиялы мистикалық күш ретінде бейнеленеді. Г. Спивак отарланған халық «үні шықпайтын субалтернге» айналып, үстем дискурс өрісінде өз дауысын жеткізе алмайтынын айта келе, отарлық санадағы осындай қайшылықты жағдайға назар аударады [98]. Хоми Бхабха пікірінше, империялық билік отарланған жұртты өзіне ұқсас етіп тәрбиелеуге тырысқанмен, нәтижесі «дәл сол емес, ұқсас та емес» мимикрияға айналады [99]. Мұндай жартыкеш ұқсастық – үстем мәдениетке сырттай ғана еліктеу, яғни «мимикрия – ұқсастық пен мазақтың, тепе-теңдік пен қауіптіліктің белгісі». Отарланған адамның осындай қосарлы болмысы – «көзге көрінер-көрінбес еліктеуі» – ақырында отарлаушы биліктің өз беделін іштей ірітіп, қайшылық туғызады. Бхабха атап өткендей, мимикрияның қауіпті жағы – оның астарында жасырын мысқыл бар, яғни отарлық тәртіпке ашық қарсылықсыз-ақ іштен түтін салатын қасиеті. Осылайша, отар қоғамының өмірінде екіұдай, кереғар құбылыстар қатар орын алды: бөтен мәдениетті меншіктеу мен одан қорқу, еліктей жүріп жек көру, азаттыққа ұмтыла тұрып отаршыл санада қалу т.с.с. Бұлардың бәрі әдебиетте оксюморон түрінде көрініс тауып отырды. Жазушылар кейіпкер бойындағы қос сипаттарды, сюжеттегі қарама-қарсы жағдайларды әдейі түйістіріп, көркемдік әрі философиялық тұрғыда әсерлі бейне жасады. 
Оксюморонды көркемдік және танымдық қырынан талдағанда оның отарлық сана мен посткеңестік ішкі дағдарысты бейнелеудегі рөлін ұғыну маңызды. Оксюморон бір мезгілде әрі эстетикалық әдіс (ирония, гротеск, сарказм арқылы эмоциялық әсер тудыру), әрі танымдық әдіс (қоғамдағы моральдық қайшылықтарды ашып көрсету) қызметін атқарады.
Николай Гогольдің «Өлі жандар» романы – орыс қоғамының отарлық-феодалдық дәуірдегі рухани тоқырауын ащы әжуамен көрсеткен сатиралық эпопея [100]. XIX ғасырдағы Ресей империясында халық санағында тірі адамды «жан» деп есептейтін тәртіп болған. Помещиктер қайтыс болған қарауындағы шаруаларын да есептен шығармай, қағаз жүзінде меншігінде «жан» ретінде ұстай беретін. Романда бас кейіпкер Чичиков дәл осы өлі шаруалардың қағаздағы «жан» есебін арзанға сатып алып, өзін бай помещик ретінде көрсетпек болады. Әрине өлген адамның жанын экономикалық сауданың затына айналдыру – ақылға сыймайтын гротеск. Бірақ дәл осы абсурд арқылы Гоголь ащы мысқылын жеткізеді. Ресей қоғамында адам өмірінің құны қалмай, «жанның орны құжатпен, рухтың орны рәсіммен» алмастырылған халге жеткен. Жанды тәннен бөліп алып, қағаз жүзіндегі бюрократияға айналдыру – империяның рухани дағдарысын әшкерелейтін символдық оксюморон. «Өлі жандар» атауы жай сөз орамы емес, кейіпкерлердің ішкі дүниесінің өлі күйін меңзейтін астарлы белгі. Гогольдің өзі бұл еңбегін «поэма» деп атауы тегін емес – ол өмір шындығын әсірелеу мен гротеск арқылы бірде күліп, бірде мұңайып жыр етеді. 
Шығарма фабуласы түгелдей осындай мағынасыздыққа құрылған гротеск жағдайға негізделгенімен, сол жағдайдың шындық болуы мүмкін екендігі де оқырманды ойлантады. Чичиковтың өлген жандарды сатып, содан байлық жасап пайда көру амалын орыстың чиновниктік жүйесі «қисынға қонымды» деп қабылдайды. Бұл да империялық бюрократияның ақылға қонымсыз, абсурд тіршілігін әшкерелейтін қайшылықты жағдай. Н. Гоголь бізді күлдіре отырып қоғамдағы кеселге үңілуге мүмкіндік береді. Гоголь заманындағы Ресей империясын бюрократия дерті жайлап, ел «қағазбен күнелткен, көрініске алданған, мағынасын жоғалтқан мекемелер елесіне» айналған еді. Автор «жалған көрініске құмар жүйеде өлі жанды саудаға салу қисынды  әрекет» деп әжуалайды. Сырт көзге «күлкілі әрі қисынды» көрінген осы оксюморон шындық Ресейдегі отаршыл-феодалдық құрылыстың әбден іріп-шірігенін көрсетті. 
Шығармадағы әрбір басты кейіпкердің бейнесі – өз алдына бір оксюморон. Гогольдің қаһармандары сатиралық гротескпен әсіреленгенімен, жай карикатура емес, әрқайсысы қайталанбас психологиялық тұлға екенін зерттеушілер атап көрсеткен. Шынында да, Манилов – аңғал, бос қиялдың адамы; Ноздрев – сотқар әрі думанқұмар; Собакевич – сырт көзге дөрекі шыншыл болғанмен, ішкі есебі күшті пайдакүнем; Плюшкин – аянышты халге түскен бейшара бай. Бұлардың бәрі бір-біріне ұқсамайтын дара мінез иелері, алайда сол мінездерінің әрқайсысы орыс қоғамындағы белгілі бір кеселдің шектен шыққан көрінісі. Сондықтан Гоголь бұл галереяны «адамдар жиынтығы емес, әлеуметтік типтер жүйесі» ретінде ұсынады, Мәселен Манилов – мағынасыз жылулық, Собакевич – жөнсіз дөрекілік,  Плюшкин – пайдасыз байлық. Осындай ішкі қисынсыздықтарды түйістіре суреттеу арқылы жазушы қоғамның моральдық ауруын мысқылдайды. Белгілі сыншы В. Белинскийдің «Өлі жандарды» оқып болған соң «күлесің де, жылайсың да» деуі тегін емес – Гоголь оксюморон арқылы «жүйенің іріп-шіріген сыртын да, оның астарындағы қайғы-қасіретті де» қатар сездіреді [101]. Чичиковтың айласы іске асып, өлген 400 жанды бір жапырақ қағазға сатып алып, өзін бай деп жариялаған кезде қала қоғамы оны хан көтеріп құрметтейді. Бұл – отарлық ақсүйектер ортасындағы надандық пен жағымпаздықтың әшкере болған тұсы екенін аңғаруға болады. Бір күнде түгі жоқ пендені бай қылып шығаратын бір жапырақ қағаздың құдіреті – бюрократияның жалған әлемі – империя өмірінің иллюзияға негізделгенін көрсетеді. Гоголь осы финалдық той көрінісін көз алдымызға айшықтап әкеліп, шенеуніктердің Чичиковқа қалай жалбақтап, бәйек болғанын майын тамыза суреттейді. Бұл сахна сырттай көңілді көрінгенімен, түптеп келгенде масқара трагедия екенін сездіреді. Ал қала халқы Чичиковтың алаяқ екенін білген сәтте, бұрынғы мақтаулары әп-сәтте қарғысқа ұласады – жұрт оны жау санап шыға келеді, жандармдар құжаттарын тәркілейді, ақыры кейіпкер қаладан қашып құтылады. Осы кульминациялық көрініс патшалық Ресейдің моральдық бейнесін, яғни тобырдың надандығын, парақор биліктің жүгенсіздігін, заңның көзбояушылыққа айналуын айқын көрсетеді. Гоголь мұнда да оксюморонды шебер қолданған: мақтау мен қарғысқа әп-сәтте аунай салатын көпшілік пікірінің тұрақсыздығын көрсетіп, жұрт мінезіндегі осындай қайшылықты әжуалайды. Келесі бір помещик кейіпкер – Ноздрев. Бұл образ – тұтасымен алаяқтық пен астамшылықтың символы. Ноздрев барған жерде жанжал шығарады, өтірікті судай сапырады, карта ойынында бар ақшасын шашып, жеңілсе төбелес шығаратын сотқар. Ол өз қылығын еш қымсынбастан жалғастыра береді, жұрт оның сөзіне сенбейтінін біле тұра өтірікті өрбіте береді. Бір қызығы Ноздрев өз өтірігіне өзі сеніп кететін деңгейге жеткен. Оның «аспандағы айды алып беретін» аңқылдағандай кейіп танытып, зұлымдықты ойынға балап көрсетуі – сұмдық пен қулықтың астасуы. Ноздрев жанындағылар үшін бір мезгілде көңіл көтерер қызық адам әрі қауіп төндіретін бәлеқор.
Романның ең есте қаларлық кейіпкерлерінің бірі – Плюшкин. Плюшкин бейнесі оксюморон символикаға толы, тіпті әдебиетте «Плюшкин феномені» деген түсінік қалыптасты. Плюшкин – шектен тыс сараң, дүниені түгел жия беретін, тіпті қоқыр-соқырды да үйіне таситын адам. Оның үйі ескі-құсқы заттың қоймасына айналған, еденде шіріген нан қоқымдары, сандығында қажетсіз шүберектер, сөрелерінде сынып қалған инелер мен шегелер, ескі етік, тесік шелек бәрін тастамай сақтай береді. Плюшкин байлығы жөнінен өте ауқатты (қамбасында астық толы, қоймасында зығыр толы), бірақ сол байлықты пайдаға жаратпайды, тіпті сол мол дүниенің ортасында өзі ашқұрсақ жүреді. Киімі алба-жұлба, сақалы беліне жеткен, көрген адам қайыршы деп ойларлық кейіпте өмір сүреді. Осы бейне арқылы Гоголь адам психикасының трагикомедиясын ашады, шектен тыс дүниекорлық адамды ақылдан айырып, тірі өлікке айналдырады. Плюшкин – «бай рақымсыздың» кейпі, яғни «асырып-тасыған дүние ортасында аш жүретін» жанның моделін ұсынады. Оның үйі тірі адам мекені емес, «қоқысқа толы көрдей», шын мәнінде «Плюшкиннің үйі оның қабіріне айналған» деп суреттеледі. Бұл кейіпкер арқылы автор «өзара қайшы екі нәрсенің – дүниеқоңыздық пен кедейліктің – бір бойда тоғысуын» көрсетіп, әлеуметтік-психологиялық түйін түйеді [100, с. 62]. Плюшкин – тірі адам, бірақ өмір сүруі өлімге ұқсас, ол дәулетті, бірақ өмірі кедейден жаман. 
Тарихи-саяси және психологиялық контекст тұрғысынан Гогольдің бұл романындағы оксюморон бейнелер Ресей империясының «шіріген тамырын» сынға алған. Белгілі болғандай, Гоголь бұл шығармасын 1835-1842 жылдары, яғни шаруаларды басыбайлы езгіде ұстау тәртібі әлі күшінде, крепостник жүйесі тоза бастаған шақта жазды. Патшалық Ресейдің отарлау саясаты ішкі Ресейде де өз халқын езіп, шаруаларды «жанды тауарға» айналдырған еді. Осы адамның малға теңелуі (өлген пенденің де «жан» санына кіруі) моральдық құлдыраудың шегі болатын. Гогольдің өзі Украинаның (сол кездегі кіші Ресейдің) тумасы бола тұра, орыс әдебиеті көгінде жарқырап шыққан талант ретінде империя орталығында жүрді. Оның шығармашылығында отарлық езгі ұшыраған «кіші халықтың» мүддесі тікелей айтылмаса да, жанама түрде билеуші орталықтың кемшіліктерін, жиренішті жағын әшкерелеу арқылы отарлаушы озбырлыққа соққы жасалды деуге болады. Бұл – автордың азаттықты тілеуі, отарлық сана түнегінен шығуды меңзеген ишарасы тәрізді. Сөйтіп Гогольдің оксюморон тәсілі (өлі мен тіріні біріктіру, күлкі мен қайғыны қатар беру) отарлық дәуірдің ең бір шынайы картинасын жасап, болашақ азат санаға негіз қалады. Оның қаламы туралы кейін зерттеушілер: «Гоголь Ресей империясының шіріген рухани анатомиясын ашып берді» деп жазды [101, с. 48-118]. Қазіргі заман тұрғысынан қарағанда да, «Өлі жандарда» көтерілген мәселелер өзектілігін жоймаған. Бұл астарлы ойды Гоголь бір жарым ғасыр бұрын-ақ оксюморон тілімен, әдеби көрегендікпен айтып кеткен.
Қазақ әдебиетінде посткеңестік қоғамның күйін айшықтауда көптеген шығармалар жазылды, солардың ішінде Тынымбай Нұрмағамбетовтің «Мешкей» романы айрықша орын алады. Еліміз тәуелсіздігін алып, социалистік жүйеден нарықтық экономикаға күрт ауысқан 1990 жылдардың басындағы әлеуметтік жағдайды бұл шығарма терең психологиялық сарказммен бейнелейді. «Мешкей» атауының өзінен-ақ оксюморонның поэтикалық мәнін аңғаруға болады. Қазақ тілінде мешкей деп шектен тыс ашқарақ, тынымсыз жей беретін адамды айтады. Алайда адам баласы үшін мөлшерсіз ашқарақтық – «адамшылыққа сыймайтын» қылық, яғни жануарлық түйсіктің деңгейіне түсудің белгісі. Сондықтан мешкейлік құбылыстың өзі кереғар, адамның адамдығынан айырылып, құр қарынның құлына айналғанын көрсетеді. 
Романның бас кейіпкері – Алыпхан есімді орта жастағы ер адам. Автор оның портретін алғашқы сөйлемдерден-ақ оксюморон сипаттамамен ашады: «Алыпхан – өз атына заты қарама-қарсы кішкентай адам» [102]. Шынында, «Алыпхан» дегенде көз алдымызға алып денелі адам елестейді. Алайда романдағы Алыпхан ешқандай алып емес, керісінше, шынашақтай шағын кісі. Сырт келбеті де, рухани болмысы да ұсақ. Осының өзінде автор қарапайым деталь арқылы контраст жасап, кейіпкер табиғатын айқындап береді, аты зор, заты қор адам. Бұл – постколониалдық кезеңдегі қарапайым халық өкілінің трагикомедиялық бейнесі. Кеңес заманында пафосты есім алып өскен Алыпхан тәуелсіздіктің алғашқы жылдарында ешбір биік мұратқа, «алыптыққа» сай болмай шықты. Керісінше, сондай үлкен аты бар қазақтың бар ойы күнделікті ішіп-жемнен аспайтын күйбең тіршілікке байланды. Осылайша, Алыпхан бейнесі арқылы жазушы тәуелсіздік таңындағы ұлттық сананың халін сынайды, тоталитарлық жүйе таратқан жасанды құндылықтар (құлаққа ұранды естілетін үлкен есімдер, өтірік ұрандар) қуыс болып шығып, ақиқат болмыс қара басының қамынан аса алмай қалған. 
Автор романның сюжеттік желісін Алыпхан мен оның отбасының өмірінде болған оқиғаларға құрған. Басты оқиға орны – қала шетіндегі лашық ауданындағы жер түбіндегі тар жертөле пәтер, уақыты – 1990 жылдардың басы, нарықтық қатынастар енді қалыптасып жатқан аласапыран кезең. Алыпхан кеңес дәуірінде ауылда тіршілік еткен, шамасы орта білім алған, ұсақ жұмыстар істеген жан. Ел тәуелсіздік алған соң күнкөрістің қиындығы оны ауылдан қалаға көшуге мәжбүрлейді. Ол бала-шағасын ертіп, әйелін алып, жұмыс іздеп қалаға келеді. Алайда қалада тұрақты жұмыс табу оңай болмайды, сондықтан Алыпхан әр жерде жалдамалы қара жұмыс жасап күнелтеді, бірде жүк тасушы, бірде күзетші, бірде қырман тазалаушы болып істейді. Он баласы бар үлкен жанұяны асырау оның қолынан келмей, ерлі-зайыпты екеуі айлап пәтер ақысын төлемей қашып жүріп, бір жертөледен екінші жертөлеге көшеді. Ақыры «қуықтай екі бөлмелі жертөледе» тұрақтайды. Бұл тұрмыстық жағдайдың өзі әлеуметтік оксюморонға негіз береді, кең-байтақ далада еркін өскен қазақ отбасы енді қалаға келіп, тар қапас жертөледе тығылуға мәжбүр. Автор бұл контрастын ашып айтпайды, бірақ астарынан анық сезіледі. Отарлық замандардан бері қазақ халқы кең жерінен айырылып, тар лашыққа қамалған күйге түсті. Посткеңестік өтпелі кезеңдегі экономикалық дағдарыс қарапайым жұртты кедейшіліктің қамытын киюге мәжбүр етті – «Мешкей» романы осы шындықты өзек еткен. 
Шығарма бастала салысымен-ақ жазушы Алыпханның басты мінезін айқындайды, тойып тамақ іше алмау – оның өміріндегі ең үлкен мәселе. Алыпхан үнемі ашқұрсақ, тіпті бір мезгіл тоя тамақ ішу ол үшін мұң. Мұндай жоқшылық қысқанда адам не намыстанып еңсесі езілер, не қарынның құлына айналар. Алыпхан екіншісін таңдаған. Ол бірте-бірте барлық адами мұраттарынан безіп, тек қомағай құлқынына қызмет ететін тіршілік иесіне айналады. Жазушы кейіпкердің аты мен заты арасындағы қайшылықты осылай тереңдете түседі. Салт бойынша он баланың әкесі, үлкен әулеттің қара шаңырағын ұстайтын ата болуы керек Алыпханның бойынан бірде-бір әкелік яки адамгершілік қасиет табылмайды. Ол перзенттерінің аузынан жырып алып, өз қарнын тойғызудан тайынбайды – мұны автор айқын көрініспен бейнелейді. «Ашқарақтығы сондай, балаларының аузынан жырып ұрлап жеуден де тайынбайды» деп жазады. Бұл – этикалық шектен шыққан эгоизмнің белгісі. Алыпхан мұндай әрекетіне ұялмайды, қайта өзін дұрыс көреді. «Қарным тойса, қайғы жоқ, дүние құрысын» деген түсінікпен жүреді. Оның ұғымында ар-намыс, жауапкершілік, сүйіспеншілік, мейірім сынды құндылықтардың мәні өшкен – автор кейіпкерді осы қасиеттерден мүлдем жұрдай етіп бейнелейді. Демек Алыпхан «қу құлқынының құлына» айналған жан. Романдағы негізгі оксюморон түйін де осы тұста айқындалады. Алыпханды адам кейпіндегі айуан десек, артық емес. Ол – мешкей, адам сипатынан шығып қалған, тек физикалық инстинктпен өмір сүретін мешеу тіршілік иесі ретінде суреттеледі.
Міне, осындай образ арқылы Т. Нұрмағамбетов посткеңестік дәуірдегі рухани дағдарысты көрсетеді. Қоғамда ұлы мұраттар жоғалып, күнкөрістің күйкі қамы алға шыққанда, адам жануарлық деңгейге түседі екен. Демек оксюморонның танымдық қызметі – тәуелсіздік жағдайында туған осы жаңа қайшылықты құбылысты аңдату. Қазақ халқы азаттық алғанда рухани өрлеу болады деп үміттенген еді, бірақ керісінше, көпшілік «қарын тоқ болса болды, қалған құндылықтардың керегі жоқ» деген күйге түсті. Алыпхан бейнесі – осы құбылыстың жиынтық образы. Зерттеуші Гүлжахан Орда бұл туралы: «Алыпхан – астары терең сатиралық символдық образ. Оның мінезінен билік басындағы тоғышар жемқорлардың халықтың аузынан жырып жеген ашкөздігі анық танылады», – деп жазады [103]. Расында Алыпханды жеке бір бейшара адам деп қарастырсақ та, оның типологиялық мәні кең, бүкіл қоғамды жайлаған жемқорлық пен тойымсыздық індетін автор мешкей бейнесі арқылы әшкерелеп отыр. Алыпхан образының тағы бір қыры – «кіші адам» трагедиясы. Замананың қиындығы оны азғындатып, күнделікті өлместің күнін кешу үшін ар-ұяттан бездірді. Осы тұрғыдан алғанда «Мешкей» романын постколониалдық дәуірдегі отарсыздану үдерісін бейнелейтін туынды деп қарауға болады. Кеңестік кезеңдегі утопиялық тәрбие күйреп, адамдар бос кеңістік пен жаңа қатыгез нарық ортасында қолдаусыз қалды. Идеологиялық вакуум оларды моральдық құлдырауға түсірді (бұрынғы құндылық жоқ, жаңасы қалыптасып үлгермеген өліара шақ). Жазушы осының бәрін сатира тілімен, оксюморон жағдайлармен бейнелеп берген.
Романның әр эпизодында оксюморон көріністер жаңа қырынан ашылады. Алдымен, Алыпханның әкелік мінез-құлқы сипатталады. Он баланың әкесі бола тұра, ол балаларына қамқор болмақ түгіл, солардың нәсібесін өзі тартып алып жейді. Т. Нұрмағамбетов отбасылық рөлдердің кері айналуын көрсетеді. Бұл – отарлық дәуірдегі дәстүрлі отбасының ыдырап, ұлттық құндылықтардың құлдырағанын ишаралайтын көрініс. Әке – ұрпақ жалғастырушы, әулет қорғаны болуға тиіс еді, ал Алыпхан «әке» атын жамылып, өз ұрпағының жауына айналған. Мұндағы моральдық оксюморон айқын, киелі әке деген ұғым мен әзәзіл мешкей қасиет бір бейнеде тоғысқан. Жазушы аштық пен тапшылықтың адамның түйсігін қалай күшейтіп, мәдени-этикалық қабатын сыпырып тастайтынын көрсеткен. Алыпхан ашыққан кезде өз ұрпағын да ұмытып, көз алды қарауытып кетеді. Мұның өзі нағыз тоғышарлықтың символы. Романда бұл мінез «басқаның қайғысына қарамайтын арсыз қуаныш» деп сипатталады. 
Келесі бір ерекше эпизод – көршінің қазасына қатысты көрініс. Алыпхан мен Бифатыма біраз бұрын қарыз алған бір көршісінің аяқасты қайтыс болғанын естиді. Әдетте адам қазасы ауыр қайғы, ағайын-туыс пен көрші-қолаң аза тұтып, қайғыны бөлісуі тиіс. Ал біздің кейіпкерлер, керісінше, сол көршінің өліміне іштей қуанады. Автор бұл сахнаны ащы ирониямен бейнелейді: «Мың болғыр көршілерінің ойда-жоқта қайтыс бола қалғаны. Сонда өзге көршілері жылап, қайғырып жүргенде, бұл екеуінің қуанғанын көрсең» [102, б. 10]. Өйткені марқұм көршіге берешек ақшасын енді қайтарылмайды, яғни олар бір ауыр міндеттен құтылды. Осындай «қуанышты трагедия» оксюморонға мысал болады. Өлімнен шаттық табу адамшылыққа мүлде сыймайтын іс, бірақ мешкейлерді моральдық шектеулер тоқтатпайды. Бұл эпизодтан Алыпхан ғана емес, оның жұбайы Бифатыманың да сондай екені көрінеді. Әйел бейнесі де күйеуіне сай, Бифатыма – жұбайының «қылмысына» ортақтас, ар-ұяттан безген жан. Қазақ мәдениетінде әйел шаңырақтың ұйытқысы, мейірім бастауы саналады, ал мұнда ол да тоғышар. Ерлі-зайыпты мешкейлердің осы дүниетанымы – рухани жұтаңдықтың белгісі. Бұл көріністен анық көретін дүние, өзгенің қайғысы бұлар үшін қуаныш. Мұндағы оксюморон қайшылықтың әлеуметтік-саяси астары бар, өтпелі нарық кезеңінде қоғамда ұжымшылдық құндылықтар құлап, әркім өз басын күйттеген эгоистік психология бел алды. Алыпхандар үшін қоғам, достық, туыс деген ұғымдар мәнсіз. Олар өз басына қатысы жоқ қайғыға қабырғасы қайыспайды, тіпті өз баласын да аямаған халге жетті. Мұның бәрі – кеңестік коллективизм идеологиясының күйреуінің символы. Бұрын «біріміз бәріміз үшін» деген жасанды ұран айтылғанымен, қоғамда адамдар бір-біріне демеу еді, ал тоқырау заманында адам адамға қасқыр болды. Т. Нұрмағамбетов бұл құбылысты да әшкерелейді. Әлеуметтанушылар постсоветтік қоғамда аномия (құндылықтардың жоқтығы) жайлағанын айтады – романдағы Бифатыма мен Алыпханның әрекеті аномия жайлаған ортаның шектен шыққан бір көрінісі ретінде бейнеленеді. 
Романдағы кульминациялық оқиға – Алыпхан отбасының кенет байып кетуі және оның трагикомедиялық қорытынды. Сюжет бойынша Алыпханның он баласының ішіндегі үлкен ұлы әке жолын қумай, басқа тағдырды таңдайды. Әкесінің аштықтан айуанға айналғанын көрген баласы керісінше, қылмыстық жолмен болса да тез байып кетуді көксейді. Жоқшылық оны шыңдап, қылмыс әлеміне жетелейді. Ақыры бір күні осы ұл қаладағы рэкет топқа қосылып, «рэкетирлікке» салынады, кейін фирма ашып, алаяқтықпен аяқ астынан байып кетеді. Бастапқыда бұл шытырман оқиға шектен тыс көрінгенімен, 90 жылдар Қазақстанында мұндай жағдайлар аз болмағаны мәлім. Жазушы осы деталь арқылы заман шындығын дәл бейнелейді, біреулер адал еңбегімен тиын-тебен таппай қиналып жүргенде, пысықайлар мен алаяқтар ойда жоқта жағдайын жасап, байып жатты. Алыпханның ұлы да сондай «жаңа қазақтар» қатарына қосылады. Кешегі күнге дейін таршылықтан титығы шыққан сорлы отбасы әп-сәтте ішерге асы, киерге киімі түгел ауқаттылар санатына қосылады. Мұндағы оксюморон контраст айқын, аса кедей отбасына кенет шектен тыс дәулет келеді. Ұзақ уақыт ашқұрсақ жүруге мәжбүр болған Алыпхан мен Бифатыма бұл жағдайға дайын емес еді әрі олар байлықтың қадірін білмейді, бар ойы баяғыша қарын тойғызу. Ұлының әкелген ақшасына дүркіретіп той жасап, отбасын қаланың қақ ортасындағы кең сарайға көшіріп, аяқ астынан «қарық» болысады. Алыпхан алдынан ақтарылған сансыз тамақты көрген бойда бас салады, ақыры тойғанша жеп, аз уақытта семіріп, домаланған тұлыпқа айналады. Бұрын аштықтан бұратылып жүдеп жүрген адамның кенет шамадан тыс тамаққа тоюы немен тынарын болжап білу қиын емес. Роман соңында Алыпхан ұлының құдалығында дастарқанның молшылығына қайран қалады: «Сірне, қазы-қарта, торт, бауырсақ – түр-түрімен үйіліп тұр. Ол өмірінде алғаш рет осынша тамақ көргендей аузын толтырып асап, алуан дәмді қылғытып, әбден тояды. Тіпті тойғаны сонша – автордың айтуынша, «обырлана қомағайланып жеген тамақтан жарылып өледі». Яғни Алыпхан аштан өлген жоқ, тоқтықтан өлді. Бұл – романдағы ең әсерлі оксюморон түйін. Бүкіл шығарма бойы аштықпен алысып келген пенде мақсатына жеткен сәтте – сол мақсаты оны түбіне жеткізді. «Мешкей мешкейлігінен өлді» – шығармадағы идеялық шешім дәл осылай тура мағынада берілген. Бұл финалдық оқиғада сатира әлеуметтік-философиялық астармен астасады. Бір жағынан, әдейі шектен шығарылған гротеск: адам физикалық тұрғыда тойғаннан жарыла қоймайтыны белгілі, бірақ автор әсерлілік үшін оқиғаны осылай әсірелеп отыр. Екінші жағынан, моральдық тұрғыда Алыпхан шынымен де өз озбырлығының жазасын тартты. Ашкөздік пен рухани мешеулік түбінде өз тұңғиығына батырады деген ой берілген. Осыны ескерсек, Нұрмағамбетов финалда отбасының байып кетуін қаз-қалпында натуралистік әдіспен емес, әдейі гротеск-оксюморон түрінде көрсеткен. Зерттеушілер Алыпханның өлімін автор идеясының түйіні деп атап жүр. Алыпхан символдық образ болғандықтан, оның қазасы да символдық сипатқа ие. Мұнда жазушы физиологиялық оксюморонды (аштықтан өлу мен тоқтықтан өлу арасындағы қарама-қарсы халді) бейнелеу арқылы посткеңестік қоғамның қасіретін аңғартады, тұрмысы түзелгенімен, рухани дүниесі өспеген адам ақыры құрдымға кетеді. Алыпханның жаны әлдеқашан өлі еді, тәні ғана тірі жүрген, енді тәні де жанын қуып жетіп, оны бір мезгілде күлкілі әрі қайғылы өлімге душар етті. Бұл финал еріксіз Гогольдің Плюшкинін есімізге салады. Плюшкин барын бағаламай, өз үйін көрге айналдырып еді, Алыпхан да талғажау нан таппай қиналып жүріп, аяқ астынан бұйырған мол ырзығын көтере алмай, мерт болды. Екеуі де – өкінішті образдар, қоғамның ащы шындығын арқалаған тағдырлар. 
«Мешкей» романының финалы оқырманды түрлі ойға жетелейді. Алыпхан өлгенімен, зерттеуші Г. Орда оның бейнесін жай бір кездейсоқ пенде емес, типтік құбылыс ретінде түйіндейді: «Алыпхандар қазір де арамызда жүр. Оларды күнделікті өмірде көріп те, біліп те жүрміз. Сондықтан Алыпхан – жинақталған типтік образ» деп қорытады [103, 3-234]. Шынында, «мешкей» образы арқылы жазушы сол кезеңдегі күллі тоғышар, пайдакүнем, тек өз қарын қамын ойлайтындарды әшкерелеп отыр. Бұл – кең мағынада қоғамдағы жемқорлықты да меңзейді. Алыпхан бейнесі кішкентай адам деңгейінде көрсетілгенімен, оның іс-әрекеті үлкен саясаттағы ұрдажықтардың әрекетіне ұқсас. Мәселен ел басқарған, халықтың мұң-мұқтажын біледі деген кейбір тұлғалардың да «өз қарнынан басқа ойы болмауы» – шындық. Романда бұл ой кейбір эпизодтарда қосымша баяндалады. Алыпхан баласының тойында елдің бұрынғы басшы қызметкерлерімен жолығады, олардың да бар әңгімесі ішіп-жеу мен байлық екенін байқайды. Осылайша, Т. Нұрмағамбетов «Алыпханмен ғана шектелмей, елдің бетке ұстар деген азаматтарының да ішкі ой-өресі сондай тоғышарлыққа түскенін» тұспалдайды. Бұл қоғамдағы жалпы моральдық дағдарыстың деңгейін көрсетеді. Рухани тоқырау – тәуелсіздіктің алғашқы онжылдығында әдебиетте талай қозғалған күрделі тақырып. Автордың ескерткені: «барлық келеңсіздікті тек экономикалық дағдарыстан көру оңай, ал рухани дағдарысқа ұшырап отырғанымызды мойындағымыз келмейді» дегенге саяды. «Мешкей» романы – дәл осы рухани дағдарыстың көркем айғағы. Оксюморон арқылы жазушы бізге шектен шыққан мысал ұсынады: адамгершіліктен жұрдай, тойымсыз мешкей кейіпкерге қарап отырыңыз да, айналаңыздағы ұсақ жемқорлық пен жеке бастың қамын ғана ойлайтын тоғышарлықты көріңіз, жиреніңіз дейді. Бұл тұрғыда шығарма танымдық функциясын тамаша орындаған. Оқырман Алыпханның қылықтарына күле отырып, өз қоғамындағы ащы шындықты таниды, одан сабақ алады.
Тарихи және саяси контекстте «Мешкей» романы Қазақстанның тәуелсіздіктің алғашқы жылдарындағы ақиқат шындығын бейнелейді. Тынымбай Нұрмағамбетов бұл романы үшін 2015 жылы әдеби бәйгенің жүлдесін алғаны белгілі. Демек шығармада көтерілген мәселе кеңінен мойындалған. Автор негізінен ауыл тақырыбын жазып келген классик болса, бұл жолы қалаға келген ауыл қазағының хикаясын таңдап, сонысы арқылы бүкіл өтпелі кезеңнің әлеуметтік бейнесін сомдаған. Романда «болашағына сенбеген үмітсіздік, ашкөздік пен дүниеқоңыздық мәселелері» сөз етіледі деп зерттеушілер тарапынан жақсы бағаланады. Аласапыран уақыттағы рухани құндылықтар бүлініп, материалдық дүние табу басты мақсатқа айналғанын жазушы ашына көрсетеді. Осы құбылысты постколониалдық тұрғыдан қарасақ, бұл – отарлық жүйеден шыққан елдің «өз қолымен өзіне колония болуы» (self-imposed colonialism) кезеңі сияқты көрінеді [104]. Яғни бұрын сыртқы өктемдік билеген замандағы кемшіліктер – жемқорлық, жалғандық – тәуелсіздік келген соң да жойылмады, тіпті ушығып кетті. Алыпхан тәрізді «субалтерн» өкілдерінің даусы естілмек түгіл, олар енді өздері басқа бір зорлықтың (нарық, қылмыс) құрбанына айналды. Кеңес заманында кедейшілік болғанымен, адамдар «тең» өмір сүргендей көрінетін; ал жаңа заманда теңсіздік қатты ұлғайды. Алыпханның баласы тәрізділер оңай жолмен байлыққа кенеліп, әлеуметтік әділетсіздік тереңдей түсті. Бұл – деколонизацияның алғашқы кезеңіндегі қайшылықұқа толы құбылыстар. Қазақ әдебиеті бұл тақырыпты түрлі қырынан қарастырылады. Біреулер тарихи өткенді айтып (ашаршылық, репрессия), отаршылдық зардаптарын көрсетсе, енді біреулер бүгінгі санадағы отарсыздану проблемаларын қозғады. «Мешкей» – солардың қатарында, ол қазіргі қоғам шындығын реалистікпен көрсетеді деп тұжырымдалған. Нақты айтсақ, «Мешкей» романы – жанрлық тұрғыдан сатиралық роман, онда «бірде-бір жағымды кейіпкер жоқ деуге болады», барлық образдан тоғышарлық табылады делінген сын-пікірде. Автор көркемдік тәсіл ретінде гипербола мен оксюморонды пайдаланып, қасіретті ақиқатты айту амалы. Расында да, шынайы өмірде барлық адам Алыпхандай жүгенсіз емес, әрине, бірақ белгілі бір топтардың сондай екенін Нұрмағамбетов әдейі өткір тілмен көрсеткен. 
Николай Гогольдің «Өлі жандар» және Тынымбай Нұрмағамбетовтің «Мешкей» романдарын талдау арқылы постколониалдық әдебиетте оксюморон тәсілі қаншалықты маңызды рөл атқаратынын байқаймыз. Екі шығарма да түрлі тарихи дәуірді суреттегенімен, екеуіндегі ортақ өзек – қоғамның күйреуі мен тоқырауын әшкерелеу. Гоголь империялық Ресейдің бюрократиялық-моральдық дағдарысын «өлі жандар» концепті арқылы көрсетсе, Нұрмағамбетов тәуелсіз Қазақстанның өтпелі кезеңдегі әлеуметтік-моральдық дағдарысын «мешкей» образы арқылы паш етеді. Әр автордың стилі, жанры өз алдына ерекше: Гогольдің шығармасы – гротеск поэма, Нұрмағамбетовтікі –философиялық-сатиралық қара сөз. Алайда екеуін ұштастыратын көркемдік әдіс – оксюморон, парадоксал бейнелеу. Оксюморон бұл туындыларда тек риторикалық әдіс емес, көркем ойлау тәсілі ретінде қолданылған. Оксюморонның көркемдік функциясы – оқырман сезіміне әсер етіп, оны бір мезгілде күлдіріп, мұңайтып, таңдандырып, жиіркендіріп, көп эмоцияны қатар туғызу. Оксюморонның танымдық функциясы – сол эмоциялар арқылы күрделі қоғамдық құбылыстың мәнін ұқтыру, санаға қозғау салу. Гоголь оксюморонды пайдаланып, өз дәуірінің «иллюзияға құрылған институттарын», «жарық дүние боп көрінген түнек қоғамын» әшкереледі. Нұрмағамбетов оксюморонды қолданып, өз заманындағы «адамгершіліктен ажыраған тоғышарлықты» өлтіре сынға алды. Екі жазушы да қайшылықтарды ашып көрсету арқылы отарлық сананың және постотарлық дағдарыстың түп тамырын қазбалайды.
Бір қарағанда, Гоголь туындысы классикалық орыс әдебиетінің жауһары, ал Нұрмағамбетов романы қазіргі қазақ әдебиетінің жарқын үлгісі. Екеуінің арасында тарихи әрі мәдени алшақтық бар. Бірақ постколониалдық теория тұрғысынан қарағанда, орыс халқы да бір жағынан отарлық экспансияның ішінде болған, ал Гоголь өзі отарланған Украина топырағынан шыққан қаламгер ретінде империяны сырттай сын көзбен шола алған. Сондықтан «Өлі жандарда» да отарлық әлемнің қайшылықтары көрінеді. Ресей империясының орталық-басқарушы таптары мен шет аймақтардың халқы екі түрлі әлем болып, арасы алшақтап, рухани өліараға ұшырағаны байқалады. Ал қазақ қаламгері Нұрмағамбетов кеңестік отарлық жүйе ыдыраған соң туған хаосты көзбен көріп, оны өзек еткен. Бұл хаос – жаңа отаршылдықтың (неоколониализмнің) бастамасы ма деген сұрақты да төтесінен қояды, өйткені ұлттық сана отарсызданбай, тек саяси тәуелсіздік алғанмен, қоғамда әділетсіздік пен жемқорлық орнаса, ол шын азаттық емес. «Мешкей» астарлап осыны меңзейді, Алыпхандар өлгенмен, олардың ісін жалғастырушы «арамызда жүреді», демек әлеуметтік орта тазарып кеткен жоқ. Осы тұрғыда шығарма көп қатпарлы мағына береді.
Оксюморон – тек тілдік эстетикалық құрал ғана емес, пәлсапалық категория да. Кез келген өтпелі дәуір, кризистік қоғам қайшылықтарға толы болмақ. Сол қайшылықты түйсінудің, түсіндірудің тиімді әдісі – оны жұп қарама-қарсы бейнелерді түйістіріп көрсету. Гоголь де, Нұрмағамбетов те осыны шеберлікпен жүзеге асырған. 
Әсіресе, колониализм және постколониализм жағдайында қоғамның өзін-өзі тануы, сын көзбен бағалауы үшін әдебиеттегі оксюморон аса мәнді. Ол отаршылдыққа қызмет еткен жалған риториканы әжуалап бұзып, орнына өмірдің ащы шындығын шығарады. Оксюморон бір нәрсенің екі жағын (жағымды және жағымсыз, тірі және өлі, ар мен азық т.б.) бетпе-бет қойып, көзге шұқып көрсеткенде ғана көпшілік сол шындықты айқын көре алады. Мәселен «Өлі жандар» оқырманға Ресейдегі шаруалар ахуалының ауырлығын тікелей суреттемейді, бірақ өлген шаруа санын саудалау оқиғасы арқылы жан түршігерлік ақиқатты аңғартады. Сол сияқты «Мешкей» де оқырманға 90 жылдардағы аштық пен тапшылықты жалаң баяндамайды. Бірақ Алыпханның образын көріп, сол заманның күйзелісі мен моральдық құлдырауы қандай болғанын көз алдымызға елестетеміз. Бұл – оксюморонның когнитивтік тиімділігі нәтижесі. Әдеби оксюморон оқырманды дайын жауаппен емес, ойлы сұрақпен қаруландырады. Гогольдің заманында оқырмандар «Ресей қайда бара жатыр?» деп толғанса, Нұрмағамбетов романын оқыған қауым «біз қалай осындай күйге түстік?» деп күңіренері анық. Осы сұрақтар арқылы қоғамдық сана серпіледі, жігерленеді, келешекке жол іздейді.
Қорыта айтқанда, постколониалдық әдебиеттегі оксюморон – көркемдік эстетикалық тәсіл ғана емес, отарлық санаға қарсы қуатты құрал. Оксюморон танымдық парадокс жасау арқылы оқырманның көңілін селт еткізіп, елдің өткені мен бүгінін жаңа қырынан танытады. Гогольдің заманында да, біздің заманымызда да оксюморон жазушының шындықты айтудағы қылышы мен қалқаны болды: қылышындай кесті – көлеңкелі қайшылықтарды әшкереледі; қалқанындай қорғады – цензуралық, ресми догмаларды айналып өтіп, астармен сөйлеуге мүмкіндік берді. Әдебиеттегі әрбір оксюморон шешімнің астарында терең тарихи, саяси және психологиялық контекст бар екенін байқадық. Бұл контексті талдау – оқырманға көпқабатты мағыналарды ашып, ұлттың өзін-өзі тану үдерісіне қызмет етеді. «Өлі жандар» мен «Мешкей» мысалындағы оксюморон ерекшеліктерді талдай келе, отарлық дәуір болсын, посткеңестік дәуір болсын – қай уақытта да көркем сөздің шындықты тану мен таныту жолында қарама-қарсылықтың тұтастығын көрсетуі ең ұтымды әдістердің бірі екеніне көз жеткіземіз. 

3.2 Постколониалдық тұлға және оксюморон интерпретациясы
Постколониалдық кезеңдегі қазақ прозасында кейіпкер тұлғасының ішкі қайшылықтары мен екіұдай болмысы ерекше мәнге ие. Әдебиет зерттеушілерінің пікірінше, отаршылдықтан кейінгі тәжірибенің бірегейлігі мен күрделілігін көркем мәтіндер арқылы ашып көрсету – маңызды міндет. Оксюморон тәсілі бұл орайда айрықша тиімді құрал ретінде танылады: «ол постколониалдық контекстке тән сәйкессіздік пен қарама-қарсылықты, дәстүр мен қазіргі заман арасындағы екіұдайылықты көрнекі жеткізуге мүмкіндік береді» [105]. Мұндай қарама-қарсылықты көркем бейнелеу арқылы қаламгерлер отаршылдықтан кейінгі қоғамдағы жаңа болмысты, санадағы екіұштылықты, өткен мен бүгіннің тайталасын көрсетуге ұмтылады.
Қазіргі таңдағы постколониализмді зерттеп жүрген әйгілі ғалым Роберт Янг «постотаршылдық үйлесімді шеңберден гөрі саясатты ұсынады» [106] дегені де біздің сөзімізді дәлелдей түсетіндей. Тағы да Янгтің пікіріне сүйенетін болсақ, «постколониализм өткен жағдайлардың қазіргі уақыттан мүлдем басқаша екенін мойындай отырып, артқа қайтып, отаршылдыққа қарсы азаттық қозғалыстарды зерттейтін белсенді жазба түрі» [106, 14]. Яғни өткен ғасырдағы теперіш пен езгінің бүгінгі күнмен байланысы һәм нәтижесі постколониалды әдебиеттің негізгі бағыттарының бірі болатыны ақиқат.
Оксюморон ұғымы постколониалдық әдебиетте стильдік әдіс қана емес, терең философиялық-эстетикалық категория ретінде қарастырылады. Классикалық анықтама бойынша, оксюморон – мағынасы бір-біріне керағар, логикалық тұрғыда үйлеспейтін сөздерді әдейі түйістіру арқылы жасалған бейнелеу құралы. Отаршылдықтан кейінгі көпмәдениетті әлемнің вербалды кейпін суреттеуде оксюморонды бейнелеу құбылысының атқаратын рөлі ерекше. Әдебиеттанушы Ж. Аймұхамбет пен Ж. Кішкенбаева: «Оксюморонды стилистикалық әдіс ретінде бұрынғы классик жазушылар да қолданған, қазіргі қаламгерлер де пайдалануда. Оксюморон көркем сөздің эмоциялық әсерін арттырып, қарама-қарсылықтың бірлігін әйгілейді» деп жазады [107]. Мысалы, қазақ тіліндегі «мөлдір тұман», «тірі өлік» немесе ағылшын тіліндегі «bittersweet» («ащы тәтті», яғни қуанышты-қайғылы) сияқты оксюморондар белгілі бір жаңа ұғым-түсінік тудырады. Екі қисынсыз ұғымды тікелей жанастырып, бір бүтін мағына қалыптастыру оксюморонның басты ерекшелігі. Осыған орай, кейбір ғалымдар оксюморонды «минималды парадокс» деп те атайды, өйткені ол парадоксқа тән қарама-қарсылықты өте шағын тілдік формада береді. Оксюморон құрамындағы антонимдік компоненттер бірін-бірі терістемей, қайта ерекше синтез жасап, «бұрын болмаған, мүлде жаңа ұғым» қалыптастыратыны атап өтілген. Сондықтан оксюморон – қарама-қарсылықтардың бірлігі ретінде өмір шындығын өзгеше ракурста түсінуге жол ашатын қуатты поэтикалық тәсіл. Яғни ақын не жазушы әдейі құрған қисынсыз үйлесімнің арқасында өмірдің күрделі диалектикалық табиғатын – кереғар құбылыстардың тұтас бітімін көрсетеді. Оксюморон осылайша әдеби шығармада эстетикалық әрі философиялық мәнге ие бейнелеу тәсілі ретінде қызмет етеді. 
Оксюморон тек әдеби бейнелеу тәсілі емес, психологиялық һәм философиялық феномен ретінде де маңызды. Психологияда қарама-қарсы сезімдерді бір мезгілде бастан кешу құбылысы «амбиваленттілік» деп аталады. Швейцар психологы Э. Блейлер енгізген бұл ұғым бір адамның бір объектіге не құбылысқа қатысты бір уақытта қарама-қарсы (мысалы, махаббат пен жек көру сияқты) сезімде болуын түсіндіреді [108]. Көркем әдебиетте оксюморон дәл осындай жан күйінің күрделілігін бейнелеуге жарайды. Оқырман оксюморонды оқығанда таңырқап, назар аударады, сөйтіп, мәтіндегі қайшылықты сөздердің астарынан туған жаңа мағынаны іздей бастайды. Нәтижесінде, оқырманды елең еткізіп, ойына қозғау салатын ерекше эмоциялық әсер пайда болады. Мәселен кейіпкердің мұңды музыка тыңдап отырып ләззат алуын автор «тәтті мұң» оксюмороны арқылы суреттесе, оқырман бір қарағанда қисынсыз көрінген «тәтті мұңның» терең мәнін түйсінеді. Осындағы қайғы мен ләззаттың бір сәттегі ұштасуы – адам жанындағы қарама-қарсы сезімдердің шынайы құбылысы. Психологиялық тұрғыдан бұл – қуаныш пен қайғының қатар кешуі, екіұдай эмоциялық хал. Ал философиялық негізде, «тәтті мұң» бейнесі өмірдегі қуаныш пен қасірет егіз екенінің, бірінсіз бірі жоқ екенінің ишарасы іспетті. Осылайш, небәрі екі сөзден тұратын оксюморон эпитет кейіпкер дүниетанымындағы күрделі сауалды айшықтап, шығарманың жалпы философиялық мұратына қызмет етеді.
Тәуелсіздік алғаннан кейін қазақ қаламгерлері кеңестік отарлық идеология қойнауынан шығып, ұлттық рухани мұраны жаңа қырынан тануға кірісті. Айгүл Үсеннің пайымдауынша, «ХХ ғасыр басында әлемдік әдеби байланыстарды еркін игерген қазақ әдебиеті кеңестік қапаста тоқырауға ұшырады. Кеңес идеологиясы әдеби дамуды шектеп, ұлттық рухани сабақтастықтың үзілуіне себеп болды» [109]. Тек тәуелсіздік кезеңінде қазақ әдебиеті сыртқы ықпалмен постколониалдық сана-сезім тұрғысынан жаңаша үн қосуға мүмкіндік алды. Әдебиеттанушы А. Үсен бұл туралы: «Қазақ әдебиетінде ХХ ғасыр басында белсенді жүргізілген әдеби байланыс жүйесі кеңестік қапасқа түскен соң даму деңгейі төмен түсіп кетті… Әлемдік деңгейдегі классиктермен сабақтастық, ықпалдастық, диалог арнасында тоғысып қана өзгені танып, өзімізді танытамыз» деп атап көрсетеді [109]. Демек постколониалдық кезеңде қазақ қаламгерлері үшін отаршылдық санадан арылу, екіұдай болмысты еңсеру өзекті мәселеге айналды.
Постколониалдық әдебиетте кейіпкер бойындағы қайшылықты қасиеттер отарлық заман мен тәуелсіздік дәуірінің түйісінде пайда болған рухани диссонансты көрсетеді. Қазақстанның бірнеше буын ұрпағы Ресей империясы және Кеңес Одағы құрамында болып, тек соңғы онжылдықтарда тәуелсіз дамуға мүмкіндік алды. Сол себепті қазіргі қазақ қоғамында жаңа тарихи сананың қалыптасу процесі жүруде; бұл үдеріс әдебиетте де өз бейнесін тауып отыр. Егемен елдің жазушылары ұлттың өткенін қайта қарап, отаршылдықтың зардаптарын сынай отырып әрі жаңа заманның талаптарын қабылдауға тырысып, күрделі рухани ізденіс үстінде. Осындай өтпелі кезеңдегі қазақ прозасының басты сипаттарының бірі – постколониалдық тұлға концепциясы, яғни екі дүниенің ықпалын қатар көрген кейіпкердің бейнесі. Зерттеушілер Р. Тұрысбек пен Ұ. Сәменқызы атап көрсеткендей: «Қазіргі тарихи романдардың өзегінде кейіпкердің ішкі психологиялық тартысы, жан драмасы, өмір мен өлімнің бетпе-бет шайқасы тұрады» [110]. Шығарма қаһармандары тоталитарлық жүйемен бетпе-бет келіп, санасында ежелгі дәстүр мен жаңа идеялардың қақтығысын бастан өткереді. Постколониалдық санадағы адам бір уақытта ұлттық болмысына берік әрі жаһандық құндылықтарға тартылған күйде өмір сүреді. Мұның өзі кейіпкер болмысында амбиваленттілік, «қос үнділік» құбылыстарын туғызады. Сол себепті отаршылық тәжірибесін өткерген елдердің әдебиетінде кейіпкердің жандүниесін екіге жарып көрсету, бір тұлға бойында қарама-қарсы бастау-құндылықтардың тайталасын суреттеу жиі байқалады. Бұл құбылысты поэтикалық тұрғыда ең тиімді бейнелеу тәсілдерінің бірі – оксюморон, яғни қарама-қарсы образдарды тұтас бірлікте беру. Қазіргі қазақ прозасында дәл осындай оксюморон сипаттағы туындылар қатарына Т. Әбдіктің «Оң қол» әңгімесі мен «Парасат майданы» хикаяты, Мұхтар Мағауиннің «Жармақ» романы және т.б. шығармаларды жатқызуға болады. Бұл туындыларда кейіпкердің екіұдай тұлғасы арқылы ұлттың немесе адамзаттың кезеңдік күйзелісі көрініс табады. Яғни бір кейіпкердің бойында шартты түрде екі түрлі бейне, екі түрлі сана қатар өмір сүріп, бір-бірімен күреседі. Оксюморон сипаттағы мұндай персонаж – постколониалдық дәуірдің адам және қоғам жайлы дилеммаларын бойында жинақтаған тұтас образ.
«Оң қол» әңгімесі – қазақ әдебиетінде психологизмді жаңа деңгейге көтерген жаңашыл туынды [111]. Шағын әңгімеде автор адам санасының ауыр күйзеліске түсуін, жан мен тәннің бөлініп кетердей арпалысын әсерлі әрі шымыр формада көрсеткен. Шығарма сюжеті медициналық мистицизмге негізделген. Жап-жас сұлу қыз Алма белгісіз дертке шалдығып, ұйықтағанда өз оң қолы өздігінен қыздың өзін тұншықтыруға әрекет жасайды. Яғни бойжеткенді ажал құштыратын – өзінің жанынан шыққан «оң қолы». Дәрігерлер бұл құбылыстың сырын аша алмай, тек гипотеза түрінде Алманың арғы аталарының бірінде өзін-өзі өлтіру оқиғасы болғанын анықтайды. Шығарма оқиғасы дәрігер жігіттің атынан баяндалады, оқырман Алманың өзінің жан сырын тікелей естімейді. Сол себепті қыздың ішкі психологиясы толық ашылмай, үлкен жұмбақ күйде қала береді. Алайда «оң қол» феномені символдық тұрғыда астарлы мағына береді. Бұл – адам бойындағы жарық пен көлеңкенің, өмірге құштарлық пен суицидтік ажал тілегінің күресі. Т. Әбдік оқырманды кейіпкер түсі арқылы сананың үздіксіз жұмыс істейтін тылсым тереңіне жетелейді. Алманың қорқынышы мен үрейі түсінде көрініс тауып, гүлдей нәзік бойжеткенді өз қолы өлтірмек болады. Оксюморон бейне ретінде тіршіліктің өзіне қарсы шыққан тән бөлшегі, яғни «өз өзін өлтіретін тірі адам». Бұл кәдімгі «тірі өлік» оксюморонының тың формада көркемделуі деуге болады. Әңгімеде өмір мен өлімнің бетпе-бет айқасы Алманың бойында өтеді. Қаламгер кейіпкерін саналы түрде екіге жармайды, бірақ астыртын түрде Алманың бойында екі түрлі күш бары сезіледі – бірі өмірге жетелесе, екіншісі өлімге тартады. Мұны зерттеушілер жалпы әдебиеттегі «жанның екіге жарылу» құбылысының бір көрінісі ретінде бағалайды: «адамның ішкі жандүниесінің екіге жарылу құбылысын суреттеу – әдебиетте адам психологиясын шиеленісте бейнелейтін ерекше тәсіл [112]. Бұл – адам бойындағы жақсы-жаман қасиеттердің тартысы, «бірі жеңіп бірі жеңілетін күрес» деп жазады ғалымдар. Расында да, Алманың оң қолы – оның өзіндегі «жау». Мұнда автор мейірім мен зұлымдықтың күресін реалистік түрде емес, шартты медициналық мистика түрінде береді. Әңгіме алғаш жарияланған кезде (1970 жылдардың соңы) оқырманды елең еткізіп, үлкен жаңалық ретінде қабылданды. Себебі қазақ прозасында адам психикасының мұншалық күрделі трагедиясы бұрын соңды бұлайша ашық суреттелмеген еді. Бір жағынан «Оң қол» оқырманды үрей жанрына тән тылсым оқиғамен тартады, екінші жағынан шығарманың астарынан терең философиялық түйін көрінеді. Постколониалдық сана тұрғысынан қарасақ, Алма бодандық кезеңнен өткен халықтың жаралы психикасын меңзейтін бейне деуге болады. Өзіне-өзі жау қоғамның перзенті өз қолымен өз өміріне балта шабуға дайын деген символикалық интерпретация жасауға мүмкіндік бар. Алайда автор бұл тұжырымды ашық айтпайды, жасырын түрде меңзейді. Сюжет финалында дәрігер Алманың сырқатын түсінуге тырысқанымен, қыздың дертіне дауа табылмай, тіпті өліп кеткені де назардан тыс айтылады. Шығарманың сұрақпен аяқталуы – «неге бұлай болды?» деген сауалды оқырманның өзіне қалдырады. Шынында да, Алманың жандүниесінде не болып жатқанын автор көрсетпейді, тек сыртқы көріністі баяндайды. Осы арқылы жазушы адам психикасының құпия қалтарыстарын меңзеумен шектеледі. Бұл тәсіл оқырманды бейжай қалдырмай, терең ойға батыратыны сөзсіз. «Оң қол» әңгімесінің әдеби жаңалығы да осында, ол қазақ әдебиетіне абсурд пен оксюморон элементтерін батыл енгізді, адамның ішкі әлемін түсіндіруде рационалды ғылыми танымның жеткіліксіз екенін көрсетті. Төлен Әбдіктің өзі кейіннен дәл осы мәселені қайта қозғап, тура сол тақырыпта көлемді «Парасат майданы» повесін жазды. 
Қазіргі қазақ прозасында кейіпкер болмысының екіге бөлінуі, яғни «тұлғаның екіге жарылуы», шығармашылық зерттеудің ерекше тәсіліне айналды. Постколониалдық қоғамда қалыптасқан санада қарама-қарсы құбылыстардың қатар өмір сүруі әдебиеттегі амбиваленттілік пен амфиболия (мағыналық екіұштылық) құбылыстарын тудырады [113]. Мұндай қайшылықты бейнелеудің ең тиімді жолы – оксюморон тәсілі, яғни бір-біріне кереғар ұғымдарды қатар қолдану арқылы шындықты ерекше айшықты түрде көрсету. Мұндай тұлға санасындағы қақтығыстарды түсіну үшін әдебиет теориясындағы «амбиваленттілік» (екіұштылық сезім), «амфиболия» (қос мағыналылық), «екіге жарылу» және «постколониалдық сана» ұғымдарын қатыстыра талдау маңызды болмақ.
Мұхтар Мағауиннің «Жармақ» романы мен Төлен Әбдіктің «Парасат майданы» повесіндегі қаһарманның ішкі болмысы екіге жарылып, қарама-қарсы бастау ретінде көрінеді. Бір жағынан – отаршылдық тәуелділіктен шыққан бірақ соның салдарын санасында сақтаған езілген сана не рухани ізденістегі жан; екінші жағынан – жаңа заманның материалистік, билікке құмар құндылықтарын бойына сіңірген түрленген эго немесе үстем топтың өкілі. Бұл қарама-қарсы тұлғалық бастаулар бір шығарманың ішінде бітіспес қайшылықта бола отырып, тұтас бір адамның екі ұдай күйін бейнелейді. 
М. Мағауиннің «Жармақ» романы – тәуелсіздік кезеңіндегі қазақ қоғамының рухани-психологиялық ахуалын фантастикалық бөліну әдісімен суреттеген жаңашыл шығарма [114]. Роман бас кейіпкер Мұрат Қазыбековтың аяқ астынан өз «жармағына» бөлінген екінші болмысы Марат Қазыбековқа айналып кеткен оқиғасын баяндайды. Автор бір адамның бойындағы қарама-қарсы қасиеттерді екі кейіпкерге бөліп, егіз кейіпкер арқылы қоғамдағы жаңа мен ескінің тартысын көрсетеді. Бұл романда тәуелсіздіктен кейін аяқ астынан байып шыға келген жаңа қазақтардың ашкөзденуі, қара халық пен Құдайды ұмытуы ұлт тұтастығына қатер төндірген індет ретінде суреттелген. Жазушы қоғамда орын алған «жаңа қазақ» пен «ескі қазақ» арасындағы қайшылықты, ұлттық зиялылардың арасына түскен жарықты персонаждардың екіге жарылуы арқылы бейнелейді.
Романның басты кейіпкері – тарихшы, ұлт руханиятын іздеуші ғалым Мұрат Бейсенұлы. Ол – өткенді зерттеп, халқына қызмет етуді мұрат тұтқан зиялы адам. Ал оның бөлінген бөлшегі Марат – билік пен байлыққа кенелген, заман ағымына сай «жылымыққа» бейімделген мансапқор тұлға. Екі кейіпкер – бір адамның екі жартысы болғанымен, өмірлік бағыт-бағдары мүлде кереғар. «Тұлғаның екіге жарылуы» әдісі арқылы автор бір кейіпкер бойындағы ішкі қақтығысты нақты екі тұлға бейнесінде көрсетуге қол жеткізген. Романда Мұрат пен Марат бір-бірімен тілдесіп, тартысқа түсетін сәттер оксюморон философиялық мағынаға ие. Мысалы, Мұрат пен оның жармағы өзара мәмілеге келуге тырысқан сәтте былай дейді:
«– Мені жек көресің, – деді Марат. …Жек көрсек те, жақсы көрсек те мәмлеге келуіміз керек. …Жармақ атаулының өзара өштігі туралы сөз... сірә, жалған лақап. Қарама-қарсылық бір кісінің бойында тұрса... өзін-өзі қалай жек көрмек. Біздегі бар айырма – сол ерекше сыпаттардың ажырап, бөлінуі ғана» [114, б. 113].
Мұрат пен Марат біртұтас болмыстың бөлінген бөліктері екенін өздері де мойындайды. Бір адамның бойындағы қарама-қарсы мінездер бөлініп шыққандықтан ғана олар бір-бірін «жек көргендей» болғанымен, түптеп келгенде бір тұлғаның екі жартысы мәмілеге келуі шарт. Оксюморон парадокс – бір адамның өз-өзін жек көре алмайтындығы, ал бөлініп кеткен жартысының сырт кейіпте өзін қарсылас санап өштесуі. Бұл жерде автор адам болмысының екіұдай табиғатын көркем тәсілмен ашып, оқырманды күрделі философиялық ойға жетелейді. Әдебиеттанушы А. Тиливалди-Хамраевтың пікірінше, Мұрат Қазыбеков образы – өз жеке басының қажеттіліктерін ұлт мүддесіне айырбастап жіберген жаңа қоғам өкілдеріне қарсы тұрған кемел тұлғаның бейнесі [115]. Яғни жазушы Мұрат бейнесі арқылы дәстүрлі рухани құндылықтарды сатпаған адал зиялыны көрсетсе, Марат бейнесі – сол құндылықтарды жеке бас пайдасы үшін тәрк еткен жаңашыл байшыкештің көрінісі. Роман финалында автор осы шиеленісті жағдайдың шешімін де ерекше тәсілмен ұсынады. Мұрат пен Марат ақырында бір тұлғаға қайта қосылуға келісім береді, тек бірігіп қана толыққанды өмір сүре алатындарын түсінеді. Бұл шешімде де символикалық мән бар, қалай дегенде де, қазақ қоғамы үшін руханият пен материалдық дүниенің, ұлттық сана мен батыстық капитализмнің бітісуі ғана алға жылжудың шарты іспетті.
«Жармақ» романында автор қоғам қайшылықтарын көрсету үшін ирония мен мысқылға толы оксюморонды кеңінен қолданады. Роман мәтінінде билік төңірегіндегі екіжүзділердің болмысы әшкереленетін тұстар бар. Мысалы, «Темірқазық» журналы төңірегіндегі дақпырт туралы эпизодта автор шындықты әдейі өңін айналдырып, керісінше мағынада ұсынады. Роман кейіпкері, белгілі саясаткер Мүштар Мақановты автор әуелі әсіре мақтау, мадақтау стилінде сипаттайды да, соңында оның шын бейнесін абыройсыз түрде ашып жібереді. Бұл тұстағы оксюморон ирония оқырманды есеңгіретіп, қоғамдағы жалған патриотизм мен алаяқтықты әшкерелейді:
«...қазақ үшін жарғақ құлағы жастыққа тимей, Алатаудың қатып қалған қар мен мұзын ерітіп, Іленің арнасын кеңейткен, қаңсып қалған Аралды суға толтырған, өліп қалған қазақ тілін қайта тірілтіп, орыс тілімен бірдей дәрежеде өлең, жыр толғап... екі тарапта қатарынан танылған, алымды ақын ғана емес, азулы саясаткер, ана тіліміздің шын жанашыры... жалынды қайраткеріміз Мүштар Мақановты орысша екі ауыз сөздің басын құрай алмайды, бірақ орыс тілінде өлеңмен роман жазады, қазақ тілінің мәртебесін көтерем деген құрғақ айқай – өзінің шын мәртебесі үшін ғана…» [114, б. 72].
Бұл үзіндіде бір тұлғаның бойындағы шектен тыс мадақ пен масқаралау қатар жүреді. Мақанов өзін ұлт жанашыры, қос тілде бірдей жыр толғаған мәдениетті ақын ретінде көрсеткенімен, шын мәнінде мемлекеттік тілді менсінбейтін, өз ана тілінде екі ауыз сөз құрай алмайтын, бірақ мансап үшін жалған сөйлеп жүрген сұрқия екенін көреміз. Мұнда автор «жалған ұраншыл – нағыз пайдакүнем» сипатындағы кейіпкердің екіжүзді болмысын оксюморон арқылы көрсетіп отыр. Сырттай қарағанда мадақ пен даттау үйлеспейтін алшақ ұғымдар болса да, бір адамның бойында сол екі ұшты қасиеттер ұштасып жатқанын көреміз. Осылайша жазушы постколониалдық қоғамдағы «жақсы сөзді жаман адам» бейнесін – мақтаншақ ұлтшыл көрінгенімен, іс жүзінде өз мүддесін күйттеген опасыз бейнені әшкерелейді. Бұл әдеби амфиболия – кейіпкер сөзі мен шынайы мәнінің кереғарлығы оқырманды қоғамдағы екіжүзділік туралы ойлануға мәжбүрлейді.
Романның тағы бір эпизодында билік басындағылардың тәуелсіздік жылдарындағы іс-әрекеті «ғаламат сандырақ» деген мысқылмен сипатталады. Көркем мәтіндегі бұл ғаламат сандырақ – оксюморонды бейнелеу, өйткені «ғаламат» (ұлы, орасан) және «сандырақ» (мағынасыз сөз) ұғымдары біріге келе астарлы мән тудырады. Шығармада ел ішінде тараған қауесет сөздің сыртқы мағынасы сандырақ, яғни ақылға қонбайтын өтірік болып көрінгенімен, оның ішкі астарында автордың ойы бүркемеленген:
«...Қазақстанда хандық тәртіп орнату, яғни сүйікті президентімізді тағынан құлатып, төре тұқымынан белгісіз біреуді хан көтеру! …Осындай ғаламат сандырақ» [114, б. 75].
Мәтінде кейіпкер қоғам туралы, қазақ хандығы кезіндегі мемлекеттік билікті орнату, президентті орнынан алу тәрізді ойларын «сандырақ» деп атағанымен, бірақ сол «ғаламат сандырақ» өзінің жүрек түкпіріндегі шынайы ойы екенін байқатады. Зерттеуші М.С. Оразбек пен Б. Кажытайдың ғылыми мақаласында «ғаламат сандырақ» оксюмороны сыртқы контексте абсурд көрінгенімен, шын мәнінде отарлық санадан арылған қаламгердің түпкі тілегі елге жаңа әділ хан керектігі туралы ойы екенін талдап, зерттеген болатын [105, б. 119-125]. Мұнда амфиболия құбылысы аңғарылады, бір жағынан «сандырақ» деп жоққа шығарса, екінші жағынан сол «сандырақтың» астарында ақиқат бар. Мағауин постколониалдық кезеңдегі билік пен қоғам қатынасына сыни көзқарасын оксюморон, ирониялық бейнелеу арқылы жеткізген.
М. Мағауиннің «Жармақ» романының көркемдік мұраты – тарих пен заманды, ескі мен жаңаның тайталасын бір тұтас жүйеде философиялық салыстыру. Екіге жарылған кейіпкердің қос тағдыры – бір жағынан ескі қоғамның (тарих пен руханиятты қастерлеуші Мұраттың) және екінші жағынан жаңа қоғамның (дүниеқоңыз Мараттың) бейнесі ретінде жарыстырыла суреттеледі. Зерттеушілер бұл тәсілдің терең символикалық маңызы барын айтады, өткен мен бүгінді шендестіре отырып, жазушы қазақ халқының кеңестік кезеңдегі қилы тағдырын еске салады, Кремль билігінің қазаққа жасаған ойранына ишара жасайды. Расында, Мұрат – ұлттық тарих пен руханияттың мұңын жоқтаған ғалым, ол кеңестік идеология тұншықтырған ұлттық жадтың іздеушісі. Ал Марат – кеңестік және посткеңестік қоғам өсірген жаңа элита өкілі, тәуелсіздіктің алғашқы жылдарындағы жабайы капитализмнің жемісі. Мұрат – біздің ішіміздегі отарлық езгіден шыққан субальтерн (езілген төменгі таптың өкілі), ал Марат – біздің ішіміздегі постколониалдық элита өкілі деп бағаланады. Мұндай бөлініс тек әдеби қаһарманның ішкі драмасын көрсетіп қоймай, жалпы қоғамның портретін де сомдайды. Романда Мұраттың отбасындағы жұбайы Балжанның тағдыры арқылы да астарлы ой айтылады. Жұбайының туған жеріне (қайын жұртына) барар-бармауы туралы Мұраттың екі ойлы болып, шешім қабылдай алмауы бүкіл қоғамға тән колониалды ойлау салтының көрінісі тәрізді. Өз бетінше қадам жасауға жасқаншақтық, әрдайым біреудің шешіміне сүйенуге бейімдік – отарлық заманда қалыптасқан әрекет моделі. Ақыры шешім қабылдаудағы мұндай дәрменсіздікке өкпелеген жары Балжан «қалың кітап емес, жуан қалталы екінші жармағымен», яғни Маратпен бірге кетіп қалады. Бұл деталь тәуелсіздік кезеңінде орын алған шындықты меңзеп, рухани құндылықтарын алдына қойып, бірақ тұрмыс талқысында жолы ауырлаған зиялы кейіпкер (Мұрат) жеңіліс тауып, ал өз пайдасын ойлайтын икемді де қалталы тұлға (Марат) жеке бақытқа да, мансапқа да оңай қол жеткізеді.
«Жармақ» романындағы Мұрат пен Марат бейнесі – оксюморон тұлғаның жарқын үлгісі. Автор бір адамның бойындағы ішкі қарама-қарсылықты екі кейіпкер етіп жіктеу арқылы постколониалдық қазақ санасындағы амбиваленттілікті көркем бейнелейді. Мұрат пен Марат бірін-бірі толықтыратын және бір-біріне қарсы тұратын егіздер ретінде, постколониалдық кезеңдегі ұлттық тұлғаның қайшылыққа толы болмысын символдайды. Олар – «бір басында екі жан» бар адамның көрінісі. Осындай көркем оксюморон арқылы жазушы қоғамның күрделі шындығын, бір адамның дүниеге қарама-қарсы көзқарастарын және тұлға психологиясының шиеленісін терең ашып көрсетеді. Мағауинның бұл романы оқырманға қазақ қоғамының өткені мен бүгінін салыстыра отырып, болашаққа қандай жолмен қадам басу керек деген ой тастайды.
Т. Әбдіктің «Парасат майданы» – жанр тұрғысынан философиялық психологиялық повесть [116]. Шығармада жан азабын шеккен қаһарманның адамзаттың ізгілік пен зұлымдық, өмірдің мәні туралы ішкі толғаныстары күнделік жазбалары түрінде баяндалады. Бас кейіпкердің аты аталмайды, ол психиатриялық клиникада емделіп жүрген білімді зиялы. Күнделігінде ол қоғамдағы әділетсіздік, рухани құлдырау жайында шынайы әрі ауыр ойларын жазады. Автор осы кейіпкер арқылы постколониалдық қоғамның рухани дертіне диагноз қоюға тырысады. Қоғамда жемқорлық пен зияндық белең алып, ізгі мұраттар әлсірегенін, адамгершілік құндылықтардың тәлкекке түскенін көрсетеді.
Повестегі оқиға желісі бойынша бас кейіпкер өз күнделік жазбаларын оқып алған беймәлім біреуден хат алады. Бейтаныс хат жолдаушы кейіпкердің өмірлік ұстанымдарын терістеп, оған қарама-қарсы пікірлер айтқан. Осылайша жақсылық пен жамандықтың адам санасындағы ашық қақтығысы – нағыз «парасат майданы» басталады. Алғашында күнделік иесі бұл хаттар кімнен келді деп дал болады, айналасындағы адамдардың бірін күдіктеніп іздейді. Ешкімді таба алмаған соң ол «бейтаныс құрбысына» жауап хат жаза бастайды. Екі тұлға – күнделік иесі мен беймәлім хат жазушы – арасындағы пікірталас барған сайын терең философиялық диспутқа айналады. Шын мәнінде, бұл екеуі екі бөлек адам емес, бір адамның санасындағы екі ұдай тұлға екені повесть соңында айқын болады. Психологиялық амбиваленттілік мұндай көркем формада бейнеленуі қазақ прозасында тың қабылданды: оқырман бір кейіпкердің ішкі эгосы өзімен өзі айтысып, бағынбайтын қарсыласына айналғанын кеш түсінеді де, күтпеген эффект алады.
Бастапқыда беймәлім хат иесінің пайымы кейіпкер үшін ғана емес, оқырман үшін де өте нанымды әрі әсерлі болып көрінеді. Хат жазушы өзін «Сіздің бейтаныс құрбыңыз» деп таныстырады, әр хатында күнделік иесінің ой-тұжырымдарын жоққа шығарып, өмірдің басқа қырларын дәлелдермен көрсетпекке ұмтылады. Екінші хатындағы пікірлер, әсіресе, бас қаһарманның дүниетанымын шайқалтып жібереді. Хатта беймәлім қарсылас былай дейді:
«Менің ұққаным – сіз ізгілікке сенесіз де, зұлымдыққа сенбейді екенсіз. Меніңше, екеуіне де сену керек. Дүниені ұстап тұрған осы екі күш қой. …Өлімнің арқасында ғана өмір мәңгілік тоқтаусыз үрдіске айналып отыр. …Ендеше, ешбір күшке «жақсы», «жаман» деп алдын ала айдар тағуға болмайды» [117].
Бұл жолдарда хат иесі жақсылық пен жамандықты адамзат тіршілігін сақтап тұрған қос күш ретінде сипаттайды. Автор осылайша қарапайым оқырман этикалық тұрғыдан «жаман» деп санайтын құбылыстардың (ажал, зұлымдық) әлемдік тепе-теңдіктегі орны бар екенін мойындатады. Бір қарағанда бұл пікірлер ізгілікке қарсы шыққан керағар ұстаным сияқты әсер етеді. Алайда айтылған уәждердің логикалық қуаты соншалық, қарсылас дәлелдеріне бір сәт оқырман да келісіп қалатындай әсер қалдырады. Әдебиет сыншы А. Кеңшілікұлы пікірінше, Т. Әбдік бұл туындыны жазарда ізгілік пен зұлымдықтың санқилы қисындарын зерделеп, талай еңбекті оқығаны байқалады, оқырман хатты оқығанда бір сәт қарсы тараптың уәжіне ұйып қала жаздайды, ал сәлден соң ізгілік жауабын оқығанда бастапқы ойынан айнып, өз сенімінің солқылдақ қалғанына қорқып кетеді [117]. Шынында да, «Парасат майданын» оқыған адам жақсылық пен жамандық арасына шүбәсіз шек қоя алмастай күйге түсуі – автор қол жеткізген маңызды көркем эффект. Бұл – амфиболиялы ситуация, яғни ақ пен қараның арасы, шындық пен жалғанның шекарасы бұлдырап, адам санасында амбивалентті сезімдер қатар ұялауының көрінісі.
Хат жазушы тек зұлымдықты ақтап қана қоймай, адам өміріндегі өтіріктің де пайдалы қызметін көрсетеді. Мәселен ол: «Өтірікті жек көреміз. Ал сол өтірік адамдармен айтысатын болса: «...Бәріңнің күн көріп отырғандарың менің арқам емес пе? ...Өтірік айтпай бір күн өмір сүре алмас едіңдер» [116, б. 23] деп дауласар еді. …Өйткені өтіріктің айтып отырғаны – шындық» деп мәселені төтесінен қояды. Бұл – көркем мәтіндегі өте бір өткір парадокс – өтіріктің шындығы. Шынында, адамдар кейде бір-біріне жалған айтып жан сақтайды, кей жағдайда қатал шындықты жұмсарту үшін өтірікке жүгінеді – Демек абсолютті шындық дүниені бұзып жібере алатын болса, «жақсы өтірік» өмірді сақтап тұр. Хат иесі осыны бетке басқанда, күнделік иесінің санасы шайқалып, өз көзқарасының беріктігіне күмәндана бастайды. Повестегі бұл тартыс оқырманды да екіұдай күйге түсіретіні бекер емес. Шындық пен жалғанның диалектикасын мұндай тосын мысалдармен көрсету үшін автор оксюморон тәсілін тиімді қолданған. Мәтінде «өтіріктің айтып отырғаны – шындық» деген сөз тіркесі арқылы ақиқат пен жалғанның өзара шырмалған табиғаты көрінеді. Бұл – өмірдің сан-қилы құбылыстарына алдын ала моральдық үкім берудің ағат екенін аңғартатын философиялық түйін.
Бейтаныс құрбының уәждерінен кейін басты кейіпкер қатты күйзеліске түседі. Өз ұстанымдарының терістігі бар ма деп күмәндана бастап, жан дүниесі алай-дүлей болады. Күнделікте ол сезінген күйі былайша берілген:
«Менің бойымдағы алғашқы соқыр үрей енді ішкі азапқа, рухани мазасыздыққа айналды. Себебі хаттағы кесепат ой-пікірлерде шындықтың белгілері жоқ емес еді. Қауіптілігінің өзі де осында. Дүниедегі ең жаман нәрсе – бірыңғай жалғандық емес, шындық араласқан жартылай жалғандық. Ең қатерлі адам – бірыңғай жексұрын емес, бойында аздап та болса жақсы қасиеттері бар жексұрын. Ондай «жақсы» жексұрындармен күресу он есе қиын» [116, б. 45].
Кейіпкердің бұл ішкі монологы – шығармадағы негізгі идеялардың бірі. Мұнда амбиваленттілік феномені нақты тұжырымдалады, «жартылай жалғандық» – шындықтың араласуымен күш алған өтірік, ол кәдімгі өтіріктен әлдеқайда қауіпті. Сол сияқты «жақсы жексұрын» бойында аз да болса игі қасиеті бар зұлым адам, ондай екіжақтылығымен ол нағыз жауыздан да қатерлі екенін аңғаруға болады. Повестің басты кейіпкері өз тәжірибесінен осыны ұғып, толыққанды зұлымдық пен толыққанды ізгілік өмірде аз кездеседі, ал аралас, екіұдай құбылыстар жиі әрі оларды ажырату қиын. Демек амфиболиялық сана – постколониалдық кезеңдегі адамдардың дүниетанымына тән құбылыс. Төлен Әбдік адам жанының осындай екіұштылығын ашу арқылы оқырманын сақтандырады, жалғанның құрамындағы жарты шындыққа немесе зұлымның бойындағы шағын ізгілікке алданып қалу опасыңды бұзуы мүмкін. Шығармадағы «жақсы» мен «жаманның» ішкі шарпысы осылай кең философиялық мәнге ие болады.
Шиеленіс шегіне жеткенде, ақырында күнделік иесі клиника дәрігерінің көмегімен шындықты біледі. Хат жазған ешкім сырттан келмеген, ол – науқастың өз ішіндегі екінші «мені» болып шыққан. Дәрігер бейнесі арқылы автор көпшілікке түсінікті мынадай ғылыми түсіндірме береді: бір адамның бойында екі түрлі тұлға кезектесіп өмір сүретін психикалық ауытқу – медицинада сирек те болса кездесетін құбылыс. Дәрігердің айтуынша, бұл құбылыстың әлеуметтік астары да бар. Адамдардың өз табиғатына кереғар қылықтар жасап, «өзіне-өзі ұқсамай қалуы» кәдуілгі өмірде де болады екен. Мысалы, байсалды да кішіпейіл адамның билікке қолы жеткенде бірден өркөкірек, озбыр үлкен бастыққа айналып шыға келетіні, ал сол адам өзінен жоғарырақ дөкейдің алдында қайтадан құрақ ұшқан кішіпейіл кейпіне түсетіні – тұлғаның уақытша екіге бөлінуінің бір түрі. Дәрігер бұл жайды сынай отырып: «біз бәріміз де екіге бөлінген тұлғалармыз. Ішімізден «жоқ» деп отырып, сыртқа «иә» деп келісе салатын болсақ, ...өзіміз сенбей отырған жалған істі сыртқа шындық ретінде қолдап отырсақ, осының бәрі – бәріміздің қос тұлғаға айналғанымыздың белгісі емей не? Мұны екі жүзділік дейсіз бе, әлде тұлғаның екіге бөлінуі дейсіз бе – одан ештеңе өзгермейді» [116, с. 3-286] деп түйіндейді. Осы диалог арқылы автор оқырманға тағы бір ой салады: қоғамдағы екіжүзділік – аса қатерлі дерт, тіпті ол шизофрения секілді қауіпті. Отарлық және тоталитарлық қоғамда адамдар жиі ішінде бір басқа, сыртында бір басқа амалмен өмір сүруге мәжбүр болды. Бұл да сананың бөлінуіне, қауіпті қос тұлғалығына әкелген құбылыс. Дәрігер келтірген Лев Толстойдың «Тойдан кейін» әңгімесіндегі полковник бейнесі де осыны дәлелдейді. Бір адамның күні-түні екі түрлі мінез көрсетуі адам болмысының астарында қосарланған табиғат барын аңғартады [118]. Әрине Т. Әбдіктің повесіндегі жағдай – психикалық ауруға ұласқан шектен шыққан мысал. Әйтсе де, астарында әлеуметтік, философиялық шындық жатыр: посткеңестік кезеңде қазақ қоғамында көптеген адамдар санасында бұрынғы коммунистік тәрбие мен жаңа капиталистік өмір талаптарының қақтығысы орын алды. Сол кезеңде талай жанның ойы мен ісі, айтқаны мен істегені үйлеспейтін екіжүзділік белең алғаны белгілі. «Парасат майданында» дәрігер аузымен айтылатын жоғарыдағы сөздер оқырманға арналған үлкен ескерту. Аморализмге бой алдырған екіжүзді қоғамның әр мүшесі шын мәнінде ішкі «парасат майданын» бастан кешіреді, тек соны мойындауға ерік-жігер қажет.
Повесть соңында бас кейіпкер өз ішіндегі «зұлым тұлғаның» барын мойындап, есінен танып қалады. Есін жиған соң дәрігерлер оны гипноз терапиясымен емдеуге кіріседі, яғни екіге жарылған санасын қайта біріктіру міндеті тұр. Шығарма соңында қос тұлғаның тағдыры не болары нақты көрсетілмейді. Алайда медбике қыздың кейіпкерге айтқан келесі сөздері оқырманның жүрегінде үміт отын жағады: «Шынайы тазалық бұл өмірде онсыз да құлағалы тұрғандай көрінеді. Бәлкім, оны құлатпай тұрған сіз секілді санаулы адамдар шығар... Мен сізге де, әулие қасиеттердің бар екеніне де сенемін» дейді [116, 12-65]. Яғни қанша жерден заман бүлініп, зұлымдық үстем болғанымен, адамзатқа мейірім-шапағаты мол парасатты адамдар әлі де қажет әрі бар екеніне сену керек. Төлен Әбдіктің «Парасат майданы» повесі тура мәнінде бір кейіпкердің психологиялық сырқаты туралы болса да, астарлы субтекстінде бүкіл замандас тұлғаның рухани аманаты жатқан туынды. Жазушы адам болмысының оксюморон табиғатын – яғни пенденің бойындағы ізгілік пен зұлымдықтың бітіспес майданын – айқындай отырып, оқырманды өзін тануға, өзін жеңуге шақырады. Постколониалдық кезеңдегі қоғамдық санада орныққан сенім дағдарысы, моральдық релятивизм осы шығармада мейлінше айқын философиялық үлгіде көрініс тапқан. Оксюморонды бейнелеу арқылы автор «әулие де пенде» адамның портретін жасап, оқырманға терең психологиялық-пәлсапалық әсер сыйлайды.
Мұхтар Мағауиннің «Жармақ» романы мен Төлен Әбдіктің «Парасат майданы» повесі – қазақ әдебиетінде постколониалдық сана қайшылықтарын кейіпкердің екіге жарылуы арқылы бейнелеген бірегей шығармалар. Екі туындыда да оксюморон тұлға образы негізгі өзек ретінде алынған: бір адам – екі түрлі тұлға. «Жармақта» Мұрат пен Марат образдары арқылы тәуелсіздік кезеңіндегі ескі рухани идеалдар мен жаңа материалистік құндылықтар қақтығысы көрсетілсе, «Парасат майданында» кейіпкердің өз санасындағы ізгілік пен зұлымдықтың майданы суреттеледі. Екі шығармада да амбиваленттілік – кейіпкер психологиясының қосарлылығы басты тақырып. Мағауин романында ұлттық тарихқа берілген зиялы мен дүниеқоңыз жаңа қазақтың бір тұлғада шарпысуы отарлық заманнан тәуелсіздікке өткен қоғамның символдық моделі болып тұр. Әбдік повесінде тоталитарлық жүйе құлап, жаңа құндылықтар орныға бастаған дәуірде адам санасында пайда болған моральдық релятивизм мен екіұштылық көрініс табады.
Оксюморон поэтика арқылы бұл шығармалар постколониалдық сананың күрделілігін, «тұлғаның екіге жарылуы» құбылысын көркемдікпен зерделеген. Әдеби талдауларға сүйенсек, оксюморон әдісі бір кейіпкер бойындағы қарама-қарсы қасиеттерді ашып көрсетуге өте қолайлы құрал екенін дәлелдеп отыр. «Жармақ» пен «Парасат майданы» мысалында қазақ жазушылары қоғам тудырған терең қайшылықтарды кейіпкердің ішкі әлемі арқылы ақтарып, оқырманды да сол майданға араластырады. Бұл туындылар оқырманды кейіпкерлермен қоса қиналтып, бірге ойланып, өз сана түкпіріндегі жарық пен көлеңкені тануға мәжбүрлейді.
Қорыта келе, постколониалдық кезеңдегі қазақ әдебиеті тұлғаның амбивалентті болмысын бейнелеуде жаңа көркемдік ізденістерге барғаны байқалады. Амбивалентті сана, амфиболиялы ойлау, екіге жарылған тұлға бейнесі – қазіргі қазақ прозасында қоғамдық санадағы күйзелістерді, рухани ізденіс пен дағдарысты ашып көрсетудің тиімді тәсіліне айналды. Мағауиннің Мұраты мен Мараты, Әбдіктің күнделік иесі мен оның «көлеңкесі» – осының жарқын мысалы. Олар арқылы қазақ қаламгерлері оқырманға отаршылдықтың жарасы мен жаңа заманның дерті туралы, әрі сол екі қатерден өтудің жолы туралы ой тастайды. Екі шығарма да оксюморон интерпретацияның қуатын дәлелдеп, қазақ әдебиетінде көркем-философиялық талдаудың деңгейін жаңа биікке көтерді. Әдебиет арқылы «адам жанының майданы» көрініп, сол майданда парасат пен пайым жеңіске жетсін деген ізгі мұраттар ұсынылады деуге болады.


3.3 Постмодернистік прозадағы оксюморонның бейнеленуі
Оксюморон табиғатында шындықтың қарама-қарсы қырларын бір тұтас бейнеге біріктіру, сол арқылы оқырманды тосын әсерге бөлеп, терең ойға жетелеу қасиеті бар. Бұл әдіс әсіресе модернистік және постмодернистік әдебиетте жиі қолданылады, өйткені дәл осы бағыттарда өмірдің күрделі, парадоксалды сипатын көрсетуге ұмтылыс басым. Қазіргі қазақ прозасында оксюморон құбылысы поэтикалық құрал ретінде кеңінен қолданылып жүр, дегенмен ғылыми тұрғыда бұл тақырып әлі де терең зерттеуді қажет етеді – әдебиеттануда оксюморонның рөлі мен қызметі мәселесі әлі кенже қалғаны байқалады.
Осы ерекшелігіне сай оксюморон кейіпкер психологиясындағы ішкі тартысты, ақиқаттың күрделі табиғатын немесе әлеуметтік өмірдің екіұдай көріністерін бейнелеудің тиімді құралдарының біріне айналған. Оксюморон табиғатында шындықтың кереғар қырларын біртұтас бейнеге біріктіру қасиеті бар [119]. Парадоксалды әрі ойландырарлық контраст жасау арқылы автор оқырман назарын аударып, терең пайымға жетелейді. Бұл әдіс әсіресе модернистік және постмодернистік әдебиетте жиі қолданылады, өйткені дәл осы бағыттарда өмірдің күрделі, парадоксалды сипатын көрсетуге ұмтылыс басым. Постмодернист авторлар адам болмысының абсурдтығын, тілдің шектеулілігін айқындау мақсатында ирония мен парадоксқа жиі сүйенеді. Тіпті ирония, парадокс және көпмағыналылық – постмодерн әдебиетінің айқындаушы сипаты деп есептеледі. Қазіргі қазақ прозасында да оксюморон құбылысы көркемдік құрал ретінде кеңінен қолданылып жүр. 
Оксюморонды бейнелеу көркем шығармада ішкі қайшылықты ашудың, кейіпкер психологиясын көрсетудің өзгеше тәсілі [120]. Адамның жандүниесіндегі қарама-қарсы сезімдер, әлемнің екіұшты сипаты, өмірдің ирониясы мен трагедиясы оксюморон арқылы тұтас контексте қатар беріледі. Постмодернистік проза үшін парадокс пен ирония – басты сипаттардың бірі болғандықтан, оксюморон осы бағыттағы көптеген шығармаларда мағыналық өзек қызметін атқарады [121]. Постмодернизм эстетикасында ақиқат екіұштылықпен танылады, шындықтың қарама-қарсылықтан құралатыны мойындалады. Сондықтан постмодернист жазушылар оқырманды елең еткізу үшін қалыпты тілдік нормаларды әдейі бұзып, бір-біріне керағар ұғымдарды бірыңғай көркем кеңістікте түйістіреді. Мұндай әдіс, бір жағынан, шығарманың эмоциялық әсерін күшейтсе, екінші жағынан, авторлық идеяның көпқабаттылығын танытады. Оксюморон оқырман санасында когнитивтік диссонанс тудыра отырып, оны мәтіндегі астарды іздеп, күрделі ой түюге жұмылдырады. 
Ж. Жарылғапов, Ә. Жакулаев және С. Такировтың құрастыруымен 2016 жылы шыққан «Қазіргі прозадағы модернизм және постмодернизм» атты ғылыми монографияда постмодернизм термині туралы : «Постмодерн(изм) деген не дейтін сауалға берілер жауаптар өте көп. Бүгіннің өзінде бұл термин көпшілікке белгілі, бірақ әлі нақты анықтамасы берілген жоқ. Бұның бірнеше себептері бар. Біріншіден, оған оның қарсыластары былай тұрсын, тіпті көптеген өкілдерінің ұнатпайтынына қарамастан бұл термин көптен бері үйреншікті ғылыми терминге айналды... Екіншіден, терминнің көп мағыналылығы және салыстырмалы түрде өзге терминдерден күрделілігі... Қазіргі заманғы сөздік қорымыздың көптеген сөздері екіұшты. Бірақ бұл мәселе жас зерттеушілердің қайыра зерттеуіне себеп болады. Постмодернизм шарттарының бірі: тіл бір ғана мағыналы және қатал емес, көп әуенді, әсіре мағыналы, бұл – оның кемістігі емес, пайдалана білуге тиісті артықшылығы... Үшіншіден, бұл – көп мағыналылық зерттеушілер мен сыншыларды оның мағыналарын жан-жақты терең анықтауға итермелейтін терминнің өміршеңдігі» [122, 45], - деп постмодернизмнің өзі көпмағыналы, көпәуенді және екіұшты мәнге ие екеніне назар аудара отырып, оның мағыналарын зерттеушілер әртүрлі қырынан қарастыратынын нақты көрсетіп береді. Ендеше оксюморон постмодернистік шығармаларға тән және жиі ұшырасады. Қарама-қарсы ұғымдардың бірлігі кейіпкер болмысын айрықша көркемдікпен ашуға мүмкіндік береді. Постмодернистік прозадағы оксюморон өмірдің қайшылықты, көпмәнді табиғатын бейнелеудің тиімді жолы. Оксюморон арқылы автор бір құбылысқа екі ұшты мән береді, сол арқылы оқырманды дәстүрлі ойлау шеңберінен шығарып, мәтіндегі астарлы мағыналарды қабылдауға жетелейді.  Қазіргі қазақ әдебиетіндегі постмодернистік бағытта жазылған шығармаларда, атап айтсақ Дидар Амантайдың «Гүлдер мен кітаптар» романы, Таласбек Әсемқұловтың «Бекторының қазынасы» әңгімесі, Жүсіпбек Қорғасбектің «Жаконданың жанары» және «Өлмейтін құс» әңгімелерінде оксюморонды бейнелеу маңызды қызмет атқарады. 
Дидар Амантай – әдебиетке жаңа мәнер, қалыптан тыс стиль әкелген жазушылардың бірі. Оның «Гүлдер мен кітаптар» романы қазақ прозасындағы постмодернистік бағыттағы туынды саналады. Шығарма 2003 жылы жарық көргенде әдеби ортада үлкен пікірталас тудырды, кейбір сыншылар оны жоғары бағаласа, енді біреулер роман жанрына жатқыза алмай даулы пікір айтты [123]. Бұл – қазақ оқырманы бұрын көп кездестірмеген стильде жазылған шығарма. Роман атауының өзінде шартты түрде екі әлемнің – нәзік табиғи бастауы мен рухани-мәдени бастауының символдық қарама-қарсылығы бар: «гүлдер» өсіп шығып, тез солып қалатындықтан өмірдің өткіншілігін білдірсе, «кітаптар» мәдениеттің, білімнің өміршеңдігін меңзейді. Атаудағы осы екі түрлі ұғымның жұпталуы шығарманы оқымай тұрып оқырманға ой туғызады. Шығарма барысында да автор шынайы өмір мен түс, өткінші тіршілік пен мәңгілік ақиқаттың арасындағы тайталасты қатар суреттеп отырады. 
Романның бастапқы бөлімі басты кейіпкер Әлішердің түс көру көріністерінен басталып, әрі қарай өң мен түс астасқан сюжетке ұласады. Әлішердің түсінде бүкіл әлем астаң-кестең төңкеріліп кеткен сюрреалистік көріністер бар. Кейіпкердің түсінде: «Жер бетін тұман басты. Содан кейін аспан салбырап төмен түскен. Еңсені көтеріп жүру мүмкін болмай қалды... адамдар жер бауырлап еңбектей бастады... Аспан мен жердің арасын қалың бозамық тұман жайлаған» [124]. Бұл жерде «аспан салбырап жерге түсті» деген образ шындық заңына қайшы, оксюморон сипаттағы бейнелеу. Аспан мен жер – философиялық тұрғыда бір-біріне қарама-қарсы, биіктік пен төмендіктің символы. Олардың тұтасып кетуі – ақырзамандық халді меңзейтін тосын фантазия. Романда бұл көрініс екі мәрте қайталанады. Бастауында түс ретінде болса, соңында кейіпкер қайтыс болғаннан кейін символикалық шындық ретінде қайталанады. Бастапқы бөлікте «аласапыран» түрінде сезілген әлемнің күйі шығарма соңында «ақырзаман» кейпіне енеді. Авторлық шешім бойынша Әлішердің өмірі мен өлімі арасындағы шекарада осы түс-көрініс тағы көрінуі шығарманың шеңберлі композициясын бекіте отырып, идеялық түйінді айқындауға бағытталған. Аспан мен жердің бірігуі арқылы берілген оксюморонды бейне шығарманың идеялық өзегіне қызмет етеді. Автор адамзат өмірінің мәнін, ақиқатты іздеу жолындағы қайшылықтарын көрсету үшін дүниенің астан-кестен болуы сияқты күтпеген метафораны пайдаланады. Аспанның жерге түсуі – адами болмыстың дағдылы тәртібі бұзылғанын, рухани құндылықтардың құлдырауын аңғартатын астарлы ишара. Осы көріністе Әлішер жердің иісін кітаптың шаңды иісіне теңестіреді, яғни материалдық дүние мен рухани әлемді қабыстырады. Бұл да күтпеген теңеу – оқырманды бейсаналы түрде таңырқатып, ойлануға жетелейтін оксюморонды бейнелеу.
Филология ғылымдарының докторы Л.В. Сафронова өзінің «Автор и герой в постмодернистской прозе» атты докторлық диссертациясында қазіргі постмодернизм бағытында жазып жүрген жазушылардың стильдік ерекшеліктерін саралап, Дидар Амантайдың «Гүлдер мен кітаптар» романын ассоциациялар романы деп көрсетеді [125, 33].  Ғалымның пайымдауынша, постмодернист автор мен оқырман арасындағы өзара байланыс саналы және бейсаналы деңгейдегі ойынға құрылған. Постмодерн прозасында оксюморон сияқты қарама-қарсылыққа негізделген тәсілдер мәннің тұрақсыздығын, көпқырлылығын көркем жүзеге асырудың құралы.
Постмодернистік проза өкілдері дәстүрлі стильдер мен әлем әдебиеті тәжірибесін еркін үйлестіріп, жаңа эстетикалық сапа тудырды. Мысалы, жазушы Дидар Амантайдың шығармашылығы туралы әдебиеттанушы А. Қали: «Постмодернизм мен постструктурализм өкілі ретінде Д. Амантай өз шығармашылығында өткен дәуірлердің әртүрлі стильдік элементтерін бір-бірімен ұштастырады, көбіне ирониялық эффектімен береді; өнер мен мәдениетке философиялық пайым мен сыншыл анализді дамытады. Оның баяндау мәнерінің басты ерекшелігі – жазушы әлем әдебиеттеріндегі бейнелер мен мотивтерді салыстыра отырып, қазақ әдебиетіне тән құбылыстарды еркін талдайды және өз туындыларын талғампаз интеллектуал оқырманға арнайды». Зерттеуші атап өткендей, Д.Амантайдың постмодернистік стилінде интертекстуалдылық, ирония және оксюморонға тән екіұштылық басым. Әртүрлі мәдени кодтарды еркін сабақтастыру арқылы автор оксюморонға ұқсас контрастылы бейнелер тудырады; мұнда қарсы мәндер бір контексте түйісіп, тұтас жаңа мағына құрайды. Бұл – постмодернистік дүниетанымның «бірден көп үнде сөйлеу» ұстанымының белгісі. Нақты айтқанда, оксюморон постмодернистік прозада әлемнің қайшылықты табиғатын көрсету, кейіпкердің екіге жарылуы, екі түрлі психологиялық ерекшелікке ие болуы сияқты адам баласының күрделі болмысын  бейнелеу қызметін атқарады. Постмодерн эстетикасында мағыналардың айқын еместігі мен көпмәнділігі көркем құндылық саналады. Оксюморонды шебер қолдану арқылы авторлар мағына мен мәннің көптүрлілігі идеясын нақты бейнелеп, оқырманды мәтін мазмұнын жаңаша қабылдауға шақырады.
Шығарма авторлық идея деңгейінде «Гүлдер мен кітаптар» романы оксюморон композиция арқылы тереңдей түседі, баянсыз, ұшып кетер гүл-ғұмыр мен кітап бетінде таңбаланған мәңгілік ой тартысы қатар көрсетіледі. Өмірдің өткіншілігі (гүл) мен адамзаттың рухани мұра арқылы мәңгілікке талпыну ниеті (кітап) – романның негізгі философиялық түйіні. Осы түйінді автор аспан мен жердің бірігуі, хаос пен тәртіптің алмасуы сынды астарлы бейнелермен бекітеді. Оксюморон тәсілі романда екіұдай әлем материалдық пен руханиды бітістіруші құрал ретінде қызмет етіп тұр. Нәтижесінде оқырман да осы екі полюс арасындағы мәңгі тартысты сезінеді; қарама-қарсы ұғымдарды түйістіру арқылы тудыратын философиялық ойларға бойлайды. Белгілі әдеби сыншы Әлия Бөпежанова бұл романда автор қазақ прозасына саналы түрде құрылымдық жаңалық әкелуге ұмтылғанын атап көрсеткен [126]. Ол романдағы парадокс шешімдер оқырман тәжірибесінің аздығынан тосын көрінуі мүмкін екенін, бірақ шын мәнінде олар бүгінгі рухани-мәдени ізденістерді бейнелейтінін жазады. Мысалы, сыншы Ницше идеясына сүйеніп: «Автордың оқырманды таңырқатып шошытатын парадокстары көп жағдайда кітаптан емес, оқырманның өз ойынан шығады» деп түсіндіреді [127]. Демек «Гүлдер мен кітаптар» романының күрделі оксюморон бейнелері оқырман санасындағы үйреншікті қалыптарды бұзу арқылы жаңа көркем қабылдау өрісін ашуға бағытталған жаңашыл қадам.
Таласбек Әсемқұлов – қазақ прозасында ұлттық танымды заманауи формада игерген қаламгер. Оның «Бекторының қазынасы» әңгімесі метапрозалық және постмодернистік сипаттағы туынды ретінде бағаланады. Әңгіменің фабуласы үш түрлі уақыт пен кеңістікте қатар өрбитін көпқабатты құрылымымен ерекшеленеді. Қазіргі заманғы даяшы жігіт Қайырболдының оқиғалары, мифтік кейіпкер Бекторы мен Сағындықтың кездесуі және автордың жасырын «мені» сөйлейтін ішкі әңгімешінің баяндауы. Осындай күрделі композицияда автор оксюморонды бейнелеуді кейіпкер психологиясын ашудың құралына айналдырған.
Әңгімеде басты кейіпкер Қайырболдының басынан өтетін жағдайлар арқылы байлық пен кедейліктің, руханилық пен тоғышарлықтың қарама-қарсы әлемдері салыстырылады. Қайырболды қоғамның өтпелі кезеңінде даяшы болып жұмыс істеп жүріп, бір сәттік пиғылмен байлық дәмін татып көреді – түнгі клубта қыздарға көмектесу үшін қомақты ақшаны қалтасынан төлеп жібереді де, күтпеген жерден асыл жүзікке ие болады. Осы жүзік оның өмірін өзгертеді, қарапайым жігіт байдың бейнесіне еніп, мүлде бөтен тағдырды кешеді. Міне, осы тұста әңгімеге тылсым элемент – пері қызы Бекторы араласады. Фантастикалық сюжет Қайырболдының бай болып көрген өмірі шын емес, иллюзия екенін, оны перінің қызы сынақ үшін өзге тағдырмен «ауыстырып» қойғанын аңғартады. Шарықтау шегінде Сағындық деген кейіпкер Бекторыны іздеп тауып, одан мәнісін сұрағанда, пері қызы былай деп түсіндіреді: «Дүние барған сайын қиындап, адамдардың бір-біріне деген көңілі барған сайын суып барады... Қазақтан пейіл кетті... Сен Қайырболдының тағдырын кештің... Бөгденің тағдырын өз тағдырыңдай кешкендіктен, сен сол Қайырболдыны енді өзіңдей көресің... Ұрпақ ендігі жерде бір-біріне осындай бауырмал болмаса, өмір сүру қиын болады» [128, 3-36] деп қазіргі қоғамға қажетті гуманистік ойды жеткізеді. Осы авторлық идеяны ашып көрсету барысында жазушы кереғар ұғымдарды әдемі шендестіретін өткір бейнелеуді пайдаланады.
Әңгіменің соңында Сағындықтың аузымен айтылатын Қайырболдының монологы нағыз оксюморон түйін деуге болады. Өз өмірінің мәнін түсінген кейіпкер былай дейді: «Мен заманымда кедейлікті де, байлықты да көрдім... Кедей едім. Кедей болсам да көңіліммен бай едім. Бай болдым, бай болсам да – кедей болдым. Ақшасы көп қайыршы болдым. Тастан сарай салдырдым, алтынды уыстап шаштым. Бірақ кеудемдегі жүрегім де тас еді. Міне, мен қазір ешкімнен артық та емеспін, кем де емеспін... Есесіне кеудемде тірі жүрегім бар…» [128, 3-36]. Осындағы әрбір сөйлем өмір парадоксын айқын көрсетеді. «Кедей болсам да көңіліммен бай едім» дегеннен материалдық жоқшылықта жүрсе де рухани жандүниесі бай болғанын аңғартады. «Бай болсам да – кедей болдым» дегеннен мол дәулетке кенелгенімен, адамгершілік, жан жылуы жағынан қайыршы халге түскенін көрсетеді. Әсіресе «ақшасы көп қайыршы болдым» деген қысқа сөйлемде оксюморонның әсері ерекше, дәулеті тасқанымен, жүрегі тасбауыр, мейірімсіз адам шын мәнінде қайыршыдан кем емес деген кекесін бар. Бұл жерде байлық пен кедейліктің әдеттегі анықтамалары терістеліп, керісінше мағынада қолданылып тұр. Яғни «бай» деген ұғым тек қаржылық жағдайды емес, рухани ахуалды да білдірсе, «қайыршы» сөзі тек кедейлікті емес, адамдық қасиеттердің жұтаңдығын да меңзеп тұр. Оксюморон антитеза арқылы автор қоғамдағы құндылықтар дағдарысын, адамдардың рухани құлдырауын әшкерелейді.
Бұл монолог кейіпкер психологиясын терең ашып тұр. Қайырболды өз басынан өткен ғажайып өзгерістерден кейін түбегейлі трансформацияға ұшырады. Ол бұрын сыртқы байлық пен мансапты бақыт санап жүрсе, енді жүректің «тірі» болуы мейірім мен адамдықтың болғаны нағыз байлық екенін түсінді. Кейіпкер бойындағы осы ішкі қайшылықты жеңу процесі оксюморон үлгідегі бейнелеумен көрініс тауып, «тас жүрек» пен «тірі жүрек», «бай қайыршы» мен «кедей бай» сияқты қарсы мағыналар оның моральдық жаңаруын айшықтайды.
Т. Әсемқұлов бұл шығармада ұлттық ертегі мотивацияларын заманауи әлеуметтік проблематикамен ұштастырады. Пері қызы Бекторы тудырған иллюзия арқылы қазіргі қоғамның мерездері көрсетілген, адамшылықтан ада байлар, жақынына қайыр қыла алмайтын тасбауыр жандар. Сол иллюзияны басынан кешкен Қайырболды оянған соң (рухани ояну мағынасында) өз қателігін түсінеді. Автордың негізгі ойы қандай жағдай болса да, адам жүрегін таза сақтау, мейірімді, бауырмал болу керек екенін меңзейді. Міне, осы ойды жеткізуде байлық пен кедейліктің, ізгілік пен зұлымдықтың, пері мен періштінің қарама-қарсы бейнелері кеңінен қолданылады. Бекторы алғашқыда жауыз пері (зұлымдық) кейпінде көрінгенімен, ақырында адамзатты түзу жолға салушы мейірімді күш (періште) ретінде ұғылып, автор «Сен пері емессің – періштесің!.. Жаса, Бекторы!» деген сипатта оны бағалайды. «Пері» мен «періште» ұғымдарын шендестіруі де оксюморон қолданылады, зұлым рух пен қасиетті рухтың бір бейнеде тоғысуы – шығарманың идеялық түйіні. Бұл шешім оқырманды таңғалдырады, бірақ тереңнен түсіндірілсе, адам санасындағы пері мен періште тек дүниетанымға байланысты екені, пенденің ниеті түзелсе пері де періште бола алатыны көрсетеді.
Шығарманың поэтикалық құрылымы да оксюморон принципке негізделген. Ғалым, PhD доктор Г.Р. Сәулембек өзінің «Қазіргі прозадағы постмодернизм» атты еңбегінде «Бекторының қазынасы» повесіндегі интертекстуалдылық байланыс бинарлық оппозицияға қарсылық және «жақсылық» пен «жамандық» категорияларының абсолюттілігіне қарсылық сынды постмодернизм тұжырымдамаларымен ұштастырыла пайдаланылған [129, 70]. Мұнда реалистік әлеуметтік проза (Қайырболдының өмірі) мен фантастикалық ертегі (Бекторы мен Сағындық оқиғасы) біртұтас сюжет құрайды. Шынайы өмір мен қиял-ғажайыпты автор біте қайнастырып, симулякр тәсілін қолданады, яғни өмірде болмаған оқиға өмірдегідей әсер етеді. Бұл да кең мағынадағы оксюморон шын мен өтіріктің, ақиқат пен қиялдың шекарасы жойылады. Әңгімеде екі дүниенің бірігуі – постмодернистік эстетиканың айқын көрінісі. Осындай құрылымдық қарама-қарсылықтар аясында Т. Әсемқұлов қоғамның шындығын ашып, моральдық үлгі ұсынып отыр. Оксюморон арқылы оқырман Қайырболдының жандүниесіндегі күрт бетбұрысты, қарама-қарсы сезімдер арпалысын айқын сезінеді. Сонымен «Бекторының қазынасы» оқырманды қоғамдағы рухани қазынаның қадірін түсінуге, кері құндылықтарды сынауға жетелейді, ал шығарма тіліндегі қарама-қарсы ұғымдар соған қызмет етіп, мықты көркемдік әсер қалдырады.
Жүсіпбек Қорғасбек – қазақ прозасына тың тақырыптар мен тың пішіндер енгізген, постмодернистік бағытта өнімді еңбек етіп жүрген жазушы. Оның «Жаконданың жанары» әңгімесі көркем әдебиеттегі симулякр ұғымын пайдаланған ерекше туынды ретінде назар аударады [130]. Әңгімеде қазақ жігітінің Германияға барып, автозауыттан өзіне машина жасатып алу оқиғасы баяндалады. Автор осы қарапайым оқиғаның өзіне мәдениетаралық символика дарытып, атақты Леонардо да Винчи туындысы Мона Лиза (Жаконда) суретінен туған «Жаконданың жанары» деген бейнені қолданады. Шығарма атауы оқырманды бірден елең еткізеді, жансыз суреттегі (Мона Лиза портретіндегі) жанардың жұмбағы көпті қызықтырғаны мәлім, ал оны әңгіме атауына шығарып, оқиғаға арқау ету – постмодернистік интермәтінділіктің белгісі.
Әңгіме желісі бойынша, Атағұл есімді кейіпкер Мюнхендегі машина зауытына арнайы тапсырыспен автокөлік жасатуға келеді. Ол неміс мамандарына машинаның түсі немесе сипаты жөнінде ерекше талап қояды: «Жаконданың жанарындай қыл», яғни болашақ көлігінің түр-түсін Джоконда (Мона Лиза) картинасының жанарындай етіп жасауды сұрайды. Бұл, әрине, техникалық мамандар үшін түсініксіз әрі мүмкін еместей талап. Мұнда жазушы әдейі абсурдты ситуация туғызып отыр – өнер туындысының эфемерлі бейнесін индустриялық өнімнің нақты сипаттамасына телу. Бұл да бір оксюморон ситуация ретінде жанды сурет пен жансыз машина әлемі түйіседі. Немістер мұны түсінбей, абыржып қалады, аудармашы қыз Жаконда дегеннің не екенін әрең ұқтырады. Ақыры кейіпкердің қиялшыл талабы орындалып, ерекше реңкті автокөлік шығады да, оған «Жаконданың жанары» деп ат қойылады.
Шығарма финалында сол «Жаконданың жанары» аталатын көлік түнгі жолда зулап келе жатқан сәт бейнеленеді: ««Жаконданың жанары» дүрілдеген дыбыссыз жылдамдықпен үлкен далаға қарай жұлдыздай ақты... «Жаконданың жанары» сырғып, дыбысы білінбей зулап жүріп кетті. Түннің бір уағы болған, қала сыртындағы қара жолға тез жетті. Одан әрі жалғыз жарық тағы да үміт арқалап, түн қараңғылығын айқыш-ұйқыш тілгілеп бара жатты…» [130, 120]. Осы финалдық көріністе автор көлік фарасын үміт жарығына теңеп, қараңғылықты тіліп бара жатқанын айтады. «Жалғыз жарық» пен «түн қараңғылығы» жарық пен қараңғының қарама-қарсылығын қатар ұстап тұрған айшықты деталь. Яғни «Жаконданың жанарығында» тура мағынасында машинаның шамы, бірақ ол үміттің символына айналған жарық, ал айнала қап-қара түнек. Үміт оты мен түңілу қараңғылығының тайталасы – кейіпкер психологиясының астарындағы мән. Атағұл бейнесі белгілі дәрежеде рухани ізденісте жүрген жан. Ол шетелден қызық қуып, машина мінгенімен, көңілі ортайып қалған адам әсерін береді. Сондықтан да түнде ұзақ жолда жүйткіген көлік шамы оның көкірегіндегі әлдеқандай үміттің соңғы жарығы секілді. Қараңғылықты кескілеген жарық образы – әдеби тұрғыда оксюморон метафора, өмірдің мағынасыз ортасындағы мағынаны іздеу белгісі.
Әңгімеде оксюморон тек сюжеттік деңгейде ғана емес, тілдік деңгейде де көрінеді. Жүсіпбек Қорғасбек кейіпкерлерді сипаттағанда кереғар эпитеттерді батыл қолданады. Мысалы, Атағұлдың неміс ақсүйектерінің ортасына барған сәтінде сол ортадағы бір әйелдің портреті беріледі: «...жасы он бес-он алты шамасындағы қыздың ақсұр жүзі тым суық, көкшіл көздері жансыз, нұрсыз көрінген. Талайлардың жүрек етін опырып, кеңірдегін суырған Атағұл өз-өзінен тіксініп отырды. Жағы да, шекесі де, мұрны да, иегі де қырлы-қырлы келген жұқалтаң әйел де жансыз сурет сияқты қан-сөлсіз, ықылассыз... » [130, 120]. Осы суреттеулерде «жансыз, нұрсыз көз», «жансыз сурет сияқты қан-сөлсіз әйел» деген суреттеулер көзге түседі. Тірі адамды «жансыз суретке» теңеу оксюморонды бейнелеудің тағы бір үлгісі. Әйелдің өңі суық, көзінде тіршіліктің нышаны жоқ, тұла бойында қан жүгірмегендей боп сипатталуы арқылы автор Атағұл тап болған ортадағы рухсыздықты, жасандылықты әшкерелейді. Расында, мұндағы бай адамдардың өмірі жылтыраған сыртқы сән-салтанатқа толы болғанымен, жандүниелері қуыс, суреттей статикалық, «тірі өлік» тәрізді. Шығармадағы осы әлеуметтік-психологиялық астар оксюморонды портреттер арқылы ашылып, көздері нұрсыз «жансыз жанарлар», қимыл-қозғалысы жасанды, ішкі жылуы жоқ адамдар бейнесі кейіпкер Ахағұлға қатты әсер етеді. Ол немістердің бұл қауымын «ақырзаманның адамдары» деп ішінен түңіледі. Демек Жаконда суретіндей «әдемі», сырт көзге сыпайы көрінгенімен, жанары жансыз, көңілі суық адамдар әлемі – қазіргі қоғамның бір көрінісі. Бұл тартыста Атағұлдың өзі бастапқыда сол ортаға түсіп, бауралады, бірақ кейін шошынады да безіп шығады. Кейіпкер психологиясындағы осы шұғыл өзгерісті автор оксюморон сипаттағы портреттермен және жағдайлармен берген: бір сәтке таңырқап қызыққан қаһарман артынан түңіліп, жүрегі тітіркенеді (амбивалентті сезім).
«Жаконданың жанары» әңгімесі модерн индустрия мен классикалық өнердің, Батыс пен Шығыс мәдениетінің тоғысындағы қазақы сана қайшылықтарын меңзейді. Мұнда бір жағынан, жаһандану дәуіріндегі тұтынушылық психология сыналады (қымбат машина қуалап, мәнсіз ләззат іздеу), екінші жағынан, қазақы танымның рухани түп-тамырына қайта үңілуге ишара бар. Атағұлдың Жаконда жанарына әуестенуі – сұлулық пен сырдың тылсымына тамсану белгісі, яғни жаны рухани әсемдікті қалайды. Алайда ол сұлу суреттің көшірмесін темір машинада табамын деген аңғалдыққа түсіп, ақыры одан түңіледі. Бұл оқиға астарында симулякр (даңқты бейненің имитациясы) арқылы берілген аллегория жатыр. Қазіргі адамдар шынайы рухани құндылықтың орнына оның жасанды көшірмесін қанағат тұтып жүр. Автор осыны оқырманға сезіндіру үшін Жаконда феноменін пайдаланған. Джоконда – әлем өнеріндегі ең көп сұрақ тудырған образ. Оның жұмбақ жанары мен жымиысы талай ойға түрткі болды. Шығармада кейіпкердің сол Джоконда жанарын көлік түсіне айналдырмақ болуы тіпті гротеск үлгісіндегі ирония екені түсінікті.
Ж. Қорғасбек әңгімесінде ирония мен сарказм, астар мен ашық суреттеу аралас. Постмодернистік прозаға тән фрагменттік тәсіл де бар. Бірде оқиға желісі үзіліп, кейіпкер монологына не суреттемеге ауысады, содан соң қайта жалғасады. Осындай құрылымда оксюморон көріністер ерекше рөл ойнайды. Олар бөлек-бөлек фрагменттерге тұтастық береді. Мысалы, ақсүйек немістер ортасындағы эпизод (Атағұлдың түскі асқа қатысуы) оқшау миниатюра тәрізді, бірақ сол жерде автор қоғамның моральдық екіұштылығын (қарама-қарсы болмысын) ашады. Кейін Атағұлдың машинасын алып ауылына қайтуы – бір басқа. Бірақ «Жаконданың жанары» идеясы оқиғаның әр тұсында әртүрлі мағынада көрініс береді (бастапқыда – иллюзорлы арман, орта тұста – жасанды дүниенің символы, соңында – үміт пен түңілістің бетпе-бет келген сәті). Осылайша, оксюморон әңгіме композициясын ішінен ұйыстыратын көркемдік амал ретінде қызмет атқарады.
«Жаконданың жанары» әңгімесінде Жүсіпбек Қорғасбек оксюморон арқылы қазіргі қоғамның жасандылығы мен рухани құндылықтардың жоғалуын көрсете білген. Жанды сурет пен жансыз өмірді бетпе-бет қою, сәуле мен қараңғылықты қатар суреттеу арқылы шығарма оқырманды ішкі қайшылықтарды сезінуге мәжбүрлейді. Кейіпкер Атағұлдың бойындағы мәдени шок, рухани ізденіс пен түңіліс те осы қарама-қарсы образдар арқылы нанымды берілген. Мұның бәрі шығарманың идеялық-құрылымдық тұтастығын қамтамасыз етіп, оқырманға күшті эстетикалық әсер қалдырады.
Жүсіпбек Қорғасбек прозасындағы тағы бір назар аударарлық туынды –«Өлмейтін құс» әңгімесі [130, 3-280]. Бұл шығарма да постмодернистік иірімдері бар, шынайы оқиға мен мифтік астарды қабаттастыра жазылған. Әңгіменің атауының өзі парадокс: табиғатта өлмейтін құс жоқ, әр тіршілік иесі өлуге мәжбүр. Бірақ автор осы мүмкін еместі атау етіп алып, оқырман назарын бірден тартады. Шынында да, әңгіме барысында ауылға белгісіз бір жұрт «үндіс құстары» қаптап келіп, елдің берекесін қашыратыны суреттеледі. Бұл құстар – реалистік планда ауғандық сарғалдақ торғайлар (қараторғай тектес құстар) болуы мүмкін, дегенмен жазушы олардың әрекетін әсірелеп, мистикалық сипат береді. Үрмет атты қария мен оның немересі Сардар осы құстардың шабуылын көзбен көреді. Сардар қорыққанынан «Ата, бұл қандай құс?» деп айғайлайды, атасы мұндайды көрмегеніне қапаланады. Қаптап келген сарала құстар жерге топылдап құлап, еш жері сынбай қайта ұшады, жердегі жем-азықты қомағайлана жеп қояды, тіпті немересін шоқып жаралайды. Шал мен кемпір не істерін білмей дал болады.
Оқиғаның шарықтау шегінде Үрмет шал айнала қаптаған құстарды көріп, немересіне бір шындықты айтқысы келеді. Бірақ өзі де анық білмейді, тек аңызға сүйеніп: «Білмеймін десем жылайсың, білемін десем өтірік айтқан боламын» деп екіойлы халін білдіреді. Бұл да қарияның жағдайын білдіретін оксюморон реплика ретінде білмеу мен білуді қатар мойындау, яғни шарасыздық пен жұбату сезімдері аралас екенін көруге болады. Шалдың айтуынша, бұл құстар жай құс емес, бір тылсымның, бәлкім қарғыс пен кесапаттың белгісі. Ауылдың үлкендері оларды жақсылыққа жорымайды. Сардар да зәресі ұшып, жылап қашады. Ертесіне ауылға шынында да бұрын-соңды болмаған көп қызыл қанат құстардың қаптап келгені белгілі болады. Жұрт арасында түрлі лақап тарайды – бұл құстар егінге, баққа зор зиян келтіруде, тойымсыздығы сондай не тапса соны жеп құртып жатыр деп шағымданады.
Үрмет шал немересін жұбатып отырып, терең ойға шомады. Авторлық баяндау бірінші жаққа көшіп, оқиға куәгерінің ішкі монологына ұласады. Сол сәтте басты лейтмотивтік суреттеу айтылады: «Шынында, өлмейтін құс!» деп күбірледім терең ойға беріліп. Бұл реплика әңгіменің түйіні іспетті. Шал (немесе баяндаушы) осы бір тойымсыз, қомағай құстарды өлмейтінге балайды. Неге? Өйткені олар еш тоймайды, ашқарақтықпен жалмай береді. Демек аштықтары ешқашан бітпейді, таусылмайды. Мұнда астарлы философия тұр, өлмейтін құс – адам бойындағы ашкөздік, қомағайлықтың бейнесі. Жүсіпбек Қорғасбек бұл әңгімені жазу арқылы қоғамдағы тоғышарлықты, мағынасыз көпшіліктің (тобырдың) бітім-болмысын тұспалдап тұр. Автордың өзі бір пікірінде «Өлмейтін құс» әңгімесіндегі топты құстар арқылы қайыршы рухтағы тобырды меңзегенін айтқаны бар. Расында, ауылды жайлаған құстар бір-бірімен таласа отырып, адамдардың қолындағы нанын тартып алып жейтін, тек байлардың маңайында үймелейтін жағымпаз, «алақанат, алаяқ, аяр құс» кейпінде суреттеледі. Бұл – әлеуметтік сатира. Оксюморон мұнда атау түрінде тұрғанымен, бүкіл мәтінге қатысы бар екенін аңғарамыз: құстар өлмейді емес – олардың ашкөз нәпсісі өлмейді, яғни мәңгі ашқарақ.
Үрмет шал құстарды алғаш көргенде аң-таң болып, одан кейін қорқып, ақырында терең ойға шомады. Оның көңіл күйіндегі өзгерістерді автор қарама-қарсы образдар арқылы береді. Әуелде құстарды «темір құс па немене?!» деп таңданады – құлап түссе де зақымданбайтын құсты көргенде айтқан сөзі. Темір құс тіркесі – жанды мен жансызды біріктірген оксюморон теңеу. Бұл құстар кәдімгі тірі мақұлық болғанымен, мінезі темірдей қатты, тасбауыр деп астарлауға болады. Артынан құстар немересін жаралағанда шал оларды баладай атып қуып, ашуға мінеді. Ал соңында бәрі басылғанда, өзінің дәрменсіздігі мен табиғат тылсымының күші алдында тізе бүгіп, философиялық түйін жасайды: «өлмейтін құс» деген анықтама сол сәтте көкейіне келіп, аузынан шығып отыр. Үрмет шалдың санасы бірте-бірте мифтік түсінікке бой алдырады. Бұл – қазақы танымдағы дүниенің тылсым сырлары жөніндегі түсінікпен ұштасып, қария құстарды жын-періге баламақ болып, ақыры не дерін білмей «өлмейтін құс» деп романтикалық-метафизикалық сипат беруге мәжбүр болады.
Әңгіме адамның табиғат алдындағы, қоғам алдындағы дәрменсіздігін, сондай-ақ қоғамға төнген рухани қатерді көрсетеді. Құстардың келуі – табиғи апат қана емес, әлеуметтік індеттің символы іспеттес. Олар тек байлардың бау-бақшасын жеміріп, байларға ғана шабуыл жасайды, ал кедей-кепшікке тиіспейді. Мұның төркінінде үлкен әлеуметтік сатира бар. Қоғамдағы паразиттер әрқашан бай-манаптың қалтасына, дастарқанына түседі, бірақ өздері еш өнім таппайды, тек барды жояды. Жүсіпбек Қорғасбек осыны астарлап жеткізіп, мәңгі тойымсыз, өлмейтін ашкөздікті әшкерелейді. Оксюморон арқылы бұл ойды өткірлей түседі. Құстар «өлмейтін» деген аты болғанымен, шын мәнінде қарғысқа ұшыраған өлексе іспеттес. Олардың өлмеуі – жойылмауы, кесел болып қала беруі. Яғни қоғамда ондай «құстар» (арамтамақ, қатыгез, тоғышар күштер) әр дәуірде бар және біз онымен күреспесек, өзінен-өзі жоғалып кетпейді дегенді меңзейді.
Құстар ақыры қайтып кетеді, бірақ ешкім қарияның әңгімесіне сенбейді, немересі де көп нәрсе айтпайды. Тек ауылда бұрын болмаған қызыл қанат құстар қаптап кеткені ғана шындық ретінде қалады. Осы ашық финал – постмодернистік әдіс, нақты жауап, нақты ақыры жоқ, оқырманға ой қалдырады. Алайда автор түйінді кейіпкердің ішкі ойымен берген: ол ой –«өлмейтін құс» деген парадокс. Мұнда амбиваленттілік бар, бір жағынан, құстар кетті (демек өлді, жоқ болды), екінші жағынан, олардың атауы өлмейтін боп тұр. Оқырман осы екіұшты ситуацияны түсініп, астарын аңғарса, әңгіменің идеялық жүгін табады.
Жалпы Ж. Қорғасбектің бұл екі әңгімесінде («Жаконданың жанары» мен «Өлмейтін құс») постмодернистік эстетика элементтері ирония, парадокс, аллюзиялар кең қолданылғаны байқалады. Жазушы күнделікті шындық пен фантастика, ұлттық дүниетаным пен жаһандық өркениет контексттерін тоғыстырып, оқырманды дайын жауапсыз қалдырады, бірақ маңызды сұрақтар қояды. Осы тұрғыда оксюморон тәсілі оның шығармаларында тек стильдік әсемдік емес, мәндік-кұрылымдық қажеттілік ретінде қызмет атқарады.
Дидар Амантайдың «Гүлдер мен кітаптар», Таласбек Әсемқұловтың «Бекторының қазынасы», Жүсіпбек Қорғасбектің «Жаконданың жанары» және «Өлмейтін құс» шығармалары қазіргі қазақ постмодернистік прозасының айқын үлгілері ретінде оксюморонды бейнелеудің санқырлы мүмкіндіктерін көрсетеді. Әр туындыда оксюморон әртүрлі формада қолданылғанымен, ортақ нәтиже –кейіпкердің ішкі әлемін ашу, авторлық идеяны тереңдету және поэтикалық құрылымды байыту – анық байқалады.
Дидар Амантай романында оксюморон образдар арқылы өмірдің мәні мен өтпелілігі, руханилық пен материалдықтың қайшылық бірлігі көркем бейнеленді. Таласбек Әсемқұлов әңгімесінде қарама-қарсы тіркестер кейіпкердің рухани жаңғыруын, қоғамның мерезді дерттерін әшкерелеуге қызмет етті. Жүсіпбек Қорғасбек өз туындыларында оксюморонды бірде мәдениеттер симбиозын көрсетуге, бірде әлеуметтік сатира құралына айналдырды. 
Авторлық идея оксюморон арқылы ұшқырланып, оқырманға ой салатындай формаға енген. Постмодернистік дәуірде ақ пен қараны айыру қиындаған шақта, бұл жазушылар парадокс арқылы шындықты танытады: хаос арқылы тәртіп идеясын, өлім арқылы өмірдің бағасын, байлық арқылы кедейліктің мәнін ұқтырады. Қарама-қарсы ұғымдардың қақтығысы жаңа сапа, тың мағына тудыратыны белгілі – мұны аталған шығармалардың мазмұнынан айқын көрдік. Оксюморонды бейнелеу әдісі оқырманның эстетикалық қабылдауын белсенді етіп, оны жай оқырманнан ойланушы, түсіндірушіге айналдырады. Бұл – постмодернистік әдебиеттің басты ұстанымдарының бірі оқырманды дәстүрлі комфорттан шығарып, мәтін құпиясын бірге ашуға жұмылдыру.
Қорыта айтқанда, оксюморон арқылы бейнелеу қазіргі қазақ постмодернистік прозасында маңызды поэтикалық тәсілге айналып отыр. Ол авторларға қиын-қыстау заманның қайшылықты болмысын көркем жеткізуге, кейіпкерлердің ішкі психологиясын шынайы ашуға мүмкіндік береді. Оксюморон арқылы жасалған бейнелер есте қаларлық, эмоционалдық әсері күшті келеді, себебі олар оқырман санасында когнитивтік диссонанс туғызып, сол арқылы тереңірек пайым жасауға себепші болады. Дидар Амантай, Таласбек Әсемқұлов, Жүсіпбек Қорғасбек сынды қаламгерлер бұл тәсілді шығармашылық тұрғыда ұтымды игеріп, әрқайсысы өзіндік әдеби әлемінде жаңаша өрнек қалыптастырған. Зерттеу нысанына алынған туындыларындағы оксюморондар – қазақ прозасының көркемдік эволюциясындағы ізденістердің бір көрінісі. Бұл қарама-қарсы тіркестер бір жағынан ұлттық әдеби дәстүрде бұрыннан бар антитеза, шендестіру әдістерінің жалғасы болса, екінші жағынан қазіргі дүниетанымдағы көп мәнділікті, салыстырмалылықты танытатын жаңа әдістеме ретінде орныққан.
Постмодернистік проза адам болмысының санқырлы, қайшылықты табиғатын мойындайды, сондықтан оксюморон сияқты екіұштылықты бейнелейтін тәсіл осы бағытта әлі де талай терең туындыларда қолданыла бермек. Әдебиеттануда оксюморонды зерттеу кейіпкер психологиясын, авторлық идеяны және жалпы мәтін құрылымын талдауда өнімді әдіс екеніне көз жеткіземіз. Өйткені қарама-қарсыдан тұтас сапа жасау – көркем әдебиеттің табиғатына етене жақын құбылыс. Қазақ прозасының үздік үлгілеріндегі оксюморонды бейнелеуді талдау арқылы біз әдебиет пен өмірдегі қарама-қарсылықтардың диалектикалық бірлігін тереңірек түсіне аламыз. Бұл – сөз өнерінің құдіреті әрі жұмбағы. Оксюморон сол жұмбақтың бір кілті секілді қарама-қарсылықтан жарасым тауып, кереғарды үйлестіріп, оқырман жүрегіне жол табатын өнердің кепілі.

3-бөлім бойынша тұжырым
Оксюморонды көркемдік және танымдық қырынан талдағанда, оның отарлық сана мен посткеңестік ішкі дағдарысты бейнелеудегі рөлін ұғыну маңызды. Оксюморон бір мезгілде әрі эстетикалық әдіс (ирония, гротеск, сарказм арқылы эмоциялық әсер тудыру), әрі танымдық әдіс (қоғамдағы моральдық қайшылықтарды ашып көрсету) қызметін атқарады.
Николай Гогольдің «Өлі жандар» романы – орыс қоғамының отарлық-феодалдық дәуірдегі рухани тоқырауын ащы әжуамен көрсеткен сатиралық эпопея. 
Н. Гоголь бізді күлдіре отырып қоғамдағы кеселге үңілуге мүмкіндік береді. Гоголь заманындағы Ресей империясын бюрократия дерті жайлап, ел «қағазбен күнелткен, көрініске алданған, мағынасын жоғалтқан мекемелер елесіне» айналған еді. Автор «жалған көрініске құмар жүйеде өлі жанды саудаға салу қисынды әрекет» деп әжуалайды. Сырт көзге «күлкілі әрі қисынды» көрінген осы оксюморон шындық Ресейдегі отаршыл-феодалдық құрылыстың әбден іріп-шірігенін көрсетті.
Қазақ әдебиетінде посткеңестік қоғамның күйін айшықтауда көптеген шығармалар жазылды, солардың ішінде Т. Нұрмағамбетовтің «Мешкей» романы айрықша орын алады. Еліміз тәуелсіздігін алып, социалистік жүйеден нарықтық экономикаға күрт ауысқан 1990 жылдардың басындағы әлеуметтік жағдайды бұл шығарма терең психологиялық сарказммен бейнелейді.
Алыпхан мен Бифатыманың тұрмыстық жағдайының өзі әлеуметтік оксюморонға негіз береді, кең-байтақ далада еркін өскен қазақ отбасы енді қалаға келіп, тар қапас жертөледе тығылуға мәжбүр.
«Мешкей» романындағы оксюморон қайшылықтың әлеуметтік-саяси астары бар, өтпелі нарық кезеңінде қоғамда ұжымшылдық құндылықтар құлап, әркім өз басын күйттеген эгоистік психология бел алғанын аңғартады. Алыпхандар үшін қоғам, достық, туыс деген ұғымдар мәнсіз. Олар өз басына қатысы жоқ қайғыға қабырғасы қайыспайды, тіпті өз баласын да аямаған халге жетті.
«Мешкей» романында жазушы физиологиялық оксюморонды (аштықтан өлу мен тоқтықтан өлу арасындағы қарама-қарсы халді) бейнелеу арқылы посткеңестік қоғамның қасіретін аңғартады, тұрмысы түзелгенмен, рухани дүниесі өспеген адам ақыры құрдымға кетеді. Алыпханның жаны әлдеқашан өлі еді, тәні ғана тірі жүрген, енді тәні де жанын қуып жетіп, оны бір мезгілде күлкілі әрі қайғылы өлімге душар етті.
Оксюморон – тек тілдік эстетикалық құрал ғана емес, пәлсапалық категория. Кез келген өтпелі дәуір, кризистік қоғам қайшылықтарға толы болмақ. Сол қайшылықты түйсінудің, түсіндірудің тиімді әдісі оны жұп қарама-қарсы бейнелерді түйістіріп көрсету болады. Гоголь де, Нұрмағамбетов те осыны шеберлікпен жүзеге асырған. 
Отаршылдықтан кейінгі көпмәдениетті әлемнің вербалды кейпін суреттеуде оксюморонды бейнелеу құбылысының атқаратын рөлі ерекше.
Постколониалдық сана тұрғысынан қарасақ, Төлен Әбдіктің «Оң қол» шығармасындағы Алма – бодандық кезеңнен өткен халықтың жаралы психологизмін меңзейтін бейне деуге болады. Өзіне-өзі жау қоғамның перзенті өз қолымен өз өміріне балта шабуға дайын деген сияқты символикалық интерпретация жасауға мүмкіндік бар.
Қазіргі қазақ прозасында кейіпкер болмысының екіге бөлінуі, яғни «тұлғаның екіге жарылуы» шығармашылық зерттеудің ерекше тәсіліне айналды. Постколониалдық қоғамда қалыптасқан санада қарама-қарсы құбылыстардың қатар өмір сүруі әдебиеттегі амбиваленттілік пен амфиболия (мағыналық екіұштылық) құбылыстарын тудырады.
М. Мағауиннің «Жармақ» романы – тәуелсіздік кезеңіндегі қазақ қоғамының рухани-психологиялық ахуалын фантастикалық бөліну әдісімен суреттеген жаңашыл шығарма.
Мұрат пен Марат біртұтас болмыстың бөлінген бөліктері екенін өздері де мойындайды. Бір адамның бойындағы қарама-қарсы мінездер бөлініп шыққандықтан ғана олар бір-бірін «жек көргендей» болғанымен, түптеп келгенде бір тұлғаның екі жартысы мәмілеге келуі шарт. Оксюморон парадокс – бір адамның өз-өзін жек көре алмайтындығы, ал бөлініп кеткен жартысының сырт кейіпте өзін қарсылас санап өштесуі. Бұл жерде автор адам болмысының екіұдай табиғатын көркем тәсілмен ашып, оқырманды күрделі философиялық ойға жетелейді.
«Жармақ» романындағы Мұрат пен Марат бейнесі – оксюморон тұлғаның жарқын үлгісі. Автор бір адамның бойындағы ішкі қарама-қарсылықты екі кейіпкер етіп жіктеу арқылы постколониалдық қазақ санасындағы амбиваленттілікті көркем бейнелейді. Мұрат пен Марат бірін-бірі толықтыратын, және бір-біріне қарсы тұратын егіздер ретінде, постколониалдық кезеңдегі ұлттық тұлғаның қайшылыққа толы болмысын символдайды.
Т. Әбдіковтің «Парасат майданын» оқыған адам жақсылық пен жамандық арасына шүбәсіз шек қоя алмастай күйге түсуі – автор қол жеткізген маңызды көркем эффект. Бұл – амфиболиялы ситуация, яғни ақ пен қараның арасы, шындық пен жалғанның шекарасы бұлдырап, адам санасында амбивалентті сезімдер қатар ұялауының көрінісі.
Мұхтар Мағауиннің «Жармақ» романы мен Төлен Әбдіктің «Парасат майданы» повесі – қазақ әдебиетінде постколониалдық сана қайшылықтарын кейіпкердің екіге жарылуы арқылы бейнелеген бірегей шығармалар. Екі туындыда да оксюморон тұлға образы негізгі өзек ретінде алынған, бір адам – екі түрлі тұлға. «Жармақта» Мұрат пен Марат образдары арқылы тәуелсіздік кезеңіндегі ескі рухани идеалдар мен жаңа материалистік құндылықтар қақтығысы көрсетілсе, «Парасат майданында» кейіпкердің өз санасындағы ізгілік пен зұлымдықтың майданы суреттеледі.
Постмодернистік проза үшін парадокс пен ирония басты сипаттардың бірі болғандықтан, оксюморон осы бағыттағы көптеген шығармаларда мағыналық өзек қызметін атқарады. 
Д. Амантайдың «Гүлдер мен кітаптар» романында «аспан салбырап жерге түсті» деген образ шындық заңына қайшы, оксюморон сипаттағы бейнелеу. Аспан мен жер – философиялық тұрғыда бір-біріне қарама-қарсы, биіктік пен төмендіктің символы. Олардың тұтасып кетуі – ақырзамандық халді меңзейтін тосын фантазия. Романда бұл көрініс екі мәрте қайталанады: бастауында түс ретінде болса, соңында кейіпкер қайтыс болғаннан кейін символикалық шындық ретінде қайталанады. Бастапқы бөлікте «аласапыран» түрінде сезілген әлемнің күйі финалда «ақырзаман» кейпіне енеді.
Т. Әсемқұловтың «Бекторының қазынасы» шығармасындағы кейіпкері Қайырболдының «ақшасы көп қайыршы болып» дәулеті тасқанымен, жүрегі тасбауыр, мейірімсіз адам шын мәнінде қайыршыдан кем емес деген кекесін бар. Оксюморон антитеза арқылы автор қоғамдағы құндылықтар дағдарысын, адамдардың рухани жұтаңдануын әшкерелейді.
Ж. Қорғасбектің «Жаконданың жанары» әңгімесі модерн индустрия мен классикалық өнердің, Батыс пен Шығыс мәдениетінің тоғысындағы қазақы сана қайшылықтарын меңзейді. Мұнда бір жағынан, жаһандану дәуіріндегі тұтынушылық психология сыналады (қымбат машина қуалап, мәнсіз ләззат іздеу), екінші жағынан, қазақы танымның рухани түп-тамырына қайта үңілуге ишара бар. Автордың өзі бір пікірінде «Өлмейтін құс» әңгімесіндегі топты құстар арқылы қайыршы рухтағы тобырды меңзегенін айтқаны бар. Расында, ауылды жайлаған құстар бір-бірімен таласа отырып, адамдардың қолындағы нанын тартып алып жейтін, тек байлардың маңайында үймелейтін жағымпаз, «алақанат, алаяқ, аяр құс» кейпінде суреттеледі. Бұл – әлеуметтік сатира. Оксюморон мұнда атау түрінде тұрғанымен, бүкіл мәтінге қатысы бар екенін аңғарамыз: құстар өлмейді емес – олардың ашкөз нәпсісі өлмейді, яғни мәңгі ашқарақ.
Постмодернистік проза адам болмысының сан қырлы, қайшылықты табиғатын мойындайды, сондықтан оксюморон сияқты екіұштылықты бейнелейтін тәсіл осы бағытта әлі де талай терең туындыларда қолданыла бермек. Әдебиеттануда оксюморонды зерттеу кейіпкер психологиясын, авторлық идеяны және жалпы мәтін құрылымын талдауда өнімді әдіс екеніне көз жеткіземіз. Өйткені қарама-қарсыдан тұтас сапа жасау – көркем әдебиеттің табиғатына етене жақын құбылыс.


ҚОРЫТЫНДЫ

Диссертациялық жұмыста «Қазіргі қазақ прозасындағы оксюморон поэтикасы» қарастырылды. Ең алдымен, оксюморонның түп-тамыры ежелгі дәуірдегі қарама-қарсылықтар табиғаты туралы пәлсапалық тұжырымдармен сабақтас екені анықталды. XVIII-XIX ғасырлар риторикасында «парадокс» ұғымы кең қолданылғанымен, «оксюморон» термині сол кезеңде сирек ұшырасып, көбіне антитеза не контраст ұғымдарының аясында қарастырылғаны белгілі. «Оксюморон» термині ғылыми әдебиетке тек XIX ғасырда нақты ене бастады.
Батыс әдебиеттануында да оксюморон маңызды талдау нысанына айналды. Ағылшын-америкалық «Жаңа сын» мектебінің өкілдері парадокс пен оксюморонның поэзиядағы рөліне зор мән беріп, поэтикалық мәнді қайшылықты образдар арқылы тануға болатынын көрсетті. Қазақ классикасында да қарама-қарсы ұғымдарды ұштастыру арқылы терең ой айту дәстүрі бар. Абайдың «ащы тәтті өмір» немесе Мағжан Жұмабаевтың «тәтті у», «Әлдиле, өлім, әлдиле» сияқты тіркестері өмір шындығын парадоксальды бейнелеудің үлгісі. Сонымен бірге Абайдың «Жүрегім, ойбай...», «Сап, сап, көңілім» өлеңдерінде лирикалық кейіпкердің өз жүрегімен іштей сырласуы арқылы бойындағы жақсы мен жаман қасиеттерді қарама-қарсы қоюы да қайшылықты бейнелеудің тиімді әдісіне айналған.
Қазіргі қазақ прозасында оксюморон бір мезгілде көркемдік-стильдік айшық әрі дүниетанымдық-психологиялық тереңдік беретін әдіс ретінде қызмет етеді. Оксюморон жазушыларға заман шындығын, кейіпкер психологиясын, мәдени-әлеуметтік құбылыстарды шынайы және әсерлі бейнелеуге мүмкіндік береді. Қарама-қарсылықтан туындаған парадоксальды образдар өмірдің диалектикалық күрделілігін айқындай түседі. Демек бүгінгі қазақ прозасын талдауда оксюморон поэтикасына назар аудару шығармалардың идеялық-мазмұндық байлығын ашудың маңызды кілті болады.
Біраз уақыт бойы әдебиеттануда оксюморон жеке категория ретінде қарастырылмай, жалпы контраст құбылысының бір көрінісі деп саналып келді. Мысалы, кеңес ғалымдары В. Виноградов пен Л.Н. Тимофеев оксюморонды эпитет пен теңеудің ерекше түрі деп түсіндіріп, қарама-қарсы мағыналық элементтер тоғысуынан жаңа символ пайда болатынын атап көрсеткен. Ал қазіргі зерттеушілер оксюморонды дербес поэтикалық феномен ретінде бағалап, мәтінде көпқабатты мағына қалыптастырудағы рөлін айрықша атап өтеді.
Оксюморон ойлаудың элементтері қазақтың фольклоры мен ауыз әдебиеті дәстүрінде де кездеседі. Мысалы, «жаманнан жақсы туады» дейтін мақал мен «Аяз би» ертегісінде кедей жігіт Жаманның ең ақылды жан болып шығып, ханға уәзір болуы – бастапқы «жаманның» ішінен «жақсы» қасиет көрінетін парадоксальды жағдай. Сол сияқты Мәшһүр Жүсіп Көпейұлының «Соқыр, саңырау, жалаңаш» өлеңінде шындықты көрмейтін соқыр, ешкімді тыңдамайтын саңырау, ұяттан жұрдай жалаңаш кейіпкерлер арқылы адам бойындағы кемшіліктер астарлы сипатта көрсетілген. Осы тәрізді қайшылықты бейнелер арқылы астарлы ақиқат айту фольклордан жалғасқан көне тәсіл, қазіргі оксюморон поэтикасының түп негізі де осы дәстүрде жатыр.
Заманауи қазақ прозасында оксюморон кейіпкердің ішкі жан әлемін ашудың пәрменді құралы болып отыр. Мәселен Т. Әсемқұловтың «Талтүс» повесіндегі «тәтті мұң» образы көп қасірет көрген адамның мұңын да қымбат санауынан туған, яғни қайғыдан ләззат табу деген парадоксальды күйді көрсетеді. Ал Т. Сәукетайдың «Мен – жындымын» романында басты кейіпкердің өзін «жынды» деуі айналасындағы «ақылдылардың» тұрмысын әжуалайтын астарлы әдіс, туынды атауының өзі қоғам шындығын әшкерелейтін оксюморон іспетті. Автор осындай қарама-қарсы ұғымдарды пайдалана отырып, өмірдегі қуаныш пен қайғының, үміт пен түңілудің егіз жүретінін әсерлі метафоралар арқылы бейнелейді.
Әлем әдебиетіндегі классикалық үлгі ретінде В. Гюгоның «Күлегеш адам» романында кейіпкердің «менің күлуім – жылағаным» деуі оның сыртқы күлкісі мен ішкі қайғысының тұтасқан қайшылығын аңғартады. Қазақ прозасында М. Мағауиннің «Кесік бас – тірі тұлып» хикаятында бас кесу мен тері сыпыру сынды үрейлі мотивтер астарлап қолданылып, тұтас заманның екі ұдай болмысы ашылса, Р. Отарбаевтың «Бас» романында «басы жоқ халық» және «бассыз батыр» бейнелері арқылы ұлт рухының жоғалу қаупі символикалық түрде ескертіледі. Отарлық кезең әдебиетінде мұндай «бассыз дене» немесе «тірі бас» мотивтері еркіндік пен езгінің астарын таныту үшін қолданылатыны мәлім. Жеке шығарма кеңістігінде сана мен тәннің бөлінуі тәрізді оксюморон метафоралар жеке кейіпкердің де, халықтың да рухани ахуалын шынайы танытуға қызмет етеді.
Э.М. Ремарктың «Жұмақтағы көлеңкелер» романы атауының өзінде жұмақ пен көлеңке арасындағы қайшылық бар. А. Алтайдың «Туажат» (қоғамнан жатсыну туралы) романы мен Ж. Шамұратованың «Мылқаудың сыбыры» (сөйлемейтін адамның үн қатуы түріндегі парадокс) повестінде де оксюморон сюжеттік-концептуалдық түйін қызметін атқарады. Бұл шығармалар өмір мен өлім, әділдік пен тағдыр жайындағы философиялық сауалдарды астарлап қозғайды.
Оксюморон шығармаларда бір мезгілде эстетикалық (ирония, гротеск, сарказм арқылы эмоциялық әсер) әрі танымдық (қоғамның моральдық қайшылықтарын ашу) қызмет атқаратыны байқалды. Мысалы, Н. Гогольдің «Өлі жандарында» жан саудасы тәрізді бір уақытта ақылға сыйымсыз әрі қисынды оқиға арқылы империялық бюрократияның қуыс тіршілігі әжуаланады. Т. Нұрмағамбетовтің «Мешкей» романында социализмнен нарыққа өткен кезеңдегі қазақ қоғамының келбеті, кең далада еркін өскен отбасының қаланың жертөлесінде жан бағуы сияқты әлеуметтік оксюморон жағдай және аштықтан қиналып барып тоқтықтан өлу секілді трагикомедиялық оқиғалар арқылы бейнеленген. Адамның рухани дүниесі өліп, тек тән құлқынының өмір сүруі түптің түбінде қайғылы да күлкілі ақырзаманға әкелетінін автор ащы сарказммен көрсетеді.
Постколониалдық кезең прозасында оксюморон арқылы ұлттық санадағы амбиваленттілікті көрсету мақсатында жиі қолданылды. М. Мағауиннің «Жармақ» романында Мұрат пен Марат есімді қос кейіпкер бір тұлғаның екі жартысы ретінде ұсынылып, ескі идеалдар мен жаңа құндылықтардың ішкі тартысы символикалық түрде шешімін табады. Бөлініп шыққан екі мінез-құлық иесінің бірін-бірін жек көруі арқылы автор адам болмысының екіұдай табиғатын пайымдатады. Ал Т. Әбдіковтің «Оң қол» әңгімесі мен «Парасат майданы» повесінде кейіпкердің өз-өзімен күресі суреттеліп, ақ пен қараның арасындағы шекара бұлдырап кетеді. Ізгілік пен зұлымдық, рационалдық пен иррационалдық тайталасқан мұндай екіұдай ахуалдар посткеңестік санадағы тұрақсыздықты көркем бейнелеудің тиімді тәсіліне айналды. Бұл құбылыс парадокс пен иронияны басты стильдік ұстаным еткен постмодернистік бағыттағы қазіргі қазақ прозасында оксюморон тәсілі көптеген туындылардың идеялық өзегіне айналғанын көрсетеді.
Қорыта айтқанда, оксюморон поэтикасы қазіргі қазақ прозасында көркем бейнелеудің күрделі де өнімді құралы ретінде орнықты. Жазушылар оксюморонды тіл деңгейінде (кереғар мағыналы тіркестер, қарама-қарсы эпитеттер) де, сюжет-құрылым деңгейінде (парадоксальды жағдайлар, екіге жарылған кейіпкерлер) де шебер қолданып, шығармаға терең мағыналық жүк артады. Оксюморон арқылы өмірдің диалектикалық қайшылықтары мен өткел кезіндегі қоғам бейнесі, кейіпкердің ішкі психологиялық тартысы айқын да әсерлі сипат алады. Сондықтан оксюморонды талдау әдеби туындылардың астарлы идеясын, психологиялық иірімдерін және құрылымдық ерекшеліктерін терең зерделеуге мүмкіндік береді. Қарама-қарсы ұғымдарды тоғыстырып жаңа сапа жасау – сөз өнерінің табиғатына тән құбылыс болғандықтан, оксюморон тәсілі алдағы уақытта да әдебиетте өз мән-маңызын жоймайтын маңызды көркемдік құрал болып қала бермек. 

